
הכרעת - דין
אנו מזכים את נאשם 2 מחמת הספק מביצוע עבירה של רצח, והוא מורשע בביצוע עבירות של קשירת קשר לביצוע פשע, וכן נסיון לחבול חבלה חמורה בנערים מראשל"צ.

אנו מזכים את נאשם 3 מחמת הספק מהעבירה המיוחסת לו בכתב האישום של ביצוע עבירה של קשירת קשר לביצוע פשע.

כתב האישום

1.
נגד הנאשמים 1 ו- 2, בני דודים, הוגש כתב-אישום המייחס להם רצח של הנער רענן לוי (להלן: "המנוח" או "רענן"). אמהות נאשמים 1 ו- 2 הינן אחיות.

לנאשם 3 – חברם של נאשמים 1 ו- 2, מיוחסת עבירה של קשירת קשר לבצע פשע, דהיינו לחבול ולתקוף את המעורבים בתקיפתו של אמיר אבוטבול (להלן: "אמיר") - אחיו של נאשם 2, בכניסה למועדון "שפיים" (להלן: "המועדון"). 

2.
עפ"י הנטען בכתב האישום, בתאריך 18.12.04 בלילה התפתחה תגרה בין חבריו של המנוח לבין אמיר וחבריו, זאת בעקבות עימות מילולי, שהיה בין המנוח לאמיר. אמיר התקשר לאחיו, נאשם 2 והזעיק אותו כדי שיסייע לו. הנאשמים ביחד עם אסי בן דוד (להלן: "אסי") הגיעו למקום בג'יפ לנדקרוזר (להלן: "הג'יפ") שהוחזק ע"י נאשם 1, כאשר נאשם 3 נהג בו.


נאשם 3 החנה את הג'יפ ליד שער הכניסה המערבי למועדון, הנאשמים יצאו מתוכו ומיד לאחר מכן התפתחה קטטה אלימה בין אמיר וחבריו מנתניה לבין נערים מראשל"צ. במהלך הקטטה נדקרו חן מסיקה מנתניה, ואחיו של נאשם 1 – אביב, שפונה לביה"ח לניאדו בנתניה. 


במקביל החלו הנערים מראשל"צ, כולל המנוח, לברוח ממקום הקטטה לשביל המזרחי שמוביל לחלק הדרומי-אחורי של המועדון. 

הנאשמים ואסי נכנסו לג'יפ כאשר נאשם 2 נוהג בו, נאשם 1 יושב לצידו, ונאשם 3 ואסי - יושבים במושב האחורי. הם נסעו לכיוון השביל שבו הלכו הנערים מראשל"צ, כאשר המנוח וחבריו – שהרד מורים ואלעד פרננדס הולכים במרחק של 10 מ' מאחורי שאר הנערים. 

3.
את שארע, עפ"י הנטען, בשביל בו הלכו הנערים מראשל"צ ושבו נסע הג'יפ, מתאר כתב-האישום המתוקן בשנית, כדלקמן: 

"14.
בשלב זה החל הג'יפ להאיץ את מהירותו ופתח במרדף אחר רענן, שהראד ופרננדס.

15.
משהבחין שהראד כי הג'יפ מנסה לפגוע בהם, פנה ימינה במהירות לכיוון סוללת עפר החוצה את השביל הדרומי לשביל פנימי ולשביל חיצוני.

16.
שהראד צעק לרענן ולפרננדס כי יעלו בעקבותיו על סוללת העפר. רענן נמלט ימינה בעקבותיו של שהראד אך החליק על סוללת העפר.

17.
פרננדס הצליח להימלט מהמקום, כשהוא פונה שמאלה לעבר השדה ומשם מזרחה חזרה על עקבותיו.

18.
בשלב זה, האיץ הג'יפ את מהירותו תוך שהוא סוטה ימינה לעברו של רענן וחוסם את דרכו. על מנת להציל עצמו, נתלה רענן בידיו על "מגן החזירים" שנמצא בקדמת הג'יפ, וכתוצאה מכך נגרר ביחד עם הג'יפ בכיוון נסיעתו לאורך מרחק של מספר מטרים עד לעצירת הג'יפ.

19.
במהלך האירוע המתואר בסעיף 18 לעיל, הורה נאשם 1 לנאשם 2, אשר נהג בג'יפ, לעצור מיידית את הג'יפ.

20.
נאשם 2 עצר את הג'יפ כשהוא חוסם את רענן, ואז ירד נאשם 1 מהדלת הקדמית הימנית של הג'יפ, קילל "בוא נראה אתכם יא בני זונות", וניגש לקדמת הג'יפ שם עמד רענן כשידיו מגוננות על פניו וצעק "זה לא אני, זה לא אני".

21.
נאשם 1 הוציא סכין שהייתה ברשותו, התקרב לרענן ודקר אותו בחזהו בלבו באורך תעלת דקירה של 6.5 ס"מ וכן בירך שמאל באורך תעלת דקירה של 6 ס"מ".

4.
מאחר וחלק מהראיות שהובאו בפנינו, ובמיוחד דבריה של רעות רובין (להלן: "רעות"), שהיתה חברתו של נאשם 2 בתקופה הרלוונטית אינן ראיות קבילות נגד כל הנאשמים - נדון באשמתו של כל נאשם בנפרד. 

פרק א' - נאשם 1

5.
נאשם 1 נמנע ממתן תגובה לכתב-האישום, עד לתום שמיעת ראיות התביעה. בתגובתו בכתב שניתנה בשלב מאוחר, טען שלא היתה לו כוונה להתקוטט עם המעורבים בתקיפת אמיר, ולא נאמר לו שאמיר הותקף. לדבריו, הוא ישב ליד הנהג בג'יפ, וכשהם הגיעו למועדון, הבחין בקטטה, אך לא ראה פצועים. 

6.
באשר לנסיעה בשביל טען נאשם 1, שהוא ישב ליד הנהג, הג'יפ נסע בקצב אחיד ולא מהיר, ולא היתה כל כוונה לפגוע בנערים שהלכו בשביל. 

7.
לטענת נאשם 1, בשלב מסוים הג'יפ עצר, הוא ירד ממנו, הפטיר קללה וחזר למושבו בג'יפ. באותו זמן לא היה איש בקדמת הג'יפ, הוא לא אחז בסכין, לא השתמש בסכין ולא בא במגע פיזי עם המנוח. 

8.
ייאמר כבר עתה, כי לא היתה בפנינו ראייה ישירה קבילה כנגד נאשם 1 לפיה הוא החזיק סכין בשלב כלשהו של הארועים נושא כתב-האישום או שדקר את המנוח, כנטען בכתב האישום. ואולם, לטענת המאשימה (המוכחשת ע"י נאשם 1), המנוח נדקר במקום ובזמן שהג'יפ נעצר כאשר נאשם 1 ירד מהג'יפ, ומאחר והמנוח ונאשם 1 עמדו זה ליד זה - המסקנה המתבקשת היא שנאשם 1 דקר את המנוח, ובשל מקום הדקירה – הכוונה היתה לגרום למותו. 

9.
מהראיות הקבילות שהובאו בעניינו של נאשם 1, כמו גם מטיעוני ב"כ הצדדים בסיכומיהם לגביו, עלה שהמחלוקת העיקרית בעניינו מתמקדת במקום דקירת המנוח, ביחס למקום עצירת הג'יפ וירידת נאשם 1 ממנו. 


בעניין זה ובעניין הקטטה שקדמה להליכתם בשביל, העידו בפנינו מטעם המאשימה הנערים מראשל"צ שהלכו עם המנוח בשביל: עידן אמרגי (ראה עדותו בעמ' 1150-969, הודעותיו נ/7 - נ/10, ודו"ח השחזור נ/11); אלעד פרננדס (ראה עדותו בעמ' 1273-1152, ההודעה נ/25, ההודעה נ/26 והתמלילים נ/27 א-ב ודו"ח השחזור נ/28); שהראד מורים (ראה עדותו בעמ' 1344-1273); ניסים (ניסו) פטיטו, שהוכרז כעד עוין במהלך חקירתו הראשית (ראה עדותו בעמ' 1410-1346, ההודעות ת/80 - ת/82, מסמכי השחזור ת/83, ת/84 ודו"חות מסדרי זיהוי, תצלומים ת/85 א-ד, שבהם לא זיהה את אמיר ונאשמים 1 ו- 2, ודו"ח ראיון קוגניטיבי שנערך עימו ת/86); אלעד עטיה, שאף הוא הוכרז כעד עוין במהלך חקירתו הראשית (ראה עדותו בעמ' 1491-1411 וההודעות ת/87 - ת/90, תמליל תשאול ת/91 א-ב, תמליל הובלה ת/92 או ראיון קוגניטיבי שנערך לו ת/93); ויניב אלמליח, שאף הוא הוכרז כעד עוין במהלך חקירתו הראשית (ראה עדותו בעמ' 1542-1492 והודעתו ת/94); (ראה עדותו בעמ' 4126-4179 והודעותיו ת/275 ות/275 א') ואלי חזון (ראה עדותו בעמ' 3208-3249 והודעתו ת/283).  

10.
העדים הנ"ל העידו בבית המשפט בטרם קבלת תגובות הנאשמים לאישום. 

בעדויותיהם ובחקירותיהם במשטרה הם התייחסו לקטטה שקדמה לדקירת המנוח נשוא כתב-האישום, וכן התייחסו לתאור הג'יפ ולתאור הנוסע שירד מהג'יפ, עניינים שאינם עוד רלוונטיים, וזאת נוכח דברי הנאשמים בעדותם עת אישרו שהם אכן נסעו בשביל בג'יפ שבחזקת נאשם 1, וכן אישרו שנאשם 1 ירד מהג'יפ, וקילל. 

11.
מטעם המאשימה הוגשו מסמכים הנוגעים לחקירתו על אסי בן דוד (להלן: "אסי") בהתייחס לנסיעת הג'יפ בשביל (ובמיוחד תמליל החקירה ת/60), וזאת לאחר שאסי מילא פיו מים בעדותו בפנינו (למעט פרטים שיובאו להלן), למרות שכתב האישום שהוגש נגדו בבימ"ש שלום בנתניה נמחק ע"י המאשימה. 


מטעם המאשימה העידו: המאבטח ג'אבר בראכת (ראה עדותו בעמ' 883-868), שתיאר את אשר התרחש בשביל, וכן העיד הרופא המשפטי פרופ' היס (ראה עדותו בעמ' 1601-1548 לפרוטוקול, וחוות דעתו ת/95 – ת/98). באשר לנסיבות מותו של המנוח ולממצאים שנמצאו בשטח בליל האירוע העיד טכנאי מז"פ, מרדכי ברמי (ראה עדותו בעמ' 2686- 2658 לפרוטוקול וחוות דעתו ת/79). 


העידו בפנינו גם משה נחייסי (ראה עדותו בעמ' 1670-1602 ותמלילי חקירותיו     ת/104 – ת/111), ויצחק בנפשיאן (ראה עדותו בעמ' 429-401 והודעותיו, תמלילי חקירותיו והמזכרים ת/1 – ת/10), חוקרים מצוות החקירה הראשון והשני, ועדים נוספים אליהם נתייחס בהכרעת הדין. 

מטעם ההגנה העידו רק הנאשמים עצמם. 

להלן נתייחס לעדויות הנערים מראשל"צ: 
עדותו של עידן אמרגי (להלן: "עידן") 

12.
עידן גר בראשל"צ והכיר את המנוח מבית הספר ומהשכונה. 

בפתח עדותו תאר עידן את הויכוח המילולי בין המנוח לאחרים שבהמשכו התפתחה קטטה המונית, שבה היו מעורבים החבר'ה של ניסו פטיטו מראשל"צ והחבר'ה האחרים מנתניה. לדבריו, הוא רצה להשתתף בקטטה, אך החליק על הרצפה, וכשאלעד פרננדס ושהראד מורים הרימו אותו, הקטטה כבר הסתיימה. 


בתום הקטטה הוא הבחין באלעד אפשטיין הולך לשביל מאחורי המועדון, כולם הלכו לכיוונו, והוא עצמו הלך אחרי החבורה מראשל"צ, ואחריו, במרחק 10 מ' מחבורת ראשל"צ - הלכו המנוח, שהראד מורים ואלעד פרננדס. 


את אשר קרה לאחר מכן תיאר עידן, בתשובה לשאלות ב"כ המאשימה, כדלקמן: 


"המשכנו להתקדם קדימה ואז לא יודע, אחרי איזה 30 מטר בערך ראינו אור מאחורה, אור מסנוור כזה... הגיע פשוט רכב לכיוון שלנו... ג'יפ... הג'יפ התקדם כאילו ומאחורה הם צעקו, רענן אלעד ושרעד, כאילו שניזהר מהג'יפ... אחד מהם אמר, תיזהרו, כאילו תקפצו הצידה.. ואז באיזה שהוא שלב אני הסתובבתי וראיתי כאילו איזה מישהו עם הידיים על הג'יפ... הסתובבתי וראיתי מישהו כאילו עם הידיים על הג'יפ, כאילו הג'יפ גורר אותו כמה, איזה מטר 2, ואז הוא כאילו נזרק הצידה. 


כ.ה. טל:
מי זה היה? 


עידן אמרגי:
אני באותו רגע לא ידעתי... אחרי זה הבנתי שזה היה רענן... ואז כאילו המשכנו קדימה, ואז הג'יפ הגיע איזה מטר אחד מאחוריי או לידי, ונפתחה דלת ומישהו צעק, בואו יא בני זונות נראה אותכם, משהו כזה, ואז כאילו אני ברחתי משמה. ואז הגעתי לחנייה וזהו... הוא לא ירד... פתח את הדלת... הוא פתח את הדלת של ליד הנהג. פתח את הדלת. אמר, בואו יא בני זונות נראה אותכם ואז כולם ברחו באותו רגע... ואז אני הגעתי עד לחנייה... הגעתי לחנייה והתחלתי להתקשר כאילו לאחד משלושת החברים, ואף אחד לא ענה לי עד שאלעד, אם אני לא טועה, ענה לי, או שהראד, אחד מהם אמר לי שהם בכניסה. אמרו לי לחזור. חזרתי לכניסה ואז כאילו הבנו שרענן נעלם. לא, לא ידענו איפה הוא. התקשרנו, התקשרנו, התקשרנו ולא מצאנו אותו. אז רצינו ללכת לחפש ובסוף אני ואלעד הלכנו לחפש אותו. הלכנו כאילו אבל מהצד השני. באנו, ואז הלכנו את כל הסיבוב, עד שהגענו אליו. ואז, שהגענו אליו אני ניסיתי להעיר אותו. כאילו לא הבנו מה קורה בהתחלה... הוא שכב על הרצפה... על הגב... עם כל הבטן והחזה היו כאילו, היה שלולית של דם כזאתי... הבגד היה ספוג בדם. ושמצאנו אותו כאילו אז לא הבנו מה קרה. ניסינו להעיר אותו והוא לא, לא זז לא כלום. אז אני רצתי. היה שמה שוטר, ראיתי מרחוק כאילו, איך שהוא ראיתי מרחוק שוטר, אז רצתי לקרוא לו. ואז השוטר בא ולא יודע מה הוא עשה. אמר לנו כאילו שלא נעמוד ליד או משהו כזה, הוא ראה שהיינו לחוצים ואז באו משטרות והכל. ולקחתי אחר כך את אלעד לבפנים לשטוף את הפנים, הוא הקיא וזה, ונכנסנו ויצאנו ואז לקחו אותנו לתחנת משטרה". 

מעדותו של עידן ניתן ללמוד על השביל בו הלכו רענן וחבריו והמפגש בין הג'יפ למנוח.

לטענת עידן, הוא הלך כשני מטרים אחרי הקבוצה של ניסו פטיטו (עמ' 989 שורות 22-20, ועמ' 990 שורות 5-1), ורענן ושהראד הלכו כ- 10 מטר מאחוריו. הם הלכו בתחילה בשביל בו נמצא רענן מוטל מאוחר יותר, ומשם פנו ימינה לשביל שנמצא בגב המועדון. משמאל נמצא שדה, והשביל מתפצל לשניים בשל הפרדת טרסה-גבעת חול, וכך נוצרו: שביל ימני צמוד למועדון ושביל שמאלי צמוד לשדה.

בחקירתו טען עידן, כי "החבורה הלכה בשביל השמאלי הצמוד לשדה" (ראו נ/10 עמ' 2 ותמונה 34 בת/14).

תיאור הג'יפ ותכולתו:

לטענת עידן, הג'יפ הינו רכב מסוג מיצובישי פג'רו כסוף אשר היה מלא באנשים      (6 – 5 אנשים). עידן טען כי מדובר בג'יפ קצר. בחזית הרכב היה ברזל עבה, ולאחר שהחוקרים השתמשו בביטוי "מגן חזירים" הוגדרה תוספת הברזל בחזית הרכב בחקירות ובעדויות – כ"מגן חזירים" (נ/10 עמ' 4).

לדברי עידן, הוא מסר ביוזמתו על הרכיב של הברזל בקידמת הרכב מבלי שקרא לו "מגן חזירים", וכך התייחס אליו גם בעדותו בביהמ"ש (עמ' 1001 שורות 20-19, ועמ' 1072 שורות 17-14).

על מסלול הג'יפ

עידן העריך שהג'יפ הגיע אליהם מהסיבוב, אך לדבריו, הוא ראה אותו בשביל השמאלי (הצמוד לשדה) בו הם היו.

הוא תיאר את נסיעת הג'יפ בהתייחס להולכים בשביל, כלשונו:

"... ראיתי שמנסים לדרוס את החברים שלי מאחור רענן, פרננדס ושהראד".

(נ/10 עמ' 3, עמ' 1000 לפרוטוקול שורות 21-19, ועמ' 1001 שורות    7-1).
לגבי השלב בו ראה לראשונה את הג'יפ – ציין: כי המרחק בין הג'יפ לרענן ושהראד היה כ- 2 מטר, ובינו לבין הג'יפ כ- 10 מטרים (נ/9 עמ' 1 שורות 4-2).

לגבי התנהגות ההולכים בשביל מול הג'יפ, ציין:

שניים מחבריו קפצו לימין על הגבעה/טרסה שהפרידה בין השבילים. אחד קפץ לשמאל לצד השדה.

בהודעה הראשונה ציין: "ברגע שזיהינו את הג'יפ, כולנו התחלנו לרוץ, ואז ראינו כי הג'יפ מתקרב...".

מקום עמידתו של המנוח

לדברי עידן, הוא ראה את רענן בקדמת הג'יפ אוחז במכסה המנוע: "אוחז והולך עימו כמה מטרים לאחור והג'יפ נוסע קדימה".
וכן:

"הג'יפ הצליח לפגוע בו ולגרור אותו מספר מטרים עד שהוא הצליח לברוח לצד הנהג לכיוון השדה" (נ/9 עמ' 1 שורות 8-4).

עוד לדבריו, הוא ראה איפוא את רענן זורק עצמו שמאלה לכיוון השדה, כלשונו:

"הסתובבתי וראיתי מישהו כאילו עם הידיים על הג'יפ, כאילו הג'יפ גורר אותו כמה, איזה מטר-שניים ואז הוא כאילו נזרק הצידה".
(עמ' 995 שורות 3-1).

וכן:

"... כאילו נגרר קצת עם הג'יפ".
(עמ' 1008 שורות 8-6).

עידן הבהיר כי לא ראה את רענן רץ לעבר השדה, אלא "נזרק לכיוון השדה" וכן "ראיתי אותו עושה כמה צעדים, ואני כבר ברחתי. אני כבר נעלמתי משם" (עמ' 1116 שורות 22-18, ועמ' 1097).

בשלב זה עידן טרם הבין כי ארע דבר מה לרענן.

ב"כ נאשם 1 גורס, כי לעידן היתה זוית ראיה טובה לעבר המנוח ולעבר קידמת הג'יפ, ומאחר והלה השתמש בעדותו לתאר את רענן במלים: "משתחרר מהג'יפ", משמע שרענן הסתלק לכיוון השדות בטרם נפתחו דלתות הג'יפ.

זאת ועוד; אחרי ש"רענן השתחרר" המשיך הג'יפ להתקדם מספר מטרים, מכאן שלא היתה, כך עפ"י הנטען ע"י ב"כ הנאשמים, כל מניעה מהנאשמים לדרוס את המנוח לו רצו בכך.

נקדים ונציין, כי אין בסיס לטענה כי רענן לאחר ש"השתחרר" הלך לכיוון השדות, אף לא לדברי ב"כ נאשם 1, שכן עדויות עידן ופרננדס אינן "מנתקות" לחלוטין את הקשר בין יושבי הג'יפ לבין המנוח (ראה: סיכומי נאשם 1 סוף עמ' 43).

עצירת הג'יפ ופתיחת הדלתות

לטענת עידן, הוא ברח מהג'יפ, עלה על התלולית/טרסה בין שני השבילים, ואז הג'יפ נעצר לידו (במרחק 2-1 מ'), ונפתחה הדלת הקדמית ליד הנהג (עמ' 1011 שורות 22-14), ועמ' 1012 שורות 14-1).

לאחר פתיחת הדלת, הג'יפ היה בעצירה על התלולית בין שני השבילים                    (1012–1011, 1014–1013).

לדבריו, הוא גם לא ראה מישהו יוצא מהג'יפ. מי שפתח את הדלת ליד הנהג צעק: "בוא נראה אתכם יא בני זונות", ואז עידן הסתובב וברח (1012). בזמן שהאיש פתח את הדלת עידן לא ראה את רענן (1041).

לגבי מהירות הג'יפ ציין עידן:

"הג'יפ נסע די מהר" (נ/11 עמ' 19).

בשחזור ציין שכאשר הסתובב, ראה שהג'יפ מנסה לדרוס אותם (נ/11 עמ' 19). ברם, בעדותו בביהמ"ש ציין: "הוא נסע די לאט. לא יודע, 20 אולי קמ"ש, יותר קצת, פחות קצת" (1053). על אף נסיונו "להאט" את מהירות נסיעת הג'יפ, אישר עידן כי הבין ש"משהו לא בסדר עם הג'יפ".

עידן הסביר לשאלת ביהמ"ש כי מה שגרם לו לבהלה היתה קריאת חבריו: "תיזהרו, תקפצו לצד".

בנוסף, הוא הסביר כי הוא הגיב בבהלה כשראה את רענן "כאילו נגרר על הג'יפ".

אומנם עידן ציין בחקירה נגדית שהוא וחבריו התחילו לרוץ כשהג'יפ היה לצידם, ואז נפתחה הדלת (עמ' 994). אך עלה מעדותו שהוא ברח הצידה והג'יפ המשיך בנסיעתו קדימה (עמ' 967).

מתיאור הארוע עלה כי הוא ברח מהג'יפ (בריצה) ועלה "על התלולית" ואז הג'יפ נעצר ומישהו פתח הדלת ליד הנהג (עמ' 968), משמע, הריצה/בריחה החלה עוד לפני שהג'יפ נעצר והדלת נפתחה.

תיאור הנוסע ליד הנהג

לטענת עידן, לנוסע שליד הנהג היה שיער קצוץ שחור ופנים עגולות (נ/9 עמ' 1, פרוטוקול עמ' 1119 שורות 21-10, ועמ' 1145 שורות 17-12).

יוער כבר עתה, כי נאשם 1 הודה שישב ליד הנהג, ואין מחלוקת כי הוא ג'ינג'י ושיערו אינו שחור. הלחץ והבהלה בה היה מצוי עידן, כמו גם המבט החטוף ושעת החשיכה, הביאו לציון צבע השיער כ"שחור".

מצבו הנפשי שלו ושל חבריו בעת הארוע תואר ע"י עידן: "נבהלנו". הצעקה של החבר שיקפצו לצד "זה מה שגרם לבהלה". וכן: "נבהלתי יותר כשראיתי כאילו אחד מהם על הג'יפ כאילו נגרר קצת עם הג'יפ". וכן: "באותו זמן הייתי עדיין בהיסטריה והייתי עדיין בלחץ" (1023).
ב"כ נאשם 2 תמה הכיצד מסר עידן על "מגן החזירים" רק בחקירתו השלישית, וכן לא הזכיר בחקירתו הראשונה את העובדה שרענן נגרר ע"י הג'יפ, אלא ציין את פתיחת הדלת, האיום והקללה: "עיצרו יא בני זונות חכו נראה אתכם" ואח"כ תאר את בריחתו, ורק בחקירה השלישית (נ/9) כשלושה חודשים לאחר הארוע, הוא נזכר לספר על גרירתו של רענן.

אליבא דב"כ נאשם 2, עסקינן ב"עדות כבושה" שערכה מועט. 

דא עקא, שעידן הסביר את העובדה שלא ציין את כל אשר אירע ולדבריו, הוא "פספס" קטע זה מחמת היותו שתוי, והיה בהיסטריה ובלחץ גם בחקירה (1023).

יחד עם זאת, הקפיד עידן להדגיש, כי אף לאחר גרירתו, רענן נותר עומד על רגליו (עמ' 995), ולא היה מצב שפגיעת הג'יפ "העיפה" אותו (1036) או שהוא נדרס תחת גלגלי הג'יפ.

עידן הבהיר כי המנוח לא עמד על הטמבון (פגוש) וגם לא נתלה על הג'יפ, אלא שהוא נצמד לג'יפ תוך שהוא מושיט באינסטינקט את ידיו קדימה, והוא "ממשיך ללכת לאחור עם הג'יפ" (1054).

אין ספק כי עידן וחבריו אלעד פרננדס ושהראד שוחחו אודות המקרה, וסביר להניח ששוחחו גם עם אחרים שלא נכחו בארוע. יחד עם זאת, לא השתכנענו כי היה "תיאום" גירסאות, אלא שבעת ששוחח עם חבריו, נזכר עידן שהחמיץ בתיאור מספר פרטים מהארוע בפני חוקריו.

אף בבואו להעיד בביהמ"ש, בחלוף כשלוש שנים מהארוע, שכח עידן פרטים מסויימים, לרבות העובדה שצפה בכתבה ספציפית בתכנית הטלוויזיה, שכן לדבריו, הוא ראה מספר כתבות בטלוויזיה, אך לא זכר כאמור כתבה ספציפית (עמ' 1088).

בהודעתו הראשונה (נ/7) מספר שעות לאחר הארוע, סיפר עידן על הויכוח המילולי שקדם לקטטה והפרטים שמסר תואמים את עדותו, אך כאמור לא הוזכר הארוע שהמנוח נגרר ע"י הג'יפ.

בהודעה השניה (נ/8) שנמסרה סמוך לארוע – (מספר שעות לאחר ההודעה הראשונה), מסר עידן את שמות הנערים מראשל"צ שנכחו במקום ואותם הכיר, וכן נתן את תיאורו של מי שניסה להכותו. 

בהודעתו השלישית (נ/9 מתאריך 7.3.05) ציין עידן את המרחק בין הג'יפ למנוח (2 מטר), תיאר את בריחת פרננדס ושהראד מהג'יפ שניסה לדרוס אותם, וכן ציין את גרירתו של המנוח, ע"י הג'יפ.

גילוי גופת המנוח ע"י עידן ופרננדס

לטענת עידן, כשהוא ופרננדס הגיעו לאזור ה"סלקציה", הם החלו לחייג לרענן, וכשלא נענו, חזרו בדרך בה הלכו כדי לא להיתקל ברודפיהם, שהיו בשביל האחר. כשגילו את גופת המנוח, פרננדס צעק שרענן מת. משלא הצליחו להרים את רענן, רץ עידן להזעיק עזרה, ופרננדס נשאר לידו. עידן הלך לכיוון ה"סלקציה".

חלפו כ- 5 – 10 דקות מרגע שהבחין באורות הג'יפ ועד שגילה את המנוח                   (1019-1015).

תוצאות הקטטה

לדברי עידן, הוא לא נטל חלק בקטטה על אף שהתכוון לעשות כן, מאחר והחליק בשלולית מים (1024-1020). הוא לא ראה סכין או דוקרן במהלך הקטטה, אך נודע לו שאלעד עטיה, ניסים פטיטו ונגר – נדקרו. רק למחרת שמע בתקשורת שגם חן מסיקה נדקר.

בהודעתו הרביעית (נ/10) סיפר עידן על הקטטה שקדמה לארוע, ועל הליכתם בשביל ונסיעת הג'יפ אחריהם. הוא חזר על תיאור רענן העומד בקדמת הג'יפ, אוחז במכסה המנוע ונגרר לאחור עד שנזרק לשדה, וציין שלא נראו אנשים נוספים יוצאים מהשביל בו שכב המנוח.

בשחזור שנעשה בתאריך 4.1.07 ציין את מהירות הג'יפ – "נסעו די מהר", ראה שדלתו נפתחת ושמע צעקות. הסתובב לאחור וראה שהג'יפ מנסה לדרוס את ההולכים. הוא תיאר את המפגש בין רענן לג'יפ, והצביע על המקום שבו מצא את המנוח.

עדותו של אלעד פרננדס (להלן: "פרננדס")
1.
פרננדס סיפר כי הכיר את המנוח, מספר שנים ממשחקי כדורגל בשכונת מגוריהם, ובליל הארוע הם בילו בפעם השניה יחד. 

2.
בפתח עדותו תאר פרננדס את הויכוח המילולי שהיה באזור הכניסה למועדון, ואת הקטטה שפרצה והסתיימה כעבור מספר שניות. לאחר הקטטה הם הבחינו בנערים מראשל"צ, שמוכרים להם, כשהם הולכים לכיוון השביל שממוקם מאחורי המועדון, והם (הוא, המנוח ושהראד מורים) הלכו במרחק 20 מ' מאחוריהם (עמ' 1155-1152). 

3.
את המקרה שארע כשהלכו בשביל תאר פרננדס בעדותו כדלקמן: 


"אחרי כמה זמן שאנחנו הולכים בשביל פתאום אנחנו רואים אורות. מאחורינו מתקרב רכב ג'יפ התקרב אלינו ושהוא הגיע כבר קרוב אלינו עדיין לא כל כך האט ושהראד צעק לנו תברחו לצדדים, תיזהרו, ושהראד רץ לכיוון ימינה כמו סוללות, ורענן גם ניסה ללכת לכיוון שלו, אני הלכתי לצד השני והג'יפ פגע ברענן. הוא פגע בו לא במהירות גבוהה, ממש במהירות נמוכה ורענן נתלה על הג'יפ מקדימה ובאותו רגע כבר התחלנו להסתובב, התחלנו לרוץ לכיוון הכניסה ובזמן הריצה אני זוכר ששהראד צועק מהר מהר, צעק לנו משהו, אני אפילו לא זוכר מה הוא אמר, עד שהגענו לכניסה, בכניסה התחלנו לחפש שם אחד את השני, ואחרי זה ראיתי שם את שהראד, את עידן את אורן אלקבץ, חיכינו שם כמה דקות, ראינו שם אמבולנס, היה שם אמבולנס. הסתכלנו על האמבולנס להסתכל שרענן לא שם כי לא מצאנו את רענן, עידן ואור התקשרו אליו הרבה פעמים לראות איפה הוא, הוא לא ענה. אחרי כמה דקות אני ועידן הלכנו מסביב לחפש אותו, ואז מצאנו את הגופה שלו... ראינו את רענן שוכב שם על חולות, על הגב, וכל החולצה שלו היתה מלאה בדם, דם ובוץ, וניסינו לקרוא לו בשם שלו, הוא לא ענה לנו. לא הבנו בהתחלה מה קורה, היינו בהלם, ועידן ניסה להזיז אותו, עידן ניסה להזיז אותו בפנים, קצת בגוף, ראינו שהוא לא מגיב. התחלנו להיכנס ללחץ ואני נשארתי עם רענן ועידן הלך לקרוא לשוטרים שהיו כבר ממש קרוב ואז הרחיקו אותו משם ישר". 


(עמ'  1156-1155, וכן עמ' 1176-1167 – הדגשות לא במקור).

4.
לדברי פרננדס, נערי ראשל"צ הלכו קדימה, בסמוך להם הלך עידן אמרגי, ומאחור במרחק כ- 15 עד 30 מטר הלכו שהראד, המנוח והוא (1154 שורה 22, עמ' 1155 שורה 1 ועמ' 1161). לדבריו, השביל מאחורי המועדון היה מחולק לשניים כשבאמצע מפרידה טרסה, והם הלכו במסלול החיצוני ("שמאלי") (ת/90 עמ' 2,  ת/82 עמ' 3, ת/83 א' עמ' 8).

הג'יפ היה בתחילה במרכז השביל, ואח"כ הוא ראה אותו בצד ימין של השביל. מכך שהג'יפ לא האט והתקרב אליהם היה לו ברור שהג'יפ מתכוון לפגוע בהם. הג'יפ פגע ברענן במהירות לא גבוהה, רענן נתלה על המגן הקדמי של הג'יפ, שממש האט, כמעט עד עצירה (עמ' 1155, עמ' 1171-1169). 

פרננדס העריך את מהירות הג'יפ ב- 60 – 40 קמ"ש (1165).

פרננדס ציין שכאשר הסתובב לאחור בשלב של "לקראת הפניה", הוא ראה את רענן רץ לכיוון שלהם בשביל הדרומי לכיוון השדה, כשהג'יפ מימינו ונכנס כ- 3 מטר לתוך השדה (נ/27 שורות 38-36):

"רענן גם ניסה ללכת לצד ימין והוא לא הספיק לעלות על הגבעה הזאת, לפני שהג'יפ הגיע".

(עמ' 1167 שורות 8-7).

כשהג'יפ פגע ברענן, הוא לא היה במהירות גבוהה: "רענן היה תלוי בידיו על המתלה ורגליו באוויר, אך לא נדרס" (נ/27 עמ' 35, 39).

פרננדס לא הגדיר את המתלה כ"מגן חזירים" אלא כ"גריל", כמגן חיצוני של הרכב, כמו מתכת, ואישר שזה "משהו בולט מהפגוש הקדמי".

פרננדס הוסיף כי כאשר הסתכל לאחור במבט חטוף, רענן רץ אחריו במרחק מה (עמ' 1174 שורות 14-11), ורענן היה במרחק של 15-10 מטר ממנו (עמ' 1204-1203) ובנ/27א עמ' 13-10 טען כי ראה אותו במרחק של 25 מטר ממנו.


לדבריו, לא זכור לו אם רענן צעק בזמן שראה אותו במהלך הריצה (עמ' 1230). 

הוא לא שמע צעקה או קללה מכיוון הג'יפ, שכן המרחק שלו מהג'יפ לא איפשר לשמוע קללה, גם אם נאמרה, והוא גם לא שמע את רענן אומר משהו או צועק (עמ' 1261-1262). 


הם מצאו את רענן כשהוא שוכב על גבו, וראשו מופנה לכיוון המועדון. מרגע שמצאו אותו, לא היה שלב שבו הוא נשאר לבד. לאחר שלא הצליחו להעיר אותו ולהזיז אותו, עידן הלך לקרוא לעזרה והוא נשאר ליד רענן. הוא לא ראה אותו מתמוטט כי כשהגיעו לשם הוא כבר שכב על הרצפה, כשבגדיו ספוגים בדם. הם לא הרימו אותו אלא רק הזיזו אותו (עמ' 1213-1211). 


לדבריו, לא היה ידוע לו מה קרה לג'יפ לאחר המפגש, והוא לא ראה אנשים בשביל הזה, בזמן שהם החליטו לצאת ולחפש את רענן. מהפעם האחרונה שהם ראו את רענן ועד לרגע מציאתו חלפו כ- 30-20 דקות. בזמן שהמתינו באזור הסלקציה, ועד שיצאו לחפש אותו, היו מסביב הרבה אנשים, כמו כן חנו שם רכבים רבים, והוא אינו יודע אם היו אנשים באזור שבו רענן נמצא אח"כ (עמ' 1209). 


לדברי פרננדס, הוא לא ראה את רגע המגע שבין רענן והג'יפ, לא ראה דלת נפתחת, לא ראה אדם יוצא מהג'יפ, ולא ראה אנשים עומדים מחוץ לג'יפ, שכן היה בצידו השמאלי של הג'יפ, בצד של הנהג. הוא ראה אור בג'יפ, ומכך הוא הסיק שנפתחה דלת (עמ' 1210). 


הוא החל לרוץ מהר כשראה את הג'יפ ורענן תלוי עליו. מרגע זה ועד הרגע שבו ראה את רענן רץ אחריו, חלפו שניות ספורות (עמ' 1211 שורות 10-1). לקראת סוף הריצה הוא ראה שגם שהראד רץ לפניו, וכשהגיעו לכניסה למועדון, היו שם הרבה אנשים. שהראד היה "חשדן" ואמר שאנשים מסתכלים עליו במבטים כאילו הוא עשה משהו. הוא לא זוכר האם הסתכל לכיוון שבו נמצא רענן, והאם ראה שם אנשים ממשיכים לרוץ. 

5.
בסוף עדותו הראשית אמר אלעד כי מקום מציאת גופתו של המנוח היה במרכז השביל, קרוב מאוד לסיבוב, והסביר שבזמן השחזור שעשה בשטח היתה יותר צמחיה והשביל שעליו הלכו היה סגור (עמ' 1177 שורות 11-1). 

הוא הבין שהם הלכו בשביל החיצוני רק בעת השחזור, שכן ביום הארוע לא ניתן היה לראות את השביל השני בגלל התלולית.


לדברי פרננדס, הוא לא ראה את רענן במרחק 10-5 מ' מאחוריו, ולא ראה אף אחד שהלך אחרי רענן. הוא הסתכל עליו במבט חטוף לשניה, ולא ראה עליו סימני פציעה, הוא לא יודע באיזה שלב ואיפה רענן נדקר (עמ' 1203-1202). 


הוא חיפש את רענן באמבולנס: "כי ראה שהג'יפ פוגע בו, וחשב שאולי קרה לו משהו". למרות שראה את רענן רץ אחריו, הוא בחר ללכת בכיוון ההפוך של השביל, ולא חזר לחפש אותו באותה הדרך, כי "פחדנו לחזור מאותו שביל פשוט... בגלל שהג'יפ היה שם, פחדנו לחזור לשם.. לא ידענו אם הוא שם" (עמ' 1207). 

6.
בחקירתו הנגדית ע"י ב"כ נאשם 1, השיב פרננדס לעו"ד שרמן, שהוא אינו זוכר מה ראה בדיוק בתוכנית הטלוויזיה, ואינו זוכר אם ראה את התוכנית הספציפית, אך העדות שמסר אינה מושפעת מהתוכנית אלא הוא סיפר מה שהוא זוכר שראה (עמ' 1216-1215). 


החוקרים שאלו אותו האם מישהו איים עליו או פנה אליו, והוא הסביר שידוע לו מהתקשורת שאומרים שעדים מפחדים לדבר, אבל בפועל לא היתה אליו כל פניה. 

תיאור מצבו הנפשי של פרננדס כלשונו: "אני התחלתי לרוץ כי פחדתי... כולנו היינו בפחד" (נ/25 עמ' 10).


בחקירה הראשונה במשטרה הם נחקרו כל אחד בנפרד, אך לפני חקירתם הם ישבו יחד.  פרטי הארוע נמסרו לשוטר ע"י כל אחד כאשר ישבו בחקירה בנפרד. אמרו לו שאסור לו להיות נוכח בזמן מתן העדות של עדים אחרים, אבל לא אמרו לו שאסור לו ליצור קשר, בקשר למשפט, עם שאר העדים (עמ' 1223). 

7.
בחקירתו הנגדית ע"י ב"כ נאשם 1 – עו"ד יפתח, אמר פרננדס, שלא ניסה להסתיר דבר מהמשטרה, ולא תאם גרסאות עם חבריו, לרבות אי גילוי שמות החברים מראשל"צ, ואת שמותיהם לא מסר בהודעה שנגבתה ממנו מספר שעות לאחר הארוע, בגלל שלא זכר מי מהם היה שם (עמ' 1186-1180). 


בהמשך חקירתו הנגדית, התייחס פרננדס לקטטה שהתרחשה במרחק 20-15 מ' ממנו, ואמר שהם הלכו אחרי הנערים מראשל"צ בגלל שעניין אותם מה קרה. הוא לא ראה את אלעד אפשטיין מחזיק סכין, לא ראה את חן מסיקה נדקר, ורק שבוע לפני מתן עדותו בביהמ"ש אמר לו עידן שניסו פטיטו נדקר. 

8.
בחקירתו הנגדית ע"י ב"כ נאשם 2, פרננדס ציין כי סיפר כל שהיה ידוע לו על האירוע. לדבריו, לא היה לו חלק בקטטה, הוא עמד מאחור כל הזמן, לא התנהג בעצבנות והוא וחבריו לא החזיקו סכין (עמ' 1232-1231).


הם שתו אומנם לפני שהגיעו למועדון, אך הבינו את אשר קורה איתם, וגם רענן לא שתה הרבה, אבל כולם שתו "ככה בסביבות שתי כוסות" (עמ' 1238). 


כשהוא הגיע למקום הם ראו את שתי החבורות מתקוטטות, הקטטה פסקה לפתע, והייתה קצרה מאוד (עמ' 1240-1239). 

לטענת ב"כ נאשם 1, יש להסיק מעדות פרננדס, כי המנוח לא נדקר ע"י נוסע בג'יפ, אלא נדקר במקום בו נמצאה גופתו ע"י מאן דהוא (80 מ' ממקום הג'יפ), וזאת לטענתו, יש להסיק מדברי פרננדס, שהלה הביט לאחור במהלך ריצתו ולא ראה דבר יוצא דופן אצל רענן, אשר לא נשמע צועק ולא עושה סימון בידיו.

ב"כ נאשם 1 הגדיל עשות וטען כי המנוח רץ ריצה מהירה בעקבות פרננדס. מכאן ביקש ללמוד כי כאשר נאשם 1 ירד מהג'יפ, רענן כבר לא היה במקום. 

המסקנה אותה מבקשים באי כח הנאשמים להסיק מכך שהמנוח לא זעק לעזרה, או למצער לא נשמע זועק, מצביעה על כך שלא נפגע – מסקנה כזו אינה מתיישבת עם הערכת פרופ' היס, והתוודות נאשם 2 בפני רעות, כפי שיפורטו בהמשך.

הודעותיו של אלעד פרננדס במשטרה

1.
עיון בהודעה נ/25, שמסר פרננדס מספר שעות לאחר הארועים נשוא כתב האישום, וכן בהודעתו נ/26 שנמסרה בתאריך  8.3.05, ותומללה בתמליל נ/27 א-ב ותמליל השחזור נ/28, מעלה שהדברים שפרננדס מסר בעדותו תואמים בעיקרם את מה שמסר בחקירותיו. 

פרננדס הסביר כבר בחקירה ראשית, כי לא ראה בפועל את סטיית הג'יפ לעבר רענן, אבל ראה את הג'יפ תחילה במרכז השביל ואח"כ ראה אותו בצד ימין, ומכאן הסיק שסטה וכן ראה את רענן נתלה על הג'יפ מקדימה, אך לא ראה בפועל את שלב המגע בין הג'יפ לרענן.

2.
בהודעה נ/25 סיפר אלעד שראה את רענן "נתפס על הגריל" של הג'יפ, שהיה גבוה, הג'יפ נסע לאט ורענן תפוס עליו. הוא (פרננדס) התחיל לרוץ כי פחד, ורענן רץ במרחק 10-5 מ' מאחוריו. הוא לא שמע את האנשים בג'יפ צועקים, והוא ראה את רענן לאחרונה במרחק של 10 מ' מהמקום שבו היתה גופתו. 

3.
בהודעה נ/26 מסר פרננדס פרטים נוספים באשר לאופן "תלייתו" של רענן על הג'יפ, ואמר שראה את רענן תלוי על הגריל של הג'יפ כשפניו וגופו לכיוון הג'יפ, וידיו, שהיו בגובה הראש, תפסו במגן הכסוף שהיה בקדמת הג'יפ. הג'יפ המשיך לנסוע לאט מספר מטרים, ואז נדלק בתוכו האור, והוא הבחין בנהג ובאדם שישב מאחור, אך לא קרוב אליו, ותאר אותם בהודעתו. 

עדותו של שהראד מורים (להלן: "שהראד")

1.
שהראד סיפר כי הוא מכיר את המנוח מזה מספר שנים משכונת מגוריהם, והם נהגו לבלות יחד. בפתח עדותו תאר שהראד את מעשיהם עד שהגיעו לשפיים, כולל שתיית אלכוהול בחניה לפני הכניסה למועדון, ופרט את שמות הנערים מראשל"צ שראה במקום. 


שהראד תאר את מה שקרה כשחיכו בכניסה למועדון, לרבות הקטטה שהתפתחה לאחר חילופי דברים בין המנוח לבחור אחר. בקטטה היו מעורבים אנשים רבים, אך הוא, המנוח ואלעד פרננדס לא היו מעורבים בה אלא עמדו בכניסה (עמ' 1278-1274, 1287-1286). 

2.
לדברי שהראד בשלב מסוים הוא, אלעד והמנוח, ראו את כולם הולכים לחלק האחורי של המועדון, עידן הלך אחריהם וכעבור דקה גם הם הלכו אחריהם לכיוון הפרדס, כשהיו במרחק של 15 מ' מהם (עמ' 1278, 1288). 

3.
את שקרה כשהלכו בשביל עד שראה את גופת המנוח תאר שהראד כדלקמן: 


"אז הלכנו לכיוון הפרדס, הולכים הולכים ואז הגיע מאחורינו איזה ג'יפ. בהתחלה היינו בטוחים שזה סתם איזה רכב שבא לעבור שם, אז באנו כאילו קצת ימינה לכיוון לצד, ואז ראינו איך שהג'יפ הבחין בנו הוא האיץ את המהירות. איך שהג'יפ הבחין בנו האיץ את המהירות שלו. בהתחלה לא הבנו שהוא כאילו באמת בא אלינו, אז עוד פעם זזנו קצת, ואז ראינו שהוא באמת בא לכיוון שלנו לדרוס אותנו, אני צעקתי לאלעד תעלו על הטרסה תרוצו. אז אני לא זוכר איפה רענן עמד, אני חושב שהוא עמד בצד ימין ואלעד בצד שמאל, בגלל שאלעד לא הספיק, הוא ברח לכיוון השדה, לכיוון הפתוח, ואני ורענן ניסינו להעלות על הטרסה. אני הצלחתי להעלות על הטרסה לטפס, רענן היה ממש ס"מ לידי, הוא גם ניסה. הוא היה, וכשאני הספקתי להעלות אז אני ראיתי אותו מאחורי כזה נפל החליק. אני הספקתי לעמוד, ואז כאילו כשהג'יפ הגיע ראיתי אותו מצליח לגרור את רענן. רענן היה לו מין מגן כזה בצבע כסוף, הוא נתלה עליו, גרר אותו ושמעתי כאילו צעקה של איה, ואז כאילו הרמתי את הראש כאילו, ולא ראיתי לא את אלעד ולא זה, ניסיתי להבין מה הולך כזה. אני עמדתי על ההר וכבר לא ראיתי כלום. אז הג'יפ עמד לפני, אני עמדתי מאחורה על הטרסה. ואז מישהו פתח את הדלת של הנהג וצעק בואו הנה יה בני זונות. איך ששמעתי את זה כאילו עליתי על הצד השני של הטרסה והתחלתי לדפוק ריצה כאילו לכיוון המועדון, התחלתי לרוץ בכל המהירות שלי. רצתי רצתי רצתי, ואז לקראת הפניה ראיתי את אלעד עטיה עומד ומסתכל כאילו על כל מה שקורה שם. אמרתי לו תברח, התחיל לרוץ, לא יודע מה הוא אמר והמשיך לעמוד שם. לא התייחסתי אליו, המשכתי ללכת. הגעתי לכיוון לפני הכניסה של המועדון, התחלתי ללכת כאילו הליכה מהירה, הסדרתי את הנשימה, שלא יגידו שלא יתנפלו עלי ירביצו לי ויגידו לי שאני חלק ממשהו, התחלתי ללכת לכיוון הכניסה, עמדתי איפה שאור עמד. אור עמד בכניסה להיכנס למועדון. עוד פעם עמדתי מאחוריו, הוא התחיל להיכנס ואמר בואו ניכנס עכשיו. אמרתי לו לא חכה רגע, אתה לא יודע מה היה, תחכה שניה, תחכה לי בבקשה, אז הוא לא היה מוכן, אמר לי שהוא רוצה להיכנס. אז הוא נכנס והשאיר אותי שם לבד. אני הלכתי ליד השומרים אם יהיה איזה משהו, כדי שאהיה בטוח לפחות. עמדתי שם, אחרי כמה דקות הגיע אלעד (עטיה) ואחרי אלעד הגיע עידן. חיכינו שם לרענן, ראינו שרענן לא מגיע, אז עידן אמר לכולם תתקשרו תתקשרו, התקשרנו הוא לא ענה. מתקשרים מתקשרים הוא לא עונה. אלעד התקשר, ואז עידן הציע כאילו שנלך לחפש אותו. אז אני פחדתי כאילו ללכת לחפש אותו, אמרתי לו תשמע עדיף שנחכה פה אולי הוא יגיע. אז עידן התעקש ללכת לחפש אותו והוא אמר טוב, הוא הולך לכיוון ההוא, לכיוון שאנחנו רצנו שם, ואני נשארתי במקום בהתחלה ליד הכניסה. הוא הלך עם אלעד (עטיה). אחרי דקה הלכתי לכיוון הרכב. אמרתי שאלך לבדוק אולי הוא בכיוון הרכב בכלל. הלכתי הגעתי לרכב, ראיתי שהוא לא ברכב אין שם אף אחד, אין אפילו סימן שהוא היה שם. עוד פעם מנסה להתקשר מנסה להתקשר לא עונה. חיכיתי ליד הרכב אז התקשר אלי עידן, אחת מהם התקשרה אמרה לי בוא לכניסה. אמרתי מה מצאת אותו הוא אמר לי בוא בוא. אני חושב שזה היה עידן. כשהתחלתי שוב להתקדם לכיוון המועדון ראיתי את אלעד (פרננדס) עומד וכאילו הוא עמד בין הכניסה הזאת לזאת בפינה כזה, על החולות ותופס את הראש ובוכה. לא הבנתי מה קרה, אז הלכתי אליו וניערתי אותו, אמרתי לו מה מה קרה, הוא אומר אל תשאל רענן מת. אמרתי לו איך אתה מדבר, מה אתה דפוק, אולי הוא יגיע, עוד כמה דקות אולי הוא יגיע. הוא אמר לא לא אני החזקתי אותו, אני אומר לך הוא מת. אמרתי לו תגיד לי אתה מטומטם איך החזקת אותו ואז ראיתי גופה מונחת שם מאחורה, מאחוריו שהוא עמד וראיתי גופה. זיהיתי גם את הנעלים של רענן והוא היה מכוסה כאילו, רענן כביכול כיסו לו את הגוף, רק הפנים שלו היו בולטות והרגליים. ואז גם אני לא האמנתי, עזבתי את אלעד כזה הלכתי לכיוון הזה, השוטרים ניסו למנוע כזה. מהשוק אני התקרבתי כדי לראות אז ראיתי את רענן שוכב שם ואז אני גם, קיבלתי כאילו הלם כזה, לא הבנתי מה קורה ואז עוד פעם ראיתי את אלעד בהיסטריה ממש תופס את הראש". 


(עמ' 1280-1278 – הדגשות לא במקור).

מדברי שהראד עולה, כי הוא לא ראה את רענן רץ (1321 שורות 19-16). שהראד ראה אותו מחליק בעת הטיפוס על הטרסה, ואז הגיע הג'יפ ורענן נתלה עליו.


בזמן שניסה לטפס על הטרסה הוא הבחין ברענן הצמוד למגן של הג'יפ, הוא סמוך ובטוח שמדובר ברענן, שכן "הוא היחיד שהיה מאחורי, לא היה איתי עוד מישהו. אלעד לא הספיק לרוץ. לכיוון ההוא, הוא רץ מאחורה.. אני יודע שזה היה רענן. לא היה איתי עוד מישהו, לא היה לידי עוד אף אחד" (עמ' 1318). 

וכן: "לא הייתי צריך לזהות. אני יודע בוודאות שזה רענן. זה לא היה חתול, ולא היה שד" (עמ' 1318).


הוא ראה את רענן על הג'יפ והג'יפ המשיך לעבור אותו בזמן שהוא עלה על הטרסה. בשלב מסוים הוא איבד קשר עין עם הג'יפ ועם רענן. הוא היה על הטרסה בדיוק בפסיעה לטרסה וראה שהג'יפ גורר מישהו. (עמ' 1319). 

בשלב מסויים הג'יפ נעצר, הדלת ליד הנהג נפתחה, והבחור שישב ליד הנהג צעק: "בואו הנה יא בני זונות" (עמ' 1294 שורות 18-1).

4.
בחקירה נגדית ע"י ב"כ נאשם 2, אמר שהראד שהג'יפ נתקע בטרסה ופני הקרקע האטו את מהירותו, ולא היה מדובר במכה שעלולה לכופף את פח הרכב או לשרוט אותו. הג'יפ האיץ מהירותו כאשר הבחין בהם (עמ' 1333-1332). 


מכיון שהיה עם גבו לטרסה הוא לא ראה בוודאות שהיה זה רענן שנתלה על הג'יפ, אך מכיון שהיה קרוב לרענן, והאירוע עם הג'יפ היה די סמוך – הוא הסיק שמדובר ברענן. הגרירה של הג'יפ את רענן ארכה כ- 10-5 שניות, והמרחק שנגרר הוערך על ידו במטר - מטר ומחצה (עמ' 1336-1334). 


שהראד הסביר כי לא ראה את הדקירה ברענן, ובפעם האחרונה שראה את רענן לא היו לידו אנשים (עמ' 1340-1339). 

5.
לדברי שהראד הוא ראה בברור את הג'יפ, שהיה במרחק חצי מ' ממנו, גורר את רענן, וראה את פלג גופו העליון. הג'יפ החמיץ אותו מאחר והיה על הטרסה לבדו, ורענן היה ממש אחריו כשהחל לטפס על הטרסה (עמ' 1293-1292, 1301). כשהג'יפ התרחק ממנו הוא עצר, הדלת שלו נפתחה, הוא שמע מישהו צועק, הוא נבהל מהצעקה והתחיל לרוץ לכיוון המועדון "בכל המהירות שלי" (עמ' 1294). 

על כוונת הנוהג בג'יפ אמר שהראד, כי נהג הג'יפ האיץ את מהירות נסיעתו לעברם. בתחילה הם לא הבינו, וזזו הצידה, אך אחרי שראו שהוא "פוגע בטרסה ובאמת בא לכיוון שלנו... התחלנו לברוח" (עמ' 1300).

שהראד הסביר כי הם ניסו לברוח לכיוון הטרסה שגובהה למעלה מחצי אדם והם חשבו שהג'יפ יתקשה לעבור שם, אבל "הוא המשיך ישר לכיוון שלנו". עד לשלב שהוא עלה לטרסה, רענן היה צמוד אליו (עמ' 1300).

6.
בחקירתו הנגדית ע"י ב"כ נאשם 1 – עו"ד יפתח, אמר שהראד שהוא לא תיאם גרסאות עם חבריו עובר לחקירתו במשטרה, שכן לא היה להם זמן לזה. הם היו בהלם וזה הדבר האחרון שהיה חשוב לעשות ברגעים כאלו, כלשונו: 

"היינו בהלם. לראות דבר כזה בחיים שלי לא ראיתי, כאילו גופה או משהו, במיוחד של חבר שכאילו בא איתי, לחשוב להגיד לו משהו. זה הדבר האחרון שהייתי חושב ומתכנן עם החברים שלי. אני לא חושב שזה אנושי בכלל". 

מעבר לכך הם היו תמיד מלווים בשוטרים. הם לא דיברו ביניהם טרם מסירת העדות, ולא נכנסו יחד לתשאול אצל השוטר (עמ' 1303-1302). הם לא תכננו ביחד לא להזכיר שמות של חבר'ה שהיו מראשל"צ, עם זאת הוא עצמו חשש בחקירה הראשונה להזכיר שמות, אך לאחר מכן כל השמות הועלו. לדבריו, ייתכן שגם בהודעתו השנייה, כאשר פירט בפני השוטר את השמות, הוא ביקש שלא ירשום זאת בהודעתו, וכלשונו: "אני די פחדתי בהתחלה". האדם שאותו הוא ראה רץ בחזרה, אחרי האירוע עם הג'יפ, הוא אלעד עטייה. לדבריו: 

"בעדות הראשונה פחדתי מהכל.. הוא לא עשה כלום. הוא לא עשה שום דבר, לא משהו שייחסתי לו חשיבות שהוא עשה משהו. פשוט לא הזכרתי את השם שלו. אני מודה שלא הזכרתי בהתחלה את השם שלו.. אני פחדתי כמה שעות לפני אני עברתי אירוע. אני לא יודע בכלל איפה אני נמצא..."

(עמ' 1307-1305). 


עוד לדבריו, לא היתה לאף אחד מבני חבורת ראשל"צ סכין, הוא ראה באותו ערב בחורה בשם מאיה - אותה הוא מכיר מביה"ס, אך לא ראה את אלעד אפשטיין דוקר מישהו עם סכין בבטנו. הוא אינו יודע האם אלעד עטייה השתתף בקטטה ואינו יודע אם נדקר. הם הלכו בעקבות חבורת ראשל"צ מתוך סקרנות משום שעידן החל ללכת אחריהם. הם הלכו בהליכה איטית לעומת חבורת ראשל"צ שהיתה לפניהם. הם נצמדו לחלקו השמאלי של השביל, ולא ידעו כלל שיש שני חלקים לשביל. הטרסה שהפרידה בין השבילים היתה גבוהה, כזו שהג'יפ לא הצליח לעלות עליה. גובהה של הטרסה לא היה אחיד לאורך כל אורכה, ולא זכור לו שהיתה עליה צמחיה (עמ' 1317). 


לדבריו, הוא רץ ממש במהירות עד לעיקול, ואז ראה את אלעד עטייה מימינו. הוא המשיך לרוץ עוד כמה מטרים, וכשהגיע "לאיפה שכל ההמולה מתחילה", נעצר אולי לשנייה, להסדיר את הנשימה והתחיל לרוץ, כשמתחילת הריצה עד לסיומה עברו אולי 20 שניות. הוא לא ראה את אלעד פרננדס וכן לא ראה את רענן רץ (עמ' 1322-1321). 


בכניסה למועדון, אחרי האירוע עם הג'יפ, הוא ראה בחור עם כובע, שחשש מפניו והיה נראה לו מאיים, נועץ בו מבטים והצביע לכיוונו תוך שהוא מדבר עם חבריו. הוא דאג לעמוד בקרבת השוטרים משום שחשש (עמ' 1311-1310), הוא לא הסתכל אם היו אנשים בכיוון השביל באותן דקות (עמ' 1313). לאחר מכן הוא ראה את אותו בחור שנעץ בו מבטים גם בתחנת המשטרה. הוא היה מוכן למסדר זיהוי תמונות ואכן ערכו לו מסדר כזה, אך הוא לא זיהה את מי שנעץ בו מבטיו. הוא חושב שאמר לשוטר שהיה במקום כשראה את הבחור בתחנת המשטרה, שזה הבחור אליו הוא מתכוון, אך הוא לא יודע אם השוטר עשה עם המידע הזה משהו, ואם ניגש אל אותו בחור (עמ' 1314). 


מרגע שעזב את הג'יפ ועד לרגע שבו נאמר לו שרענן נמצא חלפו לדבריו 10-5 דקות, אך העריך ש"יכול להיות יותר". באותה עת הוא עמד בכניסה, ואז הוא הלך לכיוון הרכב שחנה בחניה. כאשר נודע לו שרענן מת, הוא הגיע למקום בו היתה מונחת הגופה תוך מספר שניות, ראה שם שוטרים, ולא זכור לו אם ראה ניידת של מד"א (עמ' 1326). 


באשר לאפשרות שאותם אנשים שראה מגיעים מהחלק הצפוני של השביל, אשר הביטו בו ב"מבטים מאיימים", פגעו ברענן, לאחר שהלה השתחרר מגרירת הג'יפ, אמר שהראד: 

"לא, אני לא חושב מכיוון שאני עמדתי בכניסה אף אחד לא צעק או משהו, וכשעידן ואלעד הלכו לכיוון ההוא אולי הם היו רואים את הגופה שלו ממש באותה שניה, כשאלעד חזר אני באותו שלב הייתי בכניסה, אז הוא היה כנראה מצא את הגופה שלו... כשראיתי את האנשים המאיימים הם עמדו במקום, באותו מקום, וכשאני הגעתי לכניסה לקח לי מספר זמן ואחרי זה אלעד הגיע. וכשאלעד הגיע מהכיוון של השביל הוא היה מוצא את הגופה אם אותם חברה היו עושים את זה".

(עמ' 1342). 

ב"כ נאשם 2 מבטל במחי-יד את עדותו של שהראד בציינו, כי הוא לוקה בסתירות, וזאת בשל העובדה ששהראד מסר תיאור רכב שאינו מתאים לרכבו של נאשם 1, שכן הלה מסר עדותו, בה תיאר את הרכב כטנדר עם ארגז פתוח (עמ' 1282 ו-   1287).

שהראד לא נחקר אודות ידיעותיו את סוגי כלי הרכב, ויתכן שטעה בסוג הרכב, והרי אין מחלוקת עוד כיום כי מדובר בג'יפ מסוג טויוטה לנדקרוזר. אף מי שאינו מבין בכלי רכב, יכול למסור תיאור מדוייק של ארוע, ולתאר אשר ראו עיניו, תחושותיו ודרך בריחתו מהמקום.

עדותו של ניסים פטיטו (להלן: "ניסו")
1.
ניסו מתגורר בעיר ראשון לציון, והכיר את המנוח "מהשכונה", היכרות שטחית. בחקירתו הראשית התבקש ניסו לספר את אירועי יום הרצח, אך בתחילה הוא סרב בטענה ש: "... אני ממש לא רוצה להיכנס לזה. אני מעדיף לא לדבר על זה. מה שהיה לי להגיד אמרתי.. אין לי מה להוסיף... אני כבר לא זוכר מה היה... זה לפני הרבה זמן, שנתיים כבר..." (עמ' 1347). 

בהמשך, סיפר כי הוא הגיע למועדון ברכב והחנה אותו בחניון שליד הכניסה למועדון, שם פגש ילדים שלמדו איתו בשכבה, אך אינו זוכר מי היה שם. כאשר הגיע לכניסה היה "בלאגן" ומכות בכניסה. הוא לא יודע מי היה מעורב בקטטה, אבל אישר שהרביצו לו, וגם הוא הרביץ (עמ' 1350). 


לדבריו, הוא ראה את רענן באותו ערב, מחוץ לכניסה למועדון, אך הוא אינו זוכר עם מי עמד, או מה קרה שם. 

2.
ניסו הופנה להודעות שמסר במשטרה, אך טען שהדברים אינם זכורים לו. הוא חזר על הטענה שמה שהיה לו לומר הוא אמר בחקירתו, אין לו מה להוסיף, ומה שמסר בהודעה מיום 23.4.05 – זו האמת (עמ' 1353). הוא לא קרא את הודעתו טרם מתן העדות, הוא הגיע לשיחה בפרקליטות אך סרב להתייחס להודעות שמסר. 


לאור האמור הוכרז ניסו כ"עד עוין", חקירתו ע"י המאשימה נמשכה כחקירה נגדית, והודעותיו במשטרה הוגשו לביהמ"ש. 

3.
ניסו נשאל אודות ויכוח שפרץ בכניסה למועדון, והשיב: "אני חושב שכן, אני לא זוכר בדיוק", ואף אישר שייתכן ומדובר ב"בחור עם קוקו". לא זכור לו שאלעד או שהראד פנו אליו ואמרו לו שרוצים להכות אותם. לא זכור לו שאחד מחבריו "קיבל בקבוק בראש". לדבריו: "אני זוכר שהיה בלאגן, לא זוכר מה היה בדיוק אבל". כמו-כן, אמר שאינו זוכר מה הייתה הסיבה בגינה פרצה התגרה. הרביצו לו באותו ערב, הוא נפצע, והיה לו "חור ברגל", אך הוא לא יודע האם מדקירה או שנפצע ממשהו אחר. הוא לא איבד הכרה, אך היה על הרצפה, ולא ברור לו מה בדיוק קרה. הוא לא פונה לקבלת טיפול רפואי משום שבחר לחבוש את הרגל לבד (עמ' 1362-1361). 


ניסו ציין, כי הם רצו בשביל החיצוני למועדון כי "... הרבה אנשים רצו. כל מי שהיה שם רץ", רק אנשים מחבורת ראשל"צ רצו לידו, ולא זכור לו שראה את רענן (עמ' 1364). הוא ראה את הג'יפ מגיע מאחור, אך לא ידע אם הוא רודף אחריהם. הוא חשב אז שמדובר בג'יפ משטרתי, משום שהיה זה ג'יפ גדול. הוא אינו זוכר את מהירות נסיעת הג'יפ, אינו זוכר ששמע צעקות באזור, אינו זוכר שהדלת שליד הנהג קדימה הייתה פתוחה, אינו זוכר שראה אותו יורד מהג'יפ והולך לקדמת הרכב, אינו זוכר שאמר בוודאות שדלת הנהג היתה סגורה, ואינו זוכר אם ירדו אנשים נוספים מהג'יפ (עמ' 1366). 

4.
בחקירה נגדית ע"י ב"כ נאשם 1, עו"ד יפתח, אישר ניסו שיש לו עבר פלילי בגין שימוש בגראס מלפני 5 שנים. הוא הגיע למשטרה רק בחלוף ארבעה ימים מיום האירוע. באותו ערב הוא הלך לבית אחותו, משום שלא רצה שהוריו יראו אותו פצוע. הוא נסע חזרה לראשל"צ עם אלעד אפשטיין ברכב הפולו (עמ' 1375). במהלך הנסיעה הוא הבחין שהוא דקור בירכו, אך למרות שירד לו דם רב, הוא לא מצא לנכון לפנות לבית החולים, בשל חששו מהמשטרה, למרות שהוא לטענתו לא דקר איש, ולא היתה לו סכין. לדבריו, הוא לא ראה סכינים, בקבוקים או מקלות. הוא הכיר את רענן אך לא מצא לנכון לגשת מיוזמתו למשטרה משום שידע שממילא יגיעו אליו "כי כבר באו לכולם" (עמ' 1379). לא היתה לו כל כוונה לשקר והוא סיפר כל אשר ידע. יחד עם זאת, אין לו הסבר לכך שבהודעה המאוחרת יש פרטים רבים יותר מההודעה המוקדמת שמסר. 


חבריו לא אמרו לו דבר אודות החקירה במשטרה, פרט לכך שהם נחקרו, שכן "לא מעניין אותי מה הם אמרו... לא שאלתי, לא התעניינתי" (עמ' 1383). 

לטענת ניסו, הוא לא שוחח עם חבריו על הג'יפ, ובתגובה לכך שבהודעתו הראשונה הוא לא הזכיר את הג'יפ, ורק בהודעתו השנייה תיאר אותו אמר ניסו: "אני לא מנסה לעבוד על אף אחד, אני לא זוכר מה היה... אני לא זוכר מה ראיתי". הוא ציין, כי לא הגיע לחקירה במטרה לשקר, אך לא זכר בחקירה ראשונה את עניין הג'יפ. הוא אינו זוכר כיום שהג'יפ היה קרוב אליו במרחק של כ- 6-5 מ' ממנו, כפי שטען במשטרה. הוא זוכר שהיה אירוע עם ג'יפ, אבל לא זוכר איפה הוא היה בדיוק (עמ' 1389). הוא לא זוכר מי רץ לידו כשראה את הג'יפ. (עמ' 1392). לדברי ניסו הוא לא ראה את השחזור שהוקרן בטלוויזיה אך הוא לא התאים את גירסתו למה שראה בטלוויזיה. הוא נפגש עם חבריו אך לא תאם איתם גרסאות (עמ'   1404). 


הוא הוסיף וציין, כי לא שמע צעקות מהג'יפ, למרות שהיה קרוב אליו (עמ' 1407).  

הודעותיו של ניסים פטיטו (ניסו) במשטרה
1.
עיון בהודעה הראשונה שמסר ניסו ביום 22.12.04 (ת/80) מעלה שהוא נחקר בחשד שתקף אחרים בסכין במועדון בשפיים. ניסו לא סיפר על מה שקרה בשביל, אלא התרכז בויכוח המילולי ובקטטה שארעו בפתח המועדון. בנוסף לתאור הקטטה, הוא סיפר כי אחריה הם התחילו לרוץ על השביל, כי הם פחדו שתגיע משטרה או שימשך הבלאגן עד שהגיעו לאוטו, ואז ראה את אלעד עטיה – חברו, ליד רכב הפולו שלו. 

2.
בהודעה השניה שמסר ניסו כעבור מספר חודשים, ביום 2.3.05 (ת/81), הוא תאר את אשר אירע כאשר הם רצו בשביל, וכלשונו:


"לפתע הסתובבתי וראיתי ג'יפ ארוך בצבע כסף או שמפניה ומגן מקדימה בצבע ניקל שהגיע לכיוון שלנו במהירות. הוא הגיע מכיוון איפה שהיה המכות... נוסע לכיוון שלנו במהירות הבנתי שהוא רודף אחרינו, התחלנו לרוץ כולנו ושמעתי צעקות של חברה שלי שאומרים: תברחו. במהלך הריצה הסתובבתי אחורה לראות מה קורה עם הג'יפ, אם הוא קרוב או לא, והסתכלתי ברציפות עליו ותוך כדי כך ראיתי את רענן לוי גם רץ עם עוד אנשים לידו, לא יודע מי הם, ורענן והחברה שרצו איתו היו מאחורי ולפני הג'יפ. כשהבחנתי בהם ראיתי גם שהדלת של הג'יפ בצד של הנוסע שליד הנהג פתוחה, חצי פתוחה, שכנראה הנוסע החזיק אותה ביד ומהרגע הזה לאורך כל הנסיעה, עד שנעצר הגי'פ, בשלב הזה הג'יפ היה קרוב מאוד כ- 6-5 מ' ממני, ורענן בינינו, עם אלה שרצו לידו שהיו בערך 3-2 מ' מהג'יפ. בגלל שהג'יפ היה קרוב אלי ומאוד פחדתי שיקרה לי משהו עליתי מהר על הדיונה שהיתה בצד שמאל של השביל, וברגע שהייתי עליה שמעתי את הג'יפ נעצר, הסתובבתי והג'יפ עמד, וכבר לא ראיתי את רענן שבמהלך כל הריצה והבריחה מהג'יפ היה אחרי. בשלב הזה שהייתי על הדיונה עמדתי במקום, ראיתי את הנוסע שליד נהג שהדלת שלו היתה פתוחה במהלך המרדף אחרינו יורד מהג'יפ ומגיע לכיוון החלק הקדמי של הג'יפ, והדלת של הנהג היתה סגורה. ואז כשראיתי את הנוסע הזה מגיע לכיוון החלק הקדמי התחלתי לרוץ על הדיונה שהתעקלה לכיוון ימין". 

(עמ' 1 שורה 34 - סוף עמ' 2 – הדגשות לא במקור). 

ניסו נשאל מדוע הוא לא מסר את כל הפרטים אודות האירוע בהודעתו הקודמת והסביר כי: 


"זה בגלל שאני מאוד פחדתי מכל מה שקרה שם ועד היום אני נזכר בג'יפ הזה ולא יכול לשכוח את מה שקרה שם ואת המרדף של הג'יפ אחרי ולכן אני רוצה לספר את כל מה שראיתי כדי שהמצפון שלי יהיה נקי". 

ב"כ נאשם 1 מדגיש, כי ניסו לא אמר שהנוסע ליד הנהג הגיע לקידמת הרכב, ועל כן לטענתו, אין ראייה שנאשם 1 התקדם לעבר קידמת הרכב, ומכל מקום, המנוח כבר לא היה שם.

3.
בתאריך 13.3.05 ביצע ניסו הובלה והצבעה (ת/83, ת/84), והוצגו בפניו תצלומים, ביניהם תצלומים של הנאשמים ושל אמיר אבוטבול, אך הוא לא זיהה ביניהם את מי שתאר בהודעותיו. 

4.
בהודעה ת/82 שמסר בפני צוות החקירה השני, ביום 23.4.06, הוא תאר את דרך הגעתו למועדון, את פגישתו עם המנוח, פרננדס ושהראד, את הויכוח המילולי בין המנוח, ושהראד לבחור עם קוקו ותאר את הקטטה. בהמשך תאר את מה שקרה בשביל, אך בענין זה יש סתירה בין הודעתו להודעה הקודמת, כשבהודעה זו הוא אמר ששתי דלתות הג'יפ היו פתוחות ובצד הקדמי שלו מימין הוא ראה שניים-שלושה אנשים. 

דברים אלה מסר ניסו גם בראיון קוגניטיבי שנערך עימו ביום 25.4.06 ע"י ראש מעבדת פוליגרף בת"א, לצורך רענון זכרונו (ת/86). 

הודעותיו של ניסו נמסרו על ידו מרצונו הטוב והחופשי. הוא הסביר כאמור, מדוע לא מסר כל הפרטים בהודעה הראשונה, וניכר היה כי הפחד שליווה אותו במהלך חקירתו, עדיין שריר וקיים. יחד עם זאת, אימץ ניסו את אשר אמר במשטרה כדברי אמת (עמ' 1352 שורות 22-15, ועמ' 1353 שורות 14-1).

עפ"י ההלכה הפסוקה, אימרה שאומצה ע"י עד במהלך עדותו בביהמ"ש הינה ראייה קבילה, ואינה מצריכה חיזוק (ראו ע"פ 2725/02 גלאל עבדה נ' מ"י (לא פורסם); וכן ע"פ 71/76 מרילי נ' מ"י, פ"ד ל(2) 813 (819); ע"פ 603/84 גלילי נ' מ"י, פ"ד לח(4) 469; ע"פ 363/85 אפטקר נ' מ"י (לא פורסם); וע"פ 3559/00 לוי נ' מ"י, פ"ד מג(3) 221, (242).

עדותו של אלעד עטייה (להלן: "עטייה")

1.
עטייה מתגורר בראשל"צ. הוא חבר של ניסים פטיטו, יוסי דנגורי, יניב אלמליח ובן נגר ומכיר את רענן, את שהראד ואלעד פרננדס. 

כאשר התבקש ע"י ב"כ המאשימה לספר את מה שזכור לו מיום האירוע, השיב "לא זוכר, מה, מה אני יודע מה אני זוכר?... היינו בשפיים... מה, מה היה? אני זוכר?.. מה שסיפרתי בזה, אמרתי לה הכל. מה שסיפרנו איפה שחקרו אותנו זה מה ששם. חוץ מזה עכשיו, היום אני לא זוכר כלום... הלכנו מכות... קיבלתי מכות..." (עמ' 1413-1412). 

לדברי עטייה, הוא ראה את רענן באותו ערב בחנייה, ומאוחר יותר הוא לא ראה אותו, או לפחות אינו זוכר שראה אותו. בתחילה טען כי הוא לא נדקר בבטנו באותו ארוע. בהמשך הסתבר, כי יש לו "צלקת קטנה" מאותו ארוע, אך באותו ערב הוא לא הבחין בכך שנפצע. הוא לא זוכר שירד לו דם, והוא לא קיבל טיפול רפואי, שכן הוא קיבל רק "מכות יבשות". 

עוד לדבריו, הוא היה בשפיים פעם אחת קודם לכן, אך הוא אינו זוכר שהיה אירוע מיוחד או חריג, ושלל אפשרות שהיה מעורב באירוע אלים. לטענתו, ביום הארוע הוא נכנס לתוך המועדון ובילה כרגיל, והוא אינו זוכר כמה זמן לפני הרצח הוא הגיע לשפיים, ואינו זוכר גם עם מי היה (עמ' 1417). 

לטענתו, הוא סובל מבעיית זיכרון, אך לא מדובר בבעיה שאובחנה באופן מקצועי, והוא לא קיבל טיפול בקשר לכך (עמ' 1422). 

בהמשך עדותו נזכר עטייה שהיה ויכוח ביום האירוע בשפיים, וכשהלך בשביל עם אחרים, הג'יפ ניסה לדרוס אותם (עמ' 1424). 

לדבריו, הוא הסיק שהג'יפ ניסה לדרוס אותם מכך שהוא הגיע מולם ולא עצר. הג'יפ חלף על פניו ולא פגע בו, שכן הוא הצליח להתחמק ממנו משום שהלך להטיל את מימיו ליד פח האשפה בצד. הג'יפ נסע מהר ולא עצר, כולם היו באזור באותו זמן, כולל רענן, והוא לא שמע צעקות וחבריו ברחו כלשונו: "הם ברחו אל הגבעה, והג'יפ ניסה לעלות, לא הצליח וירד חזרה" (עמ' 1427-1426). כשהג'יפ חלף על פניו, הוא לא מצא לנכון לצעוק ולהזהיר את חבריו משום שהם כבר היו רחוקים ממנו (עמ' 1429). 

לאחר רענון זיכרונו, הסביר עטייה בחקירתו, שהג'יפ ניסה לעלות על הטרסה, ללא הצלחה, וכדבריו: 

"הג'יפ עצר... וזהו, חזרתי חזרה. הג'יפ נסע עבר אותי, ראיתי שהוא מתקדם במהירות לכיוון החברים שלי. הלכתי לכיוונם ראיתי שהם בורחים, חזרתי חזרה... הסתובבתי ככה, עשיתי קטנה אחרוה וחזרתי... הג'יפ עצר, הדלת נפתחה וזהו, הלכתי".

(עמ' 1431-1430). 

עטיה הוכרז כ"עד עוין", לאחר שאישר שאמר לב"כ המאשימה שהוא מסרב להעיד, וסרב לקרוא את הודעותיו, אם כי אישר את נכונות הדברים שמסר בהודעותיו. 

בתגובה לטענת ב"כ המאשימה שיש עד שטען במשטרה שהוא (עטייה) חושש להעיד כדי שלא יחשב כ"מלשן", ושלמעשה הוא היה עד לכל האירוע, לרבות אירוע הדקירה של רענן, השיב עטייה: "... זה לא נכון! לא ראיתי... זה שקר... לא מפחד משום דבר" (עמ' 1438). 

עטייה נשאל אודות האירועים שקדמו לקטטה - העובדה שהחבורה מנתניה הלכה הצידה וביצעה כמה שיחות טלפון, שאת תוכנן לא שמע. כמו-כן, תאר בקצרה את הקטטה, ובתשובה לשאלה אם ראה סכינים במהלך הקטטה משיב: "אתה לא רואה כלום!.. אתה רואה שחור בעיניים" (עמ' 1443).

הוא לא ניסה לעלות על התלולית, ולא הגיע לאזור משום שנותר מאחור, ובשום שלב לא היה על התלולית. בתשובה לשאלה אם זכור לו שראה מישהו תלוי על הג'יפ, כפי שמסר בחקירתו במשטרה, השיב: "הכל זה במעורפל, אמרתי לך אני לא זוכר" (עמ' 1445-1444). 

הוא לא זכר שהדלת הימנית-קדמית של הג'יפ נפתחה, שירד אדם אחד דרך הדלת בצד ימין ליד הנהג, שהתחיל לרדת משם אדם נוסף, וששמע מישהו צועק "בואו הנה בני זונות" (עמ' 1448-1446). 

2.
בחקירתו הנגדית ע"י ב"כ נאשם 1, עו"ד יפתח, אישר עטייה שבזמן האירוע היה בחור שמן והוא הלך אחרון בשביל, כ- 70-50 מטרים מאחורי הקבוצה. הוא ראה לפניו בשביל את בני חבורת ראשל"צ, אך לא זוכר במדויק את מי ראה. הוא לא תכנן עם חבריו שלא לפנות למשטרה, ולא היה מקום להגשת תלונה משום שהוא נחתך במסגרת מכות, שהיה שותף להן. הוא לא ידע את זהות האנשים איתם רב, ולא ידע כלל שהיו אנשים שנדקרו באירוע. הוא לא שמע על אף אחד שנדקר, כולל חבריו, והפציעה שלו היתה "כולה חתך", לא פציעה כואבת שהביאה אותו להתלונן (עמ' 1457). 

הג'יפ חלף לידו, ולא ניסה לדרוס אותו (עמ' 1454). בזמן שהג'יפ נסע לכיוון בני החבורה, הוא ראה שהוא מנסה לנסוע, לכיוונם הם ברחו, והוא חזר חזרה: "זה היה בדיוק עניין של שניות, רצתי כמה מטרים" (עמ' 1460). 

בהמשך עדותו אמר עטייה שהוא אינו זוכר שראה מישהו נתלה על הג'יפ, כפי שאמר במשטרה, ואישר שממקום עמידתו מאחורי הג'יפ קשה להניח שראה את הדמות שנגררה לכאורה ע"י הג'יפ (עמ' 1461). 

עטייה אישר גם שמבחינה הגיונית קשה להניח שראה את קדמת הג'יפ מהמקום שבו עמד, אך שלל את הטענה ששיקר במשטרה והסביר כדלקמן: 

"הג'יפ עצר, שהראשון כשהם התחילו לברוח אני כבר חזרתי אחורה בריצה. כשהג'יפ כבר עצר אני כבר הייתי ברוורס, בריצה לכיוון הצד השני בכלל, אתה מבין? הכל היה במבט כשאתה מסתכל ככה במבט אחורה וממשיך לרוץ... שלא תחשוב שעמדתי ככה איפה שהג'יפ והסתכלתי, זה הכל בריצה חזרה... אתה מבין למה אני אומר לך שאני לא זוכר?... הם (החברים) ברחו כולם, אתה לא מבין כשראיתי אותם בורחים הלכתי. אני לא אשאר שמה, למי יש לי לעזור שמה?"

(עמ' 1463). 

עטייה לא זכר כמה זמן עבר מרגע שהגיע לאזור החניה ועד שמצא את חבריו, אך מדובר במספר דקות. בשלב מסוים הוא החליט לחזור לא מאותה דרך, אלא "מהשביל הפנימי יותר" (עמ' 1469). 

הוא לא ראה את רענן שוכב בדרך שעבר או במקום אחר וחשב שברח עם כולם. הוא ראה אותו לאחרונה לאחר הקטטה. הוא לא ראה את רענן הולך בשביל לפניו, ולא ראה אותו רץ לכיוון שלו (עמ' 1472-1470). 

לדברי עטייה, הוא פגש בעידן אמרגי "ליד החניה מאחורה", אך הוא לא זכר בדיוק מה נאמר לו על-ידו. אם הוא היה רואה את רענן היה אומר לחבריו שחיפשו אותו שהוא ראה אותו, והיה נשאר איתו במקום ולא עוזב אותו (עמ' 1477-1474). 

3.
בפתח חקירתו ע"י ב"כ נאשם 2 התבקש עטייה להסביר מדוע בשתי ההודעות הראשונות שמסר, בניגוד להודעה השלישית, הוא לא הזכיר כלל את העובדה שרענן נתלה על "מגן החזירים" של הג'יפ ונגרר ע"י הג'יפ. עטייה השיב שהוא אינו זוכר ואינו יכול לספק תשובה לכך. הוא לא זכר אם החוקר שוחח איתו טרם גביית ההודעה ומסר לו פרטים ו"השלמות" של נתונים על האירוע. (עמ' 1484). 

הוא ראה את הג'יפ מנסה לעלות על הטרסה ו"נכנס בטרסה", אך הוא אינו יודע אם הג'יפ "חטף חבטה", ואם מדובר במכה שתגרום לכיפוף הפח, שכן הוא לא יודע מה עוצמת המכה לאור המרחק שעמד מהג'יפ (עמ' 1488). 

בסוף חקירתו הנגדית אמר עטייה שהג'יפ לא עניין אותו באותו יום, הוא ברח לכיוון הסלקציה, בניגוד לכיוון נסיעתו של הג'יפ, ולא ראה אותו חוזר (עמ' 1491-1490). 

הודעותיו של אלעד עטייה במשטרה

1.
עטייה מסר מספר הודעות בקשר לאירועים נשוא כתב-האישום ובכולן התייחס לארוע ולג'יפ. 

בהודעה ת/87 שמסר ביום 22.12.04 תאר עטייה את הגעתם למועדון, וכן את העימות בין רענן וחבריו לחבורה היריבה כשניסו פטיטו מנסה להרגיע את הרוחות. כשהחליטו הוא וחבריו ללכת, הוא הבחין בחבורת הנערים מנתניה שטילפנו להזעיק אנשים ואז הגיעה קבוצת בוגרים לבושים בטרנינגים והחלו להכותם, והצעירים עימם היה העימות הצטרפו אליהם. הוא עצמו קיבל בעיטות, נדקר בבטנו במהלך הקטטה, אך לא פנה לקבל טיפול רפואי ואינו מזהה את המכים.

בהמשך הודעתו סיפר: 

"ברחתי יחד עם כולם לכיוון השביל, המשכנו ללכת, ואז ראיתי ג'יפ פאג'רו, שתי דלתות, או כסוף או שחור, נוסע לכיוון שלנו ומנסה לנגח את החברים שלי, אז הבנתי שבג'יפ זה החברה השניים. הג'יפ חלף על פני, אני זזתי הצידה, והג'יפ המשיך לכיוון החבורה שעמדה עם רענן. ראיתי את הג'יפ עולה על גבעה קטנה ולפני שעצר שמעתי את אנשי הג'יפ אומרים "בוא לפה יא בני זונות", ואז הג'יפ עוצר ושניים יורדים מהג'יפ, ולפי מה שראיתי השניים יורדים מאותו צד ובזמן שראיתי אותם יורדים, אני עשיתי רוורס וברחתי לכיוון הראשון". (הדגשה לא במקור). 
2.
בהודעה ת/88, שמסר ביום 10.3.05 בבוקר, ציין עטייה את שמות החברים שפגש בכניסה למועדון, הוא ציין, כי קיבל מכות ונדקר בבטנו. לדבריו, החברה שאיתם הם רבו בתחילה היו צעירים, כבני 18, והם התקשרו לחבורה בוגרת יותר, בני 20 בערך, שהגיעו לבושים בטרינינג. לאחר מכן הוא ראה את כולם רצים, רץ יחד איתם, ואז בא הג'יפ מאחורה. 

לדבריו, "כולם התחילו להתפזר ואז הג'יפ ניסה לדרוס אותנו, התחיל להשתולל נתן גז ועלה על הגבעה מאחורה, כל זה קרה מאחורי המועדון...", ובהמשך אמר: "הג'יפ חלף על פני... אני רצתי אחרי הג'יפ לעזור לחברים, כולם ברחו ועשיתי אחורה פנה". הוא ראה את הג'יפ עוצר כאשר משתי הדלתות שלו יוצאים שני אנשים, אותם לא יכול היה לזהות בגלל החושך, ולא ראה אף אחד שהחזיק סכין או אולר. 

3.
בהודעה ת/90 שמסר ביום 10.3.05 בצהרים ביקש עטייה להוסיף מספר פרטים להודעה הקודמת שמסר, כדלקמן: 


"... אחרי שנגמרו המכות הלכתי לצד כדי להירגע ואז ניגש אלי רענן לוי ושאל אותי מה קרה.. ומאותו רגע לא ראיתי אותו.. ואז ראיתי את עידן אמרגי הולך מכיוון המכות לכיוון השביל והוא צעק לי משהו כמו "בוא כולם מאחורה" ואז הוא התחיל לרוץ על השביל ואני התחלתי ללכת על השביל.. הגעתי לעיקול של השביל שמתעקל ימינה ואז ראיתי פח זבל ירוק, צפרדע, ומולי השביל התפצל לשניים, שביל פנימי קרוב לגדר של המועדון ושביל חיצוני קרוב לשדה ובאמצע טרסה.. בשלב הזה היה בא לי להשתין אז עמדתי מצד שמאל של הפח והתחלתי להשתין.. אני זוכר ששמעתי שעוברים מאחורי אנשים אבל לא הסתובבתי לראות, ואז נשארתי אחרון, כנראה שהם התקדמו. ואז אחרי שסיימתי להשתין הסתכלתי לשביל החיצוני הקרוב לשדה וראיתי קבוצה של החברה של ראשל"צ הולכים בשביל הזה ואז אני שמעתי רעש, הסתובבתי ופתאום ראיתי ג'יפ מסוג פג'רו קינג קצר בצבע כהה עם אורות דלוקים שבתוכו מס' דמויות, בין ארבע לחמש, ונסע במהירות בערך 40 קמ"ש לדעתי. ואז הג'יפ נסע לתוך השביל החיצוני שהיה פתוח ל גמרי לא חסום, והוא נסע בחופשיות, לא היתה איזו טרסה או מכשול שהפריע לו להיכנס לשביל החיצוני, ואז התחלתי ללכתי לכיוון הג'יפ מס' מטרם ואז ראיתי שקבוצה גדולה של החברה שלי רצים ובורחים מהג'יפ, רובם לכיוון החניה, ואחד ראיתי שרץ לכיוון השדה, ואז עצרתי במקום ונעמדתי, ראיתי שהג'יפ נכנס בטרסה מהצד, זאת אומרת צד ימין שלה ג'יפ פגע בטרסה ואז הוא ירד חזרה ואז ראיתי שהוא נכנס במישהו וראיתי את הבן אדם שניכנס בו הג'יפ שהבן אדם עם הידיים על המכסה מנוע והפנים שלו לכיוון הג'יפ. ראיתי את זה בברור בגלל שהאור של הג'יפ האיר עליו. אני רוצה לציין שלפני כן בדיוק שהחברה שלי התחיל לברוח שמעתי קללות מהג'יפ כמו "בני זונות בואו לפה", ואחרי שהג'יפ נכנס בבן אדם אני זוכר שראיתי את הדלת של הנוסע שליד הנהג נפתחת ואני לא זוכר שראיתי אנשים יורדים או לא, ואז התחלתי לרוץ חזרה לכיוון הפח וליד הפח התחלתי ללכת הליכה מהירה עד שהגעתי לאוטו של יניב". (הדגשה לא במקור). 
4.
עטייה תוחקר ארוכות ביום 23.4.06 ע"י החוקרים יזהר עצמון, תומר שמש, אילנה קוסינובסקי ואחרים מצוות החקירה השני. באותו יום הוא ביצע הצבעה (ראה התמליל ת/92 א'), תוחקר כאמור (ראה התמלילים ת/91 א-ב) ונגבתה ממנו הודעה (ת/90), בה חזר ותאר את אופן הגעתו למועדון בשפיים, פרט את שמות חבריו שהיו עמו, וסיפר על הויכוח בין רענן והחברה מנתניה, שהרימו טלפונים לחברים שלהם אחרי שניסו דיבר איתם. לדבריו, הוא קיבל מכות רבות בכל חלקי גופו, וכן "שפיץ", התחלה של דקירה לבטן, אך הוא לא ראה מי דקר אותו או מי החזיק סכין. 

על מה שקרה לאחר הקטטה סיפר עטייה כדלקמן: 


"ואז משם כבר הלכנו המומים לשביל שבצד המועדון שמקביל לכביש החוף ומשם גם החברה של רענן באו איתנו מאחורינו, ואני נעצרתי בפינה מאחורי פח זבל להשתין – פח זבל ענקי, מה שנקרא "צפרדע", ופתאום כשהחבר'ה כבר היו 30 מטר ממני על השביל האחורי של המועדון, אבל השביל היה מחולק לשניים, עם טרסה באמצע שלו, ואנחנו - החברה שלי הלכנו בשביל החיצוני, ואני עדיין עומד ליד הפח ועבר מהר מצד ימין שלי ג'יפ שחור או כסוף ופנה ימינה ונסע לכיוון החברה שלי שהלכו על השביל, והם שמו לב נראה היה שהוא בא ככה מהר לכיוון שלהם ולא בא לעצור ואז הם קפצו הצידה לצד ימין על הטרסה ועוד אחד או שניים ברחו לשדה בצד שמאל, הכוונה לשדה שמדרום למועדון ולשביל, ואני התחלתי ללכת לכיוון שלהם כשהג'יפ בדיוק ניסה לעלות בקטנה על הטרסה ופתאום ראיתי את הג'יפ כשיש מישהו מקדימה שלו על המכסה מנוע שלו כשהאור מאיר עליו חלקית, הכוונה שרואים ברור שיש בן אדם עם הידיים מושטות קדימה על מכסה מנוע הג'יפ ולא ראיתי אם היה לג'יפ עוד משהו מיוחד או סימן מיוחד כי ראיתי אותו מאחורה ולא זוכר אם היו אנשים ליד הג'יפ באותו רגע כי הם התחילו לברוח והג'יפ כשעמד ירדו ממנו בהתחלה בן אדם אחד דרך הדלת שבצד ימין ליד הנהג ואז התחיל לרדת משם עוד אחד, נראה לי שהיו בג'יפ לפחות ארבעה אנשים וכשירד השני ישר חזרתי לאחור וברחתי לכיוון השביל... אני רוצה לתקן - שאני ראיתי את האנשים שיורדים מהג'יפ זה היה אחרי שכבר ברחתי מהג'יפ אחורה ןאז עצרתי רגע והסתכלתי אחורה וראיתי אנשים יורדים מהג'יפ... וראיתי שניים יורדים מהג'יפ ואז המשכתי לברוח לכיוון הסלקציה... חזרתי בחזרה שוב לשביל האחורי הדרומי למועדון ומהר המשכתי בהליכה מהירה לצד המערבי של המועדון ושם פגשתי את עידן אמרגי... ואז הוא אמר לי שהוא מחפש את רענן ..."
(עמ' 3-2 – הדגשה לא במקור).

הוא לא זכר בדיוק האם מישהו מיושבי הג'יפ צעק משהו - אבל זכר ש"קיללו משהו בצעקות" (עמ' 4). 

בראיון קוגניטיבי (רענון זיכרון) שנערך עם אלעד עטייה ביום 1.5.06 הוברר שהוא בעל זיכרון תקין וחשיבה אסוציאטיבית, אך קליטתו הסביבתית שטוחה, נתונים שבצרוף מצבו הפיזי, כפי שתיאר, לאחר הקטטה, מקשים על השלמת פרטים. 

ב"כ נאשם 1 ציין, כי רבות הן גרסאותיו של העד עטיה, ולא ניתן ללמוד מהן מי מיושבי הג'יפ ירד ו/או ניגש למנוח, או בא עימו במגע פיסי (ראו סיכומי ב"כ נאשם 1 עמ' 47). 

ב"כ נאשם 2 גורס, כי תיאורו של עטיה את נסיעת הג'יפ אינו אמין, שכן, הוא עצמו עמד בצד והטיל את מימיו, טען שהיה בהלם, ועל כן לא יכול היה לראות במקום בלתי מואר את שהתרחש בסמוך לג'יפ, במרחק 70 מטר ממנו.

זאת ועוד; עטיה היה באזור פח הזבל מסוג צפרדע, ולא יכול היה לטענת ב"כ נאשם 2, לראות את השביל החיצוני.

לא זו אף זאת, גירסתו של עטיה לפיה הוא ראה מישהו שהניח ידיו או נתלה על מכסה המנוע, נמסרה רק בהודעתו השניה למחרת הארוע, בשעה 14.30 (ת/19), ועטיה לא נתן הסבר להעדר פרט זה מהודעתו הראשונה שמסר אותו יום בשעה 09.50.

ברם, עטיה אישר בעדותו בביהמ"ש את גירסאותיו במשטרה כנכונות (עמ' 1414), אך ציין בעדותו, כי כיום איננו זוכר שראה שאנשים ירדו מהג'יפ.

לדבריו, "שיגעו" אותו בחקירה, והוא כבר מבולבל ממה שראה וממה שזכר שראה.

עוד הוסיף וציין, כי בליל הארוע, לאחר הקטטה שבה הוא הוכה ונפצע, הוא היה מסוחרר ומטושטש (עמ' 1426). יצויין כי דווקא הסברו זה מדגיש את ההגיון במסירת הפרטים בהודעה השניה, לאחר שהתאושש קמעא.

אין ספק שעטיה טעה בזיהוי הג'יפ כשציין שמדובר בג'יפ פג'רו קינג קצר, וסיווגו של הג'יפ שבו ישבו הנאשמים היא טויוטה לנדקרוזר, אך אין באי זיהוי נכון של רכב כדי להשליך על אי דיוקים אחרים, כאשר העד לא נבחן לגבי ידיעותיו אודות כלי רכב.

עדותו והודעתו של יניב אלמליח (להלן: "יניב")

1.
יניב מתגורר בראשון לציון, והכיר את המנוח היכרות שטחית "מהשכונה". הוא לא הכיר את חבריו של המנוח פרננדס ושהראד (אולי הכיר אותם "בפנים"), אך הכיר את ניסים פטיטו ואלעד עטייה. יניב אישר שבילה בעבר בשפיים, לפני יום הרצח, אך לא זכור לו אירוע מיוחד מאותו בילוי שם. 

בתחילת עדותו יניב טען שהוא אינו זוכר פרטים מהאירוע למעט שהיה שם ריב, כלשונו: "רבנו מכות שמה וזהו... רבנו מכות, אחרי זה הלכנו הביתה" (עמ'     1495-1494). לטענתו, הוא אינו מכיר את פרטי הרצח, ואת רענן הוא ראה רק בתחילת אותו ערב, במגרש החניה. 

הוא הוסיף, כי היה מעורב בקטטה מחוץ למועדון, שבסיומה הם חזרו הביתה. הוא זוכר שהחבורה של רענן הסתבכה עם חבורה אחרת, ובני החבורה שאיתה הם הסתבכו ישבו בג'יפ, דברו בפלאפונים והתלחששו, והוא התרשם, כפי שאמר בהודעתו, שהם מתכננים משהו. 

יניב אישר שהוא לא קרא את ההודעות שמסר קודם לכן. הוא אמנם הוזמן לפרקליטות אך שם לא הוצע לו לדבריו, לקרוא את ההודעות מאחר והוא הודיע שאין בכוונתו לבוא לעדות בבית המשפט "כי מה שהיה לי להגיד אמרתי בחקירה" (עמ' 1504). 

יניב אישר עוד שגם הוא "הלך בשביל" אך הוא אינו זוכר עם מי הלך. לדבריו, לא קרה שום דבר מיוחד בעת ההליכה בשביל. הם רצו "כי רבנו מכות ורצנו מהמקום.. ברחנו לא בגלל שרדפו אחרינו... ברחנו כי רבנו מכות" (עמ' 1506). 

לאור תשובותיו אלה, אף יניב הוכרז כ"עד עוין", ונחקר בחקירה נגדית ע"י ב"כ הצדדים. הוא אישר שמה שאמר במשטרה - נכון. לדבריו, הוא אינו זוכר שראה "אקשן" בחבורת נתניה, כאשר הם ביצעו שיחות טלפון, והתרשם שהם מתכננים משהו (עמ' 1511). 

לאחר שהגיעו 15-10 אנשים נוספים מחבורת נתניה, הם קיבלו הוראה "לאגף" את בני חבורת ראשל"צ. הוא אינו זוכר שבני חבורת נתניה הצהירו שבכוונתם לדקור אותם. לאחר הקטטה הם ביקשו לברוח, בלי קשר לזהותם של בני חבורת נתניה (עמ' 1513). 

הם הלכו סביב המועדון משום שרצו ללכת הביתה ולגמור את כל העניין, ולא הלכו באותו השביל משום שלא רצו להיתקל בבני החבורה היריבה. הוא אינו זוכר שנשמעה צעקה בזמן שהם הלכו בשביל, והוא גם אינו זוכר קללה, וגם אינו זוכר שהזהירו אותם לעלות על הטרסה. בשלב מסוים הוא הבחין באור פנסים חזק של ג'יפ, שאינו זוכר את סוגו. הוא עלה במהירות רבה על הטרסה, כי "היינו עם ג'יפ שמגיע ולא ידענו מה זה הג'יפ הזה אז עלינו מהר... זה העלה לנו חשד... כי בא ג'יפ במהירות ועלינו על הגבעה... לא ידעתי מה לחשוב... אני זוכר אותו מרחוק שהוא בא במהירות" (עמ' 1518). 

לשאלה אם חשבו שהג'יפ הולך לדרוס אותם ענה יניב "יכול להיות, לא לקחתי סיכון...". הוא אינו זוכר מי עוד עלה איתו על הגבעה, שהייתה בוצית והם החליקו עליה. לאחר מכן הוא הסתובב והמשיך ללכת לכיוון החניה, שם פגש באלעד עטייה (עמ' 1521). 

2.
בחקירתו הנגדית ע"י ב"כ נאשם 1, עו"ד יפתח, אמר יניב שהוא לא ראה את תחילתו של הויכוח, ולגבי החבורה שנראתה "מתכננת עליהם", הסביר שמדובר בחבורה שישבה על הג'יפ, ניהלה שיחות טלפון, ונראתה כמי שמתכננת פעולה כנגדם. הוא נתבקש לזהות את בני החבורה בתמונות, אך לא הצליח לעשות כן. 

הוא השתתף בקטטה, אך הוא לא ראה סכינים מעורבים בה, והסיק שהיו סכינים לפי הפציעות של חבריו. לבני חבורת ראשל"צ לא היו סכינים כלל. 

בהמשך חקירתו אישר יניב שהם הלכו בשביל השמאלי, והבחינו בג'יפ כאשר היו לקראת סוף השביל אחרי ההתפצלות. הוא לא ראה את הג'יפ פוגע במישהו ולא ראה את רענן באותו זמן. 

לדבריו, כל החברים שלו עלו על הטרסה וברחו, הוא לא ראה אף אחד בסביבתו של הג'יפ, כשהסתובב ל"חצי שנייה" וראה אור. לאחר מכן הוא המשיך לרוץ לאותו כיוון עד שהגיע לחנייה. מבחינת מרחק, במקום שבו עמדה הצפרדע פחות או יותר, אי אפשר היה לראות את הג'יפ ומה הולך לידו בגלל שהיה חושך במקום. הוא לא ראה אם הג'יפ עצר, וכאשר סובב את ראשו לשנייה אחת הג'יפ עדיין היה בנסיעה. לדבריו, הוא לא שמע צעקות, לא שמע קללות "בני זונות" או משהו דומה (עמ' 1536-1535). 

לאחר האירוע הוא פגש באלעד עטייה בחנייה, בשלב זה הוא עדיין לא הבין שלא מוצאים את רענן, ולא דובר על דריסה של הג'יפ. הוא לא זוכר מה אלעד עטייה אמר לו כאשר פגש בו, אך אם היה אומר משהו ביחס להיעלמותו של רענן ודריסתו ע"י הג'יפ - הוא היה זוכר זאת. לדבריו, נודע לו על מותו של רענן רק ביום שלמחרת, יום שבת בצהריים, כאשר פגש בחבר'ה. אף אחד מהחבר'ה לא אמר שהוא היה עד לאירוע או ראה דקירות, והם התפלאו ולא הבינו היכן ומתי זה קרה (עמ' 1537). 

3.
בחקירתו החוזרת אמר יניב שהוא לא בדק מה ניתן היה לראות מהנקודה שליד הצפרדע, ואם ניתן היה לראות את מה שהתרחש ליד הג'יפ כך שאינו יכול לומר מה ניתן היה לראות, ואינו זוכר אם היתה תאורה במקום אם לאו (עמ' 1540). 

4.
יניב נחקר ע"י צוות החקירה השני (החוקר תומר שמש) ביום 1.5.06 בשעה 11:30, ובהודעתו ת/94 הוא פרט את נסיבות הגעתו לשפיים ואת שמות חבריו שהיו עמו. הוא תאר את מה שסיפרו לו על הויכוח המילולי עובר לקטטה ואת פרטי הקטטה. 

לדבריו, לאחר שהקטטה הסתיימה הם החלו ללכת בשביל המזרחי, עם הפנים לכיוון דרום. בפינת המועדון הם פנו ימינה לכיוון הצד הדרומי - האחורי של המועדון. בפינה עמד גם פח ה"צפרדע". הם המשיכו ללכת על השביל הדרומי עם הפנים לכיוון מערב, והגיעו כמעט עד סוף השביל, למקום שהייתה גבעה. 

את מה שראה כשהלך בשביל תאר יניב כדלקמן: 


"... ולפני שממש הגענו לגבעה מישהו צעק "תיזהרו תיזהרו תעלו למעלה", הסתובבתי אחורה לכמה שניות וראיתי אור חזק מאוד ולא הבחנתי אם זה ג'יפ או טנדר... וכשהסתכלתי לכמה שניות אחורה ראיתי אור חזק... האור בא לקראתנו והייתה כמות קטנה של אנשים בינינו ובין הטנדר-ג'יפ הזה שהיה בערך חמש ערה מטר ממני או אולי קצת יותר... וישר חזרתי להסתכל קדימה, ועלינו, אני וחברים שלי, במהירות רבה על הגבעה הזו וירדנו לשלולית גדולה של בוץ... המשכנו לרוץ לכיוון החניון תוך שכולם פתאום פונים שמאלה... כנראה שהם חתכו דרך הקרוואנים ישר לחניון, ואני המשכתי ישר והתחלתי ללכת לכיוון היציאה עד שהגעתי ישר למחסום ומשם פניתי שמאלה ישר לעבר הרכב שלי וכבר אף אחד לא היה שם... חיכיתי לחברים שלי מחוץ לרכב".

(עמ' 3). 

הערכת עדויותיהם של הנערים מראשל"צ

1.
מהראיות שהושמעו בפנינו ומסיכומי ב"כ הצדדים בכתב ובע"פ עולה שאין מחלוקת כי אין ראייה ישירה לכך שהמנוח נדקר במקום שבו עצר הג'יפ וממנו ירד נאשם 1, ומשכך אין ראייה ישירה לכך שנאשם 1 הוא שדקר את המנוח.

לעומת זאת אין מחלוקת שהג'יפ ששייך לנאשם 1, אשר בו נסעו בזמנים הרלוונטיים לאירועים נשוא כתב האישום, הנאשמים ואסי, הוא זה שנסע בשביל האחורי של המועדון אחרי הנערים מראשל"צ, וממנו ירד נאשם 1. 

משכך יש לזקוף לחובתם של הנאשמים, ובמיוחד לחובתו של נאשם 1, שלא מסר גירסה ברורה בחקירותיו במשטרה, את החקירות הממושכות שנחקרו הנערים, במיוחד ע"י ב"כ נאשם 1, בכל הקשור לתיאורו של הג'יפ ולשאלה אם היה בחזיתו "מגן חזירים" למרות שהיה ברור להם, עוד בטרם השיבו לכתב האישום בתום ראיות המאשימה, שהג'יפ השייך לנאשם 1, ושבחזיתו "מגן חזירים" כפי שנראה בתמונות ת/79ב' – הוא הג'יפ שתואר ע"י הנערים מראשל"צ בעדויותיהם ובחקירותיהם במשטרה.

כך הדבר גם באשר לפתיחת דלתות הג'יפ, לאחר שעצר לזמן קצר, ולירידת נאשמים 1 ו- 3 ממנו. הנערים מראשל"צ נחקרו גם בעניין זה ע"י ב"כ נאשם 1, למרות שהיה ידוע לו, כך לטענתו, כבר באותו זמן מפי מרשו שהוא ירד מהג'יפ מדלת הנוסע שליד הנהג, שם ישב.

החקירות הממושכות של העדים בענין זיהוי הרכב ופתיחת הדלתות בצד אי-מתן תגובה לכתב האישום, מצביעות על העדר ודאות באשר לגירסה אותה ביקשו הנאשמים להציג בפני ביהמ"ש. רק לאחר שבחנו עדויות העדים, והתחוור להם כי זיהוי לקוי של הרכב ע"י מי מעדי המאשימה, לא ישלול את הקשר של נאשם 1 לרכב – הודה האחרון בכך שהגיע לשפיים ברכבו של אביו, וכי הוא עצמו לא נהג, וכן אישר את פתיחת דלת הרכב בצד בו ישב, ואת היציאה מהרכב, תוך הטחת קללות כלפי הצעירים מחבורת ראשל"צ, ואלה שרצו בעקבותיהם.

2.
באי כח הצדדים תומכים טענותיהם בשאלות העיקריות שבמחלוקת, דהיינו, האם המנוח נדקר ע"י נאשם 1 כשירד מהג'יפ, ובהנחה שכך היה, האם נאשם 1 התכוון לגרום למותו של המנוח – על הדברים שאמרו הנערים מראשל"צ בעדויותיהם ובחקירותיהם במשטרה, ועל דבריו של אסי בן דוד. 

3.
ב"כ המאשימה טוענת שהג'יפ נסע בשביל שבו הלכו הנערים מראשל"צ על מנת לפגוע בהם כנקמה על כך שהם, או מי מהם, פגעו באביב ובחן מסיקה במהלך הקטטה. לטענתה, המנוח היה בקרבת הג'יפ כאשר נאשם 1 ירד ממנו וגם אם הוא לא נפל מיד ולא צעק מכאב לאחר שנדקר ע"י נאשם 1, אין בכך כדי להפריך את הקביעה שנאשם 1 דקר את המנוח.

4.
ב"כ הנאשם 1 טוען, בין השאר בהסתמך על דברי הנערים מראשל"צ, שגם אם המנוח נתקל ב"מגן החזירים" של הג'יפ, הרי לאחר מכן הוא הסתלק בריצה מהמקום עם חבריו שנמלטו מהג'יפ, ולא עמד בחזית הרכב כאשר נאשם 1 ירד ממנו וקילל.

5.
הנערים מראשל"צ חזרו בעדויותיהם בפנינו (למעט אלעד עטיה, ניסים (ניסו) פטיטו ויניב אלמליח) על הדברים שאמרו בחקירותיהם במשטרה סמוך לאחר האירוע, והתרשמנו כי הם תיארו את מה שראו ומה שהרגישו במהלך האירוע נשוא כתב האישום, אם כי דבריהם הושפעו מהלחץ וההתרגשות בהם היו נתונים כשנמלטו מהג'יפ ולאחר שגילו את גופת חברם המנוח. 

איננו מקבלים את טענת ב"כ הנאשם 1 לפיה, הנערים תיאמו עדויות זה עם זה בטרם נחקרו ו/או כי החוקרים כפו עליהם לומר דברים שלא ראו ולא שמעו במהלך האירועים. טענות אלה הוכחשו ע"י הנערים וע"י חוקריהם ואין להן כל בסיס בחומר הראיות. 


גם אם חלק מהנערים לא מסרו בהודעות שנגבו מהן סמוך לאחר האירועים פרטים שנמסרו בהודעות מאוחרות יותר, כמו באשר להיתלותו של המנוח על "מגן החזירים" שבקדמת הג'יפ, אין בכך כדי לתמוך בטענת ב"כ הנאשם 1 אלא הם תוצאה של ההתרגשות והלחץ בו נמצאו הנערים סמוך לאחר האירועים. 

6.
הדברים שמסר ניסים (ניסו) פטיטו בהודעותיו ובחקירותיו (ת/80 – ת/86), כפי שהובאו לעיל, בקשר לויכוח המילולי בין המנוח והנערים מראשל"צ עם צעיר אחר בכניסה למועדון, וכן אופן נסיעת הג'יפ לכיוונם, ותגובתם כולל תגובת המנוח, כשהג'יפ נוסע בעקבותיהם ולעברם – מהימנים עלינו. 

אנו מעדיפים את גירסותיו של ניסו פטיטו בחקירותיו לגבי השכחה שבה לקה במהלך עדותו בביהמ"ש, מה גם שניסו אישר בעדותו, לאחר שעיין בהודעתו ת/82, שהוא אמר אמת בחקירתו במשטרה (עמ' 1352, 1365 ו- 1387 לפרוטוקול). 

איננו מקבלים את הטענה שהחוקרים הכניסו לפיו של ניסו אותם פרטים שנרשמו בהודעתו ת/81 באשר לג'יפ שרדף אחריו, וזאת נוכח עדותו המהימנה של החוקר בני בקבני שגבה מניסו את ההודעות ת/80, ת/81 ולפיו, ניסו ניסה תחילה להסתיר ממנו פרטים ולאחר מכן שיתף איתו פעולה, יצא איתו לשחזור (הדו"ח ת/81) ומסר פרטים שלא מסר בהודעתו ת/80 (עמ' 3425 - 4323 ועמ' 3571).

גם החוקרת אורית זילברשטיין שגבתה מניסו את ההודעה ת/82 וערכה איתו שחזור שהוקלט ותומלל בתמליל ת/83 העידה שכל מה שנמסר ע"י ניסו היה מרצונו, והיא לא שמה דברים בפיו (עמ' 3925). 

טענתו של ניסו בעדותו לפיה, הוא אינו זוכר מה היה בליל האירוע איננה מהימנה, שכן מדובר באירוע מסעיר שלא נשכח ע"י חבריו, מה גם שהוא היה חשוד בתקיפת משתתפים בקטטה בפתח המועדון, שלאחריה הוא וחבריו הלכו בשביל כשהג'יפ אחריהם (ראו האזהרה בפתח ההודעה ת/80 שנגבתה ביום 22/02/04 בשעה   11:55). 

הדברים שמסר ניסו בהודעותיו ובמהלך השחזור שביצע מהימנים ועדיפים על הדברים המתחמקים שמסר בעדותו בהיותם נתמכים בדברים שמסרו חבריו מראשל"צ באשר לקטטה בה נטל חלק ופרטי נסיעת הג'יפ בעקבותיהם, כפי שהובאו לעיל.

7.
גם העד אלעד עטיה לקה בזיכרונו בעדותו בביהמ"ש, וטען שהוא אינו זוכר מה היה באותו ערב בשפיים, לבד מזה שהם "רבו מכות" וברחו הביתה. טענתו לפיה יש לו "בעיות בזיכרון" לא נתמכה במסמך כלשהו, והתרשמנו כי הוא מתחמק מלמסור את הדברים שראה ושמע באותו ערב, עליהם מסר בהודעותיו ת/87      ות/89, ובחקירתו ביום 20/4/06, כפי שהוקלטה ותומללה בתמליל ת/91 א'-ב', וכן בהודעתו ת/90, שנגבתה בחקירתו ביום 23/4/06, כפי שהוקלטה ותומללה בתמליל ת/92א'. עטיה אישר בעדותו כי מה שרשום בהודעותיו "זה מה שקרה" (עמ'    1412), וכן אישר שאמר בפגישה עם ב"כ המאשימה שהוא לא יהיה מוכן להעיד, וסירב לקרוא את הודעותיו (עמ' 1435).

נסיבות גביית הודעותיו של אלעד עטיה הוכחו בעדויותיהם של החוקרים מנשה אופק (עמ' 4420 - 4419) ואמנון בוסי (עמ' 3374) מצוות החקירה הראשון, ובעדויותיהם של תומר שמש (עמ' 2212) ואילנה קוסינובסקי (עמ' 4685) מצוות החקירה השני, ולפיהן כל מה שנרשם בהודעותיו של עטיה נאמר על ידו מרצונו, וכך גם הדברים שאמר בחקירותיו שהוקלטו. 

דברי החוקרים מהימנים עלינו בהיותם נתמכים בתמלילי החקירות שהוקלטו ע"י צוות החקירה השני. 

הדברים שמסר אלעד עטיה בהודעותיו בקשר לויכוח המילולי עובר לקטטה, וכן באשר לקטטה שבה השתתף עם חבריו מראשל"צ, יחד עם נאשם 1 ועם אביב אבוטבול – מהימנים, בהיותם נתמכים בעדויותיהם ובהודעותיהם של הנערים מראשל"צ ובעדותו של נאשם 1 שהודה שהשתתף בקטטה במהלכה נדקרו אביב וחן מסיקה. כך גם הדברים שמסר עטיה בהודעותיו ובחקירותיו באשר לנסיעת הג'יפ אחריהם ולמה שקרה למנוח, כפי שראה, נתמכים בדברים שאמרו בעדויותיהם ובהודעותיהם חבריו מראשל"צ.

8.
עד נוסף שזכרונו בגד בו במהלך עדותו (עמ' 1494) וסירב לרענן זיכרונו ע"י קריאת הודעותיו בפגישה במשרדי הפרקליטות (עמ' 1505 - 1504) הוא יניב אלמליח. גם יניב אלמליח אישר בעדותו (עמ' 1510 - 1504) את הדברים שמסר בהודעתו ת/94, כפי שהובאו לעיל, באשר לקטטה ובאשר להליכתו יחד עם חבריו בשביל כשהג'יפ בעקבותיהם כדברים נכונים. דברים אלה מהימנים ועדיפים על הדברים שאמר בעדותו, בהיותם נתמכים בדברים שאמרו בהודעותיהם ובעדויותיהם חבריו מראשל"צ.

עדותו של ג'אבר בראכת (להלן: "ג'אבר" או "המאבטח") 

1.
ג'אבר עבד בליל האירוע כמאבטח במועדון, והיה זה יומו הראשון והאחרון, כמאבטח בשפיים. במסגרת תפקידו הוא עמד על הקונטיינר של המועדון בניסיון למנוע כניסת אנשים למועדון מעל החומה פנימה, בצידו הדרומי של המועדון. לדבריו, מהקונטיינר ניתן היה לראות את החומה, ומספר מטרים מהחומה, אך לא את מה שצמוד לה, וזאת מפני שהיה חשוך שם. לדבריו, הוא ראה את השביל שהוביל לסוף המועדון מהצד המערבי עד לעיקול, אך בעיקול היה עץ שהסתיר לו את שדה הראייה, ולאחר העיקול שדה הראייה היה שוב פתוח. הוא ראה שהשביל מתפצל לשניים, אך היה מסוגל לראות רק שביל אחד שכן הצמחייה והחושך הפריעו לו לראות את השביל השני (עמ' 890-887). 

לטענתו, הוא הגיע לעבודתו בשעה 23:00 לערך, ברשותו היה מכשיר קשר בלבד, ואת מה שראה תאר כדלקמן: 


"אני עמדתי שמה, בסביבות 1:00-1:30, אני שומע צעקות מכיוון הכניסה למועדון. וממש צעקות. ואני שמעתי במכשיר, מאבטחים להגיע דחוף למועדון. אז אני ידעתי שיש איזה קטטה, משהו לא בסדר שמה. אחרי כמה דקות אני רואה אנשים שרצים לאורך החומה, מתחתי, כאילו ממשיכים לכיוון מערב... עד השביל של המועדון... אני רואה ג'יפ ארוך בצבע כסף, כאילו יש לו גלגל מאחורה, שהוא רודף, רודף אחרי הקבוצה הזאתי שרצה. אנשים נזרקים כאילו לכיוון החומה, זזים מהג'יפ. הג'יפ הזה מגיע עד סוף החומה, מסתובב, נעצר ל-2 דקות. מסתובב וצד הנהג אלי, כאילו מזווית נעצר שמה 2 דקות. והוא, משמה הוא חוזר בחזרה על אותו שביל במהירות מופרזת, אני חושב הוא טס. הוא לא עוזב דרך השער הראשי, הוא ממשיך דרך השביל העפר, הוא מתחבר עם הכניסה לקיבוץ, ואני עוקב אחריו, הוא פונה ימינה לכיוון תל אביב ומשתולל על כביש החוף גם במהירות מופרזת. אחרי איזה 5 דקות או 7 דקות אני רואה... דיבורים מתחתיי, כאילו דרך החומה. האנשים האלה עושים את הסיבוב, מגיעים ממש לשדה ראייה של 7-8 מ' ממני קו אוויר. אני רואה ששני אנשים הולכים. אחד מהם נעמד, יורד על הברכיים ושוכב על הגב. החבר שלו אומר לו, נו, קום, קום, מה קרה לך, מה זה קרה לך. מה אתה עושה לי עכשיו? אז הוא לא ענה לו. הוא נשכב, והבחור הזה רץ כאילו לקרוא למאבטחים. אני בינתיים קראתי למאבטחים במכשיר, תגיעו דחוף, יש שמה מישהו שיכור, מתמוטט על השביל. אחרי שהגיעו המאבטחים שמה, אני צועק למאבטח, מה קרה? אומר לי, הבחור הזה דקור. אתה, הזמינו אמבולנס והגיעו המשטרה לשם וגם מאבטחים ונשארתי שם עד הבוקר... על הקונטיינר".

(עמ' 892-891). 
לדבריו, קבוצת האנשים שתיאר מנתה כ- 10-12 צעירים, שברחו בקבוצה על השביל, לאורך החומה (עמ' 894). ג'אבר מתאר את מהירות נסיעתו של הג'יפ כמהירות גבוהה: "... הוא טס, הוא לא נסע. הוא במהירות מופרזת...". 

הג'יפ הגיע מכיוון השער, נסע בשביל שבו מצויה הטרסה עד סוף המועדון, הסתובב וחזר באותו שביל. לדבריו: "הוא לא חזר בחזרה כאילו דרך השער הראשי, הוא חתך בשדה והתחבר עם השביל... כביש של הקיבוץ ולקח ימינה לכיוון תל אביב. הוא טס... במהירות מופרזת... כל הזמן במהירות מופרזת..." (עמ' 899-898). 

את ההתרחשות בזמן שהקבוצה הבחינה בהגעתו של הג'יפ תאר ג'אבר כדלקמן: 


"קודם שנכנס הג'יפ, אנשים נזרקו, ברחו ממנו, נזרקו לכיוון החומה, כאילו לחושך, לתעלה... כי ברחו ממנו. הוא ניסה לדרוס אותם והם ברחו ממנו והגיע עד סוף, עד סוף החומה, יש שמה איזה טרסה כזאתי גדולה. הוא הסתובב שמה 2 דקות. עמד שם 2 דקות, הסתובב וחזר במהירות בטיסה".

(הדגשות לא במקור).
הוא שמע בזמן בריחת הצעירים מהג'יפ קולות של "רוץ קדימה, תברח, או דברים כאלה" וכן, לדבריו "אחרי שהלך הג'יפ, התחילו אנשים לחזור, כאילו הצעירים, למועדון. אחרי 5 דקות אני רואה, שומע דיבורים. אני מסתכל, מסתכל למטה. אני רואה שני בחורים הולכים ביחד". (עמ' 901, 898). 

2.
בסוף עדותו הראשית סימן ג'אבר על גבי תמונה 56 בת/14 את מקום התמוטטות הבחור (עמ' 904), והסביר מה רואים בקלטת השחזור שעשה בשנת 2006, שהוקרנה בביהמ"ש. 

לדבריו, הצמחייה גדלה לעומת יום האירוע, מה שגרם להרעה בתנאי הראייה. ממקום עמידתו על הקונטיינר הוא ראה שביל אחד בלבד, עליו נסע הג'יפ. בשחזור הוא הצביע על מקום הקונטיינר, מקום עצירת הג'יפ בסוף השביל ומקום התמוטטות הבחור (עמ' 913-906). 

3.
בפתח החקירה הנגדית ע"י ב"כ נאשם 1 אמר ג'אבר שהיתה תאורה באזור מעמודי חשמל. עם זאת, צמוד לחומה היה חושך, בשל "טרסה-חומה גבוהה" שהסתירה (עמ' 917). בעת שעמד על הקונטיינר הוא שמע צעקות וקללות מכיוון הסלקציה של המועדון, וחלפו 7-6 דקות בין הצעקות שנשמעו בסלקציה, לבין ריצת הנערים בשביל (עמ' 923). הוא לא ראה את יושבי הרכב בשל מהירות הנסיעה ובשל החושך. גם בדרך הלוך הג'יפ נסע מהר "רדף אחרי הקבוצה הזאתי", אבל בחזרה הוא נסע במהירות גבוהה עוד יותר, "מופרזת". להערכתו בדרך הלוך הג'יפ נסע במהירות של 70-60 קמ"ש, ובחזרה מעל 100 קמ"ש (עמ' 924). הוא היה כל הזמן בקשר עין עם הג'יפ, אך לא ראה אנשים יורדים מהג'יפ ולא את הדקירה "כי הג'יפ הוא נעצר בכאילו על הגבעה שמה בסוף המועדון כיוון הנהג אלי. כאילו הדלתות מהצד השני. ראיתי אנשים שיורדים ולא עולים" (עמ' 925). הג'יפ נסע עם אורות, והוא לא ראה אותו פוגע באנשים. הג'יפ נעצר, עמד דקה או שתיים, ביצע פניית פרסה וחזר בחזרה. בזמן האירוע הוא חשב שהג'יפ עצר על מנת "לשים רוורס", אבל בפועל "הוא לא שם ברוורס, הוא המשיך ישר" (עמ' 927). 

ג'אבר תיאר את חבורת האנשים על השביל במנוסתם, וציין שהם רצו "הכל בריצה, כאילו בריחה... אחרי שהם התחילו לרוץ, הגי'פ כבר אחריהם... מרחק ממני בערך של אולי 20 מטר, משהו כזה" (עמ' 930). 

לדבריו, "אחרי שהג'יפ הלך אנשים התחילו  כבר לחזור... בהליכה רגילה" ועברו כחמש דקות מרגע עזיבת הג'יפ ועד שראה את שני האנשים (עמ' 932). 

הבחורים לא חזרו ממש ביחד כאילו במסע אלא "הם חזרו בשלבים... הם הלכו בקבוצות כאלה, אבל שני הבחורים האחרונים, הדקור, הוא לקח יותר..." (עמ' 935-934). 

ג'אבר אישר שאחד משני הבחורים שהגיעו בסוף קבוצת האנשים והתמוטט, הוא הבחור שבו טיפלו לאחר מכן והוא שמע שקוראים לו "ערן" וכן "לוי". לדבריו, "הוא התחיל לצעוק לו, קום, מה... עכשיו מהר... יכול להיות שגם אמר 'ערן לוי קום מהר...' שמעתי הרבה רעשים כאלה... ולא הייתי מרוכז... ולא ידעתי מה קורה שם... בכלל חשבתי שהוא שיכור" (עמ' 936). 

התמוטטותו של הבחור הייתה במרחק של 7 מ' בקו אווירי ממנו, הוא לא יודע את שעת האירוע המדויקת, אך הוא משער שהיה זה בין 02:00 - 01:30. הוא לא ראה אדם שנתלה על "הגריל" של הרכב בזמן מנוסת האנשים (עמ' 944). 

4.
בחקירה חוזרת ע"י ב"כ המאשימה אמר ג'אבר שבזמן נסיעתו של הג'יפ חזרה, הצד שהיה מופנה אליו היה הצד של הנהג, השמאלי. הוא גילה שיש שני שבילים רק בזמן השחזור, ולא בעת האירוע, וכלי הרכב שחנו באזור השביל, במרחק של כ- 15 מטרים ממקום מציאת הגופה, חנו מול הסלקציה. 

שני הבחורים הגיעו מאותו השביל שהקבוצה חזרה, ולשאלה מתי ראה אותם לראשונה השיב: 


"אחרי שחזרה הקבוצה הראשונה. כאילו כולם חזרו והם חזרו מאוחר... יש שמה סיבוב. אני עומד על הקונטיינר... נפלו כאילו מהצד 7 מטר מהכיוון... לא יודע איך לתאר עכשיו, השמאלי... שמעתי את הדיבורים אבל זיהיתי אותם רק פה, בקטע של האור". 

(עמ' 965-963). 
הודעותיו של ג'אבר במשטרה 

1.
ג'אבר נחקר פעמיים ע"י המשטרה. בהודעה נ/5 שמסר ג'אבר למחרת הארוע בצהריים, סיפר שהבחין ברכב אפור-מוזהב מסוג ג'יפ על שביל העפר מאחורי הגדר. הג'יפ נסע עד סוף הגדר, נעצר לדקה והסתובב בחזרה. הוא נסע בחזרה במהירות מופרזת ויצא מהקיבוץ לכיוון נתניה. לאחר מכן הוא ראה את הג'יפ נוסע ימינה ושוב ימינה בכיכר, ויכול להיות שהוא התבלבל בכיוונים כאשר אמר שהג'יפ נסע לנתניה.

לדבריו: 

"אחרי שהג'יפ נסע אני ירדתי למטה ושמעתי דיבורים מהצד המערבי של הגדר ובערך רבע שעה אחרי שהג'יפ נסע וראיתי שני צעירים מדברים ביניהם ואחד מהם פתאום נפל, התיישב לאחור, וממש שכב על הגב, ואני שמעתי שזה שעומד מעליו קורא לו בשם "ערן קום" או משהו דומה לשם ערן, והשני נשכב. ואני חשבתי שהוא שיכור ודיווחתי במכשיר והשוטרים מיד הגיעו ושאלתי את אחד השוטרים מה קרה ואמר לי שהוא דקור".

האירוע קרה בדיוק במקום שבו נפל הבחור, שם הוא גם טופל ע"י מד"א (עמ' 2). 

2.
ג'אבר נחקר פעם נוספת ע"י החוקר תומר שמש מצוות החקירה השני ביום 16.4.06 בשעה 15:00 בהודעה נ/6 סיפר שהוא הגיע לעבודה באותו ערב בשעה 23:00 לערך והוצב על המכולה הלבנה עם מכשיר קשר. מהעמדה שלו ניתן היה לראות את כל הצד המזרחי של המועדון עד לסוף הצפוני של שביל העפר שצמוד לגדר המזרחית של המועדון ובצד הדרומי הוא ראה עד לסוף השטח שבו נמצא המועדון, שם ישנה ערימת חול גדולה.

בשעה 02:00 – 01:30 הוא עמד על המכולה, שמע צעקות וקללות מכיוון הסלקציה, והיה ברור מאוד שהייתה שם קטטה. הוא הבחין בצעירים ש"הלכו מהר" מהכניסה למועדון לכיוון האחורי של המועדון, לאורך השביל שליד הגדר.

הקבוצה הראשונה רצה ביחד, ואחריהם היו עוד כמה אנשים שהלכו במרחק של איזה עשרה מטר מהראשונים, כשכולם היו על הצד הדרומי בערך, 12-10 אנשים. לדבריו: "הגיע פתאום ג'יפ מאזור הסלקציה... ג'יפ שנסע מהר על הדופן המערבית של המועדון ופנה מהר ימינה ממש מתחתיו ונסע מהר לעבר המקום שבו הלכו האנשים". הוא ראה כמה מההולכים קופצים ונזרקים הצידה לצד ימין ובורחים מהג'יפ שנסע עד לערימת החול הגדולה ועשה "כזה סיבוב בסוף - כמו פרסה, אבל קדימה ואחורה". הוא הסתכל למטה ולצדדים לראות מה קורה שם עם הילדים, אחרי דקה-שתיים הג'יפ נתן גז וחזר מהר לפינה שבה עמד, וזה הרכב היחיד שנכנס ויצא משם. אחרי שהג'יפ נסע הבחורים החלו לחזור מהכיוון שאליו ברחו ושוב חלפו על פניו.  הוא לא יודע אם כל אלה שברחו באמת גם חזרו דרכו, אבל אז נהיה שקט ואחרי איזה עשר דקות בערך, אולי כמה דקות יותר, הוא שמע שני צעירים מדברים מתחתיו ובאים מכיוון השביל הדרומי לפינה שבה עמד ופנו שמאלה לשביל המזרחי "ופתאום כשעמדו בערך 7 או 10 מ' ממנו במרחק אווירי... הראשון התיישב על הברכיים שלו ועל הישבן ונפל על הגב". הוא שמע שמישהו אמר לו "קום, קום, מה אתה עושה עכשיו... ערן, ערן קום". נראה לג'אבר שאותו בחור נבהל והתחיל לרוץ לסלקציה לקרוא לשומרים ולשוטרים, והוא (ג'אבר) דיווח לאבטחה ש"יש על הרצפה מישהו שיכור שיבואו לטפל בו..." (עמ' 2). 
בתשובה לשאלות אמר ג'אבר שהוא לא ראה את יושבי הג'יפ בשל החושך והמרחק שהיה ממנו. ככל שזכור לו לא היה אור בתוך הג'יפ, הוא לא ראה את דלתות הג'יפ נפתחות, שמע את הבורחים צועקים "תברחו, או משהו כזה", אך לא זכור לו ששמע קללות. 

3.
באותה הזדמנות שיחזר ג'אבר את מה שראה ואמר שאז תוואי השטח היה שונה מזה שהיה בעת השחזור. כשעמד על המכולה הוא הבחין בשביל אחד בלבד, ומבחינת הצמחייה היא הייתה נמוכה יותר ואפשרה טווח ראייה רחב יותר (ראה תמליל השחזור ת/78 א'-ב'). 

מעדותו של מחמד ברכאת עלה, כי הג'יפ עצר לפרק זמן קצר. נאשם 1 הודה כי פתח את דלת הג'יפ ליד הנהג ויצא מהרכב. ב"כ נאשם 1 גורס כי במהלך פרק זמן קצר זה, לא היה סיפק בידי נאשם 1 לדקור את נאשם 1.

טענת ההגנה, לפיה בעת שנאשם 1 התקרב לקידמת הג'יפ, רענן כבר לא עמד שם – מנוגדת לעדויות שהובאו בפני ביהמ"ש. 

עד התביעה עידן אמרגי – חברו של המנוח, ציין כי ראה את רענן בקדמת הג'יפ אוחז במכסה המנוע, ונגרר עם הג'יפ מספר מטרים, וכן ראה את רענן נזרק הצידה, והרכב ממשיך מספר מטרים. משמע, שנאשם 1 יכול היה לצאת את הרכב, לצעוד מספר צעדים ולפגוע ברענן. 

פרננדס ראה את הג'יפ מתקרב לרענן, ואת האחרון נתלה על המגן החיצוני של הרכב ("מגן החזרים"), והג'יפ היה בתנועה איטית עד עצירה.

שהראד ראה את רענן מחליק מהטרסה, והג'יפ גורר אותו כשהוא נתלה עליו, ואז מישהו פתח את דלת הנהג, צעק וקילל.

אלעד עטיה ראה את הגיפ נוסע לכיוון החברים שלו, עולה על גבעה קטנה לפני שעצר, ונכנס במישהו, כאשר אותו אדם היה עם ידיו על מכסה המנוע "ואחרי שהג'יפ נכנס בבן אדם אני זוכר שכשראיתי את הדלת של הנוסע שליד הנהג נפתחת..." (ת/90).

לאור המקובץ לעיל, אנו דוחים את טענת ההגנה כי כאשר נאשם 1 יצא מהג'יפ, רענן כבר לא היה בקידמת הרכב או בסמוך לו.

עדותו של יצחק בנפשיאן

1.
יצחק (איציק) בנפשיאן הינו חברו הקרוב של חן מסיקה, ומכיר את נאשם 2 מהעיר נתניה, וכך גם את אמיר – אחיו של נאשם 2, ואת נאשם 1, ואביב – אחיו של נאשם 1. אסי בן דוד ונאשם 3 מוכרים לו "מהכדורגל". הוא מכיר את כינויו של נאשם 1 – המכונה "גינג'י". 


לדבריו, בערב הארוע הוא הגיע עם חבריו למועדון בשפיים בסביבות השעה 01:00, והם נכנסו פנימה. חברו – תומר כהן, היה אחד היחצ"נים באירוע, ולכן הוא נהג לבלות במועדון זה פעמים רבות. 


לדברי בנפשיאן, חן מסיקה יצא החוצה בשלב מסויים, וכעבור 20 דקות, כשיצא לחפש אותו, הייתה מהומה בכניסה. הוא יצא לכיוון החניון החיצוני כדי לנסות ולאתר את חברו, אותו לא מצא בחניון הפנימי. בשלב זה הוא ראה לדבריו, "מכרים מנתניה", וביניהם נאשמים 1 ו- 2.  הוא ניגש אליהם לחניון החיצוני, ומכיוון שהם מכירים את חן הוא בירר אם הם ראו אותו. כששמע מנאשם 1 כי חן חזר למסיבה, הוא הסתובב ושב לאזור ה"סלקציה", שם כבר התחיל הבלאגן. הוא ראה שם את תומר, את נאשם 3 ואת אסי, ואחרי 5 מטרים הוא ראה את חן כשהוא מדמם וסביבו אנשים המטפלים בו. אמבולנס פינה את חן לבית חולים, והוא נסע לשם ברכב עם רועי גניש, תומר כהן ושי אפוטה. 


לדבריו, נאשמים 1 ו- 2 הם עמדו ליד הרכב שלהם בחניון, והיו שם רכבים נוספים. הוא ראה את נאשם 1 ברכב הטויוטה, אך אינו יודע אם הרכב שייך לו (עמ' 33-29). 

כאשר הוא עמד באזור ה"סלקציה" הוא הבחין בנאשם 3 ואסי. הוא שאל את נאשם 3 אם קרה משהו, אבל הלה לא ענה לו, והמשיך ללכת.  הלה נראה לו קצת מוזר – לחוץ (עמ' 36-35). 

2.
בשלב זה ביקשה ב"כ המאשימה להכריז על בנפשיאן כעל "עד עוין", שכן בחקירתו במשטרה הוא אמר שראה את ג'יפ הלנדקרוזר גם בהמשך הערב, ומכיוון שיש פער בין הגרסאות שהוא מוסר. בנפשיאן השיב שלא יכול להיות שאמר כך במשטרה שכן הוא לא ראה את הג'יפ נוסע ולא ראה אותו פעם נוספת בהמשך הערב (עמ'   38). כשראה את הג'יפ במגרש החניה, לא זכור לו שראה שם אנשים, ונאשמים 1 ו- 2 עמדו בסמוך לו. 


ב"כ המאשימה הציגה בפני בנפשיאן קלטת מחקירתו שבה טען כי ראה בג'יפ (4) ארבעה אנשים, אך הוא הסביר שיכול להיות שעמדו אנשים נוספים ליד הרכב, שכן היתה שם התקהלות, אבל הוא לא יכול לנקוב בשמותיהם. הוא לא ראה אותם נוסעים, ואין לו הסבר לגירסה שמסר במשטרה (עמ' 42-41). לטענת בנפשיאן הוא זוכר היום טוב יותר מה שקרה באירוע מאשר לפני שלוש שנים. 


לדבריו, הפעם היחידה שבה הוא ראה את אסי ואת נאשם 3 היתה באזור ה"סלקציה". הוא אינו יודע היכן ממוקמת זירת הרצח, וכאשר היה במקום עם החוקר שריקי – שריקי הוא שהראה לו היכן הייתה זירת הרצח. לכן החוקרים הסיקו מדבריו שראה את אסי ונאשם 3 למרות שהוא אמר שלא ראה מהיכן הגיעו, וציין כי הם היו במרחק 10 מטרים ממנו, וראה אותם הולכים מכיוונו של חן. עוד לדבריו, הוא לא השתמש בביטוי "הם באו מזירת הרצח" (עמ' 47-46). 

3.
בשלב זה הוכרז בנפשיאן "עד עוין", והוא נחקר ע"י ב"כ המאשימה בחקירה נגדית. בנפשיאן אישר בעדותו שהוא אכן שאל במהלך שיחתו עם שריקי, אם ישנה הקלטה, אך לטענתו הוא לא חשש לדבר עם שריקי אלא פשוט עניין אותו לדעת על קיומן של הקלטות, ללא כל סיבה.


בנפשיאן לא זכר שאמר לשריקי שהדוקר הוא ממשפחת בייזה (אבוטבול) מנתניה, וטען "לא היה ולא נברא... אני בכלל לא הייתי בקטטה, לא ראיתי מכות, לא ראיתי מי נגד מי... אני לא ראיתי קטטה". לטענתו, הוא שמע שהייתה קטטה "משמועות" (עמ' 59). כמו כן לדבריו, הוא לא אמר שהוא יודע שהמנוח דקר את חן מסיקה, ולא התבקש ע"י איש לומר שמי שדקר את חן היה המנוח (עמ' 62-60). עוד טען, כי לא זכור לו שהוא אמר שחן לא ילשין מאחר שהוא שומר אמונים ל"משפחה", או שפירט את צורת הסכין, ואמר שהוא לעולם לא יגיד שהמנוח הוא שדקר את חן (עמ' 64-63). 


בנפשיאן אישר כי בזמן פינויו של חן לבית חולים הוא היה ברכב עם תומר כהן. השיחות הרבות לטלפון הנייד של חן נענו ע"י תומר, לרבות שיחה מנאשם 2 שביקש לדרוש בשלומו של חן, אך לדבריו, הוא לא שמע מה תומר ענה בשיחות הללו. בנפשיאן הכחיש את דבריו בחקירה, לפיהם, נאשם 2 ביקש לברר בשיחות הטלפון הללו אם המשטרה הגיעה למקום, וכי נשמע "לחוץ". לטענתו, הוא לא יכול היה לספר כיצד אביב נדקר משום שהוא לא ראה מכות, והאמירה ש"חתכו לו את הפנים" לא נאמרה מפיו, אלא מפי החוקר (עמ' 67). 


לדבריו, כאשר הוא היה עם החוקר שריקי באזור האירוע הוא ביקש שיכסו לו את הראש, בגלל שהיה בלחץ, והרגיש אי-נעימות ללכת שם עם חוקרי משטרה ששואלים אותו שאלות. לטענתו, הוא ידע להצביע על מקום הקטטה, וזאת מאחר ששמע מאחרים היכן הקטטה התרחשה, וכך גם לגבי מקום הימצאות הגופה. שריקי סיפר לו שפרץ סכסוך בין אמיר ואחד מבאי המועדון, ובעקבות זאת הוזעקו למקום שאר בני המשפחה. לדבריו, הוא רק אישר את הדברים שאמר לו שריקי, משום ששמע זאת משמועות (עמ' 73-71), אך הוא לא ראה שאמיר התקשר לבני משפחתו, לא ראה את הסטירה שאמיר ספג, ולא שמע שאמיר ביקש את עזרתו של קובי בילו. לדבריו, הוא ראה שאדם אבוטבול הוציא סכין, ולכן הוא הוציא את תג השוטר שלו (של מג"ב) וביקש למנוע את הקטטה. הוא שוחח עם חן לאחר האירוע וביקר אותו בבי"ח, אך לא שאל אותו שאלות נוספות על האירוע. הוא ידע משמועות שהמנוח נדרס, או שניסו לדרוס אותו, וכן למד על כך משמועות ומכתבות בעיתונים, אך אינו יודע מקור השמועות. הוא לא ראה את נאשם 3 ואסי מגיעים מכיוון זירת הרצח, אלא ראה אותם באזור ה"סלקציה". 


בתגובה לכך שטען במשטרה שהוא התפלא שנאשם 3 ואסי רצו ועזבו במהירות את המקום מאחר והכירו את חן טען בנפשיאן שהם היו חיוורים כמו שאר הנוכחים באזור, והוא אינו יודע אם הם ניגשו לחן אם  לאו. הם לא ברחו או התנהגו ב"היסטריה", אלא הלכו מהמקום, באופן רגיל, ולא תיאמו גרסאות (עמ' 78). 


בנפשיאן ציין, כי אביו של חן מסיקה דיבר איתם ואמר להם: "... אתם הולכים לעבור דבר לא קל, ופשוט, תכנסו לחדר ותגידו את מה שאתם ראיתם, אין לכם מה לפחד...", וכי הוא חשש לדבר במשטרה, וחששו נבע מכך שירצחו אותו (עמ'  80-79). 


בנפשיאן הכחיש שאמר במשטרה שנאשמים 1 ו- 2 הגיעו והזהירו אותו "לא לפתוח את הפה", וכן הכחיש שאמר שבמידה והשיחות שלו עם החוקרים תיחשפנה – הדבר יגרום לו נזק בנתניה, והוא חושש להסתובב שם משום שיצא לו שם של "מלשן". לדבריו, אף אחד לא פנה אליו ולא ניסה למנוע ממנו מלדבר. 


לטענת בנפשיאן, הוא לא ביקש שדו"חות החניה שלו יבוטלו, אלא החוקרים היו אלה שהציעו לבטל לו את הדו"חות, אך הוא סירב, ושילם אותם בעצמו (עמ' 85). 


בסוף חקירתו ע"י ב"כ המאשימה הוצגו בפני בנפשיאן תמונות מתוך ת/14 והוא סימן בתמונה 33 היכן הבחין בנאשם 3 ובאסי, והצביע על המקום בו פגש בחן, שהיה "כמעט חסר הכרה ומדמם" (עמ' 107), וכן סימן בתמונה 34 את מקום מציאת הגופה (עמ' 111). 

4.
בחקירתו הנגדית ע"י ב"כ נאשם 1, טען בנפשיאן שלא איימו עליו, ושהוא לא אמר לאיש שמישהו איים עליו. לדבריו, הוא לא עמד לברוח מהארץ, אלא תכנן טיול אחרי צבא עם חברים, והיה לו כרטיס יציאה וכרטיס חזרה עם תאריך. הוא פנה למשטרה לברר אם יש נגדו צו עיכוב יציאה מהארץ משום שידע שייתכן והוא אחד העדים בתיק. הוא חזר וציין, כי לא איימו עליו, ואם היו עושים כן – הוא היה יודע איך להתמודד עם זה. 


בנפשיאן אישר, כי הוא חבר קרוב של חן מסיקה, אך אינו זוכר אם הגיע עם חן אותו ערב למועדון, או שכל אחד הגיע בנפרד. הוא זוכר שהם בילו ביחד במועדון, הוא לא הגיע עם רכבו, ונסע ברכב של אחר לבית החולים (עמ' 120). 


הוא לא היה מעורב בקטטה, ולא ראה את הקטטה משום שיצא מהמועדון אחרי שהיא הסתיימה. לדבריו, אם הוא היה יודע שחן מעורב בקטטה, הוא היה יוצא לעזור לו. למיטב ידיעתו חן יצא כדי להפריד בין הניצים, שכן חן סיפר לו בבי"ח "שהוא יצא החוצה לדאוג לכמה אנשים..." (עמ' 121). 


לדבריו הוא אמר אמת במשטרה, אך לא היתה לו תשובה ביחס לטענה שטען בעדותו בבימ"ש שלום בנתניה שלא מדובר בקול שלו בקלטת חקירתו. הוא שמע שמועות והתבקש לספר אותן בחקירתו. המשטרה הובילה אותו וחשפה בפניו עובדות ונתונים, ולכן זה נראה כאילו הדברים נובעים ממנו, אך לא כך הדבר. כך, למשל, העובדה שהקטטה התחילה בגלל רוזלי, נאמרה לו ע"י החוקרים (עמ' 127). 


בנפשיאן שלל את הטענה שהוא היה מוכן לספר את הגירסה המלאה רק לאחר שיבוטלו הדו"חות שלו, שכן כל מה שהתכוון לספר ממילא מקורו בשמועות, והחוקרים ידעו זאת (עמ' 133). 

את סוגיית ה"עסקה" של הדו"חות הסביר כך: 

"לא ניסיתי לעשות, הגענו למצב שכאילו זה התחיל להתבצע... זה גדר שמועות וזה טעות... כל מה שרשום שמה זה לא דברים שאני ראיתי. זה הכל שמועות...". 


הוא שלל את האמירה שמי שדקר את חן היה רענן לוי ז"ל, והסביר שתוכן הדברים לא נכון, והוא לא אמר אותם כלל. לטענתו, חן כלל לא יודע מי דקר אותו, ולכן לא ייתכן שאמר לו זאת. בנפשיאן שלל גם סיטואציה שבה אביו של חן שוחח איתם בטלפון, ואמר לו ש"לרענן ז"ל היה מגיע, מפני שהוא דקר אותו, את הבן שלו" (עמ' 146). הוא טען שהוא לא יודע מהיכן שאבו החוקרים את המידע הזה, וחן לא סיפר לו שראה את התמונה של רענן ז"ל בעיתון וזיהה אותו כמי שדקר אותו. לדבריו, הוא שיקר בנקודה זו, ללא סיבה מיוחדת "... זה פשוט נגרר לפה" (עמ' 153). 


בנפשיאן אישר שהאינטרס היחיד שהיה לו היה ביטול הדו"חות שהיו תלויים ועומדים נגדו. הוא לא זכר את סכום הדו"חות, והתקשה להבין כיצד נגרר למצב שבו שיקר, אך ציין, כי הוא מתחייב שמדובר בשקר. לטענתו, הוא לא חזר וביקש מהשוטרים שלא יפנו לחן, ולא הדגיש שממילא חן יעמוד על שלו, ולא יאמר שום דבר, אך אישר כי ייתכן שבגלל שחן היה פצוע, הוא ביקש מהשוטרים שיפסיקו לפנות אליו (עמ' 154).


באשר להצעה של ביטול הקנסות אמר בנפשיאן: "התחלנו לדבר על זה וסיכמנו את זה... לא ביקשתי. דיברנו על זה וזהו". הוא אכן יזם את בקשת הביטול, אבל "כל מה שאמר שם זה לא נכון" (עמ' 156). 


הוא לא תיאם גרסאות עם חן מפני ששניהם לא ידעו דבר. הוא גם לא שוחח עם חן לאחר השיחה עם החוקרים, ולא מצא לנכון להזהיר אותו. הוא ביקש שלא ישאלו את חן שום דבר ו"ירדו ממנו" בגלל שדאג לחן, כי לחצו עליו (עמ' 158). 


לדבריו, הוא לא ראה מי דקר, ולא היה ביכולתו לספק לחוקרים את שמות המעורבים, שכן כאמור, הוא לא ראה דבר. בתשובה לשאלה "מהו חצי הסיפור החסר", שחשב לספר לחוקרים אחרי שהדו"חות שלו יבוטלו, השיב: "אין... אין שמות, אני לא ראיתי" (עמ' 161-160). 


הוא לא ראה את הגופה, ולא יודע את מקום הימצאה, והמקום שהראה לחוקרים בתמונות כמקום הימצאות הגופה, הוא המקום שהכיר מהפרסום בעיתונים, שכן הוא מכיר את האזור (עמ' 168). 


הוא לא יודע אם חן ידע שיש מכות בחוץ כשיצא מהמועדון, ויכול להיות שהיה יוצא עם חן אם היה יודע שיש מכות בחוץ. הוא לא יודע מדוע חן יצא, והוא לא שאל אותו (עמ' 176). לאחר שהבחין שיש בחוץ קטטה, "מתוך אינסטינקט" הוא יצא החוצה לחפש את חן. הוא ידע שחן הלך עם שי אפוטה, אך לא ידע שיצא איתו מחוץ למועדון. שי חזר אך חן לא חזר, והוא לא ידע להיכן חן הלך (עמ' 181).


לראשונה נודע לו שחן נדקר רק כאשר ראה אותו, והוא לא שמע קודם לכן מתומר כהן שחן נדקר. כפי שמסר במשטרה, הוא לא ראה את תומר במועדון. רק כשיצא החוצה, ראה את תומר ושאל אותו מה קרה, אבל תומר לא ענה לו, ואז הוא הלך אחריו וראה את חן מדמם. לאחר מכן סייג את הדברים ואמר "... יכול להיות שהוא אמר לי מתי שהלכנו לכיוון חן, אני לא זוכר בדיוק מה היה שמה. עכשיו כרגע אני לא זוכר... יכול להיות שכן, הוא אמר, חן נדקר..." (עמ' 188). 


לדבריו, כשיצא מהמסיבה הלך לחניון הפנימי. הוא לא ראה אף אחד, ולכן יצא לחניון החיצוני – שם ראה המולה, מכוניות, ואת נאשמים 1 ו- 2 עומדים שם. הוא שאל אותם איפה חן והם השיבו לו שהוא חזר למסיבה. הוא חזר למסיבה וראה את אסי ונאשם 3 ב"סלקציה". הוא פנה ימינה וראה את חן מדמם, משם הוא הובל לבית החולים. כל שאר הדברים שנאמרו הינם לטענתו שקרים ושמועות, אך הוא אינו יכול להפנות לאדם שממנו שמע את השמועות (עמ' 190). 


לטענתו, הוא לא ידע עם איזה סכין נרצח המנוח, גם לא משמועות, ולגבי האמירה שלו, המוקלטת, שכלי הרצח היא סכין שהוציא רענן בעצמו – השיב שזה שקר, אך לו אין אינטרס לשקר, שכן הוא לא לקח חלק בקטטה, ואין לו מה להסתיר. 


בנפשיאן אישר שהלך לבקר את חן מידי יום, במהלך אשפוזו בעקבות הדקירה, אך חן לא סיפר לו כיצד נדקר אלא מסר לו רק את הפרטים הבאים: "שהוא נכנס לקטטה, שהוא רצה להפריד, הוציא תג שוטר שלו... ואז הוא נתקל עם מישהו למצב של מכות וזה מה שקרה...". הוא אינו יודע מי הוא אותו "מישהו" שעמו התקוטט חן, וחן לא סיפר לו באיזה חפץ נדקר (עמ' 197). 


ביחס לסכין פרפר אותה הזכיר, מדובר לטענתו בשמועה שהגיעה אליו. הוא לא יודע מה ההבדל בין סכין פרפר וסכין רגילה, משום שאינו מתעסק עם דברים כאלה, והוא גם לא מצא לנכון להתעניין מה זה "סכין פרפר". בתשובה לשאלה האם הוא יודע שמצאו סכין פרפר, אמר: "... יכול להיות שהם דיברו על זה ואמרו לי שהיה סכין פרפר...". יתכן ולא שמע זאת משמועות אלא מהשוטרים (עמ'    203). 


בתגובה לכך שבחקירת המשטרה הוא לא ידע לתאר את סכין הפרפר, בניגוד לגירסה שמסר בביהמ"ש אמר: "... יכול להיות אמרתי, סכין פרפר... ראיתי את זה בתמונות... נו באמת, הסכינים שאתה רואה בחנויות... אני לא יודע מה זה כי אני לא מתעסק עם זה..." (עמ' 204). 


לדבריו, אחד החוקרים אמר לו שנתפס סכין פרפר, אך הוא לא אמר לחוקרים שאין צורך לחפש סכינים נוספים, משום שהפרפר הוא כלי הרצח (עמ' 213). הוא לא ראה את רענן מוציא סכין, וכלל לא ראה את רענן באותו יום, או בכלל, ולא סיפר במשטרה שהוא "חקר" את העניין, וחן השלים לו אח"כ את הפרטים החסרים. הוא לא תיאם גרסאות עם תומר כהן, ולא תיאם גרסאות בבית החולים שכן "אין מה לתאם גרסאות, פשוט דיברנו על זה וזהו... שאלנו את חן מה קרה... הוא סיפר מה קרה". לדבריו "בפגישה בביתו של חן בנוכחות תומר כהן הם ישבו עם אבא שלו בסלון, וגם אמא שלו... וגם עם אחותו וגם כל האחים שלו... הוא תמיד אמר, אם אתם ראיתם משהו, אם אתם יודעים משהו, תספרו את זה למשטרה, אין לכם מה להסתיר ואין לכם שום דבר" (עמ' 218). 


בפגישה בביתו של חן הוא אמר שהוא לא ראה דבר. הוא פנה למשטרה ביוזמתו, וביקש להתייעץ עם קצין מודיעין, בן משפחה – סומך, שגם רצה לשוחח איתו לאחר שראה את שמו במסגרת החקירה. הוא הגיע לתחנה אך הוא לא זוכר אם היה זה מיד לאחר האירוע או האם היה זה לפני שפגש בשריקי. הוא סיפר לסומך את כל מה שראה, כפי שסיפר בביהמ"ש, אך הוא לא זוכר אם סיפר לסומך על סכין הפרפר (עמ' 221). 


לטענתו, הוא לא ראה באותו ערב ג'יפ סוזוקי כחול, ולא ראה את ארבעת בני משפחת אבוטבול יושבים בג'יפ, וגם לא סיפר פרטים אלה לחוקרים (עמ' 228). לדבריו, לנאשם 2 אכן היה באותה תקופה ג'יפ סוזוקי כחול, אך הוא לא ניסה להעליל עליו שהוא הרוצח. בנפשיאן הכחיש האמור לעיל, על אף שהדברים מוקלטים, והוסיף, כי אם הוא אמר הרי שזה שקר, ויתכן ומישהו אחר חיקה את הקול שלו בקלטת החקירה. לדבריו, הוא לא ראה את ג'יפ הסוזוקי, ולא ידע שהמשטרה מחפשת אחר רכב זה. הרכב היחידי שראה, הוא הרכב בחניון, טויוטה לנדקרוזר, ואם אמר סוזוקי – זה שקר, והוא לא יודע למה נקב דווקא בסוג רכב זה (עמ' 235). הוא לא שינה את גירסתו מסוזוקי לטויוטה אלא מראש הוא לא הזכיר ג'יפ סוזוקי, ואם אמר – הרי ששיקר (עמ' 238). הוא לא ידע שהמשטרה מחפשת רכב כחול כהה עם שתי דלתות, וזאת בניגוד לדברים שאמר בחקירה, כי ידוע לו שהמשטרה מחפשת אחר רכב בעל שתי דלתות (עמ' 246). 


כמו כן הוא לא שוחח במשטרה עם בני החבורה מראשון לציון, ולא פגש אותם כלל (עמ' 235). הוא שמע משמועות שדרסו את רענן, אבל לא שמע זאת מהם. הוא אומנם פגש בהם במשטרה, אבל לא הייתה לו סיבה לשוחח איתם. 


הוא אמר לחוקר שהוא מספר לו דברים שאין בכוונתו לספר בביהמ"ש כי "פחד... כי זה לא נעים" (עמ' 247). הוא לא זוכר ששריקי העלה את הרעיון שיש לו קשר לרצח, אך לא היה לו צורך להרחיק עצמו מהאירוע, מפני שלא נכח בקטטה כלל, וכך נודע לו (עמ' 251). 


לדברי בנפשיאן, הוא ראה את נאשם 3 ואסי לפני שהגיע האמבולנס. באותה עת הוא ראה את הטויוטה בחניון החיצוני, לא היו בה אנשים אך מחוץ לרכב עמדו אנשים. הוא הבחין בנאשמים 1 ו- 2 שעמדו שם, ובירר עמם אם ראו את חן, ונאשם 1 אמר לו שחן חזר למסיבה. מהמקום שבו עמד הרכב לא ניתן היה לראות מי נכנס למסיבה. כעבור חצי דקה – דקה הוא חזר לכיוון ה"סלקציה", ובפנייה של הסיבוב הגדול של הסלקציה נתקל לשבריר שניה בנאשם 3 ובאסי. הוא שאל את נאשם 3 מה קרה אבל לא קיבל מענה. הוא לא ראה את הלנדקרוזר בנסיעה, ולא ראה את נאשם 3 ואסי הולכים ברגל לכיוון ממנו חזרו. הוא גם לא זוכר שראה אותם בחניון, ולא ראה אותם בג'יפ. הוא לא ראה את נאשם 1 יושב ברכב והתיאור שמסר במשטרה שנאשם 3 נהג ונאשם 1 ישב לידו הוא שקרי (עמ' 268-264). הוא ידע שרשיון הנהיגה של נאשם 1 נשלל, כי הדבר פורסם בעיתונות. 

5.
בחקירתו הנגדית ע"י ב"כ נאשם 2 אמר בנפישאן שחן מסיקה היה ונשאר חבר שלו, והם נפגשים 4-3 פעמים בשבוע. חן היה מודע לכך שהוא הגיע למסור עדות באותו יום, אך לא התעניין בעדות שהוא מסר, והם לא משוחחים כלל על העדות. בפעם האחרונה שבה פגש בחן הייתה יומיים לפני מתן עדותו בבית המשפט, בבית של חבר בנתניה – אופיר שליין, ביחד עם חברים נוספים (עמ' 272). הם דיברו כמה דקות על מה שהיה בעדות הראשונה שמסר בביהמ"ש. (עמ' 274). לטענתו, הוא לא ידע שאסור לו לשוחח עם עדים בתיק על המשפט, שכן הוא לא הוזהר בקשר לכך (עמ' 276). 


בנפשיאן הכחיש את הטענה שהמנוח דקר את חן, ואמר שהוא המציא את זה (עמ' 325). הוא ביקש שחן יספר לו מה קרה, וחן חזר על הגירסה שמסר. השקרים שלו לא קשורים לגירסה שמסר לו חן, אלא נבעו מאינטרס שלו לבטל את הדו"חות, וגם המידע שמסר על הסכין לא הגיע מחן (עמ' 333-330). 


הוא ידע מהתקשורת שהמנוח נדקר בלב, ולכן זו הגירסה שמסר בחקירה. הוא לא ראה את המנוח, חן לא היה מעורב, ולכן הוא לא יכול היה לקבל ממנו פרטים. הוא קיבל את המידע מהטלוויזיה, שם הקרינו צילום של הגופה, כשהיא מכוסה. הוא לא ראה את הדקירה בלב, אבל פרסמו את המידע הזה. 


בנפשיאן הכחיש שסיפר לחוקרים שנאשם 2 הוא הרוצח, ושעניין זה ידוע לו מפיו של חן. לא היה לו רצון "להוציא עצמו מהתיק" משום שמלכתחילה לא הייתה לו בו שום מעורבות, והאינטרס היחידי שלו היה לבטל את הדו"חות, וזה מה שהניע אותו לשקר (עמ' 346-344). 


לדבריו, עברו כ- 20 דקות מרגע שחן יצא, ועד שהוא החליט לחפש אחריו, וכאשר הוא יצא מהמועדון הקטטה כבר הסתיימה (עמ' 348). הוא ראה אומנם את הג'יפ, אך האנשים עמדו בסמוך אליו, והוא לא ראה אותם נוסעים (עמ' 352). 


ביחס לגירסה שסיפר במשטרה כי המנוח נדרס ע"י רכב הסוזוקי – הוא הסביר שייתכן ושמע על הדריסה מחבריו של המנוח בתחנת המשטרה (עמ' 353). 

6.
בחקירתו הנגדית ע"י ב"כ נאשם 3 אישר בנפשיאן שהמרחק בין החניון החיצוני לסלקציה הוא 150-100 מטרים, את הלנדקרוזר ראה רק בחניון הגדול, ובאותה עת עמדו בחניון החשוך מאות אנשים, ולפחות 100 כלי רכב (עמ' 373). 


לטענתו, הוא לא ראה את הנאשמים ואסי מגיעים, ולכן גם הגירסה שמסר, לפיה נאשם 3 נהג ברכב אינה נכונה, שכן הוא לא ראה כלל את הרכב בתנועה (עמ' 380). 


בתשובה לשאלה האם נכון להגיד שהוא לא ראה דבר בקשר ללנדקרוזר בחניון השיב בנפשיאן: "שיכול להיות שכן... שלא ראיתי אם, אני לא יודע כבר לאן...". לאחר מכן אישר שלא ראה שום דבר שקשור לרכב, למעט העובדה שראה אותו בחניון (עמ' 383). 


באשר לנאשם 3 אמר בנפשיאן, שלא ייתכן שראה אותו בחניון החיצוני, ולאחר מכן בסלקציה, 150 מ' משם (עמ' 384). בסלקציה היו צעקות, מהומה ובלאגן, אך לא היו מכות. היו שם מאות אנשים במתחם קטן, ולכן הצפיפות היתה גבוהה. הוא הבחין באסי ובנאשם 3 כשהם חיוורים, כמו כולם (עמ' 387). המפגש ביניהם נמשך "שבריר שנייה", הם עמדו עם הפנים לכיוונו, הוא מאמין שנאשם 3 ראה אותו, אך הוסיף: "נתקלתי איתו פשוט, שאלתי אותו שאלה, הוא לא התייחס, פשוט המשיך... יכול להיות ששי לא שם לב אלי". 


בתשובה לכך שבמשטרה הוא מסר שהוא נתקל בהם, והם אמרו לו שלום, אמר בנפשיאן שאינו זוכר שאמר את הדברים, למרות שהם מוקלטים (עמ' 390-389), כך גם אמר ששיקר במשטרה כשסיפר שנאשם 3 אמר לו "לא ללכת לשם", והאמת היא שנאשם 3 לא ענה לו כלל. הוא לא אמר במשטרה שראה את הארבעה במפגש, למרות שהדברים מוקלטים. לאחר מכן הסביר שלא זכור לו שאמר את הדברים, וגם אם אמר – הרי שזה שקר (עמ' 392). 


עוד ציין, כי הוא לא ראה ששלושה בלבד יוצאים מזירת הרצח, אלא תמיד אמר שראה רק שניים מהם, נאשם 3 ואסי, יוצאים מכיוון הזירה. 


הוא ראה את חן שוכב פצוע מספר שניות לאחר שראה את נאשם 3 ואסי מגיעים מאזור הזירה, ולשאלה אם ראה אותם לפני הרצח, שארע כשטיפלו בחן, ענה "יכול להיות... אני לא יודע מתי התבצע הרצח אז אני לא יכול להגיד" (עמ' 396-395). 


הוא הוסיף וציין, כי לא ראה את נאשם 3 ואסי "במצב של הליכה", אלא במהלך התקלות, והוא לא יכול היה לראות בברור את כיוון ההליכה שלהם לאור ההמולה שהייתה שם. הוא ראה אותם חולפים על ידו לשבריר שנייה, בלי שהבחין בכיוון ההליכה שלהם (עמ' 400). כשטיפלו בחן הוא לא ידע שבוצע רצח אלא שמע על הרצח רק בבית החולים (עמ' 401). 

חקירותיו של יצחק בנפשיאן במשטרה

1.
בנפשיאן נחקר לראשונה מספר שעות לאחר האירוע. בהודעתו ת/1 מיום 18.12.04 בשעה 06:55 הוא סיפר שהגיע למועדון באותו יום בשעה 01:00. הוא ישב עם חן מסיקה ומשה שגיא, ומישהו ניגש לחן ואמר לו לצאת החוצה. אחרי 20-15 דקות הוא יצא החוצה לחפש אחר חן באזור החניון. תומר – חברו אמר לו שחן נמצא בפינה, והוא נדקר. הוא הגיע לחן וראה שהוא אכן נדקר באזור הצוואר. או-אז הגיע אמבולנס, העלו את חן ובנפשיאן נסע ברכב של רועי לבי"ח איכילוב. אותו ערב הוא לא הגיע למועדון עם חן, אך ישב איתו במהלך הערב. הוא גם לא יצא עם חן כשקראו לאחרון לצאת, וחן לא אמר לו דבר ביחס לזהות הדוקרים. 

2.
בהודעתו מיום 23.12.04 (ת/2) הוא התבקש לספר שוב אודות הערב בשפיים. 


לדבריו, הוא היה עם חן מסיקה, שי אפוטה, שגיא אסרף ורועי. הם נפגשו בחוץ ונכנסו פנימה. הוא עישן נרגילה ולא שתה, וחן היה לידו כל הזמן עד שיצא החוצה. בחלוף 20 דקות מיציאתו של חן החוצה, הגיע אליו חבר ואמר לו שיש בלאגן בחוץ ומכות. הוא הסתכל החוצה דרך הסורגים, וראה את המהומה באזור ה"סלקציה". לאחר חצי דקה הוא ראה את תומר כהן רץ פנימה והלה סיפר לו שחן נדקר. הוא יצא לטפל בחן, אך לא שמע ממנו דבר, ואף אחד אחר לא סיפר לו מה קרה. לדבריו, אם היה יודע שחן מעורב בקטטה הוא לא היה נשאר לשבת במועדון, וכולם היו יוצאים לסייע לו. לפני הקטטה ניגש מישהו לחן, אך בנפשיאן לא חשב שהוא מנתניה כי לא הכיר אותו, ובשל הרעש הוא לא שמע מה נאמר לחן. ברם, חן קם ממקומו, וכשבנפשיאן שאל אותו לאן הוא הולך, סימן לו חן שימשיך לשבת, כי הוא יוצא ל- 5 דקות. שי יצא עם חן וחזר כעבור 5 דקות בלעדיו, ואמר שחן מדבר בחוץ עם אנשים. 


בנפשיאן נשאל אם חן נראה לחוץ כאשר הבחור קרא לו לצאת החוצה, והשיב שהוא היה "כרגיל", ואם היה קורה משהו הוא היה הראשון לדעת. 

3.
בתחקור שנערך לבנפשיאן ע"י החוקר דניאל שריקי ביום 30.12.04 (מזכרים ת/7 ות/8), שלל בנפשיאן שלפני חודשיים וחצי היה אירוע בין חבורת נתניה וחבורת ראשון לציון, וכן הכחיש קיומו של אירוע שלפיו הם נסעו ועקבו אחר רכב איביזה שבו נסעו תושבי ראשל"צ. 


במהלך חקירתו של בנפשיאן הבחין החוקר שריקי שהוא חושש לשוחח במשרד מחשש להקלטות, ולכן בתום החקירה, הוא יצא אתו החוצה והמשיך שם לשוחח איתו. בנפשיאן פירק את סוללת הטלפון שלו אף זאת מחשש להאזנות, ואמר  שהבחור שנרצח הוא זה שדקר את חן מסיקה, כלשונו: "הוא בן זונה אבל לא מגיע לו למות". 


בנפשיאן סרב לספר מי דקר את רענן, אך הסביר שהדוקר קשור ל"משפחה" בנתניה. לאחר מכן הסביר שמדובר ב"בייזה" (משפחת אבוטבול). לדבריו, הוא ראה שלושה מהם, את הג'יפ, "את הכל". הוא מכיר אותם טוב, אך הוא פוחד לדבר. עוד ציין, כי ראה את הדקירה בפועל, ואמר שיספר את האמת אם ישוחרר חבר שלו תומר (כהן) המצוי בחקירה, וכן בתנאי שיבוטלו לו מספר דו"חות חניה. נקבע עם שריקי, כי הם ייפגשו כעבור כמה ימים. 

4.
בתחקור נוסף שנערך לבנפשיאן ע"י החוקר דניאל שריקי (המזכר ת/9) אמר בנפשיאן כי אחרי שחן נדקר ופונה לבית חולים הוא היה עם שי אפוטה ורועי גניש, ולאחר 20 דקות היתה שיחת טלפון למכשיר הנייד של חן, שהוחזק בידו של תומר כהן. השיחה הייתה ממשפחת אבוטבול, ולשון השיחה היתה אזהרה שלא לדבר על כלום. 

5.
באותו יום ניסה שריקי לתאם מפגש עם בנפשיאן, אך האחרון טען שאין לו מה לדבר איתו וניתק את הטלפון. לאחר שאותר, נפגש איתו שריקי בצומת פולג, ונסע איתו ביחד ברכב, תוך שהוא מקליט את השיחה (ראה המזכר ת/10 והתמליל ת/3). 


מתוכן המזכר ת/10 עולה, כי הם נסעו למקום האירוע, ובנפשיאן סיפר לשריקי כי הסכסוך החל לאחר שאחד מבאי המועדון התחיל עם רוזלי, חברתו של אמיר. לאחר מכן סטרו לאמיר, והוא בתגובה טלפן לבני המשפחה. לאחר שחן יצא החוצה, בעקבות קריאתו של יעקב בילו, חיפש אותו בנפשיאן ויצא לחנייה. בחנייה הוא הבחין ב- 3 כלי רכב: טויוטה לנדקרוזר של משפחת אבוטבול, ב.מ.וו. ופאסאט. בהמשך לחיפושיו אחר חן מסיקה, הוא מצא אותו סמוך לפתח הסלקציה המזרחי ובמרחק מספר מטרים ממנו הוא הבחין בג'יפ סוזוקי כחול, 2 דלתות, השייך למשפחת אבוטבול, ובו ארבעה בני משפחת אבוטבול. במקום הוא ראה גם את המנוח, אך הוא לא ראה את הדקירה, ולא רצה לפרט את שמות האנשים ברכב, עד שיוסדר עניין דו"חות החנייה שלו. לדבריו, הוא מכיר את הארבעה היטב, והיו שניים נוספים שהיו עדים לאירוע. 


הוא הוסיף, כי אביב אבוטבול נדקר בגבו ובפניו וקיבל טיפול בבי"ח לניאדו, ושם הוא סיפר שנפל. 


בנפשיאן שמע שהסכין שעימה נדקר המנוח היא סכין פרפר, שלמעשה הייתה שייכת למנוח, ובה הוא דקר את חן. רכב הלנדקרוזר שייך לאמיר "בייזה" ורכב הפאסאט שייך לקובי בילו. מי שביצע את הרצח היה אחד מיושבי הג'יפ. שניים שהיו בלנדקרוזר היו גם בזירת האירוע, אך לא מדובר באירוע מתוכנן. 


לדבריו, חן מסיקה לא סיפר במשטרה שהמנוח דקר אותו כדי שלא יצא שהוא התערב בקטטה בשביל משפחת בייזה. חן סיפר שהיה עד לאירוע, ראה את הגופה, ושמשפחת בייזה מפחדים שהוא ילשין. לאחר האירוע התקשרו בני משפחת אבוטבול לטלפון של חן, תומר דיבר איתם, והם הזהירו אותו שלא ידבר על האירוע. 

6.
בפתח חקירתו ביום 3.1.05, כפי שתומללה בתמליל ת/3, הסביר בנפשיאן לשריקי שאם הוא יספר את מה שהוא יודע יבואו אליו וירצחו אותו, ולא יהיה מי שיגן עליו (עמ' 2). בנפשיאן ביקש משריקי שיבטל לו את הקנסות התלויים נגדו בגין דו"חות תנועה לפני שהוא מתחיל לדבר. לדבריו, הוא נסוג מפני שאיימו עליו, אך סרב לספר מי איים שכן לטענתו, אם הוא יגלה "ישתו לו את הדם עם קש". הוא הסביר כי הוא לא מתכוון לגלות לשוטר שריקי הכל, ויש לו אינטרס, הוא רוצה להיות בטוח שהדו"חות שלו יבוטלו. הוא טען שלא ראה את הדוקר, אבל הוא יודע מי זה. בהמשך חקירתו הביע בנפשיאן חשש שהחוקר מקליט אותו, וציין שאין בכוונתו להעיד בבית המשפט (עמ' 6-3). 


לאחר הדברים הנ"ל נסעו בנפשיאן והחוקר שריקי לאזור האירוע. 


בנפשיאן סרב להמשיך ולדבר עד שלא יודיעו לו באופן סופי שהדו"חות שלו מבוטלים. לדבריו, הוא ראה את האנשים שהיו מעורבים ברצח, והוא מכיר אותם אחד אחד. הוא עצמו לא היה מעורב במכות ובדקירות, וגם מחן הם לא יוציאו כלום שכן הלה לא ילשין ולא יספר שרענן דקר אותו. שריקי ביקש מבנפשיאן שימסור לו את שמות הרוצחים, אך בנפשיאן סרב, והסביר שמדובר במשפחת ה"מאפיה הכי גדולה בארץ" (עמ' 13). 


שריקי איפשר לבנפשיאן לשוחח בטלפון עם החוקר אלבז, במטרה לבטל לו את הדו"חות. בנפשיאן הסביר לאלבז שהוא צריך שיבטלו לו את דו"חות החנייה, והוא ימסור את הסיפור מא' ועד ת'. כמו-כן, הוא דרש שיעזבו את חן. 


לאחר מכן בנפשיאן המשיך וסיפר לשריקי על אירועי אותו ערב: 

"נכנסנו למסיבה, תקשיב זה עניין של חיים ומוות, אתה רוצה לשחק לי בחיים שחק לי בחיים אני לא יודע מה להגיד לך.. חן ישב איתנו, בא אחד בשם קובי בילו הוא אחד מהחברה אמר לחן בוא החוצה יש מכות.. חן קם ויצא... אמרתי לו חן לאן אתה הולך הוא עושה לי כלום אני סוגר עניין חמש דקות... חן יצא החוצה, אחרי איזה עשר דקות אמרו לי שיש מכות של רצח בחוץ... אני יצאתי החוצה...".
בנפשיאן הדריך את שריקי למקום המדויק אליו הגיע. 
כאשר הוא הגיע לחניה הוא ראה שני כלי רכב: טויוטה לנדקרוזר של משפחת אבוטבול, של נאשם 1 ב.מ.וו. 750, כך הוא חושב, ורכב שלישי מסוג פאסאט של קובי בילו (עמ' 17-16). 


לדבריו, הוא שאל מה קרה בחוץ, והסבירו לו שמישהו התחיל עם חברה של אמיר אבוטבול, שקוראים לה רוזלי. לא אמרו מי בדיוק התחיל איתה, אבל הוא מאמין שמישהו מראשון, בטח המנוח. כעבור מספר דקות הוא ראה את "ארבעתם", הארבעה שהיו ברכב, חוזרים מזירת הרצח. הרכב הוא מסוג ג'יפ, כחול כהה, שתי דלתות, שייך לאחד מבני המשפחה. בנפשיאן סרב לספר מי דקר, אך טען שזה לא היה אמיר או חן. הוא לא הכיר את המנוח, ולא היה מעורב בקטטה. למיטב ידיעתו, הסכין של המנוח היא כלי הרצח. הפילו לו את הסכין מהיד, ואז אחד אחר רץ אחריו עם הסכין שלו. המעורבים ברצח לא היו במסיבה, אלא הזעיקו אותם ממקום אחר (עמ' 21-20). 


ברכב של אמיר היו 2 בנות ו- 3 בנים, בלנדקרוזר היו 4 בנים, בפסאט היו 2 בנים ובג'יפ הכחול בעל 2 הדלתות (כנראה סוזוקי) איש אחד או  שני אנשים. 


כאשר הוא רץ לכיוון החניה הוא ראה שם את כל ה"מאפיה" והרכבים שלהם: לנדקרוזר מוזהב שהוא יודע למי במשפחה היא שייכת, אך לא רוצה להגיד, וברכב היו שני בני משפחה, ושניים נוספים (עמ' 25). הוא יודע שלאביב חתכו את הפנים, אך הוא לא יודע מי הדוקר. הוא התבקש לספק שמות נוספים, אך סרב, והסביר שגם מה שאמר עד עכשיו היה יותר מידי וזה "נפלט" לו (עמ' 28). 


לטענתו של בנפשיאן, בעל הסוזוקי הוא הרוצח. הוא  לא שמע את הרוצח מקלל בטרם או לאחר התקיפה. רכב הסוזוקי נסע הביתה, כנראה לנתניה, הוא לא ממש ראה משום שהם היו עסוקים בחן. אחרי כמה דקות שטיפלו בחן הם קיבלו טלפון מהרוצח שביקש לברר מה שלום חן, אך חן היה כבר באמבולנס, והוא דיבר עם תומר (עמ' 31-33). 


בנפשיאן הסביר שהוא לא ראה את הדקירה אך יש לו את המידע כי אמרו זאת לחן וגם לו. לדבריו, מדובר באחד מהארבעה שישבו בג'יפ, ממנו יצאו שניים, ואחד מהם עשה וידוא הריגה. חן ראה שדרסו את המנוח (עמ' 37-35). 


שריקי הדגיש בפני בנפשיאן שהוא לא רוצה להגיע למצב שבו בנפשיאן מספר שקרים רק כדי לזכות בביטול הדו"חות, אך בנפשיאן הבטיח שהדברים שהוא אמר נכונים, ויש לו יכולת להביא אדם נוסף שנדקר, שהם לא יודעים עליו (עמ' 41). 


בסוף חקירתו בנפשיאן החמיא לצורתה החיצונית של רוזלי, חברתו של אמיר ואישר שאמיר קנאי לה. בנפשיאן סיפר לשריקי על מישהו שאם ייעצר הוא יספר להם הכל. למיטב ידיעתו הוא לא היה בחקירה עד כה, וכי מדובר במי שהיה עד לכל ההתרחשות ואף בדק את הגופה. 


בסוף חקירתו בנפשיאן אישר שמשפחת אבוטבול מפחדת מפני הלשנה שלו (עמ'  44). 

7.
בנפשיאן נחקר פעם נוספת ארוכות ע"י החוקר אלבז ביום 9.1.05 והחקירה תומללה בתמליל ת/4. בפתח חקירתו ביקש בנפשיאן לוודא שאלבז לא מקליט אותו, הוא ביקש מאלבז לעזור לו, ואלבז הבטיח שהם לא "ימכרו אותו", והם יעשו הכל כדי להגן עליו. 


לדבריו, באותו ערב הוא היה עם חן, משה, שגיא, רועי וכל החברים בפינה של הנרגילה. קובי בילו בא ואמר לחן שיש מכות בחוץ. 


בשלב זה ביקש בנפשיאן לקבל הבטחה שלא יערבו את חן בחקירה, כי אין לו קשר לארוע מעבר לכך שהוא "הלך מכות". 


לדבריו, חן סימן לו שהוא יוצא ל- 5 דקות, וביקש משי אפוטה להתלוות אליו. כעבור מספר דקות, בעודו מעשן נרגילה, ניגש אליו אהוד לוי, עובד בנרגילות, ואמר לו שיש מכות בחוץ. המהומה הייתה באזור ה"סלקציה", והוא יצא החוצה. הוא חיפש את חן, ושגיא סימן לו את הכיוון אליו הלך חן. מאחר והוא לא מצא אותו הוא יצא לחניה בחוץ, שם הבחין בטויוטה לנדקרוזר של "המשפחה", השייכת לנאשם 1. ברכב ישב "ג'ינג'י", הוא נאשם 1, נאשמים 2 ו- 3 ואסי בן דוד, שאותו כינה בנפשיאן "פחדן", והסביר כי אם ילחצו אותו בחקירה – הוא ידבר. 

הרכב השני מסוג ב.מ.וו. מפוארת, שייכת למיטב ידיעתו לסילביה – אמו של נאשם 1, ובה נהג אמיר אבוטבול, אח של נאשם 2, וישבו בה שתי בנות – אחת מהן היא רוזלי ושני בחורים. 


בנפשיאן ביקש לברר איפה חן, ונאמר לו שאחד המבלים התחיל עם רוזלי ואמיר "בא, קפץ, חטף כאפה" ואז התקשר להזעיק את שאר בני המשפחה. אביב נדקר וחתכו אותו בפנים ובגב. הוא מצא את חן, כאשר מטפלים בו, ולידו היה תומר. כעבור מספר דקות הוא הבחין בנאשם 3 ובאסי בן דוד מגיעים מהאזור החשוך – זירת הרצח, "לבנים כמו סיד". הם הגיעו לברר מה שלום חן, שכן מדובר ב"כבוד של נתנייתים" (עמ' 8). 


פינו את חן באמבולנס והם נסעו ברכב לבית החולים. בטלפון הנייד של חן התקבלו בדרך ארבע שיחות טלפון מנאשם 2, ולאחר שהגיעו לבית החולים הם החלו לתאם גרסאות וטענו שפרט לבנפשיאן, שיצא החוצה לחפש את חן, אף אחד מהם לא ראה דבר (עמ' 10-9). 


לדבריו, הוא ידע את מיקום הרצח לאחר שנאמר לו היכן נמצאה הגופה, שכן הוא  לא ראה את הגופה. 


כאשר הוא הבחין ברכב הלנדקרוזר נאשם 3 נהג בו. לאחר מכן הוא ראה את נאשם 3 ואסי מגיעים מכיוון הזירה, והוא מוכן להתחייב שהם ראו את הגופה, אחרת הם היו נשארים לעמוד ליד חן. בפועל הם עזבו את המקום תוך שתי דקות. מקום הרצח היה אזור חשוך, ולכן לא ראו כלל מה התרחש שם. הרכב שהוא ראה נוסע היה טויוטה לנדקרוזר, ובו 4 אנשים. ברכב הטויוטה נהג נאשם 3, לידו ישב נאשם 1 ומאחור ישבו נאשם 2 ואסי. אח"כ הוא ראה את נאשם 3 ואסי מגיעים מאותו כיוון ברגל ונעלמים מהאזור במהירות. 


למחרת, כאשר הוא שוחח עם חן, הוא הבין ממנו שלאחר שיצא החוצה אמיר "חטף כאפה" מבחור מראשון לציון שהתחיל עם רוזלי, אז הגיעו למקום הנאשמים, אביב ואסי, מישהו היכה את נאשם 1, ואז החלו מכות. 


חן התערב כדי לעזור להם לאור היכרותו עימם, ואז המנוח הוציא סכין וניסה לדקור את אביב. חן ניסה למנוע את הדקירה, ואז נדקר בעצמו. חן יודע שהמנוח דקר אותו משום שזיהה את הפנים שלו בעיתון (עמ' 15). 


בתשובה לשאלה באיזה כלי נדקר חן השיב בנפשיאן שהדקירה נעשתה ע"י סכין פרפר, למיטב ידיעתו אותה סכין שהמשטרה מצאה. בתחילה טען בנפישאן שלפני שנדקר חן זיהה את הסכין כסכין פרפר. אח"כ הסביר שחן זיהה את רענן כמי שדקר אותו, ומשום שזו הייתה הסכין היחידה בזירה, הוא מסיק שהסכין של רענן הייתה סכין פרפר (עמ' 19-17). כמו-כן, ידוע לו שחן נדקר גם עם מברג שכן חן ראה שהדוקר הוציא כלי נוסף, כנראה שהיה זה מברג. הוא יודע מחן שנאשם 2 הוא מי שדקר את המנוח, והסכין שאיתה דקר הייתה הסכין של המנוח (עמ' 21). 


לדבריו, נאשם 3 ואסי יצאו מאזור הרצח, אך הם אינם הרוצחים, וגם נאשם 1 ואביב לא הגיוני שידקרו לאור היכרותו איתם. באשר לאדם, הוא שמע שהיה במקום, אך הוא לא ראה אותו בעצמו (עמ' 29). הבחור אליו התכוון שכדאי להביא לחקירה, כי הוא יספר את כל מה שהיה, הוא אותו בחור שנהיה "לבן" – נאשם 3 (עמ' 32). 

8.
בנפשיאן נחקר בחודש מרץ 2005 ע"י החוקר שריקי (ראה זכ"ד ת/5). שריקי ביקש להבין מדוע בנפשיאן שינה את גירסתו כאשר הוא שוחח עם אלבז, לעומת השיחה איתו. בנפשיאן השיב שהוא לא שינה דבר, אך ייתכן והתבלבל. הוא חזר על גירסתו השנייה, שאת הסוזוקי ראה בחניון, ובטויוטה היו 4 הנוסעים שהיו באזור הרצח. לדבריו, לא איימו עליו, וכנראה שטעה בגירסתו הראשונה. הוא חזר על גירסתו לפיה הרכב ובו 4 האנשים היה מסוג לנדקרוזר. 

9.
ביום 5.1.05 נערך עימות בין בנפשיאן לתומר כהן (ראה זכ"ד ת/6). תומר כהן אישר שבאותו ערב הוא קיבל מספר שיחות טלפון מנאשם 2, אותו הוא מכיר (עמ' 5). נאשם 2 הוא חבר של חן ורצה לבדוק מה מצבו. תומר ענה לטלפון, ואמר לו שזה לא חן, אך לא יכול היה לספק לו פרטים נוספים משום שלא ידע בעצמו (עמ'  6). לדבריו, הוא לא ראה את נאשם 2 באותו יום, אך יכול להיות שראה את אמיר. 

10.
בתאריך 6.1.05 נפגשו באקראי החוקר אלכס בדרק ובנפשיאן בתחנת נתניה. בנפשיאן אמר לו בקול חנוק ובדמעות, שהוא בלחץ גדול וחושש לחייו. 


לדבריו, יום קודם לכן היו חן, איציק ותומר בביתו של חן מסיקה. אביו של חן אמר להם שהוא יודע שהם יודעים מה קרה באירוע אך אסור להם לדבר עם השוטרים, שכן השוטרים "יעשו להם תרגילים", ויקליטו אותם. האב הסביר שלא איכפת לו שיתפסו את האשמים, אבל שלא הם יספקו את המידע. אביו של חן אמר כי דיבר עם צ'רלי אבוטבול, והוא ביקש שהם "יסתמו את הפיות שלהם" במשטרה, והוא ידאג שלא יציקו להם. בנפשיאן שיתף פעולה עם החוקר אלכס, ואף נראה להוט לחזור על הפרטים. מדבריו עלה כי נאשם 2 ביקר את חן בבית חולים, ביחד עם נאשם 1, וסיפר לו שאביב נדקר ונחתך בשפיים באותו לילה. עוד טען, כי נאשם 2 רצח את המנוח באמצעות סכין פרפר, אותה סכין בה המנוח דקר את חן (ראה המזכר ת/12). 

11.
ביום 5.2.07, מספר ימים לפני המועד שנקבע לשמיעת עדותו בביהמ"ש המחוזי ת"א, הגיע בנפשיאן לתחנת המשטרה בנתניה וביקש לברר אם קיים כנגדו צו עיכוב יציאה מהארץ. בנפשיאן הסביר שהוא מעוניין לטוס למספר חודשים, לאחר שחשיפת השיחות בבימ"ש גרמה לו נזק, ויצא לו שם של מי שהלשין על ה"משפחה". בנוסף לכך שהוא רוצה להתחיל חיים בחו"ל, אין בכוונתו להעיד בבימ"ש, וזאת גם אם יידרש לשבת במעצר (ראה זכ"ד ת/13 של החוקר יזהר עצמון). 

12.
החוקר אלבז העיד באשר לנסיבות חקירתו של בנפשיאן ואמר: 


"אדון איציק הובא אלי, מי שחקר אותו ברוב המקרים זה אני... איציק בנפשיאן ישב אצלי וסיפר לי את, סיפר הכל. אנחנו ישבנו, הקלטתי אותו, הוא יצא אפילו עם שריקי יום אחד לזירה, ולאחר מכן ישב איתי עוד פעם, כשבמהלך התשאול שלו איתי סיפר לי את כל מה שהוא ידע וראה". 


לדברי אלבז, הוא היה מודע לעניין דוחות החנייה והמשטרה שביקש בנפשיאן לבטל לו, וכי מדובר היה בסכום של כ- 3,000 ש"ח שבנפשיאן ביקש שישולמו ע"י המשטרה. הוא בדק עם הממונים עליו, והסתבר שהוא יכול לשלם את הדו"חות, וניתן לו אישור לשלמם. הוא אמר לבנפשיאן שהוא ישלם או יבטל את הדו"חות, אך הם לא טיפלו בכך, כי בסיכומו של דבר חקירתו של בנפשיאן נקטעה והופסקה (עמ' 2430-2429). 


בתגובה לטענה שהוא הסכים לתת לבנפשיאן טובות הנאה כדי שיספר גירסתו וימסור את שמות יושבי הג'יפ אמר אלבז:

"אין לזה שום אחיזה, הוא כבר סיפר את הסיפור שלו, הוא אמר בדיוק מה שהיה שמה... שהוא ידע עוד שהוא סיפר את זה שהדו"חות שלו לא טופלו ולא עשינו איתם שום דבר... הוא ביקש כל הזמן".

(עמ' 2433). 


בנפשיאן סיפר לו על סכין פרפר שנמצאה בשטח:

"אבל הסכין נתפסה בזירה הראשונה, במקום שבו הייתה הקטטה שחן מסיקה נדקר שזה יוצא בעצם בצד הצפוני של המועדון. הסכין נתפסה בין שתי מכוניות, ועמדה שמה הרבה זמן עד שמעבדה נידת הגיעה ואז תפסו את הסכין, סכין שכל מי שעמד שם או כל מי שהיה שם ראה אותה".

(עמ' 2442). 


באשר לטענתו של בנפשיאן כי הוא "הכניס לו מילים לפה" והדריך אותו במתן הגירסה, אמר אלבז: 

"אדון בנפשיאן מסר את כל מה שהוא מסר ברצונו, כל מה שהוא אמר זה הוא ידע ולא אני ידעתי. הוא נחקר על ידי כשהוא מונצח בוידאו, אפשר לראות את השיחה, אפשר לשמוע את מה שנאמר. לא תדרכתי אותו, לא אמרתי לו שום דבר להגיד".

(עמ' 2443). 


לדבריו, בנפשיאן לא שרטט שום דבר. הוא החזיק עט ביד, היה דף מולו, הוא עשה שם עם שניים שלוש קווים ובזה זה נגמר. בגלל זה לא היה מה לתפוס והדף לא נתפס (עמ' 2446-2445, ועמ' 2461). 

13.
בחקירתו הנגדית ע"י ב"כ נאשם 1, עו"ד שרמן, אמר אלבז שהשחזור שעשה בנפשיאן בזירת הארוע לא תועד בגלל שבנפשיאן פחד ואי אפשר היה לצאת איתו עם מצלמה (עמ' 2568). 

14.
החוקר יזהר עצמון התייחס בעדותו לסתירה בין גירסת בנפשיאן לפיה נאשם 3 נהג בג'יפ לבין גירסת רעות רובין שנאשם 2 נהג בג'יפ ואמר שאין סתירה ביניהן, שכן בנפשיאן ראה אותם בסוף התגרה בשער המערבי, ואילו רעות שמעה מנאשם 2 על הנהיגה בשביל הדרומי. לדבריו, יתכן ובנפשיאן התבלבל או שהנהגים התחלפו מהיציאה מהכביש הראשי לשטח (עמ' 1710). 


בחקירתו הנגדית ע"י ב"כ נאשם 3 אמר החוקר עצמון שאינו יכול ליישב את הסתירה בין דברי אסי לדברי בנפשיאן בכל הקשור לזהות נהג הג'יפ אך שלל טענתה שלא נערך עימות ביניהם בגלל שבנפשיאן נתפס בעיני החוקרים כלא אמין (עמ' 2105-2104). 

15.
החוקר דניאל שריקי, שתיחקר את בנפשיאן ויצא עימו למקום האירוע כמתואר לעיל, התייחס אף הוא בעדותו לנסיבות חקירתו של בנפשיאן. לדבריו, בנפשיאן חשש לדבר במשרד וביקש לצאת, וכשהיו מחוץ למשרד פירק בנפשיאן את הסוללה ממכשיר הטלפון הנייד שלו על מנת שלא יאזינו לדבריו. אף את ההצבעה בשפיים הם עשו כשהם בתוך הרכב שכן בנפשיאן חשש להיראות בחברתו של שוטר, ואף אמר לו (לשריקי) שהוא לא יעיד בביהמ"ש מחשש שירצחו אותו (עמ' 2835-2833 ועמ' 2844). 

הערכת מהימנות דבריו של בנפשיאן

16.
החוקרים שוחחו עם בנפשיאן 13 פעמים (ת/1 – ת/13), כשבגירסותיו הראשונות התייחס לארוע הקטטה, ולרקע שקדם לפציעתו של חן. ברם, כ- 12 ימים לאחר הרצח של רענן, כבר ידע בנפשיאן לציין שמי שדקר את רענן קשור למשפחת בייזה (אבוטבול) בנתניה, כשבנפשיאן חושש בחקירתו מהקלטתו ע"י השוטרים, אך מביע מוכנות לגלות את הידוע לו בתנאי שיבוטלו דו"חות תנועה התלויים ועומדים נגדו.

סכום הדו"חות עמד על סך של כ- 3,000 ש"ח – סכום מבוטל לעומת מידע מהותי וחשוב שחוקרי המשטרה ציפו לקבל מבנפשיאן אודות מי שדקר את המנוח.

17.
במהלך שיחותיו עם חוקריו, טען בנפשיאן בתחילה כי הוא ראה את הדקירה בפועל של רענן (ת/8), אך בהמשך התכחש לכך, ואף טען כי לא ראה את הגופה, אך שמע על מקום הימצאה.

18.
רק בהודעתו ת/10 סיפר בנפשיאן, כי כאשר יצא לחפש אחר חן, הוא הבחין בטויוטה לנדקרוזר וב.מ.וו. שבחזקת משפחת אבוטבול, וכן הבחין בג'יפ סוזוקי.

19.
בסופו של יום, המידע שסופק ע"י בנפשיאן התייחס לעובדות הבאות:

א.
חן נדקר ע"י המנוח בסכין פרפר (סכין זו נתפסה באזור מגרש החניה בין שני כלי רכב חונים, כאשר על הסכין חומר חשוד כדם, שאינו שייך למנוח).

ב.
לאחר שחן הובהל לבית חולים, התקשר נאשם 2 לטלפון הסלולרי שלו שהוחזק ע"י תומר כהן והזהירו מפני דיבור אודות הארוע.

ג.
בחניה של המועדון בשפיים חנו שלושה כלי רכב השייכים למשפחת אבוטבול – טויוטה לנדקרוזר בה נסעו הנאשמים ביום הארוע, מכונית ב.מ.וו. בה נהג אחיין של נאשם 2 – אמיר, וכן ג'יפ סוזוקי כחול בעל שתי דלתות. 

ד.
נאשם 3 נהג בטויוטה לנדקרוזר ולידו ישב נאשם 1. נאשם 2 ואסי בן דוד ישבו מאחור.

ה.
אביב אבוטבול נדקר בגבו ובפניו בארוע בשפיים. הוא קיבל טיפול בבי"ח לניאדו, וטען שנפל (על גדר בויתקין).

ו.
בני משפחת אבוטבול חששו שבנפשיאן ילשין, והוא עצמו פחד שירצחו אותו. 

ז.
מבצע הרצח של רענן הוא אחד מנוסעי הלנדקרוזר, אך ארוע הרצח לא היה מתוכנן. מאוחר יותר הצביע בנפשיאן על נאשם 2 כמי שרצח את רענן באמצעות סכין הפרפר שנתפסה באזור הקטטה.

ח.
הוא ראה את האנשים שהיו מעורבים ברצח, והם הוזעקו לשפיים ממקום אחר.

ט.
הוא שמע מחן שהרקע לקטטה היה נסיון להתחיל עם חברתו של אמיר – רוזלי. לאחר שאמיר חטף "כאפה", הגיעו למקום הנאשמים, אביב ואסי ונאשם 1 קיבל מכות.

י.
הוא ראה את הארבעה שהיו ברכב חוזרים מזירת הרצח, ומאוחר יותר טען כי רק שניים חזרו מזירת הרצח: נאשם 3 ואסי בן דוד שאינם הרוצחים. הם היו לבנים כסיד, ונאשם 3 אמר לו לא ללכת לכיוון ממנו בא.

20.
בתאריך 5.2.07 לאור דברי בנפשיאן לחוקר יזהר עצמון, כי בכוונתו לצאת לחו"ל, הגישה המאשימה בקשה לזמן את בנפשיאן לגביית עדות מוקדמת. בנפשיאן זומן למתן עדות ובמהלכה הוכרז כ"עד עוין".

בעדותו בבית המשפט הכחיש כי ראה את הנאשמים ביחד עם אסי בן דוד בתוך הג'יפ, וטען כי ראה את הג'יפ רק במצב עמידה בחניון ולא בנסיעה (עמ' 38 שורות  8-2 ו- 26).

בסמוך לג'יפ הוא ראה את נאשמים 1 ו- 2, ולא את השניים האחרים (נאשם 3 ואסי בן דוד). כמו כן הכחיש כי ראה את נאשם 3 ואת אסי בן דוד יוצאים מזירת הרצח.

21.
מהתנהגותו של בנפשיאן במהלך עדותו, ומהתנהלותו במהלך חקירותיו, כפי שתוארה בעדויותיהם המהימנות של חוקריו אלבז, שריקי ועצמון, שנתמכת בחילופי הדברים בינו לביניהם המתועדים בתמלילי חקירותיו, עולה שבנפשיאן פחד מפגיעתם של הנאשמים בו, ולא היה מוכן לצאת מרכב המשטרה המוסווה במהלך הצבעתו, ועשה כל שיכול היה לאל ידו על מנת שלא יקליטו אותו. 

22.
איננו מקבלים את הטענה לפיה בנפשיאן אמר את הדברים המפלילים מאחר וכך הנחו אותו החוקרים לומר, לאחר שהובטח לו כי המשטרה תשלם או תבטל את דו"חות החניה שהיו נגדו. 

ראו דבריו של בנפשיאן לאחר ששריקי אומר לו כי ביטול הדו"חות עשוי להיחשב טובת הנאה – "אני באתי מרצוני האישי... לא לחצתם עלי כלום" (ת/5 עמ' 5).

23.
מתמלילי חקירותיו של בנפשיאן ומעדותיהם של החוקרים אלבז ושריקי עולה אמנם שבנפשיאן ביקש מחוקריו לשלם את הדו"חות שהיה עליו לשלמם בסכום של כ- 3,000 ש"ח, והמשטרה אכן היתה מוכנה לשלם או לבטל את הדו"חות ונכונות זו הובאה לידיעתו של בנפשיאן, אך הוא לא מסר את הדברים בידיעה או בתקווה שהדו"חות יטופלו כפי שביקש, שכן הוא מסר את הדברים קודם לכן, וגם בנפשיאן עצמו שלל כאמור בחקירתו ע"י שריקי ביום 1.5.05 את הטענה שהוא סיפר את מה שסיפר בידיעה או בתקווה שהדו"חות שהוגשו נגדו יבוטלו (זכ"ד ת/5 עמ' 5 ועמ' 42). 

24.
לאור כל האמור לעיל, אנו מעדיפים את דברי בנפשיאן בחקירותיו על פני הדברים שאמר בעדותו בבית המשפט, בכל הקשור להימצאותם של הנאשמים ואסי בג'יפ כשנסע, ולא רק כשהג'יפ עמד, ודברים אלה שאמר בנפשיאן בחקירותיו נתמכים בעדויותיהם של הנאשמים בביהמ"ש. 

אמנם נאשם 3 לא אישר בעדותו ששוחח עם בנפשיאן כשהגיע לאזור ה"סלקציה" בכניסה למועדון, אך הוא אישר שעבר שם לאחר שירד מהג'יפ בדרכו לבלות במועדון, ובנפשיאן יכול היה לראות אותו.

דבריו של אסי בענין שיחותיו של נאשם 2 לטלפון הנייד של חן תואמים את פלטי הטלפונים של נאשם 2 ושל חן מסיקה. נאשם 2 התקשר לחן מסיקה בשעה 02.08, 02.21 ו- 02.45, ותומר כהן התקשר לנאשם 2 באמצעות הטלפון של חן מסיקה בשעה 02.19 (ראו: ת/260; ת/3 עמ' 32-31 שבהתאמה לת/203 ות/258).

בענין זה גירסתו של בנפשיאן משתלבת רק בחלק מעדותה של רעות ולפיה, היא שמעה מנאשם 2 שאסי בן דוד ונאשם 3 באו וצעקו שהם רוצים לרדת מהג'יפ, ונאשם 3 אף ירד מהרכב והלך למועדון ברגל. עפ"י עדות רעות, אסי המשיך עם נאשמים 1 ו- 2 ברכב בו נהג נאשם 2.

עדותו של משה נחייסי (להלן: "נחייסי")

1.
בפתח עדותו התבקש נחייסי להסביר מדוע הוא סרב להגיע לפרקליטות, ומדוע לא התייצב למתן עדות בישיבה הקודמת אליה הוזמן להעיד מטעם המאשימה, והסביר שעבד והיה עייף. הסתבר כי אביו הוא המעביד שלו, אך למרות זאת הוא לא קיבל, לטענתו, מנוחה לפני מועד הזימון שלו, משום שאביו לא ידע אודות הזימון (עמ' 1603). 

2.
נחייסי הסביר, כי אדם אבוטבול הוא חבר שלו, אך קרבתו מוגדרת כ"שלום לא יותר מזה". לדבריו, הוא לא מכיר את אביב אבוטבול, ואין לו מושג מי הוא, ואת נאשם 1 הוא מכיר מנתניה. אביב ונאשם 1 הם אחיו של אדם, אך הוא לא מכיר אותם ספציפית, וכן אינו מכיר את אמיר אבוטבול ואת נאשם 2. 

3.
באשר לדברים שאמר בחקירתו הראשונה, כפי שהוקלטה ותומללה בתמליל        ת/104, אמר נחייסי שכל מה שאמר בחקירה, לרבות גילו של אמיר אבוטבול, נמסר לו ע"י החוקרים, ונבע מלחץ שהופעל עליו ע"י השוטרים (עמ' 1608). "כל פעם הם הוציאו אותי החוצה, אמרו לי ככה להגיד ואמרו לי ככה להגיד" (עמ' 1609). 

לטענתו, חקירתו לוותה באלימות, אך הוא אינו מסוגל לזהות את החוקרים, שהינחו אותו מה להגיד במסדרון התחנה, בחוץ. הוא לא התלונן על המעשים  שביצעו בו החוקרים "כי פחדתי זה היה פעם ראשונה שלי", וגם להוריו לא סיפר כיצד התנהלה החקירה, בשל היותו "סגור". אף לעורכי דינו הוא לא סיפר שהדברים שנאמרו על ידו הם דברי שקר שאולץ למסור. 

הוא הונחה ע"י החוקרים למסור את תיאור רכבו של נאשם 1, וחוקריו לא החתימו אותו על אף מסמך, וכל החקירה התנהלה בעל-פה. 

4.
ב"כ המאשימה הציגה בפני נחייסי את הדברים שכתב על גבי קרטון במהלך החקירה מהם עולה שהוא חושש לצאת "מלשן". הוא כתב בין היתר: 

"כי החברים שלי יגידו שאני ילד חרא בגלל שאני הלכתי אתכם שיחשבו שאני ילשין עליהם... את אביב ואת פרנסואה אלה משפחה עבריינים כבדים ואתם רוצים להפיל אותם". 

נחייסי טען שהכתוב על גבי הקרטון אינו כתב ידו (עמ' 1613), הוא נשאל אם הקרטון נכתב בנוכחותו ואם הוא יודע מה משמעותו, והשיב שהוא לא יודע מה החוקרים עשו, אבל ברור שהוא היה מבולבל ולא ראה את הקרטון מעולם. עוד הוצג לנחייסי תרשים ת/101 שבו הוא הסביר לשוטר היכן עמדו הנוכחים באזור הסלקציה, אך נחייסי טען שלא הוא שרטט את זה, והתרשים אף לא שורטט בנוכחותו. 

לדבריו, חקרו אותו כ- 12 חוקרים, "כל שנייה מישהו נכנס", ולכן הוא מתקשה לזכור מי היכה אותו, והמכות שקיבל לא הותירו על גופו סימנים (עמ' 1618). 

בעקבות הדברים הנ"ל נחייסי הוכרז כ"עד עוין", והוא נחקר בחקירה נגדית ע"י ב"כ המאשימה. לדבריו, הוא לא הגיע עם אדם ואיתי שיח לשפיים באותו ערב, אלא הגיע לבד במונית, וחזר במונית, שאותה הזמין באמצעות המכשיר הסלולארי שלו ממוניות העיר בנתניה (עמ' 1634). 

נחייסי לא זכר שיומיים אחרי הרצח הוא נפגש עם אדם, שבירר איתו באותה הזדמנות אם נחייסי סיפר למישהו פרטים על האירוע, וביקש ממנו לא לדבר עם אף אחד, אף לא עם חבריו. 

לדבריו, הדברים הנ"ל אשר נשמעים בקלטת חקירתו ת/104, נאמרו "מתוך לחץ... לא היה אכפת לי על מי היה להגיד רק להשתחרר משמה, כל זה היה לחץ של השוטרים... השוטרים אמרו לי להגיד את זה... אני לא זוכר כבר מה הם אמרו לי או מה הם לא אמרו לי" (עמ' 1622). 

הדברים שאמר לחוקרים ביחס לאדם אבוטבול, ובקשתו מהחוקרים לברר איך אפשר להבטיח שאף אחד לא יידע את תוכן השיחה ביניהם הם שקר (עמ' 1624-1623). 

לשאלת ביהמ"ש, כיצד זכר למסור כל כך הרבה פרטים שהינחו אותו השוטרים למסור, השיב שלא זכור לו מה היה במהלך החקירה, אך לאורך החקירה כולה לחצו עליו. לשאלה אם הלחץ היה בתוך או מחוץ לחדר החקירות, השיב: "אני לא יודע. מוציאים אותי מכניסים אותי... לוקחים אותי לחדר ההוא... נותנים לי לשבת לחכות... אני כבר לא זוכר מה היה שמה" (עמ' 1625). 

לטענתו, השוטרים אמרו לו להגיד כל מה שאמר ביחס לאירועים שהיו ב"סלקציה", ולויכוח שהיה עד ליצירת הקשר של אדם עם אביב ונאשם 1. ביחס לתיאור של הילד שרב עם אמיר בכניסה, ותיאור המעיל הצהוב שלבש אביב אמר נחייסי: "לא יודע. אני לא זוכר מה היה כבר בחקירה", תוך שהוא מדגיש שאת אביב כלל לא ראה (עמ' 1632). 

גם את ההסבר שלא עירב את נאשם 2 בתחילת חקירתו משום ששוחח איתו מסר בלחץ חוקריו ובתשובה לשאלה אם הם רצו שלא יערב את נאשם 2 אמר: "אני לא יודע מה הם רצו? זה שיקולים שלהם, זה לא שיקולים שלי. אני לא יודע מה הם אמרו לי" (עמ' 1630). 

נחייסי לא זכר את אשר סיפר בחקירתו לפיו, נאשמים 1 ו- 2 ואביב ביררו עם אדם מה קורה, אדם הצביע על בני חבורת ראשל"צ, ומיד לאחר מכן התחילו המכות, וטען שהוא היה במסיבה, ולא היה איתם, כך שלא היה עד לקטטה, ולא ראה את רוזלי, חברתו של אמיר, באותו ערב, ולכן לא יכול היה לדעת שהקטטה החלה בגללה. לדבריו, בעת שבילה בתוך המועדון, הוא לא ידע כלל שהמתנהלת קטטה בחוץ, אלא גילה זאת רק בסוף המסיבה, לאחר שהשוטרים הפסיקו את האירוע, וגם כאשר יצא מחוץ למועדון הוא לא ראה אף אחד פצוע (עמ' 1633). 

בסוף חקירתו הראשית נחייסי נשאל האם מישהו לחץ עליו, והשיב: 

"אף בן אדם לא לחץ עלי ואני לא מפחד מאף אחד ואני אומר את זה פה... רק עייפות גרמה לי לא להגיע לכאן".

(עמ' 1634). 

5.
בחקירתו הנגדית ע"י ב"כ נאשם 1, עו"ד יפתח, אמר נחייסי שבזמן האירוע הוא היה כבן 16 וחצי, הוריו לא אישרו את חקירתו ע"י המשטרה, והחוקרים לא שאלו אותו אם ברצונו להביא את אחד מהוריו לחקירה. הבלשים הגיעו לביתו ולקחו אותו מהבית בנוכחות אימו. לפני שהיה בחדר החקירות הוא לא היה בחדר אחר, אלא המתין בחוץ במסדרון, וזו היתה הפעם הראשונה שבה היה בחקירה במשטרה. החוקרים הם אלו שמסרו לו את הפרט שהוא ראה את נאשם 1 באותו ערב, ושאחד מהטלפונים שהיו ברשותם היה מירס, והאחר היה רגיל (עמ'        1643-1642). 

למרות שהוא הגיע לבד במונית, החוקרים הנחו אותו לספר שהוא הגיע לשפיים עם אדם, איתי ודניאל תבל, אך אין לו תשובה מדוע החוקרים בחרו דווקא בשמות אלה. 

בחקירת נחייסי ע"י ב"כ הנאשם 1 נטען בפניו, שלא ייתכן שהוא לא ראה את הדפים שהוגשו לבימ"ש משום שבקלטת הוא נראה מצביע עליהם, ואף מצביע על השם לוסיאן. נחייסי השיב שהחוקרים הסבירו לו מחוץ לחדר החקירות מה לעשות, הראו לו את הדפים והנחו אותו מה להגיד. 

כשנאמר לו שדברים אלו עומדים בסתירה לעדות שמסר קודם לכן, לפיה לא ראה את הדפים החומים מעולם, השיב: "מה זה אף פעם לא ראיתי?... אני ראיתי את הדף הזה. הם רשמו את זה. אתה אמרת שאני רשמתי את זה... אני אומר לך שראיתי את זה מחוץ לחקירה מחוץ לחדר... לא היום פעם ראשונה שאני רואה", אך לטענתו, הוא לא כתב אותם. 

עוד לדבריו, לא ידוע לו כמה חבר'ה מראשל"צ היו במקום, ותשובתו בחקירה, כי היו 20 חבר'ה, אף היא תשובה שהושמה בפיו ע"י החוקרים (עמ' 1648). הוא לא ראה שניסו להתחיל עם רוזלי בטרם החלה הקטטה, והוא לא ראה אותה שם, ואינו מכיר אותה. לשאלת ביהמ"ש "איך אתה יודע שלא ראית אותה אם אתה לא מכיר אותה?", ענה נחייסי: "מכיר אותה כאילו בפנים לא מכיר, ויזואלי אני מכיר אותה" (עמ' 1650). 

לדברי נחייסי, נודע לו על הרצח באמצעות האינטרנט יום או יומיים לאחר האירוע. הוא לא מכיר את אסי בן דוד, ורק ראה אותו בחדשות. הוא גם לא מכיר את חן מסיקה, ואין לו מושג שהוא נפצע באותו ערב, ועד למסירת עדותו לא ידע כלל שחן נדקר בגרון. הוא לא ראה סכינים באותו ערב, לא היה עד לקטטה, ורק כשיצא מהמועדון ראה "משטרות, אמבולנס". עם זאת, הוא לא מסר את הפרטים הללו בחקירה, מפני שלא נשאל על כך. הוא לא מכיר את רן גניש והחוקרים הם שאמרו לו להגיד כי ראה ג'יפ כחול קצר שחנה ליד הסלקציה ובו היה רן גניש. 

בתגובה לכך שלפי דברי רועי בר דיין ועידן לוי הוא הגיע לפיצריה, שם הם ישבו, אכלו, וצחקו ואז הוא (נחייסי) שאל אותם אם הם יודעים על הדקירה בשפיים וסיפר להם כל מיני פרטים, השיב: "לא. לא היה דבר כזה. אני לא מכיר את הרועי הזה.. אני לא יודע מי זה עידן ומי זה רועי" (עמ' 1657). 

6.
בחקירתו הנגדית ע"י ב"כ נאשם 2 אמר נחייסי שהוא לא ראה את נאשם 2 באותו יום בשפיים. נאשם 2 לא אמר לו שלא ידבר על האירוע, והוא אינו נוהג להיפגש עם נאשם 2. 

בחקירתו הנגדית ע"י ב"כ נאשם 3 אמר נחייסי, כפי שאמר בחקירתו במשטרה, שהוא אינו מכיר את נאשם 3 (עמ' 1668).

7.
בחקירתו החוזרת אישר נחייסי כי הוא נעצר לחקירה בעת שהיה בביתו עם אמו. הוא לא זוכר שאמו התבקשה ללוות אותו לתחנת המשטרה, ושהיא סירבה בטענה שהיא שומרת על נכדיה. הוא לא זוכר שלקחו את מספר הטלפון של אחותו, כדי לעדכן אותה מה קורה איתו. כשהוציאו אותו מהבית לא עשו לו שום דבר, והוא לא סירב לחתום על דו"ח העיכוב, אלא לא ביקשו ממנו לחתום על מסמך כלשהו. 

חקירותיו של נחייסי
1.
נחייסי תושאל לראשונה ע"י החוקרים אילן לוי ואלבז ביום 10.1.05 בשעה 15:00. לצורך חקירתו הוא עוכב כעד לרצח (ראה דו"ח העיכוב ת/112), אימו התבקשה להגיע איתו לתחנה, אך היא טענה שאינה יכולה להתלוות אליו בגלל שהיא שומרת על נכדיה, ונלקח מספר הטלפון של אחותו כדי שיוכלו לעדכן אותה (ראה דו"ח הפעולה ת/113). 

2.
בדו"ח הפעולה ת/102 נכתב ע"י החוקר אילן לוי כי נחייסי שיתף פעולה עם החוקרים, סיפר כי יצא מהבית ביום האירוע ביחד עם חבריו, אדם בייזה, דניאל תבל ואיתי שיח, והם הגיעו למועדון בשפיים. 

בשלב מסוים בתשאול ביקש נחייסי דף כדי לרשום פרטים נוספים שאינו רוצה להשמיע בקול רם, מפחד שהוא מוקלט. אלבז נשאר עם נחייסי על הספסל מחוץ לתחנה בזמן שאילן לוי הביא לו נייר קרטון (ת/100) ועט, ונחייסי כתב בכתב ידו על ת/100 את התשובות לשאלות עליהן נשאל. בנוסף, כתב נחייסי דברים על גבי נייר הדפים ת/100 ות/101, והחוקרים התרשמו, כי הוא מבקש לשתף עימם פעולה, אך הוא חושש. 

עוד ציין נחייסי, כי אדם (אבוטבול) פנה אליו וביקש ממנו לא לספר לאף אחד על מה שארע בקטטה בשפיים. במהלך התשאול מסר נחייסי את שמות המעורבים בקטטה ופירט אודותיה (ראה הרישומים של נחייסי על ת/100 ות/101). 

3.
התשאול הוקלט ותומלל בתמלילים ת/104 - ת/111. כפי שעולה מתמליל החקירה ת/104, נחייסי בירר עם החוקר אלבז האם אפשר להיכנס איתו למשרד, כלשונו: "איך אני יכול לפתוח?... לפתוח. כאילו אני... מה שאתה רוצה, כאילו". 

נחייסי התבקש לפרט את השתלשלות האירועים באותו ערב, והשיב: "באו אלי לקחת... איתי ודניאל ואדם... הלכנו למסיבה, באנו להיכנס... הם התחילו לריב... אני לא התערבתי... אני הלכתי למרציאנו... אני מסתובב, פתאום ראיתי מכות... אתה לא יודע מאיפה זה בא לך, פתאום אתה רואה אנשים רבים... לא ראיתי מי רב" (עמ' 4-2, 8). לאחר מכן הוא לא ראה את חבריו, והחליט לחזור הביתה. 

גם אמיר הגיע למקום עם חברתו רוזלי. הוא ראה אותו לראשונה שם במסיבה, בחוץ. חברתו כבר נכנסה למועדון, ולכן הוא לא ראה אותה בהתחלה (עמ' 10-8). 

נחייסי נשאל מה ראה בקשר לקטטה וסיפר: 

"כלום לא ראיתי במכות... אתה לא ידוע מה היה שם, אנשים שלא... שלא קשורים, אני לא מכיר אותם לא יודע מאיפה הם, נכנסו למקום, והפרידו, פתאום אני רואה שומרים, שומרים מפרידים, אתה לא יודע מה הולך שמה, זה כמו סלט שאתה לא יודע מה הולך".

(עמ' 11-10). 

מבין המתקוטטים הוא זיהה את רן גלי, בחור בן 17 מהרצליה, שהגיע למסיבה עם רכבו, ואת שאר המתקוטטים לא הכיר. הוא לא יודע ממה החלו המכות "... הם הלכו דיברו בצד... אמיר וכולם... אמיר ואדם... ואיתי וכולם... הם הלכו, לא יודע" (עמ' 15-14). 

נחייסי התבקש להסביר באופן ברור את האירועים אותו ערב, והשיב שהוא הגיע למקום ברכב פיג'ו בצבע לבן עם חבריו - דניאל, אדם ואיתי. כשהגיעו למועדון הוא חיפש את מרציאנו וקיבל ממנו תלושים לכניסה חינם "... שמתי אותם בכיס, אני חוזר כאילו ולצאת מהסלקציה... איך שיוצאים מהסלקציה, פתאום אני רואה מכות.. פתאום לא מבין מה הולך כאילו, לא מבין. לא יודע מה הולך... מכות, פיצוצים לא יודע, אתה מקבל סטירות.. אני עמדתי בפינה שלי בלי להתערב..." (עמ' 20-19). 

בתוך הבלאגן הוא לא ראה את נאשם 2, את אדם, את אמיר ואת דניאל, ומאותו רגע שלא ראה את אדם - הוא צלצל אליו אך הוא לא היה זמין. 

הוא ראה את אמיר ורוזלי בכניסה כשהמתין להשיג את כרטיסי הכניסה למועדון, ורוזלי בשלב זה כבר נכנסה למועדון. הוא פגש בהם למחרת, בירר איפה הם היו, מאחר ולא ראה אותם בהמשך הערב, והם אמרו: "אנחנו סתם הלכנו הביתה..." (עמ' 22). 

בהמשך דבריו אמר נחייסי, שהוא לא מפחד מכלום, ושעידן ורועי יקבלו ממנו מכות, כי: 

"הם סתם ממציאים שהם חושבים שאני הייתי שמה ונתתי מכות ונכנסתי ב... והם חושבים שאני סיפרתי וזה, בגלל שאבא של רועי בא..."

(עמ' 26). 

נחייסי אישר שהוא ראה את המכות, אך הוא לא ראה אף אחד שנדקר. לדבריו: 

"ראיתי ילדים על הרצפה... ראיתי את המכות כולם כבר הלכו, הגיעו שומרים הפרידו וזה, אני הלכתי. הלכתי הביתה. הזמנתי לי מונית... ממוניות העיר".

(עמ' 29). 

לדבריו, הוא עמד במרחק של 30-20 מטר ממקום התנהלות הקטטה, ואין לו מושג מה גרם להתפרצות הקטטה, אך שמע שזה התחיל בגלל חברה של אמיר ש"בא להתחיל איתה. אמיר נדלק, לא יודע מה, דיבר איתה מה נשמע, עכשיו תזוז זה חברה שלי, זהו, זה מה ששמעתי... אני לא הייתי שמה... אמיר ורוזלי לא פגשתי אותם יחד... לא שמעתי שאמיר גם רב" (עמ' 32). 

הוא נכנס למסיבה, וכאשר יצא החוצה לחפש את חבריו, כשהיה מחוץ למועדון, הוא שמע על הקטטה. 

נחייסי נשאל האם הוא מעוניין להמשיך את השיחה במקום אחר, והשיב בשלילה, אך ביקש מהחוקר "שאל אותי את השאלות אני אכתוב את זה על דף" (עמ' 37). 

החוקר שאל את נחייסי: "... ממה אתה מפחד אם אני מקליט אותך?... אתה יודע שאני מקליט", ונחייסי השיב: "לא רוצה לדבר... מה אתה רוצה לדעת, בקיצור?". 

בהמשך החקירה נשאל נחייסי אודות המשתתפים בקטטה והוא חזר והסביר שלא ראה בדיוק מי לקח בה חלק. לשאלת החוקר: "אתה מפחד מהמשפחה?", השיב בשלילה והסביר: "לא מפחד... מכבד אותו רק כאילו..." (עמ' 2 לתמליל ת/105). 

נחייסי הסביר על קשר של בני דודים בין הדמויות שהוא מדבר עליהן, וציין שהם שכנים, ושהוא חבר טוב של אחד מהם, תוך שהוא מצביע על שמות שכתב על הקרטון (ת/100). נחייסי טען שהוא "לא נכנס לפראנויה", אך החוקר הסביר לו שזה לגיטימי לפחד, מאחר ומדובר במשפחה "מוכרת, ידועה, כולם מדברים עליהם, משפחת..." (עמ' 5). 

החוקר הסביר לנחייסי שכנראה שהוא "ברח הביתה", לאחר שהבין שחבריו מעורבים בבלאגן, אך נחייסי אמר שהוא חיפש את חבריו, ומשלא הצליח לאתרם החליט לחזור הביתה "כי מה אני יעשה לבד?.. אני חיפשתי... צלצלתי אליהם והם לא זמינים..." (עמ' 7-6). 

בהמשך החקירה, לאחר שנחייסי הביע חששו מפני הקלטת דבריו, החוקרים הרגיעו אותו ואמרו לו שאינם מקליטים אותו (ראה התמליל ת/106 ותחילת התמליל ת/107). 

החוקר טען שגירסתו של נחייסי לפיה אדם סיפר לו שהוא הלך מכות איננה נכונה משום שהוא ראה אותו הולך מכות, ולא ניזון רק מדבריו של אדם. נחייסי לא ענה וביקש לרשום את הדברים. החוקר הבהיר שהוא לא מקליט אותו, אך נחייסי התעקש ואמר: "אז מה איכפת לך שאני ארשום?", והחוקר ענה: "אמרתי לך... פה זה משטרה. פה לא באים לשחק... איפה שרצית לדבר איתי, דיברנו איתך. רצית בחוץ.. נגמר המשחקים... תתחיל לשחרר! אתה יכול לספר לי פעם אחת את הסיפור כמו שצריך מהתחלה עד הסוף?", נחייסי אמר: "אבל תלוי מה אתה רוצה לשמוע", והחוקר השיב: "את האמת... אתה מורח אותי". 

נחייסי סיפר, תוך שהוא מצביע על שמות שרשם על ת/100, כי כשהגיע לשפיים, אלה שבא איתם ועוד כמה דיברו בצד. הוא יצא מהמסיבה, וראה את רן ואת תום רבים עם ילדים שאיננו מכיר. נחייסי הצביע על שני שמות מתוך הכתוב, ואמר: "אני אומר לך, רק אותו ואותו ראיתי" (עמ' 6). 

לדבריו הוא שמע על חן (מסיקה) אך לא ראה אותו, וגם לא ראה את הדקירה שהוא קיבל. הוא שמע אודות אירוע הקטטה והמשכה כשאכל בבורגר ראנץ' ושמע ילדים מדברים על זה, ולא ממקור אחר, למרות שהחוקר טען שאינו מאמין לו (עמ' 8). 

בתשובה לשאלה מדוע הקטטה התחילה מרוזלי אמר נחייסי שאינו יודע, כנראה שהתחילו איתה אנשים (עמ' 10). הוא לא ראה שם סכינים או בקבוקים (עמ' 12). 

4.
בהמשך חקירתו, כפי שתומללה בתמליל ת/108, אישר נחייסי שהוא מפחד, והחוקר הצהיר שהוא עומד מאחוריו, אך נחייסי השיב: "איזה מאחורי, איזה נעליים, וואלה שימו עלי, הנה אני הולך, עוד יופי עוד ילד לאוסף, עוד אחד...".  החוקר שאל: ".. ממה אתה מפחד, שהם ידעו עליך", נחייסי הסביר: "מאיפה אני יודע שאתה לא איכשהו יהיה לך משהו עלי", והחוקר הציע לנחייסי לערוך עליו חיפוש כדי להיות בטוח שלא מקליטים אותו (עמ' 2). 

ביחס לאירוע בשפיים, סיפר נחייסי: "אמרתי לך, יצאתי מהמסיבה, ראיתי מכות,. ראיתי את אדם מעורב, בסדר, ראיתי את רן גניש מעורב, אחרי זה כאילו גם אמיר היה מעורב... היו מעורבים כל מי שהיה שמה... ראיתי מתחילים לריב הלכתי הביתה... אחרי זה התקשרו לאח שלהם וזה לא יודע". המכות התחילו "מהילדה ההיא", הוא עמד אותה עת ב"סלקציה" בפנים, "שמעתי שהוא בא להתחיל איתה.. אמיר אומר לו למה אתה מתחיל עם חברה שלי, אז הוא אמר סתום ת'פה לפני שתקבל ממני כאפה... אמיר שתק והלך ואז, לא יודע, הם דיברו... אמיר כן הלך הצידה... דחיפות היה ביניהם וזה אני באתי, חתכתי, אמרתי להם... אני באתי ליהנות... אני רואה צעד קדימה.. ראיתי הוא מתחיל איתו, מחכה, חכה... אני יהרוג אותך, מחכה מחכה תקבל כאפה... ההם אמרו לאמיר לנתניה ואלה מראשון אמרו לנתניה.. באו 20 חבר'ה... ליד הסלקציה". 

הוא יודע שהחבר'ה היו מראשל"צ, לפי מה שקרא בעיתון, ואינו יודע היכן היו בני הדודים והאחים הגדולים של אדם ואמיר אבוטבול באותה עת. הוא לא יודע היכן היה החבר שעמו הגיע – איתי, באותה עת, אך הוא לא היה באזור של המכות, וכך גם דניאל לא התערב בנעשה מסביב. 

לשאלת החוקר אם רוזלי הייתה בתוך המועדון השיב בחיוב: 

"אני חושב כן היא הייתה בתוך המועדון... לפני הקטע... אחרי כאילו, לא, הם דיברו וזה הם רבו, ואז היא נכנסה למסיבה וזהו... היא נשארה בפנים".

(עמ' 6). 

את תמונתו של רענן הוא ראה רק בעיתון, הוא לא ראה אותו בערב בשפיים, ולא יודע היכן היה מקום הרצח. 

בתשובה לשאלה מדוע בחר לספר רק על אדם בתחילה, ואת שמו של אמיר הוסיף רק בשלב מאוחר יותר, כמי שראה מעורב באותו אירוע אלים בשפיים, השיב: "... כי לא סיפרתי, לא רוצה להיות מלשין... כי לא רציתי להלשין". בתשובה לשאלה אם רצה להלשין על אדם ענה: "לא... אבל הכרחתם אותי?"

לדבריו, הוא הלך הביתה כ- 10 דקות לאחר המכות, ייתכן שאף מוקדם יותר, הוא הזמין מונית מטלפון של מישהו שעבר במקום שלא מכיר אותו (עמ' 10). 

5.
בהמשך חקירתו, כפי שתומללה בתמליל ת/109, שאל נחייסי את החוקר "איך אתה יכול להבטיח לי כאילו שאף אחד לא ידע מהשיחה... אני יספר לך את האמת...".

נחייסי חזר על נסיבות הגעתו לשפיים ואמר כי כאשר הגיעו לשפיים הם החנו את הרכב ואז הוא הגיע לאזור הסלקציה. לדבריו: 

"אני באתי לעבור את הסלקציה, קוראים לו קובי, הוא חבר של אחי והוא הכניס אותי, אני לקחתי את הכניסות ממרציאנו והם דיברו בצד כולם... יצאתי, איך שהוא התחיל ויכוח על איזה ילדה. הילדה הזאתי, קוראים לה רוזלי ואיזה מישהו בא להתחיל, לבקש ממנה משהו, לא יודע מה, התחיל איתה, אתה יודע... חבר שלי אמר לו תקשיב אחי זו חברה שלי אז לא מתאים כאילו... אז הוא אמר תרגע, תרגע אחי, אז הוא אמר לו הוא אמר לו מה זה להירגע אז הוא אמר לו סתום.. בנימה מילולית כזאת... וזה איכשהו הגיע אדם לשמה ואחרי זה החברים של אלה מראשון התחילו דחיפות וזה... התחילו בידיים. אחרי זה אדם צלצל לאחים שלו ואז אמר להם... אביב ופרנסואה, אמר להם לבוא, לא יודע מה הם באו".

(עמ' 4-2). 

החוקר שאל את נחייסי איך הוא יודע שהוא (אדם) התקשר אליהם וענה:

"כי הייתי שמה... הוא אומר להם בואו רבתי פה מכות... התחילו עוד הפעם דחיפות... ראיתי זה את אדם ואת רן גניש". 

לגבי אמיר אמר נחייסי כי בשלב זה הוא לא הבחין באמיר: 

"יכול להיות שאמיר התערב, אולי, כנראה לא ראיתי אותו... אני הולך הביתה ומשמה חתכתי כאילו, ואז ראיתי כאילו בדרך חזרה ראיתי את אחים שלו באים... ראיתי אותם ברגל... ראיתי את אביב... אביב ופרנסואה".

(עמ' 5). 

הוא לא ראה כלי נשק באזור, אבל שמע שהיו סכינים, "שמועות, כולם שמעו בנתניה". הוא ראה אנשים הולכים מכות "בידיים", וכדבריו "אני ראיתי את הקטע של הידיים, אני לא ראיתי מישהו שמוציא סכין, אני לא ראיתי מישהו שדוקר" (עמ' 11), ו"אני רק שומע קללות" (עמ' 12). 

הוא עזב את האזור כעבור רבע שעה לערך, וזה הזמן שלקח לאחים הגדולים להגיע לשם. הוא לא ראה רכב נוסע באזור וכן לא ראה כיצד האחים הגיעו, ולא ראה אותם יוצאים מרכב כלשהו. הם הגיעו לאזור וישר החלו להרביץ (עמ' 15). הוא פגש בהם בעת שעשה את דרכו החוצה.

בתשובה לשאלה כיצד ידעו האחים הגדולים למי להרביץ אמר נחייסי: 

"יכול להיות אדם הראה לו לפני זה.. הם נפגשים איתו בחצי הדרך ואז חצי הדרך הם מדברים".
(עמ' 20). 

בתשובה לשאלה מי נפגע כתוצאה מהמכות, השיב נחייסי: "בסוף ראיתי כאילו את אביב נפגע", והצביע על מצחו, אך אין לו מושג ממה נפצע (עמ' 8). 

לדברי נחייסי ייתכן וראה ליד הגדר, על הרצפה, כובע כחול שחבש אחד מחבורת ראשל"צ. הבחור שדיבר עם אמיר ורוזלי לבש "חולצה של פולו אפורה.. גבוה" (עמ' 14-13), הוא לא זוכר מה לבש אביב, אך למיטב זכרונו היה לו אז קוקו, בניגוד לקרחת שיש לו ביום חקירתו. 

הוא לא ראה את הגופה, לא ראה משטרה, ושמע על הרצח רק למחרת באינטרנט ופרטים נוספים קרא בעיתון. הוא לא סיפר את כל הפרטים לחוקרים בגלל: "שאני כאילו מכבד את אדם, הכל טוב ויפה, הוא ביקש לא לספר" (עמ' 25). 

6.
בהמשך חקירתו, כפי שתומללה בתמליל ת/110, הוסיף נחייסי פרטים אודות נאשם 2, שטרם מסר: 

"... בקיצור שמה הם עמדו... אמיר ואדם... הם הלכו הסתובבו. ואז אמיר כמו שאני יודע צלצל לאבי... שמעתי, הוא היה איזה 10 מ' לידי... ואז אדם צלצל לאחים שלו, רבתי מכות... לאביב... זה מירס...". (עמ' 2).
וכן: 

"באתי להיכנס פתאום ראיתי דחיפות... התחילו דחיפות וזה אז איך שאביב בא, אביב פרנסואה ואבי הם באו... הם באו וזה איך, הם שאלו, הם באו לשאול את אדם מה קרה וזה, אדם התקדם אליהם כאילו לאנשים... לא יודע מה הם דיברו בשניות ואז התחיל ישר מכות... ישר הלכתי משם".

(עמ' 3). 

נאשם 2 הגיע יחד עם אביב ונאשם 1 ברגל מכיוון המכוניות, ובאמצע הדרך הם פגשו באדם, אך הוא לא שמע את תוכן השיחה ביניהם. כאשר הם הגיעו לאזור הרחבה הם החלו לדבר עם בני חבורת ראשל"צ ואז החלה גם הקטטה. כל מי שהיה באזור לקח חלק בקטטה, כולל אביב, נאשם 1, אדם ואמיר (עמ' 4). 

הוא לא יודע כיצד הגיעו לשפיים האחים הגדולים, משום שראה אותם מתקרבים ברגל. הוא לא מכיר את אסי בן דוד, אך מכיר את שי אפוטה, ואת נאשם 3. את חן מסיקה הוא מכיר באופן שטחי ולא ראה אותו בקטטה. נחייסי התקשה לתאר את פרטי הלבוש של המעורבים, אך הוא זכר רק שאביב לבש מעיל צהוב (עמ' 9). 

הוא לא מסר את הפרטים הללו לאף אחד, אולי סיפר "לאלה מפולג.. עידן ורועי" שכן אדם ביקש ממנו: "... אל תגיד שרבנו שמה שהיה בשפיים אל תספר, אל תדבר על זה עם אף אחד, אל תדבר עם חברים שלך הכי טובים, כאילו אל תספר לאף אחד, וזהו - והלכתי, עליתי לשיעור" (עמ' 11). 

7.
בסוף חקירתו, כפי שתומללה בתמליל ת/111, ציין נחייסי שהוא לא חושש מאף אחד. הוא ראה את הג'יפ הכחול של רן גניש שישב בתוכו, ולא ראה ג'יפ נוסף. הג'יפ לא היה בנסיעה אלא רן ישב בתוכו, והוא לא שמע אותו מדבר בטלפון. בסוף חקירתו נחייסי שלל טענת החוקר שהוא מסתיר פרטים. 

8.
נחייסי תושאל פעם נוספת באותו יום בשעה 23:00 ע"י החוקר אמנון בוסי, שרשם בדו"ח התשאול ת/103 כדלקמן: 


"הנ"ל (נחייסי) סיפר לי שהוא הגיע למקום האירוע עם איתי שייח ותבל דניאל ברכב מסוג פג'ו ששייך לאיתי שייח. לדבריו, הוא ניגש למרציאנו, סלקטור במועדן שפיים, בכדי לקבל כרטיסים ממנו, ואז הוא ראה קטטה במקום שמעורבים בה הרבה אנשים... היו אביב אבוטבול, אבי אבוטבול, פרנוסאה אבוטבול, רן גניש... הנ"ל טען שהוא מכיר אותם "שלום, שלום", ואת רן גניש הוא מכיר מאחר ויש לו עסק בשמואל הנציב בנתניה... והוא אומר לו "שלום שלום"... כמו כן הוא ראה את רן גניש ברכב מסוג ג'יפ בצבע כחול מטאלי, כאשר רן גניש יושב ליד ההגה... גניש לבש סוודר בצבע לבן כאשר יש הדפס באנגלית מקדימה בצבע שחור ורשום בילבונג... לשאלתי האם הוא התקשר לעידן לוי ולרועי דיין ואמר להם לא לספר לאף אחד, הנ"ל ציין שהוא התקשר אליהם לאחר שאדם אבוטבול שאל אותו אם הוא סיפר למישהו, וזה היה יום או יומיים אחרי האירוע. הוא התקשר מהפלאפון של אסי נעים מהכיתה שלו בבי"ס תיכון אביב בזמן ההפסקה". 

9.
החוקר אלבז סיפר בעדותו שהוא לא תידרך את נחייסי ולא איים עליו. לדבריו, נחייסי פחד לדבר ולא רצה למסור הודעה כתובה (עמ' 2453-2452). 

בחקירתו הנגדית ע"י ב"כ נאשם 1, עו"ד שרמן, אישר אלבז שביום החקירה נחייסי היה קטין, הוא נחקר בוידאו ולא בוצע איתו שחזור משום שלא מצאו שיש צורך בכך. אף אם נחייסי נחקר במשך 9 שעות ברצף, הדבר לא נראה לו חריג גם אם מדובר בקטין, וזה לא חורג מכל פרופורציה (עמ' 2575). 

נחייסי לא היה חשוד ולא היה נתון בתא מעצר. אמנם הוא רצה ללכת הביתה, אך  הוא המשיך להשיב על שאלות החוקרים, ולכן הוא מצא לנכון להמשיך את חקירתו.

בתשובה לטענה שנחייסי נחקר באגרסיביות במטרה להוציא ממנו שמשפחת אבוטבול מעורבת ברצח, השיב אלבז: 

"אני אומר שחקרנו אותו על מנת שיספר לנו את מה שהוא יודע".

(עמ' 2377). 

לדברי אלבז, אם נחקר יבקש ממנו במהלך החקירה לאפשר לו לצאת לשירותים הוא יאפשר לו, אך אם כעבור מס' דקות הוא יבקש שוב לצאת, ייתכן שיבקש ממנו להמתין מס' דקות, שכן לעיתים יש "מומנטום" בחקירה, והדרך של נחקר להתחמק היא לצאת או לבקש כל מיני בקשות, ויש צורך לעכב את מילוי בקשת הנחקר במספר דקות כדי להגיע לתוצאה הרצויה בחקירה. הוא לא זוכר כמה זמן נחייסי הוחזק בלי שניתן לו ללכת לשירותים (עמ' 2581-2580). 

הוא הדגיש, כי כל מה שנאמר ע"י נחייסי – נאמר מרצונו הטוב והחופשי. עדותו היתה עדות מתפתחת, הוא מסר פרטים רבים, הכל הסתדר בסדר הגיוני, ולא ניכר שהוא מוסר גירסה כדי לרצות את החוקרים. 

ביחס להפסקות בנות חצי שעה בין קלטת לקלטת, אמר אלבז שבשל היותו של נחייסי קטין נתנו לו לנוח, ללכת לשירותים וכו'. את אותן "הפסקות" החוקרים תיעדו במזכר או הקליטו שדיברו איתו ו"אם אין מזכר אז הוא ישב בחוץ וחיכה" (עמ' 2584). 

הערכת מהימנות דבריו של נחייסי

1.
לאחר ששמענו את עדותו של נחייסי ועיינו בתמלילי חקירותיו במשטרה, אנו מעדיפים את הדברים שנאמרו ע"י נחייסי בחקירותיו, ונרשמו במו ידיו על הקרטון ת/100 ועל הדפים ת/100 א' ות/101 על פני הדברים שאמר בעדותו בכל הקשור למה שקדם לקטטה ולקטטה שבה נכח, לנוכחותו של נאשם 1 במקום, להיכרותו את אסי בן דוד, את חן מסיקה שנפצע בקטטה, ואת רן גניש, לדברים שאמר לו נאשם 2 למחרת האירוע, ולדברים שאמר לחברו רועי בן דיין בפיצריה.

2.
איננו מתעלמים מכך, שנחייסי היה בן שש עשרה וחצי בזמן חקירתו, אך מהתנהגותו במהלך החקירות, כפי שבאה לידי ביטוי בתמלילים ובעדויות המהימנות של חוקריו, ומהתנהגותו במהלך בעדותו בפנינו ניתן להבין שמדובר במי שעשה הכל על מנת שלא למסור מידע על מה שראה ושמע בערב האירוע ובסמוך לאחר מכן, לרבות שימוש בתואנת שווא של רצון לצאת לשירותים וללכת לביתו. החוקרים נענו תחילה לבקשותיו של נחייסי, ואין לבוא כלפיהם בטרוניה על שבשלב מסוים נקעה נפשם, והם עמדו על כך שימסור את גירסתו ולא יפסיק את החקירה שהייתה בשלביה הקריטיים, כאשר הם עדיין גיששו באפילה באשר לחקירת הרצח. 

3.
מהתנהגותו של נחייסי במהלך חקירותיו, כמו גם בעדותו בפנינו, עולה בבירור שנחייסי חשש מהתדמית של מלשן שתהיה לו בעיני חבריו וחשש ממשפחתם של נאשמים 1 ו-2, כפי שרשם בעצמו על הדף ת/100 א'. הדבר בא לביטוי בולט בחשש שהביע מהקלטת חקירותיו, ומהעדפתו לכתוב את הדברים על גבי ת/100, ת/100 א' ות/101. 

4.
טענתו של נחייסי לפיה הוא הוכה ע"י החוקרים ותודרך מחוץ לחדר החקירות בטרם הוכנס לחדר, איננה מהימנה, שכן נחייסי לא התלונן על הכאתו בפני מי מהחוקרים, לא כתב זאת כחלק מדברים שכתב בעצמו, לא ידע לפרט את שמות החוקרים שהיכו ותידרכו אותו, ולא התלונן על כך גם בפני הוריו ובפני עורכי דינו.


אף טענתו של נחייסי באשר לתדרוך שקיבל מחוקריו אינה מהימנה שכן לא סביר שהוא זכר פרטים רבים כל כך לאחר שהוכה ע"י החוקרים, אלא הוא תיאר את הדברים ששמע וראה בעצמו. 


גם בהפסקות הנראות בקלטות של חקירותיו אין כדי לקבל את טענותיו של נחייסי באשר להדרכתו מחוץ לחדר החקירות, שכן כאשר חזר לחדר החקירות הוא לא הזכיר, ולו ברמז, את מה שקרה לדבריו במהלך ההפסקות, והסברו הסביר של ראש הצח"מ הראשון, אלבז, להפסקות אלה לא נסתר. 

5.
אנו דוחים גם את הטענה לפיה נחייסי נותק ממשפחתו, שכן בשל היותו קטין, כפי שנכתב ע"י השוטר אילן לוי בדו"חות העיכוב והפעולה ת/112 ות/113 הוצע לאימו של נחייסי להתלוות אליו לחקירה, אך היא סירבה, ומשכך נלקח מספר הטלפון של אחותו על מנת לעדכן אותה במצבו.

6.
נסיבות חקירתו של נחייסי הוכחו לא רק בעדותו המהימנה של החוקר אלבז, אלא גם בעדותו של החוקר אילן לוי שהביא את נחייסי מביתו והשתתף בחקירתו כפי שתיאר גם בדו"חות העיכוב והפעולה ת/112 ות/113 ובזיכרון הדברים ת/102 שרשם על החקירה שבמהלכה רשם נחייסי מרצונו דברים על הקרטון ת/100 ועל הדפים ת/100 א' ות/101.


עפ"י עדותו של החוקר אילן לוי, נחייסי היה נרגש ופחד למסור שמות, ולכן הוא ביקש לרשום דברים על הקרטון ת/100 שהובא על ידו מתוך חדר החקירות, ועליו רשם נחייסי את התשובות לשאלות ששאל אותו אלבז מחוץ לחדר החקירות. אילן לוי שלל את טענותיו של נחייסי לפיהן בתהליך חקירתו נכחו 12 שוטרים, ושהוא הוכה ותודרך מחוץ לחדר החקירות ואמר שאף אחד לא "הכניס מילים" לפיו של נחייסי ולא אמר לו מה אמרו אחרים, שבעקבות הדברים שאמרו הוא הובא לחקירה (עמ' 3022-3019 ו- 3026-3025).

7.
הדברים שמסר נחייסי בחקירותיו מוצאים חיזוק בדברים של הנערים מראשל"צ באשר למה שקדם לקטטה, בעדויותיהם של נאשמים 1 ו- 2 לפיהן הם נקראו להגיע ממשכית למועדון בשפיים ע"י אחיהם ובעדותו של נאשם 1 לפיה הוא השתתף בקטטה. 

8.
חיזוק נוסף ומשמעותי לדברים שאמר נחייסי בחקירותיו, העדיפים על עדותו, יש בדברים שמסר חברו, רועי בר דיין (להלן: "רועי"), בהודעתו ת/283. 


עפ"י דבריו של רועי הוא וחברים אחרים נפגשו עם נחייסי, ביוזמתו של נחייסי, למחרת האירוע בשפיים לאחר שנחייסי השביע אותם שלא יספרו לאף אחד כי הוא פוחד שיקרה לו משהו הוא סיפר להם על הדקירה בשפיים. 


את מה שסיפר להם נחייסי סיפר רועי בהודעתו כדלקמן: 


"על פי מה שסיפר הוא הגיע לשפיים ביחד עם דניאל תבל, אמיר אבוטבול, אדם אבוטבול, חברה של אמיר לא יודע את שמה, אני לא זוכר עוד שמות. אני חושב שבאו ברכב אחד. לאמיר יש רישיון לאוטו ויש לו סוזוקי ג'ימיני שחור ויש גם BMW לא יודע איזה, ובאיזה שהוא שלב מישהו התחיל עם חברה של אמיר ואז פרצה קטטה שהחברה מראשון לציון הרביצו לכל החבורה הנתנייתית. לפי דבריו של נחייסי לא סיפר לי שמישהו נדקר בקטטה הזו, ואז צלצלו לאבי אביב ופרנסואה אבוטבול הם הגיעו לא יודע איך ואז שוב התחילו המכות אביב או אבי אחד מהם נדקר בגב וקיבל אגרוף עם אגרופן למצח וגם חן מסיקה קיבל דקירה בצואר. את חן מסיקה אני מכיר מבית ספר בחטיבה שלמדתי וגם לאבא שלו יש עסק בחוף אז כולם מכירים אותו בנתניה. מפה אני לא זכור טוב את הפרטים אני רק זוכר שמשה סיפר לי שהנרצח רענן עמד ואביב או אבי לא זוכר ניגש אליו ודקר אותו לא יודע כמה דקירות...".


(עמ' 1 שורות 26-13).


לדברי רועי שלושה או ארבעה ימים לאחר השיחה הנ"ל התקשר אליו מישהו ממספר חסוי ואמר לו "אתה יודע על מה אני מדבר, אם תדבר אני יהרוג אותך" (עמ' 2 למעלה). 

9.
גם בר דיין, כמו עדים אחרים, לא חזר בעדותו על הדברים הנ"ל שאמר בהודעתו ת/283, וטען שאינו זוכר מה אמר, וזאת חרף העובדה שהדברים הוקראו לו על מנת לרענן את זכרונו. עם זאת אמר רועי שהדברים שאמר בהודעתו נכונים שכן הוא "לא בן אדם שקרן" (עמ' 4352-4345). 


טענתו של רועי שהחוקר לחץ עליו כדי שימסור את הודעתו הוכחשה ע"י החוקר אילן דניאל בעדותו לפיה הוא גבה את ההודעה בחדר המנהל בבי"ס אנקורי שבו למד, וזאת בהסכמתו של רועי, שלא יכול היה להגיע למשטרה (עמ' 4643-4642). 


חיזוק לדברים שמסר בר דיין בהודעתו מפי נחייסי יש בדברים שמסר נחייסי בחקירותיו ובדברים שיש בהם משום חיזוקים לדבריו של נחייסי כפי שהובאו לעיל. 

10.
עינינו הרואות, כי מדברי נחייסי בחקירותיו במשטרה, עלה ההסבר לנסיעת נאשמים 1 ו- 2 לשפיים:

אדם הודיע לאחיו: אמיר ונאשם 1 "רבתי פה מכות", והזעיקם לשפיים (ת/110 עמ' 3).

בחלוף רבע שעה עד מחצית השעה הגיעו נאשמים 1 ו- 2 ברגל מהשער האחורי    (ת/109 עמ' 5, 7, 19), ביררו עם אדם מה קרה, ו"מיד החלו מכות, כאפות ובוקסים" (ת/110 עמ' 4-3; ת/109 עמ' 7, 20).

נחייסי הוזהר ע"י אדם אבוטבול לבל יספר על אשר אירע, אף לא לחבריו הטובים ביותר (ת/110 עמ' 11).

גירסתו של נחייסי משתלבת בגירסת הנאשמים על הגעתם למקום לאחר שהוזעקו, בעדויותיהם של בנפשיאן ורעות רובין, וגם נאשם 1 הודה שהשתתף בקטטה.

דבריו של נחייסי מאומתים בהודעת רועי בר דיין (ת/283), לפיה נחייסי סיפר לו למחרת הרצח על אשר התרחש.

עדותו של אסי בן דוד

1.
אסי בן דוד (להלן: "אסי") התייצב בפנינו למתן עדות פעמיים, אך הוא לא מסר דברים באשר לאירועים נושא כתב-האישום, למעט אישור דבריו בחקירתו סמוך לאחר האירוע, והיותו של נאשם 3 נהג הג'יפ. 


בפתח עדותו נשאל אסי מהיכן הוא מכיר את נאשם 2 ואמר: 

"אני לא יכול לענות לך על השאלות האלה... כי יש לי משפט... יש לי הרבה הפתעות, הרבה דברים שאת לא יודעת, הרבה דברים... ואני לא רוצה שאת תדעי הכל במשפט שלי ותבואי מוכנה... אני לא יענה לך על כלום".

גם לאחר שהוסבר לאסי עקרון החיסיון מפני הפללה עצמית, וכי סירובו להשיב שלא כדין מהווה עבירה פלילית ויכול להיחשב כביזיון בית משפט, הוא עמד בסירובו, ואמר:

"לא, לא אמרתי שאני לא אדבר, אמרתי שאני אדבר אבל לא עכשיו, יסתיים המשפט שלי אני יכול לדבר".
(עמ' 729). 


אסי חזר והסביר שאין בכוונתו להשיב על אף שאלה, גם לא על זו הנוגעת להיכרותו עם נאשם 2, משום ש"הכל קשור בהכל... לא יכול לענות. לא עכשיו. כשיסתיים המשפט שלי אני יענה לך.. אל תדאגי" (עמ' 731). 


גם לשאלה מיהו ג'ינג'י והאם בילה במועדון הסוהו השיב אסי:

"מאיפה אתם יודעים שאין בזה הפתעה... אין לי מה להגיד... כי זה חושף את קו ההגנה שלי... אמרתי לך, יסתיים המשפט שלי אני יענה לך גם על זה".

(עמ' 742-741). 

2.
בשלב זה הוכרז אסי כ"עד עוין", ובתשובה לשאלת ב"כ המאשימה אם מה שמסר בחקירה במשטרה הוא אמת, ואם מישהו הכריח אותו למסור את ההודעות במשטרה, השיב אסי כי את כל התשובות הוא יספק לאחר שיסתיים משפטו. גם על יתר השאלות שהציגה ב"כ המאשימה השיב תשובה דומה (עמ' 747-746).


במהלך ההפסקה בדיון שנועדה לכתיבת החלטה בבקשת המאשימה לאסור את אסי בגלל בזיון ביהמ"ש, הודיעה ב"כ המאשימה כי החליטה לחזור בה מכתב האישום שהוגש נגד אסי בבית המשפט השלום בנתניה, לאחר שכפר, ומשמעות הדבר היא כי הוא יזוכה מהעבירות שיוחסו לו בביהמ"ש בנתניה (עמ' 770-769). 


חרף ההודעה הנ"ל סירב אסי להמשיך בחקירה עד שלא יעבירו לו הודעה רשמית כתובה אודות זיכויו, והוסיף:

"אני לא מאמין בהבטחות שלכם, אני רוצה לראות בעיניים. אני לא מאמין באף אחד... כשתהיה החלטה אני אבוא...".
(עמ' 786). 


לאור התנהלותו של אסי ביקשה ב"כ המאשימה, עפ"י סעיף 5 לפקודת ביזיון בית משפט, להטיל עליו מאסר וקנס, ואסי הגיב: 

"קודם כל אני לא חושב שאני מבזה את בית המשפט, לא דיברתי פה לא יפה, לא אמרתי כלום... אני לא מסרב, שתזכה אותי... אז אני יכול להתייעץ?... עם העו"ד שלי".
לאחר שאסי התייעץ עם עורך דינו, הוא שב והודיע לבית המשפט שאין בכוונתו להשיב על שאלות התובעת עד אשר יקבל את פסק הדין המזכה (עמ' 794). 


לאור תשובת אסי התבקש בית המשפט, שוב, להטיל עליו מאסר לתקופה של חודש ימים וקנס כספי, לפי סעיפים 5 ו- 6 לפקודת ביזיון בית המשפט. לאחר ששמענו תגובת בא כוחו של אסי, שטען שלא נראה כי מרשו מבזה את בית המשפט, אלא הוא מבקש לשמור על זכותו הלגיטימית לנהל משפט הוגן – הורינו על מאסרו של אסי (החלטה בעמ' 800-798). 

אסי התייצב בפנינו ביום 29.5.07, כ- 20 יום לאחר הדיון הקודם, כאשר במהלך אותו זמן היה אסור. הוא המשיך בסרובו לענות לשאלות ב"כ המאשימה, ואמר שכל מה שהיה לו למסור מסר בעדותו הקודמת. 


בסוף הדיון הנ"ל החלטנו כי אמרותיו של אסי במשטרה תוגשנה לביהמ"ש מכוחו של סעיף 10א' לפקודת הראיות וכי הנימוקים יינתנו, במידת הצורך, במסגרת הכרעת הדין. 

3.
בחקירתו הנגדית ע"י עו"ד יפתח ב"כ נאשם 1, אמר אסי כי במידה ויוזמן כעד הגנה הוא יהיה מוכן להשיב לשאלות, אך כעת הוא לא מוכן לענות גם על שאלות עו"ד יפתח. לאור האמור, ציין עו"ד יפתח שאין טעם בחקירת העד, וכי בנסיבות אלה הוא מוותר, לעת עתה, על חקירתו. עם זאת, אסי נשאל על ידו שאלות רבות נוספות, אך הוא סרב להשיב בטענה כי מה שהיה לו להגיד אמר כבר בדיון הקודם, ואין לו מה להוסיף על כך. לדבריו, הוא לא שוחח עם איש על עדותו לאחר הדיון הקודם (עמ' 864). 


הוסבר לאסי כי אין בכוונת ב"כ הנאשמים לזמן אותו כעד מטעמם, ולכן רצוי שימסור עדותו כעת. כאשר הוא נשאל אם הוא חושש ממשהו או מכך שעשה דברים שהוא לא רוצה לחשוף, השיב: "אני לא פוחד מכלום". 

4.
גם בחקירתו הנגדית ע"י עו"ד ציון אמיר, ב"כ נאשם 2 חזר אסי על עמדתו שאין בכוונתו להשיב לשאלות שיישאל, לרבות באשר לזהות נהג הג'יפ (עמ' 843). עם זאת אישר אסי דברים שאמר בחקירתו במשטרה סמוך לאחר האירוע, לפיהם "נסענו לכיוון נתניה ושי מכלוף ירד. במחלף בכיכר הכניסה לשפיים שי מכלוף ירד מהג'יפ ואבי התחלף עם שי. אבי נהג ונסענו מהר לכיוון נתניה לבית חולים" (עמ' 848). 


בהמשך שב אסי וטען שמה שהיה לו נאמר בדיון הקודם, ולא השיב לשאלות ב"כ נאשם 2, פרט לכך שאמר שלנאשם 2 היה שיער צבוע ומחומצן, ולו (לאסי) היתה קרחת (עמ' 855-854). 

5.
אסי לא השיב גם לשאלות ב"כ נאשם 3, פרט לכך שאמר שהוא לא פוחד מנאשם 3 (עמ' 876-875). בתשובה לאמירת ב"כ נאשם 3 שלדעת מרשו הוא לא צריך להימצא על ספסל הנאשמים, אמר אסי "גם הם (יתר הנאשמים) לא צריכים להיות פה" (עמ' 879). 

חקירותיו של אסי בן דוד

1.
אסי בן דוד נחקר במשטרה לראשונה ביום 17.1.05 בערב. חקירתו הוקלטה ותומללה בתמלילים ת/32 ות/33 ובמהלכה נגבתה ממנו ההודעה ת/21. 


בהודעה ת/21 סיפר אסי שנאשם 3 נהג בג'יפ של נאשם 1 ממועדון משכית עד לכיכר שנמצאת במחלף שפיים (עמ' 2). 


לדבריו: 

"אבי אבוטבול אמר לי בוא צריך ללכת, יצאנו החוצה ארבעתנו, זה היה בסביבות 02:00... ואני שאלתי את אבי מה קרה ואז הוא אמר לי שאח של ג'ינג'י בבית חולים... ושי מכלוף ירד במחלף בכיכר שליד הכניסה לשפיים... אבי נהג ונסענו מהר לכיוון נתניה...". 

לדבריו, הוא לא יודע באיזו שעה הוא הגיע הביתה, הוא לא נסע עם נאשמים 1 ו- 2 לבי"ח, ויום לאחר מכן נאשם 2 סיפר לו שהם הלכו לבית חולים לניאדו, ואביב נפל על הגדר ונפצע באזור ויתקין. 


לטענתו, הוא לא היה בשטח המועדון בשפיים באותו לילה, ואינו יודע מדוע נאשם 3 ביקש לרדת בשפיים. הג'יפ התעכב באזור שפיים לצורך הורדתו של נאשם 3 והחלפת הנהג למשך זמן קצר בלבד, כחצי דקה (עמ' 3). 

2.
בפתח חקירתו באותו יום סיפר אסי שהגיע לשפיים ביום האירוע "עם האוטו של דוד של אבי... ג'ינג'י... אתה רוצה אני אגיד בשמות? ג'ינג'י. אני לא מכיר אותו... פרנסואה", ומדובר בג'יפ לנדקרוזר ארוך בצבע זהב. 


את מעשיו באותו ערב תאר אסי כדלקמן: 


"... אבי התקשר אלי, אמר לי אתה בא לצאת... יש מסיבה במשכית... אמר לי אני פה עם דוד שלי ו... שי. אבל אני לא מכיר טוב את שי... שי מכלוף... בסביבות אחת.. אמרו לי תרד... ירדתי, נסענו ל... אני, שי. אבי ופרנסואה... הגענו למשכית, לא היה אפשר להיכנס... אז ראיתי את ג'ינג'י אומר לאדי, אחד מהאבטחה... הבעל בית... תכניס אותי, תכניס אתי, כנראה מכיר אותו זה, הכניס אותנו מהצד... נכנסנו, שתינו... היינו שם שעה-שעה וחצי, ואז... אבי אומר לי בוא בוא הולכים. אמרתי לו, מה מה, מה קרה? הוא אומר לי, לא, לא, ג'ינג'י צריך ללכת, אח שלו בבית חולים... אתה יודע אני לא שואל, לא מכיר את המשפחה הזאת... אתה יודע, לא הכי... כשרה בעולם... נסענו... מי נוהג? שי... אבי לידי... נסענו... אני זוכר שי אמר... שאתה נוסע לכיוון נתניה... אתה נוסע אז יש מעגל תנועה. יש... אתה יורד יענו במחלף, שמה תוריד אותי בשפיים... יש לי ידידה פה... הוא ירד, אבי עלה להגה, והוא נסע מהר מהר לכיוון נתניה...".

(עמ' 8-2 לתמליל ת/32). 

לדבריו, נאשם 1 הסביר לו שאביב, אחיו, נמצא בבית חולים ולכן הוא ממהר, וזאת הסיבה שנאשם 3 ירד במעגל התנועה בדרך. הוא לא יודע את זהותה של אותה ידידה אליה נאשם 3 ביקש ללכת. נאשם 2 המשיך לנהוג ברכב במקומו של נאשם  3, הוא המשיך לשבת מאחור ונאשם 1 ישב מקדימה. הם הורידו אותו בבית ונסעו לביה"ח. הוא שאל מה קרה לאח של "ג'ינג'י" ואמרו לו שהוא נפל על גדר בוויתקין. הוא שמע למחרת מנאשם 2 אודות פציעתו של אביב.


החוקרים ציינו בפני אסי שהם לא מאמינים לגירסה שהוא מוסר, אלא לחלקה הראשון בלבד, ואסי ניסה לשכנע אותם באמיתות דבריו. "אני אומר לך את האמת... שאלוהים ייקח אותי אם אני לא אומר לך את האמת" (עמ' 13), וכן "... אני נשבע לך באור עיני... באור עיני, באמא שלי, במה שאתה רוצה" (עמ' 18-17). 


בתשובה לשאלת החוקר: "אתה אמרת ששי נהג, אז למי הוא אמר לעצור?... אז הוא אומר לעצמו, תעצור תעצור?" ענה אסי: "לא, שי נהג... אז שי אמר אני עוצר פה במחלף... הם התחלפו אבי ושי, התחלפו, ואז הוא אמר לו סע, סע, הוריד אותו, הורדנו אותו במחלף, ואז הם נסעו מהר לכיוון נתניה...". 


בתשובה לשאלה אם נאשם 3 משקר כאשר הוא מספר שהם נכנסו לתוך שפיים אסי השיב בחיוב, והוסיף: "אז תביאו את אבי וג'ינג'י, ותראו מי משקר" (עמ' 20). 


אסי שלל את הטענה שייתכן שמישהו ראה אותו בשטח המועדון משום שלדבריו הוא לא היה שם, והוסיף: "... אני כולי בפחד... כי אני לא מכיר משטרה, אני לא יודע מה זה... אף אחד לא איים עליו ואף אחד לא אמר לו משהו". (עמ' 27-26). 


לדבריו, הוא המשיך ושמר על קשר קרוב עם נאשם 2 מאז אותו יום. הוא רואה את נאשם 1 מפעם לפעם, מדבר איתו, שיחות כלליות "מה העניינים, לחיצת יד, הכל טוב". את אחיו הוא לא ראה מאז, והם אף פעם לא שוחחו בטלפון. 


בהמשך חקירתו, כפי שהוקלטה ותומללה בתמליל ת/33, תאר אסי את הורדתו של נאשם 3 במחלף בשפיים: 

"שי מכלוף נהג כשנסענו למשכית... הוא ירד בצומת.. עד למעגל שמה.. כשאתה נוסע בכביש המהיר אתה יורד ב... נו, במחלף נכון?... לשפיים, וממשיך ישר. יש מעגל תנועה... במחלף שפיים... עלינו על האוטו... ונסענו לנתניה... ירד במחלף... נו בכיכר... ליד הכניסה של שפיים... לא מתחת לגשר... בכיכר עצמה עצרנו לו.. והמשכנו לכיוון נתניה... אבי עלה... אבי עלה כאילו התחלף". 

ידוע לו שנאשמים 1 ו- 2 המשיכו לבית החולים, מאחר ואביב נפצע על הגדר באזור וינגייט, והוא לא זוכר מתי הגיע הביתה (עמ' 13-9 לתמליל ת/33). 

3.
אסי נחקר פעם נוספת ביום 19.1.05, חקירתו הוקלטה ותומללה בתמליל ת/35, ובמהלכה נגבתה הודעתו ת/22. 


בפתח חקירתו נשאל אסי האם הוא מוכן להצביע על המקום שבו לטענתו ירד נאשם 3 מהרכב, בכיכר במחלף שפיים, והשיב: "לא יודע, מה. צריך לשאול את העורך דין". לבקשת החוקר שירטט אסי על דף את מסלול הנסיעה, והשרטוט צורף להודעה (עמ' 4-2). 


אסי נשאל כיצד הוא יכול להסביר את זה שבשעה 02:00 נאשמים 1 ו- 2 אותרו בשפיים, והשיב: "אני לא מסביר את זה. לא יודע להסביר" (עמ' 10). 


בהמשך חקירתו אישר אסי שהוא מכיר את אמיר, אחיו של נאשם 2, וזוכר שפעם יצא עם בחורה בשם רוזלי (עמ' 22-19). 


עפ"י זכרון הדברים ת/71 שכתב החוקר אילן לוי באשר לתשאול של אסי, אמר לו אסי שהוא מכיר את אמיר, אח של נאשם 2, אך לא מכיר את חברתו רוזלי ולא ראה אותה מעולם. 

4.
בהודעתו ת/23 מיום 20.1.05 בשעה 11:00 שלל אסי את הטענה שהיה בשפיים, ושמר על זכות השתיקה בטענה שהשיב על השאלות בחקירתו הקודמת. 


לדבריו, הם לא עצרו בצד שפונה צפונה לנתניה, הוא לא זוכר את שעת העצירה, אך לא ייתכן שבזמן העצירה הם עמדו במקום 10 דקות, או שעה. אמנם, הבית שלו לא נמצא בכיוון הנסיעה לבי"ח לניאדו, ובכל זאת עצרו לו בביתו והורידו אותו לפני שנסעו לבי"ח. את מועדון משכית הם עזבו בסביבות 02:00-02:30, אך כשהחוקר טען שזה לא ייתכן, שכן עפ"י דו"ח האיכון הם היו בשפיים כבר ב- 01:50, ושהו שם 45 דקות לפחות, התקשה אסי להסביר את הפער וביקש לשמור על זכות השתיקה (עמ' 6). 

5.
במהלך חקירותיו ע"י צוות החקירה הראשון עומת אסי בשתי הזדמנויות עם נאשם 3. 


בעימות שנערך ביום 18.1.05, כפי שתומלל בתמליל ת/34, אישר אסי שבילה עם נאשם 3 במועדון משכית, הוא לא זכר אירוע מיוחד מאותה תקופה, והם בילו באותו ערב עם נאשם 2. 


נאשם 3 טען בעימות שאינו זוכר שבילה עם נאשם 2 ואסי במשכית, ובתגובה לדברי אסי אם הוא לא זוכר שנהג בג'יפ של נאשם 1 אמר נאשם 3 "לא זוכר מתי הייתי איתך". 


בהמשך התנהלו ביניהם חילופי הדברים כדלקמן: 


"אסי:
אני, אתה, ג'ינג'י, אבי, הלכנו למשכית, אז כשאדי הכניס אותנו... אדי הכניס אותנו מהצד, כי היה קר, לא יכלנו להיכנס, ואז הלכנו מוקדם, כי ג'ינג'י היה צריך ללכת". 


שי:
"לאן אני הלכתי?" 


אסי: "הלכת ל... ירדת במעגל, הלכת לשפיים, במעגל תנועה..."

(עמ' 9 לתמליל ת/34). 

6.
אסי עומת פעם נוספת עם נאשם 3 ביום 21.1.05 (ראה דו"ח העימות ת/72, ומזכר על צפייה בקלטת העימות ע"י רס"ר אמנון בוסי ת/73). 


בפתח העימות, שהוקלט ותומלל בתמליל ת/35, החוקר פנה לנאשם 3 ופרט את גירסתו של אסי, כפי שנמסרה במהלך החקירה: "... באנו מהמשכית, עצרנו בכיכר ליד אל מול שפיים... לכיוון נתניה, הורדנו את שי, שהיה על ההגה... אבי החליף אותו ושי הלך...". 


אסי הנהן לחיוב ואישר את מה שהקריא החוקר (עמ' 3). מאחר וגירסה זו אינה תואמת לגירסה שמסר נאשם 3 בחקירתו, בעיקר בהתייחס למקום שבו ירד מהרכב ולשאלה האם עברו במנהרה או לא, הם התבקשו להגיב על הדברים האמורים. 


נאשם 3 הגיב: "... לא זוכר בדיוק באיזה כיכר ירדתי, הראשונה או השנייה... ירדתי מתחת לגשר", וכן: "אמרתי לך לא זוכר באיזה כיכר ירדתי, בראשונה או בשנייה, או בגשר. באזור הגשר... תשמע היה חושך" (עמ' 6-4 לתמליל ת/35). 


עפ"י המזכר של רס"ר בוסי כשאסי ונאשם 3 נשארו לבד בחדר לחש נאשם 3 לאסי "תגיד להם שהיינו מתחת למנהרה". 

7.
באשר לעימות בין אסי בן דוד לנאשם 3 אמר רס"ר אלבז, ראש הצח"מ הראשון בעדותו שהוא רצה לעמת ביניהם לאחר שנאשם 3 הראה בשחזור שנערך עימו על מקום אחר מזה שתאר אותו אסי כמקום שבו ירד מהג'יפ. לדבריו, הוא לקח את נאשם 3 לשחזור במסגרת "תרגיל חקירה" כדי להראות שנאשם 3 מצביע על מקומות ולהציג זאת כשיתוף פעולה מול שאר החשודים (עמ' 2455-2433). 

8.
אסי בן דוד נחקר גם ע"י צוות החקירה השני ביום 6.11.06 (ראה ההודעות ת/25 ות/26 והתמלילים ת/37 ות/38). 


החקירה התנהלה לאחר שאסי נעצר, אחרי שעזב את הבית ושהה בטבריה. לדבריו, הוא לא היה בקשר עם הבית בגלל שרב עם אביו, ולכן לא ידע שיש לו הזמנה מהמשטרה בביתו. 


בתשובה לשאלות שנשאל אמר אסי שאין לו מה להוסיף על מה שכבר אמר בחקירות הקודמות שלו, כשנעצר מספר חודשים קודם לכן (עמ' 18 לתמליל ת/37). 


הוא לא ידע אודות ההזמנה לחקירה למרות שאמו קיבלה לידיה את ההזמנה, הוא לא ניסה לברוח, הוא התקשר לחברו שי (שירזי) ואמר לו שאזל לו הכסף, ואז עדכן אותו שי שהמשטרה מחפשת אחריו והציע לו לבוא ולקחת אותו (עמ' 25-22). 


כשהחוקר טען בפניו שיש סתירה בין הגירסה שמסר לבין הגרסאות שמסרו חבריו, ביקש אסי לשמור על זכות השתיקה. 


אסי הכחיש שהיה עד לרצח של רענן (עמ' 34), וטען שהמכות שקיבל מהחוקרים כשנעצר היו המכות היחידות שקיבל בחייו. לדבריו, הוא לא מסוכסך עם איש בנתניה, הוא לא היה בזירת הרצח, וגם אם היו עדים שטענו שראו אותו שם – אין זה נכון (עמ' 45, 49 ו- 51). 


בהמשך חקירתו, שהתנהלה לאחר ששוחח עם עורך דין, שמר אסי על זכות השתיקה, שכן הוא קיבל הנחיה, לדבריו, שלא להשיב על שאלות, ולפיכך הוא פועל כעצת עורך דינו, וסרב לחתום על ההודעה ת/25 (ראה התמליל ת/38). 

9.
אסי נחקר פעם נוספת למחרת, 7.11.06, וחקירתו הוקלטה ותומללה.


במהלך החקירה הוצגו לאסי תצלומים מזירת האירוע, וקלטות וידאו ואודיו של חקירות עדים. הוא נשאל אודות מגרש החניה, אזור המועדון והדרך אליו, וטען שאינו מזהה את המקום. הוא המשיך לשמור על זכות השתיקה בעוד שהחוקרים ניסו לשכנע אותו שלטובתו כדאי שישיב על שאלותיהם, ולא יפעל בעצת עורך דינו שלא מודע לחומר החקירה שיש בידי המשטרה. הוא שב והסביר שהוא לא ברח, ושאין קשר בין הנסיעה שלו לטבריה והזימון לחקירה (תמליל ת/39). 


בהמשך חקירתו נשאל אסי אם הוא בחר שלא להגיב לשאלות משום שהוא חושש מנאשמים 1 ו- 2, והשיב, לאחר שהוא מתמהמה מעט: "לא מפחד מאף אחד, אין לי מה". הוא חזר על כך שאין בכוונתו לספק תשובת לחוקרים (תמליל ת/42). 


אסי הדגיש שנאשמים 1 ו- 3 לא נחשבים בעיניו כחבריו, אלא רק נאשם 2. הוא שלל הטענה שבפעם הקודמת "התבאס", כלשון החוקרת, שהוא נעצר, בעוד נאשם 1 לא נעצר (עמ' 13-11 לתמליל ת/43). 


לגבי המעצר הנוכחי הדגיש אסי שהוא לא ידע שמחפשים אחריו:

"ידעתי שהם נעצרו לא ידעתי שרוצים גם אותי. ברגע שידעתי ישר באתי.. אני באתי לנתניה, באתי להסגיר את עצמי, מה?... באתי לשים את הדברים אצל שי בבית, באתי להסגיר את עצמי... שי חבר שלי, שירזי... כי רבתי עם ההורים שלי, לא רציתי לשים את הדברים בבית..."
(עמ' 16). 


החוקרת ניסתה להביע הזדהות עם המצב הקשה שאסי נמצא בו, אך הוא טען: "... במצב שלי? אני לא מתחלף עם אף אחד... כי זה מה שאלוהים נתן וזה מה שאלוהים רוצה" (עמ' 27-26). ובהמשך: "... אני שלם עם החיים שלי.. וגם שאני נמצא כרגע בסיטואציה הזאת" (עמ' 29). 


החוקרים ניסו לשכנע את אסי שהשתיקה תהיה לו לרועץ, וזה יפעל לרעתו, אך אסי המשיך לשמור על זכות השתיקה, וכשנשאל מה תהיה תגובתו באם יוצגו בפניו ראיות חד משמעיות שיוכיחו שהיה בזירת הרצח – לא הגיב (עמ' 37). 


בהמשך חקירתו כפי שתומללה בתמליל ת/44 התייחס אסי למה שהשמיעו לו בקלטת עדותו של בנפשיאן, לפיו הוא נראה יוצא עם נאשם 3 מזירת הרצח כשהוא לבן כסיד ואמר: "... הוא (בנפשיאן) אומר שיצאתי לבן, חיוור, מה זה קשור פה?... אז מה הבעיה פה כאילו? אני לא מבין" (עמ' 3). 


הוא שב על הבקשה לשוב לתאו, ביקש שלא לחתום על ההודעה, אלא להשאיר את זה למחרת היום, ולבסוף סרב לחתום על ההודעה. החוקר ניסה להרגיע את אסי שהוא לא מוקלט ולא מצולם, ולכן אם הוא חושש ניתן לעבור למקום אחר כדי להמשך בשיחה, ואסי אישר שהחוקרת הציעה לו ללכת לשוחח איתה במקום אחר, אפילו בים. החוקר הסביר לאסי שהוא מבין ללבו ומבין שהוא חושש, ולכן הוא מציע לו לבחור מקום אחר לנהל את החקירה. הוא הציע לו ללכת איתו לקניון, ברחוב או לכל יעד שימצא לנכון (עמ' 20). החוקר אף הדגיש בפניו שהוא מאמין שהוא אינו הרוצח, אך ביקש ממנו למסור גירסה אמיתית. יתרה מזאת, אם הוא ימצא לנכון לטעון שהוא הרוצח הוא לא יאמין לו (עמ' 22). 

10.
אסי נחקר פעם נוספת למחרת, ביום 8.11.06 כאשר במהלך חקירתו נגבתה ממנו ההודעה ת/28 שבה שמר על זכות השתיקה בעצת עורך דינו. 


במהלך חקירתו הוצגה לו קלטת והוא זיהה את הדוברת כרעות רובין. לדבריו, ככל שידוע לו היחסים בינו לבין רעות טובים, אך ייתכן והיא כועסת עליו בעקבות הפרידה שלה מנאשם 2 (ראה גם עמ' 80-76 לתמליל ת/47). 


כאשר אסי התבקש להגיב לטענה של רעות לפיה הוא היה בג'יפ עם הנאשמים בזמן הרצח הוא השיב: "אין תגובה". 


בהמשך חקירתו, כפי שהוקלטה ותומללה בתמליל ת/47, סיפר אסי על קשריו ההדוקים עם נאשם 2, ועל הקשר העקיף שיש לו עם נאשמים 1 ו- 3. הוא ציין את הקשר שיש לנאשם 1 למועדון הסוהו בת"א והעלה אפשרות שנאשם 1 נמנה על בעלי המקום. לדבריו: 

"כמה פעמים הוא הזמין אותנו, הזמין את אבי לשם... מכבד אותו וזה... מה לי ולו?... מה אני צריך יזמין אותי לשתות?... כאילו שאם אבי היה מזמין אותי אז אין לי בעיה עם זה... כי זה הדדי".
(עמ' 7-6 בתמליל ת/47). 


אסי תאר את האירועים שקדמו להגעתם לשפיים: 

"אני הייתי במועדון... תשמע, באתי עם אבי... קיבלו טלפון, אמיר בבית חולים... בוא נלך הביתה... אולי שתיתי באותו יום אז הייתי קצת... אני תופס ת'ראש מהר. שתיתי כוס שתיים. הבנת? והלכתי הביתה... טוב אחי, הולכים הביתה. למה? כי הוא צריך ללכת הביתה. למה? כי באנו איתו.. זה האוטו שלו. למה אם היה לי אוטו אז הייתי נשאר, אתה מבין?...".
(עמ' 12-11, ועמ' 29). 


בהמשך החקירה אמר החוקר לאסי: "הבעיה הכי גדולה... תיק רצח... זה, אין עבירה יותר חמורה מזאת", ואסי השיב: "יש לי בעיה גדולה" (עמ' 20), וצייר את מצבו כ"בין הפטיש לסדן" (עמ' 24). 


החוקר אמר: "אתה לא פוחד שהסדן יהיה קרוב לפטיש?", ואסי השיב: "אין הרבה ברירות... עדיף לקבל פטיש.. אז אין סדן ואם אין סדן או או.קי אני כבר יודע ש... יש לי פטיש על הראש". 


לאחר השמעת קלטת החקירה של רעות רובין טען החוקר שברור מתוך העדויות שנאשם 1 ירד מהרכב, ואסי ברר אם פרט לרוצח גם שאר יושבי הרכב עומדים לשאת בתוצאות. החוקר השיב כי "כולם הולכים לאכול את התיק בענק, כל הרביעייה...", וניסה לשכנע את אסי שכדאי לו להוציא עצמו מאישומים שאין לו קשר אליהם, יש סיכוי שישב שנה, שנתיים במאסר, אבל למה הוא מתעקש לשבת שנים רבות במאסר על לא עוול בכפו?. החוקר הציע לאסי להיות "עד מדינה", אסי השיב: "אתה בא לקראתי", והחוקר ציין שהוא בא לקראת כל המעורבים בפרשה (תמליל ת/48). 


החוקר ביקש מאסי שאם הוא מחליט לפתע שהוא רוצה לדבר איתו, שיפנה אליו, ואסי השיב: "בסדר, אני אבוא". אסי הדגיש שהוא חושב רבות על הוריו, ועל התגובה שלהם למצבו, וברר האם רעות קושרת אותו לאירוע, והחוקר השיב: "לא. היא מזכירה אותך ברכב. היא אומרת שהיית ברכב... היא אומרת שפרנסואה ירד מהג'יפ...". אסי ציין שהוא מסכים עם החוקר שמדובר ב"תיק לא פשוט", אבל הוסיף כי "הוא לא פשוט לא רק מהסיבות שלך". 


בסוף החקירה סיפר החוקר לאסי שיש לחוקרים ראיות שקושרות את החבורה לזירה, בין היתר גם כובע שנמצא בזירה וממנו הפיקו דנ"א, ואסי שאל האם נלקח דם גם מנאשם 3 לצורך התאמת דנ"א. 

11.
החוקר תומר שמש כתב זכ"ד ת/71 על חקירתו של אסי ביום 8.11.08. 


לדבריו, במהלך החקירה אסי ביקש לדבר שלא בחדר החקירות. הוא יצא איתו לקומת הקרקע של המרחב. הם נכנסו למטבחון צמוד ושם הסביר לו אסי שהוא נמצא במצב בעייתי, וכדבריו: "תומר, אתה לא טיפש, אתה יודע בדיוק למה אני מתנהג ככה בתיק ולמה אני לא יכול לדבר". לאחר מכן הם יצאו ופנו לשדרת האקליפטוסים הקרובה לתחנה, שם הם המשיכו לשוחח על התיק. אסי פנה אליו, טען שהוא נמצא "בין הפטיש לסדן" והסביר לו כי הוא מעדיף לקבל פטיש על הראש, גם אם הוא שוקל 5 ק"ג, או 10 ק"ג, או אפילו 100 ק"ג, שכן גם אם יפצע, לבסוף יבריא ויחזור למעגל החיים. לגבי הסדן הוא טען כי: "אם גם הפטיש יכה בו וגם הסדן יכה בו אין לו סיכוי לצאת בחיים". 


אסי הסביר לו שהוא מעדיף להיעדר מהבית למשך 5 או 10 או 20 שנים, או אפילו לכל החיים, מאשר שאמו תבקר אותו בבית הקברות, ונתן לו דוגמאות רבות שמעידות כנראה על מצבו הנפשי. בין היתר הסביר לו אסי שעדיף ליפול ממגדל שלום, אז עוד יש סיכוי להינצל, להיפצע בלבד, מאשר ממטוס, כי אז המוות הוא בטוח. כאשר הוא (החוקר) הציע לו לרדת ממגדל שלום שלא בדרך של קפיצה, אלא במדרגות, השיב אסי שאם יגיע למטה דרך המדרגות, ישר יעלו אותו על המטוס ומשם הוא יאלץ לקפוץ. 


לדברי החוקר הוא פרש בפני אסי את הראיות שיש בתיק, את העובדה שברור להם שהוא היה בג'יפ ביחד עם השלושה האחרים, ואסי השיב שגם אם יצטרך למכור חלק מגופו או חייו, יעדיף לעשות כן ולשמור על האנשים שהוא אוהב "... גם למות בשבילם". 


הוא הציע לאסי הגנה, במידה ויש לו חשש למסור את הגירסה האמיתית לאירועים, ואסי הגיב כדלקמן: 

"תומר, נגיד שאני בא אליכם ומקבל ממכם תעודת ביטוח ואתם מבטיחים אותי במאה אחוז שאני לא אפגע... לשנה, או לחמש שנים או לעשר שנים. אז בסדר. מה יקרה אחרי עשר שנים? מי יבטיח לי שאני לא אפגע? והכי גרוע מה יקרה אם להורים שלי או לאחים שלי תהיה "פתאום" תאונה. מי יבטח אותם? מי ידאג להם? תומר, אתה רואה שאתה לא יכול להבטיח לי שלא יקרה להם שום דבר... לנקמה אין יום ושעה והיא יכולה לבוא גם אחרי עשר שנים". (עמ' 4 לזכ"ד ת/71). 


כששאל את אסי אם הוא חושש מפני החשודים האחרים בתיק אסי הנהן בחיוב, הוא שאל את אסי מדוע הוא לא מוסר גירסה רק ביחס אליו, ואסי השיב שהוא מעדיף שיכרתו לו את הידיים או הרגליים ושלאמא שלו יהיה את מי לבקר, מאשר למות. כמו כן ציין "שהשלים עם העובדה שמה שיש לנו זה מה שיכניס אותו לכלא או יוציא אותו מהכלא וזה מה שהוא יכול לעשות כדי להמשיך לחיות". 


הוא הדגיש בפני אסי שגם אם יודה, שלא יצפה שהוא ישוחרר לביתו, שכן אין לו תעודת ביטוח לשחרור ממעצר, ואסי שב וחזר על כך שהוא יודע שמאמינים לו שלא הוא הרוצח, והוסבר לו שהוא לא חשוד כמי שדקר את המנוח, אלא כמי שהיה שותף למעשה. 


אסי הדגיש שאינו בחור אלים, מעולם לא רב מכות, ואם הייתה לו הזדמנות למנוע רצח, לא היה מהסס לעשות כן. הוא מצוי בין הפטיש והסדן והוא מעדיף לשבת בבית סוהר מאשר לבקר את יקיריו בבית הקברות (עמ' 6). 


לאחר שהם חזרו לתחנת המשטרה הם צפו בקלטת העדות של רעות רובין, ובכל פעם שהיא חזרה על הדברים כי נשקפת סכנה לחייה, מאחר ומשפחת אבוטבול מעורבת באירוע בעט לו אסי ברגל ואמר לו, תוך שהוא מביט אליו "אתה רואה? אתה מבין אותי למה אני מתכוון?". כאשר אסי נשאל מפורשות האם הוא מפחד מהחשודים האחרים או ממשפחת אבוטבול, או האם קיבל איומים ממשפחת אבוטבול - אסי לא שלל את הדברים והנהן בראשו לחיוב (עמ' 7). 

12.
אסי נחקר פעם נוספת ביום 9.11.05. חקירתו הוקלטה ותומללה בתמלילים         ת/49 - ת/60, ולא נכתבה ההודעה על מנת ליצור קשר ישיר עם אסי מבלי להתנתק. 


עפ"י טענת המאשימה בחקירה זו, כמו בחקירות שבאו אחריה, כינה אסי את נאשם 1 בכינוי "תמי". 


אסי סיפר אודות הקשר שהיה לו עם תמי, והחוקרים ניסו לשכנע אותו שלא כדאי לו להקריב את החירות שלו בשביל תמי. אסי השיב: 

"אחת טוב לי... לא יודע הקשר עם תמי.. אתה יודע מה אני אומר לך מה שאמרתי לך זה לבן זה לא מעניין אותי הוא לא מעניין אותי הוא יכול להגיד מה שהוא רוצה אני אומר לך שאני חזרתי עם תמי הביתה וזה בדוק, בדוק...". 

בהמשך התנהלו בין החוקר לאסי חילופי הדברים הבאים: 

"החוקר:
השומר אמר שהוא ראה אותך... הנאשם יוצאים מהחנות... אני אמרתי לך שתמי התקשרה לחברה שלך... השאלה שלי למה היא לקחה אותך הביתה יש לה עכשיו סידורים דחופים. 


אסי:

... לקחה אותי הביתה. 


...

החוקר:
לא שאלת את קרובי המשפחה של תמי מה קרה אחר כך? 


אסי:

כלום. 

החוקר:
אם נדמה לי שהחולצה הלכה ב- 700 שקל קנו את החולצה... לא שאלת? את קרובת המשפחה של תמי, איך מה?... למה מה את מפגרת 700 שקל? 

אסי:
לא זה לא לא התקרבתי... היא אמרה לי גם אני אמרתי לה ששמעתי שהיה בלאגן... 

החוקר:
והיא לא יודעת ש... קרוב משפחה שלה קנה את החולצה ב- 700 ש"ח? היא יודעת היא קיבלה חבילה אחר כך".

(עמ' 5-7 לתמליל ת/49). 


החוקר הציג בפני אסי עדות לפיה הם היו נוהגים להתבודד, לדבר רק בחוף הים, לסגור פלאפונים, כאשר ביקשו להתעדכן אודות הרצח, ואסי השיב שאין לו מושג. ציין שהלב שלו נקי ולא מענין אותו כלום, "הוא לא מלשין ולא פתח על אף אחד... אבל טוב לו... טוב לו על הלב..." (עמ' 14-8). 


בהמשך חקירתו, כפי שתומללה בתמליל ת/50, סיפר אסי: "הלכתי עם תמי לחנות, נכון?... עם תמי הלכתי לחנות.. וחזרתי עם תמי... אני אומר לך אני אספר לך בול על החמש חודש המחורבנים שהיו לי עם תמי", וסיפר על חברה שפגש בטיול בתאילנד, תמי מימון (עמ' 3-2). 

13.
בשלב זה החוקר יזהר עצמון נכנס לחדר ותומר שמש עדכן אותו שאסי רוצה לספר לו אודות חברה שלו. יזהר ביקש לברר האם אסי רוצה לעלות למעלה, ואסי השיב שלא איכפת לו, מבחינתו אפשר גם לנסוע, והחוקרים יכולים להחליט לאן הם ילכו (עמ' 12-11). 


בהמשך החקירה הופגש אסי עם בני משפחתו, בנוכחות החוקרים, הם אכלו ושוחחו אודות נושאים שאינם קשורים לחקירה. לאחר מכן החוקרים שוחחו עם אסי ביחידות, וניסו לשכנע אותו למסור עדות מדויקת:

"תסביר למה אתה לא עשית שום דבר. תסביר למה אתה לא קשור לרצח. תסביר למה אתה מפחד...".

(עמ' 53 בתמליל ת/51). 


אסי סיפר לחוקרים שהוא שקל לגשת לקברו של המנוח רענן לוי סמוך ליום כיפור. החוקר שאל את אסי: "היה שווה לך בגלל תמי כל החארטה הזו? כל השנתיים האלה? אתה כאילו כבר שילמת על המאסר שלך. יעני, גם אם אתה תקבל שנה, הפסדת שנה אחת במעצר...", ואסי השיב: "על משהו שלא עשיתי" (עמ' 5 לתמליל ת/52). 


אסי נשאל ממי ומפני מה הוא מפחד, והשיב שהוא אינו מפחד מאף אחד. החוקר אמר לו שאם הוא לא היה מפחד, כנראה שהוא לא היה יושב כעת בחקירה, וניסה לשכנע אותו למסור גירסה מהימנה, תוך שהוא חושף בפניו חלק מהראיות שהצליחו לאסוף, אך אסי לא הגיב (התמליל ת/53). 


בהמשך נשאל אסי אם במקרה והוא היה נתפס, לאחר שביצע עבירה או מעשה אסור, ביחד עם חברים, היה מודה בדבר ביצוע המעשה או "קובר" את חבריו ביחד איתו, וענה: "הייתי אומר זה אני" (עמ' 3 בתמליל ת/54). 


החוקרים ניסו לשכנע את אסי שנאשם 1 אינו חבר שלו, ובוודאי שלא חבר אמיתי, שכן הוא בחר לקבור" את חבריו ביחד איתו, ולעגו ל"אסטרטגיה" בה נקט (עמ'     4). 


אסי ביקש מהחוקר ניסן בן ארויה לשוחח עם תומר, ותומר נכנס והמשיך בחקירתו. תומר ניסה להציג בפני אסי את המצב שבו הוא מצוי והיכולת שלו להציל את עצמו בטרם יחל המשפט, ועל כן הוא שאל "אם אתה מוכן שאבא שלך יבכה בלילות, וצ'רלי יחייך בלילות?... כואב לי שאתה בעניין הזה", ואסי השיב שאינו רוצה בכך (עמ' 12 לתמליל ת/54).

14.
תומר הביא בפני אסי את רעות כדוגמא למי שאזרה אומץ ומסרה עדות, גם אם פחדה וחששה לשלום משפחתה (עמ' 13). הם יצאו מהחדר וכשחזרו אמר אסי לחוקר "אתה הרגת אותי", והחוקר השיב לו: "אתה הרגת את עצמך... אסי למה אתה צריך להרוג את עצמך. למה?..." (עמ' 27). 

החוקר תומר שמש אמר לאסי שלמיטב הבנתו גם נאשם 3 הוא לא הרוצח, ויש להבחין בינו ובין שאר הנוכחים בג'יפ. כמו כן ציין בפניו שנאשם 2 ואמיר כבר "מכרו" את נאשם 1, והסביר לאסי שאסור לו להשפיע עליו, לאחר שבחר לשמור על זכות השתיקה (עמ' 22 לתמליל ת/55). 


לאחר הדברים האלה סיפר אסי על החברה תמי שפגש בתאילנד, ועל מערכת היחסים ביניהם (עמ' 12-2), ומידע זה היה הבסיס ל"משל" שהוא הציג בפני החוקר בהמשך חקירתו כפי שתומלל בתמליל ת/60. 


לדבריו, הוא הלך עם תמי לחנות טומי הילפינגר והיא קנתה לעצמה חולצה ב- 700 ש"ח:

"... היא שמה את החולצה עליה. אה, מה היא אומרת לי? אחרי שהיא קנתה את החולצה? יו איזה לא נעים... אם היית רוצה, לפני שקנית את החולצה, יש תווית. על התווית יש מחיר, יש מחיר... זה אותו דבר כמו שהיה עם הג'ינס דיזל... נכנסתי איתה אמרתי לה, היה לי כסף בכיס, היה לי איזה 2,000 ש"ח... אמרתי לה כפרה, קחי ... ג'ינס ב- 900, 500... תהיה הגיונית קצת. אחד הג'ינס שלה היה 1,700... ".
(עמ' 14-13). 

"היא לא ידעה את המחיר, אני שאלתי את המוכר. בכמה קנית?... היא הובילה אותי... נכנסתי איתה לטומי. אני בראש שלי היה חולצה ב- 250, נלך הביתה... היא לקחה חולצה של 700... כסף היה אצלה בכיס, לא אצלי... היא שילמה ויצאה... זה אני לא ידעתי שיש לה 700 שקל בכיס... לא ידעתי שיש לה כסף בכיס... ואם הייתי יודע, לא הייתי נותן לה לקנות... תומר, לא הייתי נותן לה לקנות. וגם אתה יודע את זה שלא רציתי אותה לקנות... זה לא אני קניתי, זה אני. לא אני אמרתי לה בואי לטומי... לא ידעתי שהיה לה כסף בארנק. ויותר מזה, שאני לא ידעתי מה שהיא קנתה עד שהיא לא אמרה לי... קודם כל אני לא ראיתי שהיא קונה... לא ראיתי שהיא קונה. היא מגעילה אותי... גם לא ראיתי שהיא מוציאה את הכסף... ראיתי את החולצה. לא ראיתי אותה סופרת את הכסף, לא ראיתי. ראיתי את החולצה אבל לא ראיתי את התווית של החולצה...".

(עמ' 19-17). 

15.
בשלב זה של החקירה, שתומללה בתמליל ת/60, הצטרף לחקירה יזהר עצמון ותומר עדכן אותו שאסי רוצה לספר לו סיפור על חברה שלו תמי. 


אסי פנה ליזהר וסיפר כי את תמי פגש בתאילנד, היא מתגוררת במודיעין, הם היו 5 חודשים ביחד ואמא שלו לא אהבה אותה. האירוע האחרון, הוא "הקש ששבר את גב הגמל", היה לפני יום כיפור. הוא ביקש מאמא שלו כסף לקנות נעליים, והיא נתנה לו 200 $. מכיוון שתמי טענה שגם היא צריכה בגדים, הוא החליט לתת לה מחצית מהסכום. הם הסתובבו בעיר, נכנסו לחנויות ואז הגיעו לקניון. תמי נכנסה לחנות של טומי הילפינגר. הכסף היה אצלה. הוא חשב שהיא תקנה נעליים ב- 250 ש"ח וחולצה ב- 250 ש"ח. תמי יצאה מהחנות עם חולצה שעלתה 700 ש"ח, ואמרה ש"לא נעים לה". אסי כעס מדוע היא לא הסתכלה על תג המחיר, שכן לא נשאר לו כסף לרכישת נעליים (עמ' 5-2 לתמליל ת/60). 


בהמשך אסי התחיל ב"סיפור חדש", כפי שהצהיר החוקר תומר, על אירוע שבו תמי לקחה אותו לקנות חולצה. לדבריו בתחילה לקחה אותו תמי לחנות נעליים, הוא לא נכנס איתה לחנות ולאחר מכן היא נכנסה בפתאומיות לחנות של טומי, משכה אותו, אבל הוא נשאר בחוץ. 


לדבריו: 

"אני לא ראיתי את החולצה שהיא רצתה לקנות, לא ראיתי אותה.. ראיתי את החולצה אבל לא ראיתי את הפירמה. את התג שלה... אני יודע שהיא חולצה.. אני לא ידעתי שיש לה 700 ש"ח בכיס... וגם לא ידעתי שהיא שילמה על החולצה... ואז היא באה ואחרי כמה זמן, הבנתי שהיא קנתה אותה!... היא הוציאה כסף וקנתה את החולצה". 


ובהמשך: 

"... לא ראיתי שיש לה כסף.. הלכתי אחריה... לא האמנתי שהיא תלך ותקנה חולצה ב- 700 שקל, לא, לא עלה בדעתי וגם כשהיא קנתה את החולצה... לא האמנתי שזאת חולצה ב- 700 שקל.... לא האמנתי שזה 700 ש"ח ולא 200 ש"ח... הבנת את ההבדל בין ה- 700 ל- 200?"
(עמ' 9-7). 


לדבריו, תמי נכנסה לחנות מהדלת הימנית, בחנות הייתה הפסקת חשמל, הוא לא ראה כלום. את החולצה הוא לא ראה מולו, כי היא באה מהצד. החולצות היו בצד הימני של החנות (עמ' 11-10). 


אסי פנה לתומר ואמר לו שיזהר עדיין לא מבין "מה זה תמי", ויזהר שאל האם מדובר ב"תמי הג'ינג'ית"?, אך אסי המשיך ותאר את האירוע: 

"כשתמי, כביכול, באה לי בטעות... אולי... להיכנס בסטנד! היא לא התכוונה להיכנס בסטנד!... כי החולצה, יצאה... בצד ימין... שהייתה על הסטנד בצד ימין, היא פתאום הופיעה.. וברגע שהיא הופיעה הוא ישר... נו... היא..."
(עמ' 11). 


תמי נכנסה לחנות עם פנס, כי היה חושך. היא ראתה את החולצה, לקחה את הכסף וקנתה את החולצה. היו גם חולצות רחוק רחוק, ולפתע, הגיחה החולצה, על הקולב, בצד ימין. תמי לא פגעה בחולצה, וכך גם חברות של תמי שהיו לידה, לא נגעו בחולצה. 

"תמי נכנסה לחנות, בקיצור... ראתה את החולצה, לקחה את הכסף... לא שאני ראיתי את הכסף, כי אם הייתי רואה שיש לה כסף ביד... אני לא הייתי נותן לה בחיים לקנות את החולצה... הבנת? היא לא תקנה לי חולצה של ילדים במחיר כזה!"

(עמ' 13). 


הוא ראה חולצות, אבל לא את זו ספציפית. הוא ראה את החולצה על קולב, ולא על הרצפה. לא היתה הזדמנות שראה את החולצה על הקולב ופתאום היא לא היתה עליו יותר, גם לאחר שתמי שילמה על החולצה, החולצה נשארה על הקולב, ולא נפלה. כשתמי נכנסה לחנות היא לא אמרה שום דבר ולא הייתה עצבנית (עמ' 15-14). 

16.
לאחר סיפור "תמי והחולצה", החוקר יזהר עצמון הסביר לאסי שאין טעם בסיפורים שלו מכיוון שהם בסיומה של החקירה ועומדים להגיש כנגדו כתב אישום. הוא המליץ לאסי להציל את עורו כעת, וציין מפורשות בפניו שהוא מבין שמדובר במשל. אסי אישר זאת, והסביר שתמי היא לא "סתם בחורה", היא בחורה עצבנית. יזהר ביקש לוודא האם תמי היא ג'ינג'ית, ואסי לא השיב. אסי הסביר ליזהר שיש לו "סיבה טובה" להתנהגותו, יזהר ותומר ביקשו לוודא האם הסיבה הטובה היא תמי ואבא שלה ואסי השיב: "יש סיבה...". 


אסי נשאל האם בעקבות האירוע הוא הפסיק להסתובב עם תמי והשיב: "... לא הייתי מסתובב איתה אף פעם, אף פעם לא הייתי חבר שלה", וכן הבהיר: "אף פעם לא הייתי חבר של פרנסואה... אני לא מדבר איתו בטלפון, כלום אין לי איתו... שאני רואה אותו אני גם לא לוחץ לו את היד... אני מכיר אותו... הוא מכיר אותי...". 

לעומת זאת, יחסיו עם נאשם 2 ועם שי שירזי הם "כמו אח" (עמ' 23). 


בהמשך חקירתו תאר אסי את ארועי אותו ערב. לדבריו, באותו ערב נאשם 2 הציע לו לצאת, ורק כאשר נפגש איתו גילה שגם נאשמים 1 ו- 3 מצטרפים, אך אז זה כבר היה מאוחר מדי כדי להתחרט. הם נסעו למשכית, וכעבור זמן מה נאשם 2 בא אליו ואמר לו שהם הולכים. לדבריו, אם נאשם 1 או נאשם 3 היו מגיעים אליו, כנראה שהיה בוחר להישאר במשכית, אך נאשם 2 אמר לו שקרה משהו שקשור לאח שלו, הוא עלה לג'יפ ולא שאל כלום, הוא ישב מאחור, ואפילו לא ידע לאן הם נוסעים (עמ' 26-25). 


אסי הבחין בין האירוע שקרה בשדרה החשוכה בקניון, בצדו האחורי (הוא האירוע נשוא כתב-האישום), לבין האירוע, שקרה בכניסה בצד הקדמי של הקניון  (הוא אירוע הקטטה). 


לדבריו: 

"... שהלכנו איתה (עם תמי) בקו של החנויות - אז פתאום היא נכנסה... לחנות, לחנות... ואני לא הבנתי... עזוב את מה שהיה בשדרה החשוכה בצד האחורי של הקניון, אני מדבר איתך על מה שהיה בצד הקדמי בכניסה...".
(עמ' 27-26). 


תמי נכנסה קודם כל לחנות נעלים, ורק אח"כ לחנות של טומי. כשתמי נכנסה לחנות הנעליים הוא המתין בחוץ, משום שלטענתו "זה לא בשבילי - זה נעליים של נשים". הוא לא ראה את תמי בוחרת או מודדת נעל. כשתמי יצאה מהחנות הוא היה בטוח שהם חוזרים הביתה, ואז הוא גילה להפתעתו שהיא נכנסת לחנות נוספת של טומי. היא כל כך רצתה את החולצה, ואחרי שקנתה את החולצה, הוא היה בטוח שעלותה הייתה 200 ש"ח, הוא לא עיכל את זה שהיא עלתה 700 ש"ח, ורק כעבור יום הוא הבין שקנתה ב- 700 ש"ח (עמ' 30-26). 

17.
החוקרים טענו בפני אסי שגירסה זו אינה מתיישבת עם הגירסה שמסר בנפשיאן, ואסי השיב שבנפשיאן משקר והוא מספר את הסיפור האמיתי על תמי (עמ'         31-30). 


כשהחוקרים הטיחו בפני אסי שלאחר האירוע "תמי" לא נסעה לנתניה אלא חזרה לת"א, השיב אסי שלא ברור לו מדוע תמי נסעה לכיוון ההפוך. כשהוא ירד בבית כל מה שידע זה שתמי קנתה חולצה ב- 200 ש"ח. תמי לא סיפרה בדרך שהחולצה עלתה 700 ש"ח, היא לא הוציאה מילה מפיה. 


כאשר הבין למחרת מה היה מחיר החולצה הוא לא חדל לבכות "על המחיר", למרות שלא שילם, לא נגע בחולצה ולא ראה את התג שלה. יתרה מזאת, הוא לא ראה את הפירמה שלה או את המידה שלה. 


אסי התבקש לתאר את שדרת החנויות הארוכה שהלך בה עם תמי. לדבריו, מדובר בשדרה צרה, ארוכה, וחשוכה. הוא הסביר שתמי משכה אותו ולא היה לו סיכוי להתחמק ממנה. החולצות היו ממול, רחוקות, הם התקרבו אליהן, והבחינו ב-      3 – 2 חולצות מצד ימין שלא ראו קודם לכן, "ואז... לא ראיתי... ולא חושב, לא פגע באף חולצה ולא פגע באף קולב... פשוט, תמי יצאה מהאוטו נעצר, תמי יצאה, קנתה את החולצה... רק תמי, תמי קנתה את החולצה" (עמ' 34-33). 


לדבריו, תמי נכנסה מהדלת הימנית של החנות, החברה של תמי שישבה מצד שמאל לא יצאה מהרכב, וגם הוא והחברה הנוספת שישבה מאחור לא יצאו מהרכב. כשתמי יצאה מהרכב היא צעקה למה המחיר יקר. בהמשך, הדלת השמאלית של החנות אכן נפתחה, ובת דודה של תמי יצאה, אבל מאחר ותמי כבר יצאה והספיקה לשלם לא היה טעם ליציאתה של בת הדודה מהרכב (עמ' 35-34). 


אסי אישר שהוא אמנם ראה את החולצה על הקולב אבל לא ראה את תמי קונה את החולצה, לא ראה אותה משלמת ולא יודע איזה כסף היה לה. 


החוקר תומר שאל האם תמי הייתה במרחק מהקולב או צמודה לו ואסי השיב שהיא הייתה במרחק: 

"... היא לא קרובה לחנויות. היא הלכה אל החולצה... היא הלכה אל המדפים. החברה שלה היא יצאה רגע מהחנות, לא בשביל!! לא!!... לא! בשביל לקנות!! לא!!... ואז באו לצאת מהחנות ואז היא לא הספיקה להיכנס... לא הספיקה להיכנס לחנות.. אז היא הלכה, היא הלכה". (עמ' 37-36). 

18.
בהמשך חקירתו הדגיש אסי שהוא "לא מודה בכלום". כל מה שמעניין אותו זה להוציא את מה שיש לו "על הלב", כי נמאס לו, ולא איכפת לו, ואם לא היה מספר את הסיפור על תמי היום, הם היו מוצאים אותו תלוי בתאו ועכשיו בכוונתו לחזור לתא המעצר ולישון "כמו מלך". הוא מאמין שהחוקרים יודעים שהוא "ילד טוב" ולא מסוגל לפגוע אפילו ב"חתולה", מעולם לא רב ולא נהג באלימות, וכדבריו: 

"... למרות שתמי היתה בחנות, אז... לא קניתי!!!... כי אני לא כזה, אני לא מסוגל... אני לא מפחד... זה שאני מספר לך עכשיו על תמי? 1 אני עכשיו הולך למעצר ואני יושן כמו מלך...".

(עמ' 41). 


בהמשך אסי הסביר שתמי היא בחורה כועסת, היו להם שיחות והיא הסבירה לו "מפורשות" את "הקשר", בלי שהוא מסביר למה כוונתו. 


בהמשך נשאל אסי על חנות הנעליים הראשונה (ארוע הקטטה) והשיב שהוא עצמו לא ראה את תמי מודדת נעליים (קרי, לא ראה את נאשם 1 מכה). הוא אישר שהם הגיעו לקניון ברכב של תמי, הוא המתין לה בכניסה, מחוץ לרכב, בזמן שמדדה נעליים, ולא היה ביניהם קשר עין. תמי חזרה והם הלכו בשביל של החנויות, לאחר שהיא "לא מצאה בגדים, היא לא מצאה כלום, היא לא מצאה נעליים - די! נגמר! היא לא מצאה כלום... אז אנחנו הולכים בשביל של החנויות... היא מכניסה אותי לחנות... היא מכניסה אותי לחנות... לחנות של טומי" (עמ' 44). 


אסי חזר על התיאור של "קניית החולצה" לפיו רק תמי שלמה כסף על החולצה, אף אחד לא עזר לה למדוד ולבחור את החולצה, ואף אחד לא נגע בחולצה ולא עזר לה לשלם. תמי היא היחידה שנכנסה לחנות החשוכה, ורק כעבור יום הוא למד שתמי קנתה ב- 700 ש"ח (עמ' 45). 


לגבי השומר שראה גם את החברה של תמי הסביר אסי, כי: 

"... היא לא הספיקה להגיע אלינו, לא הספיקה לבוא!... רק תמי נכנסה לחנות של החושך. רק תמי נכנסה... כולם חיכו מחוץ לחנות... כי החברה של תמי היא נכנסה, נכנסה ויצאה, אבל היא לא קנתה שום חולצה, היא לא נכנסה והיא לא הספיקה... נכנסה אבל לא בקטע של להיכנס... נכנסה... ויצאה... אני לא חושב שהיא ראתה גם את החולצה... היא ברגע שהיא ראתה את הקולב, היא גם.. היא גם לא... פגעה בקולב - לא! היא ישר... נעצרה...".
(עמ' 47-46). 


תמי הלכה לכיוון הקולב, ורק היא זו שהתקרבה אליו. החברה של תמי נכנסה וישר יצאה מהחנות, ובכל מקרה לא נגעה בקולב. על תמי היה לעבור כברת דרך עד שהגיעה לקולב, שכן "החולצה לא הייתה לידה - היא הלכה לקולב". 


אסי שלל את גירסת השומרים, כפי שעולה מדברי החוקרים, שחברה של תמי שישבה משמאלה נגעה גם היא בקולב, והסביר: "אולי זה היה נראה להם... זה לא! בדוק שלא". אם הוא היה יודע שתמי מתכוונת לקנות את החולצה - הוא היה הולך ולוקח את החולצה, אבל הוא לא האמין שתמי מתכוונת לקנות אותה ב-  700 ש"ח והוא לא ראה את החולצה לאחר שתמי קנתה אותה (עמ' 48). 


הוא ראה את החולצה על הקולב, ומימינה עמד קולב נוסף, קצת יותר גבוה. החולצה היא הייתה רחוקה, והיה חשוך, ולכן אין לו מושג מה צבעה (עמ' 50). 


תמי וקרובת משפחתה החזירו אותו לביתו. חברה של תמי לא חזר איתם ברכב, אחרי שיצאו "מהקניון", הוא לא יודע מדוע וגם לא שאל לאן הוא הולך (עמ'       51-50). 


לקראת סוף החקירה החוקר יזהר עצמון "פיענח" את הסיפור של אסי ביחס לאירוע נשוא כתב האישום, וביקש מאסי לא להגיב ולא לאשר, ואמנם אסי לא הגיב על הדברים אלא הדגיש שהוא דיבר על תמי. יזהר חיזק את דבריו אך הדגיש שהוא יאלץ בשלב כלשהו למסור את הדברים שנאמרו מפיו של אסי, ואסי הגיב: "אבל אתה לא יכול לבוא ולהגיד שאני אמרתי לך את זה.. שלא תבוא ותספר להם סיפור על תמי". 


כך הציג החוקר יזהר עצמון את הדברים שאמר אסי, כשהוא מתייחס לאירוע נשוא כתב האישום: 


"... בתיק הרצח הזה! יש לנו ארבעה אנשים שהם חשודים. הראשון קוראים לו פרנסואה - השני קוראים לו אבי - השלישי קוראים לו שי והרביעי קוראים לו אסי, אני לא יודע אם אתה מכיר אותם?! אסי?! אבל, אלה ארבעה אנשים שיש לנו, מה שאני חושב שהיה באותו ערב, זה שהרביעייה הזאתי נסעה להרצליה, בג'יפ של פרנסואה וישבו, ב... מועדון... הרביעיה הזאתי - נסעה למועדון משכית בהרצליה ואז, אח של אבי - קוראים לו אמיר - הוא התקשר לאבי ואמר לו שמע... יש בלגן עם אח שלי - בוא נוסעים... אסי - לא ידע על מה מדובר, שי - לא יעשה - שי אני לא יודע אם ידע או לא ידע - פרנוסאה אני לא יודע אם הוא ידע - או לא ידע, אני יודע שאבי פנה לאסי - ואמר לו בוא הולכים... אסי מתוקף היותו חבר, מתוקף היותו - כשהוא בא לאותו בילוי - עלה לאוטו, ונסע חזרה!! מבחינת אסי הוא לא יודע לאן הוא נוסע - הוא לא יודע... אבל, אז הם מגיעים למועדון שפיים... הוא נשאר מחוץ ל... לשער המערבי - בחנייה בחוץ.. הוא לא רואה לאן א... פרנוסאה, שי, ... ואסי... א... אבי... הולכים... אסי נשאר בחוץ, לגבי שי, אני לא יודע לענות לך - זה חד משמעית, אבל לגבי אבי ופרנוסאה - הם הגיעו לשם - אני יכול להגיד לך שגם אביב היה שמה, אֶה... ואז יש שם אֶה, קוראים שם כל-מיני דברים, יש שם תגרה המונית, שאסי לא רואה - הוא בחוץ... ואז חוזרים אֶה כל הרביעייה חוזרים לאוטו, אסי בטוח שהם נוסעים הביתה - שי בטוח שהם נוסעים הביתה, אתה יודע מה? לא יכול להתחייב כמו של שי... אבי נוהג... פרנסואה לידו, אה שי יושב בימני אחורי, אסי יושב בשמאלי אחורי, אֶה הם מתחילים לנסוע, פונים ימינה - אסי - מופתע מכל הסרט הזה, הוא בטוח שנוסעים הביתה לוקחים אותו לצד הדרומי של המועדון פתאום אבי עוצר את האוטו פרנסואה יוצא מהדלת הימנית קדמית שי יוצא מהדלת הימנית אחורית פרנסואה דוקר את הילד הזה למוות, חוזר לאוטו אבי מסובב את האוטו נוסעים לשם, שי לא מצליח לחזור לאוטו והוא יוצא בדרך השביל המזרחי שם פוגש אותו איציק בנפישאן. ולאחר מכן נשארים באוטו: פרנסואה בצד ימין קדמי, אבי נוהג, אסי יושב בשמאל אחורי - נוסעים לכיוון נתניה . אסי יורד בבית. פרנסואה ואבי ממשיכים לבית חולים לניאדו". 


בסוף חקירתו אסי אישר שהוא בכה אחרי שגילה את מחיר החולצה, הוא עודנו בוכה על כך, ומאז לא היה לו יום אחד של שקט (עמ' 56-57). 

19.
את חקירתו של אסי ביום 9.11.06 תאר החוקר תומר שמש בזכה"ד ת/75 מיום 10.11.06 בשעה 16:00, ובזכה"ד ת/76 שכתב באותו יום. 


בזכה"ד ת/75, שנושאו חקירתו של אסי בן דוד לאחר שמסר את הוידוי במסגרת "משל תמי", כתב החוקר שמדובר בשיחה שהתנהלה בינו לאסי, לאחר שאסי סיפר את הסיפור על תמי, ולאחר שהוא אכל בקרב בני משפחתו שהורשו לבקרו. אסי סיפר לו שירדה לו אבן מהלב, והשיב בחיוב לשאלה האם ירצה ללכת לקברו של המנוח ולקרוא פרק תהילים שם, שכן מבחינתו זה יהיה כמו "אצטון ללב... או שאולי זה יגרום לו לפוליש". לאחר מכן אסי ביקש לצאת איתו לשירותים, ובדרך הוא פנה אליו ואמר לו כי "אם זה לא היתה תמי ברור שהיה לו הרבה יותר קל להגיד את האמת", הוא הסכים עם אסי ואמר שהוא מבין ללבו. 

20.
בזכרון הדברים ת/76 תאר החוקר תומר שמש את חקירתו של אסי בעקבות הוידוי על "תמי". 


לדבריו, אסי סיפר לו אודות יחסיו עם חברה שלו לשעבר, תמי. לאחר מכן הוא סיפר לו אירוע מסוים שהתרחש בערב יום כיפור, כאשר אמו נתנה לו 200 $ לקנות נעליים, תמי נכנסה לחנות של טומי הילפיגר וקנתה חולצה ב- 700 ש"ח, בנוסף היא רכשה נעליים, כך שנותרו בידיו רק 100 ש"ח. הוא ניסה להסביר לאסי שעליו לקחת אחריות למעשיו, ולהבנתו השיחה המשיכה לזרום ודובר על הכסף שהוציאה חברתו תמי, כעל הסכין שהוציא הרוצח, וכן נתן אסי דימויים רבים לרצח מול אותה קנייה של תמי. בשלב מסוים בשיחה ביקש ממנו אסי לשוחח במקום אחר, והם עלו לגג הבניין. אסי חזר ואמר לו שהוא יודע שאפשר לסמוך עליו והוא יודע שהוא מבין אותו. 


אסי סיפר לו כי "תמי" החזירה אותו הביתה, ואף סיפר כי לא ידע שתמי תשתמש ב- 700 ש"ח שהיו לה בכיס, וכי לא ידע כלל כי לתמי 700 ש"ח, והוא חשב שתמי מקסימום תוציא רק 100 או 200 ש"ח. לשאלתו מדוע לא עזר לחולצה אחרי שתמי השתמשה ב- 700 ש"ח ענה שלא ידע שלחולצה קרה משהו. 


אסי אמר לו שתמי אוהבת לשתות פנטה-אורנג', יש לתמי 3 נשמות, חוץ ממנו. הנשמה השלישית זה "תמי" בלי האות האחרונה "י", האותיות "אי", ותמי השניה היא קרובת משפחה – בת דודה של תמי הראשונה. הוא לא ראה את הקנייה של תמי שכן היה חושך באזור. לגבי האירוע הראשון - הקטטה - סיפר אסי על רכישה בחנות נעליים והסביר שהוא לא נכנס כלל לחנות שכן הוא לא אוהב נעלי נשים. 


תוך כדי השיחה תומר התקשר לחוקר יזהר עצמון, ועדכן אותו שהם משוחחים על הגג. אסי הציע שגם יזהר יצטרף וישמע את מה שיש לו למסור. בינתיים הוא המשיך לספר לו את המשל על תמי, ובסופו הם חזרו לחדר החקירות. לאחר זמן מה הגיע יזהר ושוב הם ביקשו לעלות לגג. תוך כדי הליכה הם החליטו לפנות לחורשה מאחורי תחנת משטרת כפר-סבא, הוא הבין מאסי ש"תמי" הסביר לו שאם יפתח את פיו הוא ומשפחתו ייפגעו. 

21.
החוקר תומר שמש התייחס בעדותו לחקירתו של אסי בן דוד ע"י צוות החקירה השני, ואמר שהוא לא נטל חלק בחיפושים אחריו. מרגע שנעצר הוא חקר אותו, כאשר החקירות מצולמות ומתועדות בכתב, למעט שיחות שקיימו מחוץ לחדר החקירות שלא הוקלטו ונרשמו לגביהן זכרונות דברים. לדבריו, אסי כל הזמן התנצל על כך שהוא אינו יכול לענות על שאלותיו, נוצרו ביניהם אווירה נינוחה ויחסי אמון, והוא אמר לאסי שהוא מזיק לעצמו ושלפחות יגן על הצד שלו (עמ' 2185-2182). 


בהמשך עדותו תאר שמש את חקירתו של אסי, במהלכה נתן לו את המשל על "תמי וקניית החולצה" (עמ' 2195-2187). הוא הסביר שאסי חש כל הזמן שיש לו בעיה למסור הודעה בגלל המעורבים בפרשה, ועל כן אמר לו, לאחר שסיפר על "תמי", שלולא מעורבותה של "תמי" לא היתה לו בעיה לדבר (עמ' 2196). 


החוקר שמש אישר שקיימת סתירה בין דברי בנפשיאן שראה את נאשם 3 ואסי חוזרים בשביל שבו נמצאה גופת המנוח כשהם חוורים ומבוהלים לבין דברי אסי שהדגיש כי הוא לא היה שם אלא נסע לביתו עם נאשמים 1 ו- 2 (עמ' 2197). 


לדבריו, הוא הזעיק את החוקר עצמון כי הופתע מכך שאסי התחיל לדבר. הוא שיתף את אסי בכך ששוחח עם עצמון, ואסי הסכים לשוחח גם איתו – שיחה שהוקלטה. הם שוחחו, ובסוף השיחה ביניהם, החוקר עצמון "העביר את אסי למציאות", סיפר לו את כל הסיפור מבחינת הראיות שנאספו בקשר לרצח, ואסי אישר את הדברים בהנהון ראש (עמ' 2207-2199). 


לאחר הקלטת הוידוי אסי התחיל להבין שהוא בבעיה, היה מאוד נרגז וטען שהחוקרים "עשו לו תרגיל" ולא היו מספיק הוגנים איתו בכך שהקליטו אותו ולקחו את דבריו "למקום שלא רצה שיקחו". אסי היה עצבני, אמר שאינו מוכן לדבר וביקש להיפגש עם עורך דין כדי להודות שהוא זה שרצח את המנוח, באומרו שלא איכפת לו לקבל כמה שנות מאסר (עמ' 2210-2208). 

22.
בחקירתו הנגדית ע"י ב"כ נאשם 4, עו"ד שרמן, אמר החוקר שמש שעד שאסי הודה הוצגו בפניו כל הראיות, ביקשו ממנו להגיד את האמת, ולא חיפשו שהוא יפליל אף אחד (עמ' 2306-2304). 


החוקר שמש אישר שהוא אמר לאסי שאיכפת לו ממנו, והוא רוצה שיוציא את עצמו, וכי כל מה שהוא מבקש זה את משפחת אבוטבול, אך הסביר, כי כוונתו הייתה "שלי חשוב שמה שיש פה שיצא החוצה ואם בנאדם לא עשה, אנחנו, לפי מה שהבנו, הוא לא עשה והוא לא היה אקטיבי ברצח ולא היה שותף לרצח, שלא יהיה בתוך התיק הזה, שיבוא ויגיד את האמת" (עמ' 2309-2308), ובהמשך: "אני לא רציתי שהוא יגיד שום דבר, אני רציתי שאסי בן דוד יגיד את האמת... ועובדה שאסי בן דוד בכלל לא התיישר עם מה שאנחנו אמרנו... אסי בן דוד בשעה וחצי של שיחה לא בא ואמר, פרנסואה רצח. היה משך, היו דברים בדרך" (עמ' 2311). 

לדעת החוקר, החקירה התנהלה בסדר, והוא הטיח באסי את הראיות שצריך היה להטיחן בפניו (עמ' 2317). 


החוקר שמש אישר גם, כי לפני הסיפור על "תמי", פרט לעדות של רעות שסיפרה על אשר שמעה מפיו של נאשם 2 ולא היה עד ראיה שראה את נאשם 1 רוצח (עמ' 2315). 

לדבריו, אסי ביקש לעלות לגג להמשך חקירה, משום שחשב ששם לא יוקלט. עם זאת, דווקא בשיחה זו שעל הגג או בשיחה בחורשה, אסי עשה שימוש בשפת גוף, הנהן בראשו ל"כן" ו"לא", ולא השיב רק במלל. בתשובה לטענת ב"כ הנאשם שאסי חשש בכל זאת מפני הקלטה, השיב שמש שאינו יכול לפרש את התנהגותו של אסי, אך עמד על תשובתו שאסי הנהן לחוקר יזהר בראשו, וכן שלא היה עליו באותה עת מכשיר הקלטה. 


באשר למועד רישום המזכרים אמר שמש כי הוא נוהג לרשום אותם בסמוך לאחר האירוע, אך מאחר שמדובר היה בתיק מורכב, עם פעולות חקירה רבות, לעיתים הוא רשם מזכרים מאוחר בלילה, וייתכן ונרשם מזכר עם תאריך של היום שלמחרת, משום שהשעה היתה אחרי חצות (עמ' 2328-2325). 


לדבריו הוא זכר את תוכן השיחה עם אסי, גם אם עברו מספר שעות מסיומה ועד כתיבת המזכר, וישנם משפטים שחקוקים בראשו עד היום. הוא הכחיש טענת ב"כ הנאשם שהמזכר הוא למעשה "ערבוב תחומים של גג, של שירותים, לא רק של השיחה אחר הצהריים..." (עמ' 2334-2341). 


בסוף חקירתו הסכים החוקר עם ב"כ הנאשם 1, שאסי לא ראה דבר מעבר לירידתו של נאשם 1 מהג'יפ והליכתו לכיוון ה"חולצה" (עמ' 2343). 

23.
בחקירתו ע"י ב"כ נאשם 2, ציין החוקר שמש, שהוא אמר לאסי שלא יעזור לו (לאסי) אם הלה יחזור על מה שהוא (החוקר) יגיד, אלא עליו להגיד את הדברים בעצמו. 

24.
גם החוקר יזהר עצמון כתב דו"ח תשאול על חקירתו של אסי בן דוד ביום 9.11.06, שמתייחס להגעתו לחקירה ולשמיעת המשל על "תמי". 


לדבריו:

 "אסי סיפר על הריב האחרון שהיה לו עם תמי... אסי אמר שמדובר בסיפור אמיתי...אסי התחיל לספר את ה"סיפור" שבגללו רצה לדבר איתי. מדובר בסיפור שנבנה בהמשך לסיפור האמיתי, כשהוא מכנה את שלושת חבריו כ"תמי עם שלוש נשמות", איתה הלך בקניון – מועדון שפיים... הדגיש ש"תמי" משכה אותו בפתאומיות, לקחה לו את היד ונכנסה לתוך החנות. אסי חיכה בחוץ. ראה את ה"חולצה"... אבל לא ראה את הסוג, התג או המחיר. רק ידע שזו "חולצה"... אסי לא ידע של"תמי" יש כסף או שהיא "שילמה"... הוא לא האמין שהיא תקנה חולצה ב- 700 ש"ח. הוא היה בטוח שהיא שילמה 200 ש"ח... חזר הביתה עם תמי וזה "בדוק"... "תמי" נכנסה לחנות מהדלת הימנית והוסיף שמדובר בחנות בקניון שהיה בה הפסקת חשמל...מרחוק ראה עוד "חולצות"... 

אסי הסתכל עליי עם עיניים אדומות ודיבר בכעס, הניכר גם בטון הדיבור, שלא ראה של"תמי" יש כסף ביד. אם היה יודע לא היה נותן לה לקנות את החולצה.. הוא לא ראה את החולצה על הרצפה... הבהרתי לאסי שנותרו ימי חקירה ספורים... קרוב לוודאי יוגש נגדו כתב אישום... זה לא הזמן לדמיון, אלא למציאות... אסי אמר לי ש"תמי" בחורה עצבנית... שאלתי את אסי אם "תמי" היא ג'ינג'ית... שאלתי את אסי אם הפחד מ"תמי", אבא שלה ומשפחתו גדול מהפחד לשבת בכלא, שלא יראה את הוריו, ואסי התחיל לדמוע והנהן בראשו... אסי השיב שהוא אף פעם לא הסתובב עם תמי, ומיד חזר למציאות "אני לא חבר של פרנסואה...". 


בהמשך פירט החוקר עצמון את הגירסה שמסר אסי, בהתייחס לתחילתו של האירוע, היציאה ממשכית וההגעה לשפיים. כמו כן הוא חזר על תיאור קניית החולצה ע"י תמי, ועל תג המחיר הגבוה ששולם. 


בנוגע לעדותו של בנפשיאן, הממקמת את אסי ונאשם 3 ביציאה מהשביל בו נמצאה גופת המנוח השיב אסי שהוא חזר עם תמי הביתה, והדגיש שהגירסה שהוא מוסר היא הגירסה הנכונה. 


את המשך החקירה תיאר יזהר עצמון כך: 

"המשכתי עם אסי בסיפור על "תמי", ואמרתי לו שאחרי ש"תמי לקחה את החולצה" היא לא נסעה הביתה, ואסי הסכים, הנהן בראשו והשלים איתי את המשפט... היא נסעה חזרה למקום הראשון שהייתה איתה ועשתה יו-טרן חזרה והורידה אותי בבית".
(עמ' 5). 


אסי תיאר הימצאותן של חולצות נוספות באזור, ואמר שהדלת הימנית נפתחה לאחר שתמי ירדה מהרכב וצעקה, כמו כן נפתחה הדלת הימנית הנוספת. בשלב זה אסי נחנק והתחיל דומע, הוריד את ראשו ואחז בו בשתי ידיו. לאחר מספר שניות המשיך וסיפר כי לתמי 3 נשמות, ואיתו זה 4. 


יזהר עצמון תאר את הפנייה של אסי אליו ואל תומר, כשהוא מכנה אותם "טהורים", תאר את ההקלה שאסי חש בשל העובדה שהיום יוכל לישון "כמו מלך". לדבריו: 

"תוך כדי כך אסי משך את צווארון העליונית שהיתה רכוסה עד סופה וכמעט קרע אותה כשהוא מנסה להסביר כמה אוויר יש לו פתאום לנשימה והמשיך וחזר על העובדה כי הוא מוכן לשבת בכלא ולא לדבר על הבחורה הזאת, "תמי", שהיא בחורה כועסת, שהיו להם שיחות והיא הסבירה לו את הקשר ש"כך וכך וכך" וחזר על המשפט כמה פעמים, כל פעם כשהוא כועס יותר ודופק לעצמו בחוזקה עם היד על החזה בדומה לתנועות דקירת סכין".
(עמ' 7).


אסי הדגיש שתמי היא היחידה שקנתה את החולצה ונגעה בה, ולגבי חברה של תמי ציין שהיא לא הספיקה לבוא, היא נכנסה ויצאה. 


לדבריו, בשלב זה הוא סיפר לאסי את סיפור הרצח, עפ"י הראיות שהיו בידו ובהתבסס על גירסת הכיסוי של אסי. בסיום דבריו הוא ביקש את אישורו של אסי ביחס לדיוק בדברים ואסי הנהן בראשו בחיוב, מבלי להגיד מילה. טרם החזרתו למרחב אסי הבהיר לו, כאשר עיניו אדומות והוא דומע, שהוא בטוח שהמידע שהועבר על ידו יועבר, אך הוא הדגיש שהוא סיפר רק על "תמי" ולא על שום דבר אחר שכן הפחד מ"תמי" גובר על הכל. 

25.
החוקר עצמון אמר בעדותו שאסי לא אמר הרבה בחקירות, אלא השתמש בלשון ציורית והיו לו "מעידות בלשון", עד שהוא החליט לספר את הסיפור באמצעות המשל על "תמי". עד שלב זה חקר אותו תומר שמש, שהיה איתו בקשר, ואז הוחלט שהוא יצטרף לחקירה והותקן ציוד ההקלטה, אך אסי לא רצה לשוחח בתוך החדר, ולכן הם התחילו ללכת ברגל עד שהגיעו לחורשה, ואסי לא ידע שהוא מוקלט (עמ' 1711). 


החוקר עצמון תאר את מצבו של אסי, מבחינת ההתנהגות שלו, כדלקמן: 

"בהתחלה הוא מאוד מתוסכל אסי, הוא מאוד כועס, הוא מאוד עצבני... לאסי היו עיניים אדומות ברוב הזמן, כל הזמן זלגו לו דמעות... בכה כל הזמן, לעיתים בשקט ולעיתים ממש בכה בכי של ילדים... המון כנות, ממש... הוא מאשר לי דברים.. הוא עושה כן עם הראש... מבלי לומר, ואז אני אומר את הזה בקול רם... הוא השתמש הרבה בשפת גוף... כשהוא מדבר על הפחד שיש לו מאותה תמי ועל העובדה שתמי הסבירו לו טוב טוב את הקשר, הוא דופק לעצמו חזק מאוד על החזה במובן של דקירה..."
(עמ' 1714-1712). 


החוקר נשאל על סמך מה הוא הסיק ש"תמי" היא נאשם 1, והסביר שאסי סיפר את סיפור הרצח, ענה על שאלות הנוגעות לליל הרצח, אלא שהוא בחר לשנות את שמות המעורבים: "פרנסואה שותה פנטה ג'ינג'ר כתום, אני אומר את זה אז הוא לא מכחיש. הוא נשאל על ההיכרות עם פרנסואה. שאלתי אותו אם בעקבות אותו אירוע הוא הפסיק להסתובב עם תמי, ואסי הסביר שאף פעם לא היה חבר שלו, וכן: "אף פעם לא הייתי חבר של פרנסואה", כך שאת ההקשרים עשה אסי בעצמו, וכמו כן "ברחה" לו מידי פעם המילה פרנסואה. לדבריו: "הוא פשוט לא מסוגל להחזיק את זה בבטן, הוא אמר אם לא היית שומע אותי היום יכול להיות שהיית מוצא אותי תלוי בתא מעצר... הוא לא רוצה להתוודות, לא רוצה לספר... הוא רוצה לנקות את מה שיש לו..." (עמ' 1715). 


אסי דיבר על האוטו של תמי, וכי חוץ ממנה יש לה "שלוש נשמות, אבל תמי זו תמי, הוא מבדיל את תמי העיקרית מהשניים האחרים". ביחס לסדר ישיבתם בג'יפ, אסי הסביר לו שתמי ישבה בצד ימין קדימה, מי שישבה מאחורה חוץ ממנו "זו לא הבת דודה של" כך שניתן להבין שנאשם 3 ישב מאחור, ו"הבת דודה" הוא נאשם 2 – היה הנהג (עמ' 1716). 


לדברי החוקר עצמון, הוא נכנס לחקירה של אסי וליווה אותו לשירותים. בדרך אסי שאל אותו האם העדות שלו ביחס לתמי קבילה כראייה בבימ"ש, והוא השיב לו שכל מה שנאמר על ידו יגיע לביהמ"ש. אסי ביקש הבהרות בקשר לזה, ולאחר שהבין שהשיחות שלו הוקלטו, הוא ביקש שתומר יגיע אליו, היה מאוד נסער ועצבני, אמר לו שהוא רוצה לראות את תומר להגיד שהוא רצח, ולאחר מכן הוא ביקש לפגוש את העורך דין שלו (עמ' 1724). 

26.
בחקירתו הנגדית ע"י ב"כ נאשם 1, עו"ד שרמן, אישר החוקר עצמון שאסי שלל את גירסתו של בנפשיאן לפיה הוא ונאשם 3 ירדו מהרכב והלכו בשביל אך למרות זאת הוא לא ערך עימות ביניהם כי בנפשיאן הדגיש מראש את חוסר כוונתו לשתף איתו פעולה (עמ' 1786-1777). 


בהמשך חקירתו אישר החוקר עצמון שאסי אמר שראה את נאשם 1 (תמי) ניגש למנוח (לחולצה) אבל לא ראה את הדקירה עצמה אלא רק מה שקרה מסביב והוסיף שלאחר המקרה נאשם 1 הזהיר את אסי שלא ידבר (עמ' 1790-1783). 

החוקר אישר שלדברי אסי הוא שמע על הרצח רק למחרת קרותו, כשנאשם 1 לקח אותו הביתה הוא לא היה נסער אלא הנסיעה היתה "בדממה", וכי אסי לא ראה מישהו חוזר עם סכין ולא ראה כתמי דם (עמ' 1800-1799). 


בסוף חקירתו ע"י עו"ד שרמן אישר עצמון שאסי נחקר כחשוד כשותף ברצח ואת פער הזמנים בין רגע המעצר של אסי ביום 15.11.06 ועד הרגע שבו החלו לחקור אותו, הסביר בכך שבד"כ לוקח זמן מרגע התפיסה ע"י הבילוש ועד החקירה, שמנוצל לצורך מילוי דו"חות וכד'. 


החוקר עצמון אישר שהוא הציג בפני אסי ראיות חיצוניות לאור העובדה שלא שיתף פעולה בחקירה, אך לא נמסרו לאסי פרטים חדשים שלא היו ידועים לו (עמ' 2027). 


הראיה היחידה שהייתה לגבי זהות הדוקר היתה עדות השמיעה של רעות, ולאחר מכן גם אסי הצטרף בגירסתו לאותה טענה (עמ' 2032). עוד אישר החוקר שלאסי הוצגו קלטות החקירה של שאר העדים בתיק, והוא חשף בפניו את העדות של רעות לפני שאסי חשף את הגירסה אודות "תמי". לדבריו, אסי, נאשם 2 ורעות הם "חבורה אחת" שכן רעות העידה שאסי הוא חברו הטוב ביותר של נאשם 2, והם כמו "בעל ואישה". 


באשר לטענת ב"כ נאשם 1 שהיו חלקי חקירה שלא תועדו, השיב החוקר כי:

"... הבן אדם מצולם ומוקלט מהבוקר עד הערב. אם היתה שיחה בין תומר ואסי, שלא הוקלטה, הרי שחייב להיות עליה זכ"ד, יש זכ"ד של תומר כשהם עולים לגג... אבל הוא אומר במפורש שאסי לא רוצה לדבר פה... הליכה ספונטנית. מה להגיד לו, רגע, חכה שניה אני ארים הקלטה?"
(עמ' 2042-2041). 

27.
בחקירתו ע"י ב"כ נאשם 3 אמר החוקר עצמון שלאחר מעצרם של נאשמים 1 ו- 2 החוקרים האזינו בסתר לשיחות בין אסי לנאשם 3, במהלכן דובר על כוונה לתקוף את "ההיא". החוקר אישר שאסי הסביר שהכוונה היתה שאסי יתחיל עם בחורה גרושה שנאשם 3 יצא איתה וכי לא היתה כל כוונה מצידו לתקוף את רעות רובין, שאמרה על נאשם 3 מילים חמות (עמ' 2123-2118). 

28.
אסי נחקר פעם נוספת ביום 14.11.06, חקירתו הוקלטה ותומללה בתמלילים ת/57 - ת/59 ות/61 ובמהלכה נגבתה ההודעה ת/30. 


אסי נשאל מדוע הוא מתייאש והאם הוא מאמין ש"יזרקו" אותו ויתנו לו להתמודד לבד עם המציאות שנקלע אליה, והשיב: "לא מתייאש... מה זאת אומרת יזרקו אותי?... עם מה יש לי להתמודד?... אני לא בלחץ, אני התבאסתי קצת על יזהר... לא משנה... אני לא מספר לך. לא מדבר איתך". כמו כן הצהיר: "לא מפחד מכלום... אני לא רוצה שתעזרו לי" (עמ 4-2 לתמליל ת/57). 


בהמשך הושמעה לאסי קלטת החקירה שבה דיבר על "תמי" והחוקר שאל את אסי: "... תגיד לי למה לקחת אותי ביום שישי לשירותים ואמרת לי שאני יודע מאוד, שהוא יודע שאני יפה מאוד, שאם זה לא הייתה תמי, לא היתה לך שום בעיה בתיק", ואסי השיב: "אני לא זוכר אמרתי לך דבר כזה. בקיצור אתה בא לי בהפוכות עכשיו... תשאל, בקיצור אני לא רוצה לדבר יותר... לא מגיב.. יש לך עוד ראיות להראות לי?... תשמע, תרשום. כל מה שאמרתי לכם זה שקר אחד גדול, רק כדי למצוא חן בעיניהם... כי הייתם חביבים אלי... וכל הקטע, ההקלטה הזאת עם תמי... כל מה שהקלטתם אותי ששמעתי עכשיו.. זה שקר אחד גדול... שלי... רק בשביל שאולי תעזבו אותי כבר. זהו. אני לא עונה יותר על שום שאלה..." (עמ' 13-11 לתמליל ת/58). 

אסי נשאל כיצד הסיפור שהוא סיפר על תמי חופף בדיוק למציאות ולראיות הקיימות בתיק, והשיב: "כי שמעתי אתכם מדברים, הטחתם בי כל מיני דברים, אז עשיתי הקבלות". אסי המשיך והתעקש שאין בכוונתו להמשיך ולענות לשאלות החוקרים, ולאחר שהושמעה לו הקלטה של חקירה נוספת, הוא פנה לחוקר יזהר ואמר "אני לא הודיתי לך בכלום. נכון?". החוקר השיב: "עשית כן עם הראש" ואסי הגיב: "לא עשיתי כן עם הראש". יזהר עצמון הציע לאסי להשמיע לנאשם 1 את העדות שלו ואסי הגיב: "שישמע. שישמע. אין בעיה, הכל פה שקר... אתם ישבתם איתי, דיברתי אתכם. סתם, מרוב שהיה לי משעמם, התחלתי לדבר שטויות... דיברתי על תמי, דיברתי על זה... הכל שקר... רציתי להיות מוצא חן בעיניכם". 


החוקר שאל את אסי האם הוא מוכן שנאשם 1 יובא לחדר החקירות והם ישמיעו לו את הקלטת, בנוכחותו של אסי, ואסי השיב: "כן... לא, לא שנייה... אני לא רוצה להתערב... במה שהיה. לא מעניין אותי... לא, לא, אני לא רוצה... עזוב אותי בקיצור", אך בהמשך דרש שיביאו את נאשם 1 בפניו (עמ' 21-19). 


אסי הפגין כעס או אכזבה מכך שהתגלה לו שהיו מצלמות בכל מקום שבו הוא דיבר, החוקרים ניסו לברר מדוע הוא כועס או מאוכזב, וממה הוא חושש, והבטיחו לו "את כל העזרה שבעולם". בשלב זה נוצרה תפנית בגירסה של אסי כשהוא מבקש להודות ברצח, וכדבריו: "אני לא רוצה לקבל כלום, לא רוצה שום דבר, לא מעניין אותי. אני רוצה להודות בתיק הזה שאני רצחתי את הילד הזה". בתגובה לדברי החוקרת "אבל אתה לא רצחת" אמר אסי: "אני רצחתי אותו... תומר קח אותי למעצר...". 


החוקרים ניסו לשכנע את אסי שהפחד מניע אותו לנהוג כפי שהוא נוהג, אבל זה לא יוביל אותו לשום מקום, אך אסי חזר על הטענה שכל מה שסיפר זה "חארטה רק בשביל לרצות אתכם... חארטה אחת גדולה" (עמ' 23). 


אסי טען שאין לו צורך "לנקות" את עצמו, סרב לשוחח עם פסיכולוג, וביקש שיחזירו אותו לתא המעצר, אך החוקר אמר לו שאין בכוונתו להחזיר אותו לתא, עד שלא יהיה בטוח שהוא בסדר. 


בהמשך חקירתו הושמעו לאסי שיחות שהוקלטו במסגרת האזנות סתר, בהן לטענת החוקר אסי נשמע כשהוא מתכנן "בריחה מהתיק", משבש הליכי חקירה ומתכוון לפגוע ברעות רובין. אסי נשאל: "... כשאתה אמרת לשי שאתה תוקף אותה לבד, אבל זה לא בראש שלך עכשיו, אתה התכוונת לתקוף את רעות רובין?", והשיב: "לתקוף מבחינת להתחיל, להתחיל עם הבחורה..." (עמ' 4 לתמליל ת/59). 


בסוף חקירתו אמר אסי שהסיפור עם תמי הוא "שקר אחד גדול... מה שאתה הבנת ומה שאני סיפרתי" (עמ' 13). 


בשלב זה הצטרף לחקירה תנ"צ מנשה ארביב ולשאלתו השיב אסי "שהוא מרגיש טוב, דואגים לו ומטפלים בו "מצויין", ואין לו שום תלונה אחת" (עמ' 3-2 לתמליל ת/61). ארביב הצהיר בפני אסי שהוא יודע שלא הוא זה שדקר, ואסי השיב: "ואני אבוא ואגיד שזה אני?"


ארביב ניסה לשכנע את אסי שאת רוב הדרך הוא כבר עבר, נשאר לו עוד קצת כדי להשלים את המשימה, ואין אפשרות להשאיר את המצב כפי שהוא, בעיקר כי הוא מונע מפחד ובהמשך המצפון עלול להעיק עליו. בשלב זה התחיל אסי לבכות, וארביב שאל אותו האם אלה דמעות של פחד או צער, וביקש לדעת מה מטריד אותו. 


אסי השיב: "מטריד אותי ש... במצב זה שההורים שלי... שהם קשורים אליי...", ובתגובה אמר ארביב שאין צורך שהוא ומשפחתו ישלמו מחיר על מעשה שלא עשה. הוריו ישמחו לדעת שבנם מסר את הגירסה המלאה והאמיתית, וידעו שבנם אינו רוצח (עמ' 6-5). 


אסי נשאל האם במהלך התקופה שלאחר האירוע נאשם 1 איים עליו, השיב בשלילה, וביקש להימנע מלדבר על הנושא (עמ' 10). לטענתו, הוא לא היה כלל באזור הרצח, אך ארביב אמר לו שידוע שהוא היה איתם בג'יפ, ולכן אין טעם לאמירה הזו. 


בסוף חקירתו ע"י ארביב אסי השיב בשלילה לשאלתו האם בתקופה שלאחר הרצח הוא קיבל מנאשם 1 כסף, או שווה כסף, או הוזהר ע"י נאשם 1 ומשפחתו. 

29.
אסי נחקר פעם אחרונה ביום 15.11.06 ונחשד בהודעה ת/31 בשיבוש מהלכי חקירה וניסיון להימלט מאימת הדין. הוא לא ענה לשאלות וכאשר נשאל האם הוא זקוק לטיפול או חש ברע השיב שהוא בסדר. 


הוא נשאל את איזו בחורה היה בכוונתו לתקוף, כפי שאמר בשיחתו המוקלטת עם נאשם 3, והשיב: "את הבחורה הנשואה שהוא הולך איתה, שהתגרשה", וכן: "לתקוף מבחינת להתחיל. להתחיל עם הבחורה" (עמ' 3-2). 

הערכת דבריו של אסי בן דוד
טענות המאשימה

1.
ב"כ המאשימה טוענת שתשובותיו המתחמקות של אסי בביהמ"ש, בטרם נמחק כתב-האישום שהיה תלוי ועומד נגדו בבימ"ש השלום בנתניה, נועדו לדחות את מועד עדותו, בשל חששו לחזור על גירסתו המפלילה את נאשמים 1 ו- 2. חשש זה בא לביטוי גם כאשר אסי סרב להעיד כעד תביעה, וטען שיהיה מוכן להעיד כעד הגנה, כשהוא מעדיף להיאסר בגין בזיון ביהמ"ש. 

2.
באשר להודעות ת/21 – ת/36 שמסר אסי לחוקרי הצח"מ הראשון, אילן דניאל, אלכס בדרק, אילן לוי ואלבז, טוענת ב"כ המאשימה, תוך הפניה לעדויותיהם של החוקרים הנ"ל, שהדברים שנרשמו בהודעות שמסר, אשר חלקן נמסרו במהלך חקירות שהוקלטו ותומללו, הם דברים שאמר אסי מרצונו הטוב והחופשי אך הם לא משקפים את האמת ומוכיחים את תיאום הגרסאות בינו לבין הנאשמים. 

3.
ב"כ המאשימה טוענת כי החוקר תומר שמש מצוות החקירה השני הצליח לרכוש את אמונו של אסי, אך מאחר ואסי פחד מנאשם 1 ומשפחתו שאיימו עליו, הוא סיפר על אירועי ליל הרצח ב"משל תמי". 


ב"כ המאשימה עותרת להאמין לעדויותיהם של החוקרים תומר שמש ויזהר עצמון כפי שהובאו לעיל, אשר נתמכות בזכרונות הדברים שכתבו, ובהתנהגותו של אסי בחקירותיו כפי שנראית בקלטות החקירות ומופיעה בתמלילים שלהן. 


התנהגותו של אסי, לאחר שהבין מחוקריו שהדברים המפלילים שסיפר ב"משל תמי" הוקלטו ויובאו לידיעת ביהמ"ש והנאשמים, מביאים למסקנה שאסי היה נתון בלחצים שלא קשורים לחוקריו, בהם האמין, אלא נבעו מחששו מפני נאשם 1 ומשפחתו שאיימו עליו ולכן שתק בביהמ"ש והתחמק מלהעיד גם כעד הגנה. 


התפנית בשיתוף הפעולה של אסי עם חוקריו, שנמשכה גם בסרובו להעיד, באה לאחר שהבין מחוקריו שהדברים שאמר יובאו לידיעת ביהמ"ש ויתברר לנאשם 1 שהוא שיתף פעולה עם חוקריו והפליל אותו. 

4.
אמנם אסי לא שיתף תחילה פעולה עם חוקריו, אך לאחר שנרקמו יחסי אמון בינו לבין החוקר תמר שמש הוא היה מוכן לדבר רק אתו מחוץ לחדר החקירות. מדבריו והתנהגותו של אסי במהלך השיחות עם החוקרים שמש ויזהר עצמון ניתן ללמוד על מצוקתו ועל התחושה שהוא פגיע ושלא יוכל לקבל הגנה של המשטרה, ולכן סיפר את אירועי אותו לילה בדרך של משל. 

5.
חיזוקים לדברים שמסר אסי בחקירותיו ע"י צוות החקירה השני עד שחזר בו מהם יש בתיאור השביל שבו נסע הג'יפ בעדויות הנערים מראשל"צ, והנאשמים כשביל בוצי וחשוך ובדברי נאשם 1 בעדותו לפיהם כשהג'יפ עצר הוא ירד ממנו וקילל. 

טענות ב"כ נאשם 1 
1.
לטענת ב"כ נאשם 1, אין על ביהמ"ש ליתן משקל לדברים שנאמרו ע"י אסי ב"משל תמי", שכן מדובר בדברי משל שאף המאשימה מתקשה לפרש אותם, ומתעלמת מפרשנות משפטים שמצביעים על חפותו של נאשם 1. זאת ועוד; נוכח שתיקתו וסרובו של אסי להעיד, נמנע מההגנה לחקור את אסי על פרשנות המשל, ולכן אין לתת משקל לדברים שאמר ב"משל תמי". 

2.
עוד לטענת ב"כ נאשם 1, במשל שהמשיל אסי, אין דבר שקושר את נאשם 1 לדקירת המנוח או למעורבות בדקירתו, אלא ניתן ללמוד מדבריו שלמרות שהיה בג'יפ כאשר נאשם 1 ירד ממנו וחזר אליו הוא לא ראה פגיעה במנוח, לא ראה סכין ולא שמע דיבורים על דקירה לאחר שובו של נאשם 1 לג'יפ. אין כל שחר איפוא, לטענת המאשימה שאסי ציין באימרתו הודאה ששמע מפיו של נאשם 1 כאילו דקר את המנוח. 

3.
אימרתו של אסי כפי שהוקלטה ותומללה בתמליל ת/60 לא מלמדת על אמיתותה, שכן כאשר אסי נחקר ע"י צוות החקירה הראשון הוא הכחיש כל קשר לאירועים, ונשבע שהכחשתו נכונה. לאחר שאסי נעצר ע"י צוות החקירה השני, במהלך חקירתו בימים 6-8/11/06, וגם ביום 9.11.06, שבו נמסרה האימרה, שכנעו אותו חוקריו להתאים את דבריו עם הדברים הלא קבילים שאמרה רעות רובין בחקירתה, שהוקרנה בפניו, והמליצו בפניו מה לומר כדי להציל את עורו ולהפליל את נאשם 1. רק לאחר שיחות רבות, שלא הוקלטו ולא נגבו במהלכן הודעות, סיפר אסי את "משל תמי" שלא כלל פרטים מוכמנים אלא הוא חזר על דברים שנמסרו לו ע"י חוקריו ואשר אותם ראה בצפייה בקלטות החקירות והשחזורים של העדים שהושמעו לו והוקרנו בפניו ע"י החוקרים. 

4.
כבר בתחילת חקירתו, לאחר שאסי אמר שלא איימו עליו, סיפרו לו החוקרים מה קרה, חשפו בפניו את המניע לרצח, ותארו בפניו את הזירה ואת האופן שבו בוצע הרצח, לפי שיטתם.  


ראש הצח"מ, יזהר עצמון, הדריך את אסי מה לומר כדי לשפר את מצבו, וניתב אותו לומר שנאשם 1 הוא הדוקר בעוד הוא (אסי) היה טרמפיסט תם-לב הפוחד מנאשם 1. 


בהמשך חקירתו של אסי, יום לאחר שנעצר, הראו לו חוקריו את קלטות החקירה והשחזורים של המאבטח בראכת ושל הנערים מראשל"צ, וביום 8.11.06 הם הציגו בפניו את קלטות החקירה של רעות, מהן הוא למד כי החוקרים מאמינים שנאשם 2 סיפר לרעות שנאשם 1 דקר את המנוח. 


גם ביום 9.11.06 שבו מסר אסי את האימרה בת/60, הבהיר החוקר עצמון לאסי שהוא יואשם ברצח והמליץ לו לחלץ את עצמו. החוקר תומר שמש ניסה לשכנע את אסי להפליל את נאשם 1, והסית אותו כנגד משפחת אבוטבול, והציע לו גירסה. לאחר שאסי סיפר לו את "משל תמי", הוא ועצמון ערכו הקבלה בין המשל לבין התזה שלהם לאירוע, ולא היה זה אסי שערך ההקבלה. אשר על כן, האימרה כפי שהוקלטה ותומללה בת/60, אינה לדעת ב"כ נאשם 1, תוצר של התוודותו של אסי, אלא תוצר של לחץ כבד שהפעילו עליו חוקריו. מהדברים שאמר לאחר מכן, ואשר נרשמו בזכ"ד ת/76 ולא הוקלטו, עולה שאסי לא ראה שנאשם 1 פוגע באדם, ואף לא ראה שאדם נפגע. 

דיון והכרעה 
1.
אסי בן דוד עשה הכל, ובסופו של יום הצליח, כדי לא להעיד בביהמ"ש (למעט אמירות מסויימות כפי שהובאו לעיל) תוך שהוא מעלה טענות שווא כדי לא להעיד, החל מכך שלא רצה, לדבריו, לפגוע בקו הגנתו במשפט שהיה תלוי ועומד נגדו. אף לאחר שבוטל כתב האישום נגדו, ואפילו לאחר שנאסר בגין בזיון בימ"ש – הוא הוא לא העיד, בטענה שהוא יהיה מוכן להעיד כעד הגנה. ברם, גם נסיון שנעשה להזמינו כעד הגנה – לא צלח. 

2.
מהתנהגותו של אסי על דוכן העדים, כמו גם מהתנהגותו במהלך חקירותיו, במיוחד ע"י צוות החקירה השני, כפי שבאה לביטוי בתמלילי החקירות ובעדויותיהם של החוקרים יזהר עצמון ותומר שמש ובזכרונות הדברים שכתבו, התרשמנו שאסי חשש מפני נאשם 1 ובני משפחתו, למרות שהכחיש זאת בתחילת חקירתו. הוא ביטא חשש זה לאורך כל חקירתו, מבלי שהודרך לומר את הדברים ע"י חוקריו. החשש מצא ביטוי במיוחד כאשר נודע לו מפי חוקריו שדבריו הוקלטו, ושהם יוצגו בפני ביהמ"ש, או-אז הוא היה מוכן אפילו לקחת את אשמת רצח המנוח על עצמו, ולהודות בביצוע הרצח, ובלבד שלא יפליל אחרים. 

3.
איננו מתעלמים מכך שכאשר אסי נחקר ע"י צוות החקירה הראשון הוא (כמו נאשמים 2 ו- 3), הכחיש כל קשר לרצח המנוח, ואף טען, תוך שהוא נשבע ביקר לו שהכחשתו נכונה, ושהוא לא היה כלל בשפיים באותו לילה. אין בכך כדי למנוע מתן אמון לדברים שאמר בחקירותיו לצוות החקירה השני, שכן באותו שלב היה כבר ברור לו שלחוקריו ישנן ראיות הסותרות גירסתו הראשונה אותה מסר לצוות החקירה הראשון. בשלב מסויים חששו להסתבך באישום ברצח - שבו לא נטל חלק - גבר על חששו מנאשם 1 ומשפחתו, בהאמינו שמדובר במידע לאוזניהם של החוקרים תומר ועצמון בלבד, וכי מידע זה לא יובא לידיעת ביהמ"ש. 


אין בסתירה שבין הגרסאות אותן מסר אסי לחוקריו כשלעצמה, הגם שלא הוסברה ע"י אסי מאחר שלא העיד בפנינו בענין זה, כדי לגרום לנו שלא להאמין לדברים שאמר לצוות החקירה השני, אלא היא מחייבת התייחסות זהירה לדברים, בחינתם בהשוואה לראיות אחרות, ובכל מקרה שניתן לפרש אותם יותר מאשר פירוש אחד – יועדף הפירוש שתומך בגירסת הנאשמים או מי מהם על פני פירוש אחר.  

4.
החוקרים עצמון ותומר שמש לא הכחישו בעדויותיהם, והדבר בא לביטוי גם בתמלילי חקירותיו של אסי, כי בטרם מסר אסי לחוקר תומר שמש את גירסתו החדשה למה שהתרחש בליל הרצח, כפי שבאה לביטוי בתמליל ת/60, הם הציגו בפניו קלטות חקירה של הנערים מראשל"צ, של בנפשיאן ושל רעות רובין, מהן הבין שבידי המשטרה ראיות שסותרות את הגירסה שמסר לצוות החקירה הראשון, ואשר עליה חזר גם בתחילת חקירתו השניה. 


פעולת חקירה זו, בה נקטו חוקרי צוות החקירה השני, גם כלפי הנאשמים, היתה מחויבת המציאות שכן לא היתה לחוקרים כל דרך אחרת להבהיר לאסי ולנאשמים 2 ו- 3 שקיימות ראיות המסבכות אותם, ולא מדובר בטענת סרק של חוקרים, ובכך להביאם לחזור מגירסתם השקרית בכל הקשור לנוכחותם בשפיים באותו לילה, ובמיוחד לגבי העובדה שהג'יפ רדף בשביל אחר הנערים מראשל"צ. 


עם זאת, השוואת הדברים שמסר אסי, לאחר שהוצגו בפניו הראיות הנ"ל (אף מבלי להתייחס לדברים ששמעה רעות מפי נאשם 2, אשר אינם קבילים נגד נאשם 1) ואינם תואמים במלואם את הדברים שהוצגו בפניו. כך למשל אסי מכחיש את דבריו של בנפשיאן לפיהם הוא ונאשם 3 יצאו מהשביל שבו נסע הג'יפ כשהם חיוורים, וכן לא אימץ את דבריהם של נערים מראשל"צ שאמרו שהמנוח נתלה על "מגן החזירים" שבקדמת הג'יפ ונגרר על ידי הג'יפ. 


מכל האמור לעיל עולה שאין בעובדה שאסי ראה את אשר אמרו והראו עדים אחרים, בטרם מסר את דבריו לחוקריו, כדי לגרום לו להסתמך על אותם דברים. אך גם אם אסי לא התייחס בעדותו להשפעת קיומן של ראיות אודות הארוע, הדבר בא לביטוי בדברים שאמר או הסתיר מחוקריו לאחר מכן. 

5.
מדבריו של אסי לחוקרי צוות החקירה השני אכן עולה שהוא עושה הכל על מנת לחלץ את עצמו ממעורבות ברצח המנוח, אך הוא גם עשה כל שביכולתו על מנת שלא להפליל את הנאשמים, ובמיוחד את נאשם 1 ברצח, שכן הוא טען שלא ראה בשום שלב סכין בחזקתו של נאשם 1, ולא ראה את נאשם 1 דוקר את המנוח. ב"כ נאשם 1 הוסיף על כך וטען כי אסי גם לא ראה את המנוח ולא ראה מגע בינו לנאשם 1. 


לאור האמור לעיל, אין בכך שאסי אמר לחוקריו דברים שיש בהם כדי לחלץ אותו ממעורבותו ברצח המנוח, ומהאישום שבפניו היה צפוי לעמוד (לדברי חוקריו, אם היה עומד בגירסתו הראשונה) כדי לגרום לכך שלא נסתמך על הדברים שאמר בחקירתו לצוות החקירה השני, תוך גילוי זהירות בבחינת הדברים. 

6.
איננו מקבלים טענת ב"כ נאשם 1, לפיה המאשימה איננה עקבית בפרשנות שהיא נותנת למושגים שמופיעים ב"משל תמי" כמו למושג "תמי" שאותו היא מייחסת לנאשם 1, למושג "חולצה" שאותו היא מייחסת למנוח ולמושג 200 ש"ח שאותה היא מייחסת לפציעה או דקירה קלה. 


מהקשר הדברים שבו מופיע השם "תמי" במשל שהמשיל אסי לחוקריו עולה בבירור שהוא מתכוון לנאשם 1 שכן הוא אומר ש"תמי" ישבה ליד הנהג של הג'יפ וירדה ממנו והרי אין מחלוקת שנאשם 1 הוא שישב ליד נהג הג'יפ וירד ממנו, כמו גם האישור בהנהון הראש לשאלה אם תמי היא ג'ינג'ית, והשאלה מה תמי אוהבת לשתות – פנטה (אורנג'דה כתומה), ואין מחלוקת כי נאשם 1 הוא ג'ינגי, ואף מכונה כך. כאשר אסי מצרף לשם "תמי" שם תואר שהוא מתכוון לקרבת משפחה או להיכרות של הנוסעים האחרים בג'יפ עם נאשם 1 למשל ציון הקירבה המשפחתית – בת דודה של תמי בהתייחסו לבן דודו של נאשם 1 – הוא נאשם 2.


כך הדבר באשר לשימוש שעשה אסי במונח "חולצה" מדבריו עולה בבירור שהוא התכוון למנוח, להבדיל מ"חולצות" שהם הנערים האחרים שהלכו לפני הג'יפ. גם מהאמרות שהובאו מתוך דבריו של אסי בעמ' 140 לסיכומי ב"כ נאשם 1 עולה שאסי התכוון למנוח כשהשתמש במונח "חולצה". 

7.
קיים חיזוק לדברים שאמר אסי לחוקרי צוות החקירה השני בדברים שאמרו הנאשמים לראשונה בעדויותיהם, ולפיהם הם נסעו בג'יפ בשביל אחרי הנערים מראשל"צ, כשנאשם 1 ישב ליד הנהג, ובשלב מסוים הוא ירד מהג'יפ לאחר שעצר, קילל וחזר לג'יפ, שממנו ירד בינתיים נאשם 3 שחזר למועדון. 

לכך התייחס אסי ב"משל תמי", כשציין שחברה של תמי (נאשם 3) לא חזר איתם ברכב אחרי שיצאו מהקניון.

מוסכם אף על ב"כ נאשם 1, כי אסי אמר במשל תמי כי לא ראה סכין: "לא ידעתי שיש לה 700 ש"ח בכיס... לא ידעתי שיש לה כסף בכיס" (ת/56 עמ' 17), וכן שלא ראה את הדקירה: "לא ראיתי שהיא קונה" (ת/56 עמ' 18 – ראו סיכומי ב"כ נאשם 1 עמ' 128-127).

אסי הדגים את אשר יכול לקרות לו אם יוודע כי שיתף פעולה עם החוקרים – דקירות בחזה, ודיבר על כך שהוא מפחד יותר מאביה של תמי (צ'רלי אבוטבול) מאשר לשבת בכלא. הוא אף ציין שלתמי יש שלוש נשמות, ואיתו זה ארבע, וברור שהוא מתייחס לארבעת נוסעי הרכב.

בנוסף לכך, היו לאסי פליטות פה, ולאחר שציין את השם תמי, הוא נשאל אם הסתובב עם תמי, והשיב, שאינו חבר של פרנסואה.

גם התנהגותו של אסי, לאחר שמסר את "משל תמי", מחד גיסא – תחושת ההקלה שחש לאחר דבריו לחוקריו, תוך שהוא מציין שאלמלא דיבר "יכול להיות שהיית מוצא אותי תלוי בתא מעצר": ומאידך – לאחר שנודע לו כי הוקלט – טענותיו כי "משל תמי" הינו שקר "כדי למצוא חן בעיני החוקרים", וכי דיבר שטויות "משיעמום" (ת/58 עמ' 4) – מלמדים גם הם על פירושו של "משל תמי".

חוות הדעת והעדות של מרדכי ברמי
1.
מרדכי ברמי (להלן: "ברמי"), קצין המעבדה הניידת לזירת העבירה (שלוחת מרכז ברמלה), הגיע לזירת הארוע ביום 18.12.04 בשעה 04:50. 


ברמי תאר בסעיף 2 לחוות דעתו (ת/79 א') את זירת הארוע וצילם אותה ואת גופת המנוח (התמונות ת/79 ב'). 


בסעיף 3 ציין שגופת המנוח נמצאה על דרך העפר, במרחק 11 מ' ממזרח לגדר המועדון, כשהיא על גבה, ראשה למזרח, ורגליה למערב. 


המנוח לבש נעלי ספורט בהירות, מכנסי ג'ינס כחולים, חולצת טריקו שחורה מופשלת עד מעל לחזה ומעליה סוודר עם שרוולים ארוכים ורוכסן קדמי לא רכוס. 


ברמי ראה על הגופה פצע דקירה בבית החזה משמאל, פצע חתך במרפק שמאל ואדמומיות בעור הצוואר משמאל ומימין. כמו-כן, ראה ברמי כתמי דם על עור החזה והבטן, הסנטר, כף יד שמאל ופרקי אצבעות יד ימין. 


ברמי ראה כתמי דם גם על בגדי המנוח כדלקמן: החולצה היתה ספוגת דם באזור הקרעים בחזה, היו כתמי דם על שרוולי הסוודר ובאזור החזה והבטן, על החלק הקדמי של המכנסיים בתצורת נזילה וטפטופים, על חרטום נעל ימין ובחלק האחורי העליון של המכנסיים וטפטופי דם על חרטום נעל ימין (ראה סעיף 6 לחווה"ד, והתמונות 8, 12, 29-23 בת/79 ב'). 


ברמי ראה כתמי דם גם על הקרקע מתחת לגופה, ובסמוך לה, מצפון, כשמסלולם מתחיל משני מטר דרום מערבית לגופה, ומגיע עד למרחק של כ- 9 מ'. כמו כן נראו כתמי דם על הקרקע ועל הצמחייה בסמוך לגדר המזרחית של המתחם. 


ברמי מצא על הקרקע ליד הגופה 3 מוטות עץ מלבניים ועליהם סימני שברים, סיגריה בסמוך לראש ומעיל שחור במרחק 4 מ' מהגופה. 


כמו כן מצא סכין מתקפלת מסוג "פרפר" במרחק 100 מ' צפון מערבית לגופה, באזור מגרש החניה בין שני כלי רכב חונים, כשעל הלהב שלה חומר חשוד כדם שאינו שייך למנוח (ראה סעיפים 9  ו- 11 לחוות הדעת והמסקנות, והתמונות       43-31 בת/79 ב'). 


בסעיף 12 לחוות דעתו פרט ברמי כתמי חומר חשוד כדם שנמצאו כ- 40 מ' ויותר צפונית לגופת המנוח, ובסעיף 13 הוא פרט את המוצגים שנתפסו בזירה והועברו להמשך בדיקות (ראה גם דו"ח ביקור בזירת העבירה ת/79 ו'). 

2.
בעדותו אמר ברמי שהוא ואנשי צוותו סרקו את כל הרחבה וחניון כלי הרכב עד מעבר לעיקול של המועדון, ופרט לכתמי הדם שפרט בחוות דעתו נמצאו כתמי דם באזור הבידוק של הנכנסים למועדון, שלא שייכים למנוח. הם סרקו את האזור עד מספר מטרים אחרי מכולת האשפה (הצפרדע), וכתמי הדם נמצאו בכיוון הצפרדע עד 6 מ' מגדר המתחם. הם לא מדדו את המרחק בין הגופה לצפרדע, והוא העריך את המרחק ב- 50 מ' (עמ' 2659-2658). 


לדברי ברמי המקום היה די חשוך והם השתמשו בפנסי יד, שכן התאורה היחידה היתה מעמודי תאורה גבוהים של גדר המועדון. מזג האוויר היה קר מאד והיו קטעים של היקוות מים במקומות מסוימים באדמה, שחלקה היה בוצי וחלקה אדמת חמרה לחה (עמ' 2660). 


באשר לפצע הדקירה בחזה, ולקרעים שנמצאו בסוודר שלבש המנוח ובחולצתו, אמר ברמי שהקרע בסוודר גבוה מעט יותר ממיקום הפצע בחזה של המנוח, והוא מתאים לקרע בחולצה אבל לא כשהבגדים מסודרים, אלא במצב של תנועה למעלה (עמ' 2660). 


בהמשך עדותו אמר ברמי שהם הבחינו בכתם הדם הגדול על הקרקע, מתחת לבטנו של המנוח, לאחר שהם שינו את מיקום הגופה לצורך טיפול ואיסוף ממצאים. 


באשר לכתמי הדם שנמצאו על מכנסיו של המנוח, אמר ברמי, שמדובר בנזילה מלמעלה למטה, ואילו בכתמי הדם שעל הסוודר – לא ניתן להבחין "בכיווניות" (עמ' 2666 למטה). 


לדברי ברמי, כתמי הדם שקשורים למנוח נמצאו במרחק של פחות מ- 9 מ' ממקום מציאת גופתו (עמ' 2670). 

3.
בחקירתו הנגדית ע"י עו"ד יפתח אמר ברמי שאת סכין ה"פרפר" (ת/222) הוא מצא לאחר ששוטרים הצביעו עליה בפניו. היקוויות המים היו באזור ה"צפרדע" בגלל שהקרקע לא היתה אופקית ומיושרת, אך כשהם היו במקום לא ירד גשם. בחלק מהיקוויות המים אפשר היה לראות "קוליסים" של כלי רכב שהטביעו את סימני הצמיגים באדמה (עמ' 2676-2674). 


בהמשך חקירתו הנגדית אמר ברמי שכאשר הוא ואנשי צוותו הגיעו לזירת הארוע היא היתה מסומנת בסרט אדום, והוא קיבל הסבר על הזירה מקצינת הזיהוי המרחבית. החיפוש אחרי כתמי דם החל בלילה, ורק לקראת אור יום הם זיהו עוד כתמי דם באיזור הבידוק ובאזור הגופה, שהחלו ממרחק של כשני מטר מהגופה ונגמרו במרחק של פחות מ- 9 מ' ממנה, אך הוא לא יכול לשלול שאנשי מד"א שטיפלו במנוח מחקו כתמי דם שהיו קרובים יותר לגופה (עמ' 2679). 


החיפושים אחרי ממצאים הופסקו בסמוך לאיזור הצפרדע, וברמי הסביר כך: 

"חשנו שזה אזור שאנחנו לא מוצאים בו יותר ממצאים והגענו למסקנה שאנחנו כנראה לא מוצאים יותר והפסקנו".

(עמ' 2680). 


לדברי ברמי, הם ראו "המון" סימנים של צמיגי רכב על הקרקע מאזור ה"צפרדע" מערבה עד שנראה להם שהשביל המקיף של המועדון משמש למעבר של כלי רכב, ובו נראו מספר סוגים של צמיגים, אך הם לא מצאו לנכון להעתיק אותם. בסביבת הגופה היו המון עקבות של נעלים, ובגלל ריבוי העקבות של הנעלים ושל הצמיגים הם לא מצאו לנכון להעתיק אותם, שכן לא ניתן היה לייחס עקבה מסוימת לארוע (עמ' 2682-2681). 


ברמי אישר שהוא לא דגם את כל טיפות הדם שמצא באזור גופת המנוח אלא רק את הטיפה שנמצאה על העלה, וכן לא דגם את הטיפה שראה על כפות ידיו של המנוח, בגלל שייחסו אותה לנגיעת המנוח בקרקע או בגופו. הוא לא דגם גם דם מסכין הפרפר, והדבר נעשה במעבדת מז"פ, וכן לא בדק טביעות אצבע על הסכין, שכן הדבר צריך להיעשות ע"י הצח"מ, לאחר בדיקת המעבדה (עמ' 2684). 


לדברי ברמי כתמי הדם שנמצאו באיזור הבידוק נמצאו במרחק של כ- 40 מ' מגופתו של המנוח (עמ' 2685). 


בסוף חקירתו הנגדית אמר ברמי שבבדיקה היסודית שעשו בג'יפ של נאשם 1 הם מצאו ממצא של דנ"א לאחר שפרקו מושב של הג'יפ, אך הם לא מצאו ממצאים שקושרים את הג'יפ לזירת הארוע או למפגש עם המנוח. הוא לא ביצע בדיקה שקשורה לצמיגי הג'יפ ולא בדק אם הם חדשים, ישנים או משומשים או אם הם זהים לצמיג של הגלגל הרזרבי (עמ' 2686). 

חוות הדעת הפתולוגית של פרופ' היס
1.
ביום 19.12.08 ניתח ד"ר זייצב את גופת המנוח ובסיכום הממצאים האנטומיים כתב כי נמצאו בגופת המנוח פצע דקירה בבית החזה משמאל, פצע דקירה בירך שמאלית, ופצעי חתך באמה השמאלית ובירך השמאלית. 


עפ"י חוות דעתו של פרופ' היס (ת/95) מות המנוח נגרם מאיבוד דם נרחב בעקבות מעבר תעלת הדקירה דרך הלב, ובנוסף נמצאו, כאמור, פצעי דקירה וחתך בירך השמאלית ופצע חתך באמה השמאלית שמתיישב עם פצע הגנה. 


לא למותר לציין שבסוודר ובחולצת הטריקו שלבש המנוח נמצא קרע חתך אלכסוני מלמעלה למטה, ומימין לשמאל, כשהבד מסביבו ספוג בנוזל דמי, ומכנסי הג'ינס שלבש המנוח נמצאו מוכתמים בנוזל דמי וחול (ראה סעיפים 1 (א-ג) בעמ' 2 לחווה"ד ת/95). 


בחוות הדעת ת/97 מיום 22.1.06 השיב פרופ' היס לשאלות שהופנו אליו ע"י החוקר תומר שמש (ת/97 א-ב) ואמר כי פצע דקירה קטלני בלב מאפשר הליכה ואפילו ריצה, לפעמים מכוונת ומסודרת, "לאורך עשרות מטרים אחרי הדקירה ועד לאיבוד ההכרה"; פצעי הדקירה והחתך בגפיים והפציעה הקטלנית בלב מאפשרים לקורבן לדבר בהיגיון במשך שניות או עשרות שניות מרגע הדקירה הקטלנית ועד לאיבוד ההכרה, ועשויים לא לגרום לו להתמוטט מיד אלא לאפשר לו ללכת ולדבר, כאמור, במשך שניות או עשרות שניות. 


עם זאת, לא סביר שאחרי דקירה בלב תעבורנה דקות ארוכות עד להתמוטטות, וזו תבוא כעבור שניות או עשרות שניות, אם כי איבוד ההכרה או ההתמוטטות יכולים להיות מיידים. 


בהמשך תשובתו כתב פרופ' היס שבנתיחת המנוח לא נמצאו סימני החייאה, אך העדרם אינו שולל אפשרות שבוצעו נסיונות החייאה אחרים כמו הנשמה או לחץ בכוח על החזה, שלא מותירים סימנים. 


במענה למכתב נוסף שנשלח אליו ע"י החוקר תומר שמש ענה פרופ' היס בחוות דעתו (ת/97) שפצעי הדקירה והחתך במנוח היו יכולים להיגרם ע"י אותו להב או ע"י להבים דומים, לא ניתן לקבוע את סדר הדקירות, וגם אחרי הדקירה בירך השמאלית המנוח יכול היה ללכת או לרוץ למרחק של עשרות מטרים. 

2.
בתשובה לשאלות החוקר תומר שמש ת/98 א' ענה ד"ר זייצב במכתבו ת/98 שלהב סכין ברוחב של 1.7 ס"מ יכולה לגרום לפצע (שנמצא בחזהו של המנוח) באורך 2.6 ס"מ, ושבגופת המנוח לא נמצאו סימני חבלה שיכולים להתיישב עם פגיעה או גרירה ע"י רכב או אדם. 


ביום 23.1.06 בדק ד"ר זייצב את סכין ה"פרפר" ת/222, וקבע שפצע הדקירה בבית החזה של המנוח יכול היה להיגרם ע"י להב הסכין הנ"ל. 

עדותו של פרופ' היס

3.
בפתח עדותו אישר פרופ' היס את הכתוב בחוות הדעת הנ"ל, ואמר שבלב המנוח הייתה דקירה אחת שחתכה צלע וחדרה ללב, ודרשה שימוש בכוח בדרגה בינונית. הוא אינו יכול לקבוע היכן עמד התוקף - בצד ימין או בצד שמאל. הפצע באמה והפצע בירך שמאל, הם פצעי חתך, והם פצעים שטחיים (עמ' 1550, 1559). 


כמות האלכוהול שנמצאה בדמו של המנוח (129 מ"ג) היא כמות קטנה-בינונית, ואין באפשרותו לקבוע, רק על סמך הכמות, את התנהגותו של המנוח תחת השפעת אלכוהול, שכן הדבר תלוי בהרגלי השתייה שלו ומאחר וקיימת השפעה שונה בין אדם לאדם. באופן עקרוני מדובר בכמות אלכוהול כזו שאסור לנהוג בה עפ"י חוק. יחד עם זאת, לא היתה מניעה מהמנוח לרוץ, ללכת, לדבר וכו', מאחר ולא מדובר בכמות המגבילה בכל דרך שהיא פעילות כלשהי, ולא היתה לה כל השפעה על פעילותו לאחר הדקירה (עמ' 1553-1552). 


לדברי פרופ' היס: 

"אדם אחרי דקירה בבית החזה ועם פגיעה בלב ושתי דקירות עמוקה יותר בירך, ושני חתכים בירך ואמה שמאל, ועם כמות אלכוהול של 129 או 130 מ"ג אחוז - יכול לרוץ וללכת עשרות מטרים, גם 150 גם 200 מטר במשך עשרות שניות, ויש אפשרות שהוא רץ אפילו יותר מדקה או שתיים או אפילו שלוש".

(עמ' 1553). 


פרופ' היס ציין קיומם של קרעים בבגדי המנוח בהם הייתה חדירה של להב. סביב הקרעים נראה נוזל דמי, אך לא ניתן לקבוע את כמות הדם מאחר והגופה עברה טלטולים ושינוי מצבים עד שהגיעה למכון. 


לדברי פרופ' היס משמעות כתמי דם בצורת "נזילות" מקדימה, שנמצאו לאורך המכנס (לאור העובדה שהדקירה הייתה בצד הרגל) היא שהייתה זליגה של דם מהפצעים שנמצאו בצד החיצוני של הירך שזלג כלפי מטה לפי כוח המשיכה. עם זאת, פרופ' היס סייג את האמור לעיל בכך שהגופה הייתה במצב אופקי לאחר המוות, ולא הרימו אותה בצורה שיכולה הייתה להיווצר אותה זליגה (עמ' 1558). 

4.
בפתח חקירתו הנגדית ע"י ב"כ נאשם 1, עו"ד יפתח, אמר פרופ' היס שכתמי הדם על מכנס המנוח אינם תוצאה ישירה של הפצע בירך, שהוא נמוך יותר מאשר המקום שבו נראים כתמי הדם, וממוקם בצד החיצוני של הירך. 


על גבי הנעל של המנוח נמצאו כתמים משני סוגים - אדומים חומים ואדומים כהים, כמעט בגוון שחור. בשני סוגי הכתמים יש כתמים בצורת כוכב שזה טיפוסי לטפטוף נוזל מלמעלה למטה. ההבדל בין הכתמים הוא שכנראה הכתמים הבהירים הם כתמים שכוסו בחול או באבקה אחרת מאוחר יותר, ולכן הגוון שלהם שונה. 


במקרה הזה כתמי הדם הם כתמים של טפטוף מלמעלה למטה, שיכול להיות טפטוף לא פעיל בכלל, דהיינו, טפטוף ממקור שלא מפעיל עליו כוח, כאשר הכח היחידי שפועל זה כוח משיכת האדמה, ולכן הטיפה נופלת ממקום גבוה יותר למקום נמוך יותר (עמ' 1562-1561). 


בהתייחס למקור כתמי הדם שנמצאו על מכנסי ונעלי המנוח אמר פרופ' היס שמקור הנזילה הוא בפצע הדקירה בבית החזה (עמ' 1564). 


אמנם, על הסוודר נראתה כמות גדולה של דם, אך מדובר בכמות קטנה יחסית, שכן הנוזל האדום על משטח בהיר או כחול – בולט מאוד (עמ' 1569). 


פרופ' היס נשאל אודות השפעת שתיית משקה רד-בול, שהוא משקה בעל רמת קפאין גבוהה, בנוסף לשתיית אלכוהול ולפעילות גופנית כגורמים המעלים את לחץ הדם, והשיב: 


"השתייה עצמה של רד בול היא חסרת ערך. מה שחשוב זה כמות החומר הכימי שעשוי להשפיע על מערכת עצבים מרכזית.. יכול להיות שלא תהיה עלייה בכלל בכמויות כאלה בלחץ הדם וקצב הלב, במיוחד באדם צעיר. אבל יכול להיות שכבר ברמה של 129 מ"ג אחוז יהיה שינוי בקצב הלב ולחץ הדם, ואם יהיה שינוי זה בדרך כלל תהיה עליה הן בקצב הלב והן בלחץ הדם... אם הפעילות היא נמרצת אז זה מגביר את לחץ הדם ואת קצב הלב... באופן כללי אני מסכים שריצה, ופעילות גופנית מאומצת כל שהיא יכולה לעלות את קצב הלב ואת לחץ הדם... כל עלייה בלחץ דם עשויה להגדיל את זרימת הדם מפצע כל שהוא בגופו של אדם ואם ישנה עלייה ממשית בלחץ הדם, זה עשוי ויגדיל את מהירות זרימת הדם מתוך פצע גם בלב".

(עמ' 1568-1564). 


לדברי פרופ' היס קפאין ואלכוהול מעלים את לחץ הדם, אך במכון לא מדדו את כמות הקפאין בגופו של המנוח, ולדעתו, אלכוהול ברמה כזאת שנמצאה בגופו לא צריכה להעלות באופן יחסי את לחץ הדם ואת קצב הלב. 


פרופ' היס אמר שבדיקת גופת המנוח לא כללה בדיקת פיטומיניום (אקסטזי) וכן לא נבדקו סמים מסוג קנאביס. בדרך כלל אמפטמונים בכלל ואקסטזי בפרט, יכולים להעלות את חום הגוף, את לחץ הדם ואת קצב הלב, אך גם יכולים להוריד את קצב הלב וזה יכול להשפיע על תפקודו של אדם שנמצא תחת השפעתם (עמ' 1568). 


פרופ' היס אישר שהוא לא ביקר בזירת האירוע, אך ביקור בזירה כנראה ולא היה יכול לתרום לחוות הדעת שלו, שכן הזירה השתנתה ולא הייתה חסומה מכל צדדיה. מאחר והמנוח נפטר מפצע דקירה בלבד, שאיתו היה יכול לחיות מספר דקות, לא היה צורך בקביעת זמן המוות במקום (עמ' 1570, 1582). 


ב"כ הנאשם 1 בחן עם פרופ' היס את משמעות אי בדיקת הזירה, ופרופ' היס אמר שבהנחה שהיו אומרים לו שאדם קיבל דקירה בלב במרחק של כמאה מטר מהמקום שבו נמצא, הוא היה מחפש במסלול הליכתו סימני טפטוף דם, סימני נפילה או סימני הליכה מהירה או איטית. 


במקרה זה, מכיוון שבגופה, כפי שנמצאה בזירת האירוע וכפי שצולמה שם, יש ספיגה בולטת של דם בבגדים באזור בית החזה מצד שמאל, ומכיוון שאומרים שהדקירה שגרמה לאותו דימום לא בוצעה באותו מקום שבו נמצאה הגופה, ומכיוון שנמצאו טפטופי דם בחרטום הנעל הימנית - הוא היה מחפש אם יש טפטופי דם לאורך המסלול שהיו מצביעים על כך שהמנוח עבר מנקודת הדקירה עד נקודה שבה נמצאה גופתו. 


לדברי פרופ' היס הימצאות גרגרי חול באזור הפה, מסביב לשפתיים של המנוח מלמדת בד"כ על כך שהגופה שכבה עם הפנים כלפי הקרקע, לכיוון החול. מכיוון שצפוי ששכיבה כזו הייתה גורמת להצטברות של חול בשני אזורים "בולטים": קצה האף וקצה הסנטר, ומאחר ובאזורים אלה לא נמצא חול במקרה שלפנינו קיימת אפשרות שהחול הועף או נזרק, והוא נדבק לאזורים לחים יותר - כמו השפתיים ואזור השיניים. להשערתו, מדובר בחול שהיה על בגדי הקורבן והועבר משם בזמן שהגופה נבדקה בדיקה ראשונית (עמ' 1577-1576). 


פרופ' היס אישר שהדקירות לא פגעו בריאות של המנוח, ולא הייתה מניעה שידבר לאחר שנפצע (עמ' 1577), וכן שפצע הדקירה בעומק של 6 ס"מ בירך היה מאפשר למנוח ללכת גם למרחק של קילומטרים (עמ' 1587-1586). 

באשר לרמת הכאב שפציעה בשריר הירך גורמת, אמר פרופ' היס שבאופן כללי פציעות כואבות אך הדבר לא תמיד בא לביטוי, וישנם תמיד מצבים חריגים שבהם פציעות אפילו קשות לא באות לביטוי בכאב (עמ' 1579-1577). 


פרופ' היס אמר עוד שבזמן מתן חוות הדעת הוא לא ידע מה היה מצבו של הקורבן בזמן שנמצא, דהיינו, האם היה בחיים, האם נשם, האם היה לו דופק, או שנמצא כבר ללא רוח חיים, אך ברור שלא נמצאו עליו סימני החייאה, אם כי יתכן שנעשתה בו החייאה שלא השאירה סימנים (עמ' 1581). 


פרופ' היס הסביר שלא ניתן לחיות עם פצע דקירה כזה יותר מכמה דקות, ולכן גם לא הייתה משמעות לכך שהוא יגיע לזירת האירוע לקביעת שעת המוות, הנקבעת במקרים בהם הוא מגיע לזירה בטווח של שעות. מכיוון שממילא אדם עם פצע דקירה כזה לא יחיה מעבר לכמה דקות מרגע הדקירה, אין טעם בהגעתו לזירה כעבור שעה-שעתיים מרגע שנקרא לעשות כן. 


במהלך החקירה הנגדית הוצגו לפרופ' היס תמונות של כתמי דם שנמצאו על בגדי המנוח (תמונות 47 ו- 48 בת/79), והוא הסביר את ההשערה שלו ביחס למקורן, כדלקמן: 


"בדרך כלל הטפטוף הזה נוצר כאשר ממקום יותר גבוה למקום יותר נמוך נוזלות טיפות... במקרה שלנו זה קרוב לוודאי מהפצע בבית החזה מצד שמאל... אני לא יודע מה היה מצבו. הוא חייב להיות מעל. מעל. הוא לא יכול להיות, הוא חייב להיות מעל וחייב להיות בצורה כזאת שהטפטוף לא ייפול על כפות הרגליים שלו.. טיפה רכון קדימה... זה טפטוף בתנועה... זאת לא התזה זה טפטוף זאת אומרת המקור הטפטוף עבר ממקום אחד לשני ולכן כל אחד מהטיפות האלה היא דומה אבל ממקום אחר. עם זאת הייתה התזה היינו רואים מרכז והתזה סביבתית וכאן יש לנו טפטוף שהולך לאורך קו מסוים שהוא כמעט קו ישר שעובר לרוחב התמונה...".

(עמ' 1585-1584). 


במקרה זה הוא לא היה מצפה לראות הרבה התזות מכיוון שאין קשר ישיר בין הפצע לבין החוץ, הפצעים היו מכוסים על ידי בד, ולכן אם הייתה איזה התזה היא הייתה ישירות על הבד. 


בתשובה לשאלות עו"ד שרמן אישר פרופ' היס, כי לפי תנאי השטח המצולמים, קיימת סבירות גבוהה שבמידה והוא היה מוזמן לזירה יכול היה לבדוק את הראיות שנמצאו, כמו כתמי דם והטבעת סוליות. 


בירך היתה דקירה בעומק של 6 ס"מ, המאפשרת המשך הליכה, גם למרחק של קילומטרים (עמ' 1587-1586). 

5.
בחקירה הנגדית ע"י ב"כ נאשם 2, אמר פרופ' היס שהוא לא יכול לשלול אפשרות שהפצעים בגוף המנוח נגרמו ע"י מספר סכינים, בעלי להבים אחדים, וע"י אנשים שונים, ואין באפשרותו להעריך אם כל הפצעים נגרמו במקום אחד או במקומות שונים לאורך המסלול שעבר המנוח. כמו כן הוא לא שלל אפשרות שהייתה התמוטטות מיידית, שכן קיימת אפשרות בפציעות מסוג זה, שההתמוטטות תהייה מיידית, וקיימת אפשרות של פעילות למשך שניות ואף דקות המאפשרת תנועה לאורך עשרות מטרים (עמ' 1588). 


פרופ' היס נשאל אם בהנחה שלא נמצאו טיפות דם במסלול הנטען של הליכת המנוח, המסקנה היא שהמנוח נדקר במקום מציאת גופתו, והשיב כי מתוך הנתיחה הוא איננו יכול לקבוע שהייתה פעילות פיזית אחרי הדקירה, והואיל וישנם מקרים שדקירה כזאת גורמת להתמוטטות מיידית, הוא לא יכול לשלול אפשרות שבמקרה הזה הדקירה בוצעה במקום שבו נמצא המנוח (עמ' 1592). 


פרופ' היס אישר שהדקירה בבית החזה, הגורמת לפגיעה בעצבים שנמצאים בין הצלעות, גורמת בדרך כלל לכאב חד, והוא היה מצפה שמי שיידקר באזור זה ירגיש כאב ויגיב, אך ישנם מקרים שהדקירה גורמת להתמוטטות של שניות בודדות בלב, שלא מאפשרות תגובה (עמ' 1593-1592). 


ב"כ נאשם 2 ביקש מפרופ' היס להרחיב אודות תוצאות של פגיעת ג'יפ במשקל 2 טון וחצי בהולך רגל ופרופ' היס הסביר שבד"כ פגיעה של רכב בהולך רגל משאירה חבלות, אך הדבר תלוי במסה ובמהירות וכן בשכבות הלבוש במקום הפגיעה (עמ' 1594). 

6.
בחקירה החוזרת נשאל פרופ' היס על טפטופי דם על הנעל, והתבקש להסביר מדוע נמצא טפטוף דם רק בקדמת הנעל. לדבריו, המקור לטפטוף היה מחזית הגוף, ולכן הטפטוף נעצר באותו מקום שהוא חשוף מתחת למכנסיים. קדמת הנעל היא בדרך כלל כמעט המקום השטוח האופקי היחידי שנמצא בנעל, ומכיוון שמקור הטפטוף היה בבית החזה, מצד שמאל, הטפטוף היה בקדמת הנעל והייתה זליגה מהטפטוף לשוליים החיצוניים של הנעל (עמ' 1595-1594). 


ב"כ המאשימה הציגה בפני פרופ' היס את הנחת היסוד של המאשימה לפיה המנוח נדקר במקום אחר – במרחק של 80 מטרים ממקום מציאת גופתו, ושאלה אם תמיד יימצאו טפטופי דם במסלול, וד"ר היס השיב: 

"לא תמיד אני אמצא טפטופי דם, אבל במידה ויש אפשרות של זליגת הדם ממקום הפצע או מהבגדים וכאן נמצאו טפטופי דם על הנעליים, סביר להניח שהיה לאורך המסלול טפטופי דם. נכון שלא תמיד מוצאים את זה בגלל תנאי הקרקע, בגלל סיבות כאלה או אחרות, אבל בדרך כלל ניתן למצוא למרות שלא תמיד מוצאים. זאת אומרת שלא מצאו זה לא אומר שלא היה... זה כאן תלוי בתנאי הקרקע ובצורת החיפוש, אם הייתה תאורה מתאימה, האם חיפשו אנשים מתאימים...". 

(ההדגשה לא במקור).


עוד לדברי פרופ' היס, יש לכך גם קשר לכושר ספיגת הבגדים של המנוח שכן "... מה שקורה שהדם שיוצא מתוך הפצע נספג בפרטי הלבוש. הוא לא נספג באזור אחד, הוא נספג באזור יותר רחב מכף היד. כך שאם כי יכולה להיות השפעה כלשהי מתוך הלחץ. אינני חושב שזה ימנע את הצטברות הדם באותו אזור, ואז כשההצטברות עוברת את אפשרות הספיגה של הבגד, אז הוא יתחיל לטפטף כלפי מטה", וכן: "אינני מאמין שלחץ של יד של קורבן על פצע דקירה בבית החזה יכולה לעצור זליגה של דם מתוך הפצע. זה לא נראה לי שזה מספיק חזק" (עמ' 1598). 


בסוף חקירתו החוזרת נשאל פרופ' היס אם ניתן לצפות לפגיעות בגוף המנוח בהנחה שהמפגש של המנוח עם הג'יפ היה כזה שהוא הניח את כפות ידיו על מגן הרכב ונגרר איתו למרחק קצר, והשיב שהדבר תלוי בצורת הגרירה ובצורת האחיזה. העובדה שלא נמצאו סימני פגיעה אינם שוללים שזה קרה. כמו-כן, אחיזה אינה מותירה בד"כ סימן, אלא אם מדובר בנקודת אחיזה חדה שפוצעת את הידיים. 

עדותו וחקירתו של נאשם 1
1.
בפתח עדותו סיפר נאשם 1 שבתקופת התרחשות האירוע הוא היה בן 20, והיה בעל חברה לייבוא רמקולים למחשבים. לטענתו, הוא לא היה בעלים של מועדון הסוהו בת"א אם כי בילה שם בקביעות. 


נאשם 2, בן דודו, הוא "חבר ילדות", ובאותה תקופה הם גרו באותו בניין. גם אסי בן דוד הוא כ"חבר ילדות", ושלושתם היו נוהגים להסתובב יחד רוב הזמן מגיל צעיר. חן מסיקה היה גם הוא חבר ילדות, אך הקשר ביניהם התנתק במהלך השנים (עמ' 5075-5074). 

2.
בתגובה לטענה שהוא דקר את רענן לוי, אמר נאשם 1:

"אני לא דקרתי את רענן לוי ואני בחיים לא דקרתי אותו, לא הייתי במגע איתו, לא התקרבתי אליו אפילו... ציירו לכם פה שד שנוח להם לצייר משפחת אבוטבול, אני לא דקרתי את רענן, תכניסו לכם את זה טוב טוב לראש".

(עמ' 5078).

3.
בהמשך עדותו תאר נאשם 1 את נסיבות הגעתו למועדון בשפיים, יחד עם נאשמים 2 ו- 3 ואסי, כדלקמן: 


"יצאנו, כמו שאמרתי לכם באותו יום תכננו ללכת למשכית... בהרצליה פיתוח. אז קורה לפעמים שאתה הולך לכמה מקומות... כל ערב כמעט הייתי מסיים גם במועדון הסוהו... ישבנו, נהנינו... נכנסנו למועדון, תוך אני לא יודע חצי שעה, שעה, אני לא זוכר בדיוק זמנים, לי נודע שאמיר, קרה משהו בשפיים, הסתבך, לא שנודע שהייתה קטטה או שאני יודע שהיה שם איזשהו ויכוח... זה ילדים, גם אח שלי היה איתו, אח שלי אדם. קורים לפעמים, אם זה בעיה בלהיכנס למקום... אם אני מכיר יחצ"ן מסוים שיכול לעזור לו להיכנס... לא באים בקטע של לריב או תגבורת כמו שמנסים לצייר כאן... לא באנו כתגבורת ולא באנו כעזרה למשהו שקרה שם... נכנסנו לג'יפ, יצאנו, שילמנו, גם אפילו תכננו אחרי זה לחזור לאותו מקום... נסענו לשם ארבעתנו... הגענו לשפיים, בדרך כאילו החנינו בחניה את האוטו, ראיתי גם את אח שלי אביב שם בדיוק עומד בחניה. אז ניגשתי אליו, שאלתי אותו מה אתה עושה פה? מה קרה? הוא אומר לי, התקשרו אלי אמרו לי גם להגיע, כאילו שיש איזושהי בעיה בכניסה... שאמיר הסתבך, משהו כזה. אני לא זוכר בדיוק. אמרתי לו, בסדר, בוא נלך לראות מה קרה. התקדמנו לכיוון השביל... אני לא זוכר מה אבי, מה שי ומה אסי עשו.. באותו רגע אני התקדמתי... לא הלכנו למטרה של משהו, אני ראיתי את אח שלי, אני הלכתי לדבר עם אח שלי... הגענו אליו, אז הוא אומר שהיה כאן איזשהו ויכוח בין אנשים כאילו שהם יותר גדולים מהם וזה, והם מפחדים..."
(עמ' 5080).

4.
על הקטטה שהיתה, לדבריו, מול ה"סלקציה" במרחק של מספר מטרים ממנה, סיפר נאשם 1 כדלקמן: 


"... ראיתי אז שתי קבוצות של אנשים כאילו עומדים ומתווכחים. ניגשנו אליהם... הלכתי במטרה לראות מה קורה שם, איך שהתקרבנו לשם התחילו ידיים... אני מצאתי את עצמי נקלע למצב שאני מגן על עצמי... אני לא אבוא ואגיד לכם שהייתי שה תמים ולא עשיתי שום דבר. אני הגנתי על עצמי, נתתי לאנשים מכות וקיבלתי גם הרבה מכות. הם היו הרבה יותר מאיתנו...".


לשאלת ביהמ"ש אם הריב התנהל בידיים או שהיה גם שימוש בעזרים, השיב הנאשם: 


"אני באותו רגע אני לא ראיתי שום דבר, אני ראיתי רק ידיים. רק לאחר מכן אני ידעתי שהיו שם דברים. אנחנו מבחינתנו לא הגענו עם שום דבר כי לא היינו צריכים שום דבר, כי אנחנו לא מסתובבים עם דברים כאלה.. אם אני יודע שאני בא לריב עם אנשים.. אז כפי שמתארים פה הייתי בא עם תגבורת, אבל לא יכול לקרות כזו סיטואציה, למה להגיע לשם? .. מה טוב יכול לצאת מכזה דבר?"

ובהמשך: 


"... כפי שאתם רואים אני לא בן אדם קטן, אני בחיים לא מסתובב עם סכינים, אני לא צריך סכינים, אני לא בן אדם שמחפש לריב מכות.. אני לא צריך את הדברים האלה... גם למקום הזה אני לא הגעתי בשביל לעשות כזה דבר... לא ראיתי סכינים אצל אף אחד..."

(עמ' 5084-5083). 

לדבריו, הוא לא ראה נערים מראשל"צ משתתפים בקטטה, אבל ראה חבר'ה נתנייתים וזוכר רק את רן גניש. הוא לא ראה את חן מסיקה, וכשנודע לו שחן נדקר - הוא היה מאד מופתע, שכן בשום שלב לא ראה אותו באותו ערב (עמ'                 5083-5082). 


לדבריו: 

"כולם הולכים מכות. אני יכול להעיד לך על עצמי ועל אח שלי שהיה איתי... וכל החבר'ה כמובן שהיו שם, אבי, שי ואסי, אני לא זוכר אותם במכות או לא זוכר אותם ליד המכות, וגם לא יכלתי לראות. ברגע שקופצים עליך אנשים ואתה מקבל מכות, אתה לא מסתכל מי עומד מימינך או מי עומד משמאלך".


לדבריו, הקטטה "התפזרה" בשלב כלשהו, ולא ברור לו איך "כאילו נעלמו אנשים". הוא הלך לכיוון הג'יפ שלו, ועלו עליו גם נאשמים 2 ו- 3 ואסי (עמ'     5085-5084). 

5.
על התנהלותו לאחר הקטטה, סיפר נאשם 1 כי באותה עת רישיונו נשלל ולכן הוא לא נהג בג'יפ. הוא לא זוכר מי היה הנהג משום שהוא לא ייחס חשיבות מי מבין חבריו ינהג. הוא תמיד ישב ליד הנהג. הוא לא זוכר מי היה בקרבת הג'יפ, אך בוודאות אף אחד מאחיו, אדם ואביב, לא היה שם. הוא זוכר זאת משום שנלחץ כאשר לא מצא אותם, והוא אף ניסה לאתר אותם טלפונית (עמ' 5086). 


לאחר שעלו לג'יפ הם החלו לנסוע לכיוון ה"סלקציה", כדי לראות אם אביב ואדם נמצאים שם. הוא שם לב שהם לא ב"סלקציה", ולא הצליח לראות אף אחד. הוא לא ראה אמבולנס או שוטרים באותו ערב, ואם היה יודע שחן מסיקה נדקר - ברור שהיה מנסה לסייע לו (עמ' 5088-5087). 


את המשך הנסיעה בג'יפ תיאר נאשם 1 כך: 


"... כל האזור הזה זה פעם ראשונה שאנחנו נמצאים שם, אנחנו לא יודעים איפה הכניסה, איפה היציאה, כאילו, זה לא אזור מוכר. אז נסענו כדי לעשות פרסה או לצאת מהמקום.. המשכנו עוד טיפה ישר עוד כ- 20 , 30 מטר ואז ראינו אנשים הולכים כל הצד של הדרך, ראינו אנשים הולכים והיו כל מיני מכוניות חונות. זה לא היה מקום כאילו שקט או סטרילי.. אז אמרתי אולי הם איתם כי כל ההמולה הכל התפזר, אמרתי אולי הם נמצאים שם... זה שטח עפר.. ג'יפ ספציפי יכול להיכנס ולעשות, הוא יכול לעלות, הוא יכול לנסוע.. נסענו בשביל.. לא ראיתי בזה משהו פסול".
(עמ' 5088). 


נאשם 1 הכחיש שהם ניסו לדרוס את הנערים שהלכו לפני הג'יפ ואמר: 


"לא האצנו מהירות כי בסך הכל ניסינו למצוא את האחים שלי. אם היינו מנסים לנסוע במהירות, אם היינו מנסים לדרוס מישהו או לפגוע במישהו היינו מצליחים, זה ג'יפ מול בני אדם...".


הנאשם התקשה להעריך את מהירות הנסיעה של הג'יפ, אך ציין שלא הייתה זו מהירות גבוהה שכן "זה לא הייתה הסיטואציה הזאת של לבוא ולנסוע במהירות בכלל" (עמ' 5089). 


באשר לטענה בדבר מפגש בין הג'יפ למנוח אמר הנאשם: 


"... בשום פנים ואופן לא קרתה סיטואציה שבן אדם נתלה לנו על הפגוש או שפגענו בבן אדם מסוים, כי לא יכול להיווצר כזה מגע, בן אדם יכול למות מהמכה הזאת.. אי אפשר להיתלות על זה, אי אפשר להיתפס בג'יפ הזה..." 

(עמ' 5090). 

6.
לדברי הנאשם, בשלב כלשהו נאשם 3 ביקש לרדת מהג'יפ ולחזור למסיבה, ולכן הם עצרו את הג'יפ, שממילא נסע במהירות נמוכה, כך שהיה צורך ב"נגיעה קטנה בבלם וזהו, כאילו העצירה". הג'יפ עצר, נאשם 3 יצא ממנו, כל הג'יפ היה מואר כי הדלת האחורית מאחוריו הייתה פתוחה, והדלת על יד הנהג הייתה פתוחה, הוא ירד מהדלת שליד הנהג ושלוש דלתות היו פתוחות עד כדי שניתן היה לרדת דרכן. הוא לא יכול לתאר מי נהג לפני כן, ומי נהג לאחר מכן, וכן איזו דלת נפתחה שכן: "... אתה לא מייחס חשיבות בכלל למי נהג כי לא היה שם משהו שהוא היה כל כך דרסטי..." (עמ' 5106). 


הנאשם אישר שהוא ירד מהג'יפ, "ממש לשנייה", במהלכה צעק לעבר הקבוצה, שאותה זיהה כקבוצה שנטלה חלק בקטטה ושלא הייתה קרובה אליו, אלא במרחק של 100-150 מ' ממנו.


לדבריו: "... אם הם היו קרובים אלי לא היה לי את האומץ לרדת ולצעוק או את האומץ לרדת בכלל מהג'יפ. זה עוד פעם, אני מול אני לא יודע כמה אנשים, 20-30 אנשים שם...". הצעקה הייתה "משהו בסגנון בני זונות". לדבריו: "... לא הייתה סיטואציה שהגעתי במגע לא עם רענן ולא עם אף אחד אחר בקדמת הג'יפ. לא הייתי בקדמת הג'יפ, בסך הכל ירדתי מהג'יפ לשניה אחת ואני עליתי..." (עמ' 5093-5092). 


לאחר מכן נאשם 3 ירד מהג'יפ, הגי'פ ביצע פניית פרסה והם המשיכו הלאה. לדבריו, באותו שלב הוא עדיין לא מצא את אחיו, הם הגיעו לכביש שמתפצל לשניים: לכיוון נתניה או לכיוון הרצליה. הם חזרו באותה דרך, ועזבו את המקום לכיוון הרצליה. בכוונתם היה להגיע לת"א, למועדון הסוהו, כדי להמשיך את הבילוי כרגיל, שכן "... נכון, רבנו מכות אבל לא ראיתי משהו כל כך דרמטי במה שקרה שם... ואז אני מקבל שיחת טלפון... אני לא זוכר אפילו ממי, נודע לי איכשהו שאח שלי, אביב, נדקר ושחן מסיקה גם נפצע שם... היינו כבר בכיוון מחלף של הרצליה פחות או יותר, היינו לכיוון ת"א... כבר לכיוון כביש החוף... ואז עשינו פרסה בהרצליה... ונסענו לכיוון נתניה. הגענו לנתניה, אני זוכר שאספנו את אמא שלי, היא הייתה מאוד לחוצה... אז הורדנו את אסי בבית אחרי זה, ומשם המשכנו ללניאדו... הגעתי לבית החולים, ראיתי את אח שלי עם חתך פה מן חתך כזה בראש... וגם בגב, דקירה בגב" (עמ' 5096-5095). 


לדבריו, אחרי שהם הגיעו לבית החולים הגיע שוטר, שתחקר אותו לגבי נסיבות הפציעה, ומשם הוא ונאשם 2 המשיכו, כפי שתוכנן, לכיוון מועדון הסוהו. 

7.
בתגובה לטענה שהם נסעו למועדון הסוהו כדי ליצור לעצמם אליבי השיב הנאשם שלא היה לו צורך באליבי, משום שהוא לא עשה שום דבר אסור. הטענה לפיה הוא נסע לסוהו כדי ליצור אליבי היא "מגוחכת" שכן אין במקום מצלמות בכלל, אף פעם לא הותקנו מצלמות במקום, אין למקום כניסה "אחורית", והכניסה והיציאה סמוכים. לדבריו, הוא היה במקום כרבע שעה, כדי לסיים את הערב, וכשנראה שהערב "חלש" הם יצאו משם במהרה. עוד הוא הוסיף כי נאשם 2 היה צריך לאסוף את רעות שהיתה אותה עת בעבודה בהרצליה. 


הוא נסע ביחד עם נאשם 2 לאסוף את רעות. לאחר מכן, הם עברו בתחנת דלק כדי לתדלק את הרכב, ובאותה הזדמנות הוא שטף את גלגלי הרכב, שכן: 

"... האוטו היה מלוכלך, עכשיו האוטו היה מלוכלך בגלגלים אם זה מבחינת הלכלוך שהיה שם, לא מבחינת משהו, עוד פעם, אני לא יכול להחזיר לאבא שלי את האוטו בסיטואציה כזאת,במצב כזה, עוד פעם אחת אני אחזיר את האוטו ככה איך שהוא באותו מצב שהוא היה מבחינת לכלוך למטה, אני לא אקבל אותו עוד פעם... לכלוך, בוץ, אבק... חוץ מזה אני יודע, עשיתי כמה פעמים טיולי שטח... אסור לך להשאיר לכלוך למטה כי זה ייצור חלודה..."
(עמ' 5100-5099). 


לדברי הנאשם אין לו רישיון נהיגה מאז שהוא בן 17, ולכן הוא מאפשר לחבריו לנהוג בג'יפ, אך מקפיד להחזיר את הרכב במצב טוב ונקי, כדי שיזכה לקבל אותו שוב מאביו. לדבריו, הם סיימו את הערב בנתניה, הורידו את רעות בביתה כדי שתביא דברים, ולאחר מכן הורידו אותה בביתו של נאשם 2, והוא המשיך ביחד עם נאשם 2, אליו הביתה. נאשם 2 בא אליו הביתה, הם ישבו ודיברו, הוא ראה גם מה קרה עם אביב, והלך ברגל לביתו כי "גם טבעי שצריך להחזיר את הג'יפ אלי הביתה". לדבריו, רק למחרת נודע לו בחדשות שמישהו מת בשפיים. 

8.
באשר לחקירות במשטרה אמר נאשם 1 שבשנת 2005 הוא לא נעצר כלל ולא נחקר ורק לאחר שהחלה חקירת הצח"מ השני הוא נעצר. 


את שתיקתו בחקירותיו במשטרה הסביר נאשם 1 כדלקמן: 


"אני חושב שיש לי סיבה די טובה לא לספר את הדברים, אם כבר יום למחרת שקרה הרצח אז כל השמועות כמו, כל השמועות באות אומרים משפחת אבוטבול, משפחת אבוטבול רצחה. אחרי זה אתה רואה פרומו שמראש כבר ציירו לך שאתה רצחת. מראש כבר מראים לך ג'יפ כמו שלך, מראים לך את בן דוד שלך יורד, רק חסר תדביק שמות לפי מה שהם מתארים. מראים לך כבר את כל הציור כאילו זה קרה, וזה טבעי שאתה תפחד... אני הייתי במקום, אני יודע שהם אומרים... שני בני משפחת אבוטבול, כי זה נוח להם, שני בני משפחת אבוטבול, באו, ירדו, תפסו את הנער, דקרו אותו, ועשו את כל הדברים האלה. אז מי עוד ממשפחת אבוטבול שנמצא איתי באוטו אם לא בן דוד שלי?... מי זה יכול להיות? אני ובן דוד שלי שנמצאים בתוך הג'יפ... באין ואומרים לי אתה מורשע, אתה מבחינתנו רצחת כבר... אז אתם מצפים ממני לבוא ולהגיד להם כן אני הייתי שם?..."

(עמ' 5105-5104). 


את השיהוי בהשמעת תגובתו לכתב האישום הסביר נאשם 1 כדלקמן: 


"אני מהיום הראשון אני נתתי להם את הגירסה שלי.. להם זה לעורכי הדין שלי.. ואני יכול להגיד לכם לא פעם ולא פעמיים היה לי איתם ויכוחים למה הם לא מגישים את התגובה של ההשבה לאשמה. הם אמרו לי אל תתערב, זה עניינים משפטיים. אנחנו רוצים לחכות לחומר..." (עמ' 5106). 
9.
בפתח חקירתו הנגדית ע"י ב"כ המאשימה אמר נאשם 1 שהוא מתגורר לבדו. הוריו מתגוררים בסמוך לו בבית פרטי, ובאותה תקופה אחיו, אדם ואביב, והוא התגוררו עם הוריהם. הוא גר במרחק של 10 דקות הליכה מביתו של נאשם 2. 


הנאשם הכחיש את הטענה שכינויו הוא "ג'ינג'י", ולדבריו: "חברים לא קוראים לי ג'ינג'י... אין לי כינוי כזה כי אני לא אוהב שקוראים לי פרנסואה... יכול להיות שבן אדם יכול להגיד ג'ינג'י בגלל שאני ג'ינג'י, זה לא כינוי אישי שמישהו המציא לי", עם זאת הוא אישר ששמע שאנשים מכנים אותו כך (עמ' 5110). 


כאשר היה כבן 20, הוא היה שותף בעסק ייבוא רמקולים עם דוד מאילת, ולא היה שותף במועדון הסוהו. הוא נהג לבלות במועדון הרבה מאוד, כמעט כל ערב שלו הסתיים שם, וכאשר הזמין לשם חברים לא היה מזמין אותם לשתות על חשבונו, אלא בעל המועדון היה נותן לו לשתות. 


לדבריו, אם אסי ורעות אמרו שהוא הבעלים של המקום, הם טועים, ולא שמעו את זה ממנו, וכנראה שהסיקו זאת לאחר שראו שהוא מזמין אותם לשתות על חשבונו של הבעלים, או על חשבונו. הוא יודע איפה המיקום של המועדון, אך לא יודע את כתובתו. עוד הוסיף, כי רעות הייתה איתו שם פעם אחת בלבד (עמ' 5114). 

10.
הנאשם סיפר כי באותה תקופה היה לבני משפחתו ג'יפ לנדקרוזר בצבע שמפניה, 4 דלתות, עם מגן חזירים שנתפס ע"י המשטרה. הוא לא יודע על שם מי היה רשום הג'יפ, אך כל אחד מבני המשפחה יכול היה להשתמש בו: "... היו מבקשים אישור, אפשר לקבל. כעיקרון אבא שלי היה נוהג בו". הוא עצמו לא נהג, משום שהיה בשלילה לתקופה של 7 שנים ללא רישיון, עד מסירת העדות, אבל הוא היה עושה בו שימוש. 


לגבי "מגן החזירים" העיד הנאשם כי מגן הניקל מקדימה לא הוסף לג'יפ בתקופה מאוחרת יותר, אלא הגיע איתו. הוא לא זוכר מתי היו תיקונים בפגוש או במגן, ולא זוכר שהמגן הוחלף. הוא לא קורא לתוספת הזאת "מגן חזירים" אלא "פגוש", למרות ששמע שאנשים קוראים לו "מגן חזירים" (עמ' 1518-1517). 


בג'יפ נהגו כל החברים שלו - אבי, אסי, שי מכלוף, אלירן דנין, אושיק לוי, אך תמיד בנוכחותו ובהשגחתו כשהם נוהגים לאט וכחוק. הוא בד"כ ישב בכיסא שליד הנהג, אך יצא גם שישב מאחור, ואם לנהג הייתה חברה שרצתה לשבת לידו, הוא יכול היה לשבת מאחור (עמ' 5123). 


למשפחה היה גם רכב ב.מ.וו. שהיה של אמא שלו, ושימש גם את יתר בני המשפחה. באותו ערב אביב הגיע לשפיים עם רכב זה (עמ' 5125). 


הנאשם אישר שנאשם 3 היה החבר הקרוב ביותר שלו באותה תקופה, אף שהיה נוהג לצאת ולבלות עם כולם במידה שווה. אסי היה קרוב יותר לנאשם 2. את אריה מרציאנו הוא הכיר "מהמסיבות", ומרציאנו השיג להם כרטיסי כניסה למועדונים ומסיבות (עמ' 5128). 

11.
באשר להתנהגותו בחקירות אישר הנאשם שברוב החקירות הוא בחר לשמור על זכות השתיקה, כשהוא בחר בתשובה שהוא "לא זוכר". רק לשאלה בנוגע לרצח השיב חד משמעית שהוא לא רצח, שכן "אני באותו רגע ידעתי בדיוק, הכל אני זכרתי.. זה לא שאני לא אומר אמת... אני פחדתי, לא רציתי לבוא ולהגיד את זה לחוקרים... ממה פחדתי? אני משפחת אבוטבול, תיק רצח לא פתור, בבקשה פרנסואה מודה שהוא היה שם, בואו נלביש עליו תיק רצח, למה לא?..." (עמ' 5134-5133,  5137). 


הנאשם הודה כי אמר בחקירות שהוא מעולם לא הגיע לשפיים אלא רק לחנות "אייס" לקנות מנורות בקמחי, ואין לו מה לחפש באזור הזה. הוא הסביר כי כך הוא התבטא מאחר והוא לא מבלה במועדון בשפיים, שכן זה מקום לילדים קטנים ממנו, ואילולא הנסיבות הספציפיות שהיו באותו ערב הוא לא היה מגיע לשם בכלל (עמ' 5136). 


הנאשם התבקש להסביר מדוע מרציאנו סיפר שהוא סיפק לו ולנאשמים 2   ו- 3 כניסות חינם למועדון בשפיים, והשיב: 

"אין, זה שקר כי בחיים אני לא... זה לא שאם הוא אמר זה לא נכון, יכול להיות שהוא סידר אבל הוא לא סידר לי, אולי הוא סידר לאח שלי, לאמיר... יכול להיות שפעם התקשרתי אליו והם לא הסתדרו בכניסה אז אמרתי לו אם אתה יכול תכניס אותם, אבל לי אישית, אני בחיים לא ביליתי במקום הזה". 


הנאשם הכחיש שתיאם גירסה עם נאשמים 2 ו- 3 ועם אמיר שנעצרו ונחקרו בשנת 2005, שכן לא היה לו מה לתאם גירסה, מאחר והוא לא קשור לרצח (עמ' 5139). 


ב"כ המאשימה הציגה בפני הנאשם את הגירסה האחידה שנמסרה ע"י השלושה בשנת 2005, לפיה הם נסעו לבלות במשכית בהרצליה, נאשם 3 נהג, הוא ישב לידו, ומאחור ישבו נאשם 2 ואסי. הם קיבלו טלפון ויצאו לכיוון נתניה לבקר את אביב שהגיע לבי"ח לניאדו, בעקבות נפילה על גדר. בדרך עצרו במחלף מול שפיים כדי לאפשר לנאשם 3 לרדת מהרכב, ולהגיע למסיבה, ולאחר שירד הם המשיכו השלושה לבי"ח לניאדו. הנאשם אישר שהוא שמע את הגירסה כאשר הטיחו אותה בפניו במשטרה, וטען כי "לא היה כזה דבר". לדבריו, הוא לא זוכר מה הם סיפרו לו, אך אם הוא לא טועה זה מה שהם סיפרו לו, והוא לא ידע מראש על הגירסה שמסרו (עמ' 5141). 


לדבריו, הוא כל הזמן טען במשטרה שבמקום שחבריו אומרים כי הוא היה, אכן היה שם, אך הוא לא היה שותף לשום תיאום גירסה. 


בתשובה לשאלה מדוע הוא בחר לאשר את הגירסה שמסרו חבריו במשטרה, ביודעו שמדובר בגירסה שאיננה אמת, השיב: 

"אני ידעתי אבל מצד אחד עוד פעם, תנסו להבין אותי כבודכם, אני בא, עוד פעם, לא מעמדה של חף מפשע, מראש כבר אומרים לך אתה רוצח... אז אני לא אאשר שום מילה שלהם ואני גם לא אכחיש שום מילה שלהם... אני לא אתן להם איזשהו פרט עלי... אני לא הצטרפתי לשום גירסה שקרית, אני אמרתי איפה שחברים שלי היו שם אני הייתי איתם... אני לא אישרתי את זה וגם לא שללתי את מה שהם אומרים. אני לא אמרתי להם לא חד משמעית וכן חד משמעית. איפה שחברים שלי היו, שם אני הייתי".
(עמ' 5143-5142). 

לדבריו, ייתכן והיה נותן את הגירסה שהוא מסר בעדותו, אם לא היו משדרים את הפרומו לפני החקירה וגורמים לו להגיע במצב של מגננה. 


עוד לטענתו, מהיום שקיבל את כתב האישום הוא ביקש להגיב, אך עורכי דינו ביקשו ממנו, מטעמים משפטיים, לפעול בהתאם לדרך שבה פעלו, וזו הסיבה לכך שלא מסר תגובה. הנאשם שלל את הטענה שהוא נמנע מלהגיב משום שידע שנאשם 2 עלול להפליל אותו, שכן לדבריו, לא היה לנאשם 2 על מה להפלילו משום שלא קרה דבר. 


לדברי הנאשם, הוא לא ידע שבאי כוחו וב"כ נאשם 3 מפעילים לחץ על נאשם 2, שכן "לא הייתה כזאת סיטואציה, הם בחיים לא דיברו איתו. גם אם הם רצו אפילו לדבר איתו לא נתנו להם... אני לא מתכוון לפרש את הדברים שהוא (נאשם 2) מדבר שם עם שי... (שירזי)" (עמ' 5149). 


את תשובתו בחקירה לפיה אחיו נפצע במסגרת עיסוקו באופנועים לעיתים תכופות, ולכן אין משהו חריג בכך שנפצע בליל הרצח הסביר נאשם 1 בכך שמבחינתו מדובר ב"חוסר שיתוף פעולה", ואין בכך משום הטעייה של החוקרים. לא היה לו כל רצון לשבש את החקירה שכן, לטענתו, הוא לא יכול היה לשבש כלום כי כבר החליטו שהוא מעורב. 


הוא ידע באותו ערב שחן מסיקה נדקר, וסיפר זאת בחקירתו, אך לא סיפר שאחיו נדקר, כי הוא לא שיתף פעולה עם החוקרים לגבי כל מה שקשור אליו. הוא לא זוכר שאחיו, אביב, סיפר שהוא נפל על הגדר בכפר ויתקין, אך יכולה להיות סיטואציה כזאת. 


לדבריו, מיום שלאחר הרצח כבר קבעו שמשפחת אבוטבול רצחה, "אז טבעי שננסה להרחיק את עצמנו, בסה"כ הייתה שם קטטה, לא רצחנו אף אחד...". הוא ידע אודות השמועה שאביב נפל בכפר ויתקין, אך לא היה שותף להפצתה (עמ' 5155, 5158). 


הוא פגש את השוטר שחקר את אביב בבי"ח לניאדו, אך הוא לא נכח בעת החקירה, ולא זוכר אם שוחח עם השוטר. הוא ראה שהיו לאחיו תפרים באותו יום במצח ובגב, אך לא מסר את הפרטים האלה במשטרה. הוא לא ראה שאביב נפצע במהלך הקטטה, לא זוכר אם ראה את בנפשיאן באותו ערב, ולא זוכר אם אביב הגיע עם כובע גרב לראשו, כש"הוזעק" ע"י אחיו. הוא אינו יכול לזכור פרטי לבוש של אחרים מלפני כמה שנים, ומבחינתו כובע גרב בחורף הוא פריט לבוש סטנדרטי (עמ' 5160). 

12.
בהמשך חקירתו נחקר הנאשם 1 על מה שקרה כשנסעו בשביל. הוא הכחיש  שהורה לנאשם 2 לעצור את הג'יפ לאחר שלא הצליחו באמצעות הגרירה לפגוע ברענן ולנקום את פציעתו של אביב. הוא טען כי לא חילק הוראות לאיש, נאשם 3 רצה לרדת ולכן ירד מהג'יפ, ואף אחד לא דקר (עמ' 5269). 


לדבריו, כאשר נאשם 3 ביקש לרדת מהג'יפ, הוא ניצל את ההזדמנות, וירד אף הוא מהרכב, ראה אנשים מרחוק, צעק לעברם וחזר לג'יפ. נאשם 2 המשיך לנהוג בג'יפ, והוא לא זוכר מאיזו דלת ירד נאשם 3 (עמ' 5270). 


הנסיעה בשביל הייתה נסיעה איטית, תוך כדי נסיעה וסריקת האזור. נאשם 3 ביקש לרדת, "הוא אמר יש לו איזושהי ידידה שם, הוא רוצה לרדת אליה... זה המקום הכי קרוב למועדון". 


הוא לא ראה אף אחד שעולה על התלולית, ו"... אם מישהו היה רוצה לדרוס בן אדם הוא היה דורס... הייתי יכול לדרוס את כל החבורה אם הייתי רוצה... אני באתי בשביל לחפש אותם, בכלל לא באתי בשביל לפגוע במישהו". 


לדבריו, הוא נמצא בשביל החיצוני במטרה לחפש את אביב ואדם, אך הוא לא ראה אותם. לפניו הלכה קבוצה של אנשים, הוא הבין שזוהי הקבוצה השנייה מראשל"צ, ואחיו לא יימצא בקירבה. "באיזשהו שלב שעמדו מתחת, יש בפניה ההיא בסוף כאילו ליד המועדון, יש זרקור שנופל על כולם, אז אני ראיתי את זה מרחוק, זה הרגע שירדתי וקיללתי, זה הסיבה למה ירדתי וקיללתי... אתה לא רואה רק דמויות, אתה גם יכול לראות פרצופים אבל זה רחוק. אתה מזהה, אם זה חולצות, אם זה בגדים, אם זה דמויות של אנשים...". בשנייה לפני שהוא ירד מהרכב הוא ידע שמדובר בחבורת ראשל"צ (עמ' 5273). 


למיטב זכרונו, הוא לא צעק בניסיונו לחפש את אחיו בין ההולכים בשביל, ואף אחד לא ירד מהג'יפ כדי לנסות ולחפש אותם ברגל, שכן מדובר באזור בוצי שאף אחד לא רצה ללכת בו. 


בתשובה לשאלה מדוע הוא בחר לרדת מהרכב כדי לקלל את בני חבורת ראשל"צ, אך לא ירד על מנת לחפש את אחיו, השיב הנאשם: 

"כי נסעתי, ראית שזה לא הם, אתה רואה דמויות, אתה רואה מימדים של גוף, אתה רואה איך שהם נראים, אתה מזהה את האחים שלך. אז אני נוסע, אני מסתכל, אני רואה אנשים... במקום להמשיך ישר ולעבור דרך שם, ששם ראיתי את האנשים עוצרים, עשינו פרסה... הרכב נעצר בשביל שי. ניצלתי את ההזדמנות לצעוק. לקלל. לשחק אותה גבר... אני גם לא הלכתי, מה אני עשיתי? אני ירדתי מהג'יפ שנייה אחת פחות מהליכה, צעקתי וחזרתי? אפילו לא הייתה הליכה, לא היה צעד".
(עמ' 5276-5275). 


שלוש דלתות ברכב היו פתוחות בו זמנית: הדלת שלו ליד הנהג, דלת הנהג ועוד דלת אחורית, הוא אינו זוכר אם מישהו בנוסף אליו ולנאשם 3 ירד מהרכב. הוא לא צעק "תעצרו בני זונות" אלא "משהו בואו. לא תעצרו... אני לא זוכר.. אם הם היו על ידי אני לא הייתי צועק, אני מבטיח לך" (עמ' 5277). 


הוא ביקש מהם לעצור, למרות שהתכוון להמשיך ולנסוע כי "זה שפת דיבור". 


לטענת ב"כ המאשימה כי התכוון לרדת מהרכב ולהמשיך את הנקמה, הנאשם השיב: "לא היה ולא נברא כזה דבר. אני ארד לבד מול 30 איש, 20 איש?... לא פחדתי. ירדתי, צעקתי. הם היו רחוקים ממני. אם הם היו קרובים אלי, עוד פעם אני מבטיח שלא הייתי יורד". 


הוא הבין שהקבוצה שהולכת לפניו היא הקבוצה מראשל"צ, באזור הג'יפ הוא לא ראה את אחיו ואף אחד מראשל"צ, ולא ראה אנשים מסתתרים בשדה (עמ' 5282). 


גם כאשר הוא יצא מהג'יפ, וצעק הוא לא ראה אף אחד בסביבתו. הוא לא ראה אנשים עומדים על הטרסה או בסמוך לגדר המועדון או רצים בשדה. עם זאת, ייתכן והיו שם אנשים שהוא לא שם לב להימצאותם. 


לדבריו, הוא לא הגיע לקדמת הג'יפ לאחר שירד ממנו, "לא התקדמתי, לא התקרבתי לקדמת הג'יפ, לא הייתי בכיוון, אני ירדתי מהג'יפ עם הרגל, נכנסתי בחזרה וזהו" (עמ' 5286). 

13.
באשר לחקירתו במשטרה אמר הנאשם שהוא סמך על הגירסה שמסרו הנאשמים ואסי בשנת 2005, אך הוא לא היה בטוח בשום דבר "הם יכלו להגיד שהייתי בקטטה, הם יכלו להגיד הכל, באותו רגע, מהרגע שאתה מואשם ברצח, גם אם יגידו הייתי מעורב בקטטה, אז הייתי אומר להם O.K., הייתי מעורב בקטטה, מה אני קשור לרצח? איפה הקטטה ואיפה הרצח?..." (עמ' 5292). 


בתגובה לדברים שאמר אסי בחקירתו אמר הנאשם: 

"אני לא יודע מה גרם לסוג של פאניקה שהייתה שם והכל, אבל לא הכל, זה בטוח. זה כאילו בן אדם על סמים מדבר שם, אני לא יכול לאשר מילים של בן אדם כזה, אבל מה, כעקרון הנהיגה כן הייתה שם, כל שאר הדברים מסביב וכל, לא יודע מה, הבהלה הזאת, אני לא יודע מה היה שם, אני לא מאשר את זה בשום פנים ואופן".
(עמ' 5296-5295). 


ברם, הנאשם אישר את דברי אסי שהם נסעו ביחד ברכב, ושהוא (נאשם 1) לא נהג. הוא הכחיש שהיו איומים על חיי אסי, ושאסי היה במועקה בגלל הארוע, שכן לטענת נאשם 1, לא היתה כל סיבה להיות במועקה. בתגובה לדברי אסי שהנאשם היה עצבני וכועס, וטרח להזכיר לו את הקשר המשפחתי שלו, השיב הנאשם שלא היה לו צורך להזכיר את הייחוס המשפחתי שלו, משום שאסי הוא בן בית אצלו, ישן אצלו ומבלה איתו, והוא מכיר את כל המשפחה, "... בגלל זה אני לא מבין למה, מאיפה הוא הביא בכלל את הדברים האלה ואת הדיבור הזה..." (עמ' 5299).  


בתגובה לטענת ב"כ המאשימה, שמהמשל של אסי "על קניית החולצה ב- 700 ש"ח, במקום ב- 200 ש"ח", עולה שהנאשם יצא מחוץ לג'יפ, כשהוא רואה את רענן לידו ובמטרה לפגוע בו – השיב הנאשם: "לא היה ולא נברא. לא עמד שם שום נער,לא היה שם אף אחד" (עמ' 5302). 


הנאשם שלל נחרצות את הפרשנות שנתנה המאשימה לדברי המשל שסיפר אסי בחקירתו, ואמר שלא היה שלב שבו נאשם 3 ואסי החלו להשתולל במושב מאחור (עמ' 5207). כן הכחיש הנאשם את דברי בנפשיאן שראה את נאשם 3 ואסי יוצאים ברגל מהשביל, חיוורים, חולפים על פניו של מסיקה שהיה פצוע, ואומרים לו שלא ייכנס לשם (עמ' 5307). 

14.
באשר לחזרת הג'יפ בשביל אמר הנאשם שאת פניית הפרסה הם עשו במקום עצירתו וחזרו באותה הדרך, דרך הסלקציה החוצה. הם לא ראו את חן מסיקה יושב שם, שכן אם הוא היה רואה אותו, סביר שהיה עוצר ויורד לעזור לו. הם לא "ברחו" בשביל ונסעו מהר. לדבריו: "לא ברחתי משום מקום, אני נסעתי באותו קצב, באותה מהירות נסיעה... לא נסעתי במהירות בריחה כי לא עשיתי שום דבר... פלוס מינוס 20 קמ"ש" (עמ' 5310-5309). 


לדבריו, הוא לא ראה את אחיו, ואף לא הצליח ליצור איתם קשר טלפוני, אך הבין שאם הם לא יצרו איתו קשר – כנראה שהכל בסדר, ולפיכך הם החליטו לצאת מהמקום ולנסוע לכיוון הרצליה. כאשר הם היו על כביש החוף צלצל כנראה אדם ודיווח לו שאביב נדקר ונמצא בבי"ח לניאדו. ייתכן והשיחה לא היתה במישרין למכשיר שלו, אלא לטלפון הנייד של נאשם 2 או של אסי, שישבו איתו ברכב (עמ' 5312-5310). 


לדבריו, כשהוא הגיע לבי"ח לניאדו הוא לא ידע על מותו של רענן. הוא רק ראה את הפציעות של אביב, וידע באותה עת שגם חן מסיקה פצוע. על תמיהת ב"כ המאשימה כיצד הם החליטו בשלב הזה לחזור ולבלות בסוהו, הנאשם השיב: 

"לא מחליטים לבלות בסוהו... כל ערב כמעט, היה לי חבר אז, בעל הבית של המועדון, כל ערב כמעט שהייתי בבילוי הייתי מסיים, יושב אצלו... ברור בילוי... נכון, שזה משהו שתכננתי מלכתחילה".
(עמ' 5313). 


הנאשם לא זכר עד איזו שעה הוא ונאשם 2 ישבו בסוהו, והעריך שהותם שם ב-   20-10 דקות בסך הכל. לטענתו, הם לא נכנסו למועדון סוהו מאחור "כי אין מאחור... יש רק מקדימה, כניסה ויציאה, וגם אין מצלמות במועדון". הוא מצא לנכון לחזור לת"א, אחרי שכבר הגיע לנתניה, שכן הוא הבטיח לבעל המקום מלכתחילה שיבוא וכך כל ערב הוא היה מסיים שם בבילוי. 


לגבי החזרה להרצליה הנאשם העיד, כי הם הגיעו להרצליה בסביבות השעה  04:00, על מנת לאסוף את רעות. הוא אינו זוכר שנאשם 2 ירד לדבר איתה לפני שהיא עלתה לרכב. הוא לא אמר לנאשם 2 להזהיר אותה מפני משהו, שכן "ממה יש לי להזהיר אותה?... אני לא יודע שהיא יודעת שהיינו בשפיים... לא ידעתי בכלל שהוא דיבר איתה אם היינו בשפיים או לא". 


רעות נכנסה לרכב, התיישבה מאחור, והם נסעו לתחנת הדלק כדי למלא דלק. אם הוא היה רוצה רק לשטוף את הרכב, יש להם ליד הבית צינור, מכונת שטיפה, ושם הוא יכול היה לשטוף את הרכב. רעות לא ראתה שהם תדלקו את הרכב אלא רק את השטיפה, כי "יכול להיות שיש הסבר, כי יכול להיות שהלכתי שילמתי למתדלק בלי שהיא תראה... יכול להיות שהשטיפה משך את העיניים שלה יותר מאשר התדלוק, התדלוק נמצא מאחורה בצד הימני...". 


לדבריו, הוא תדלק במקום אחרת לא היה נכנס לשם. הוא לא זוכר אם זה היה שירות עצמי או באמצעות מתדלק, האורות של התחנה היו דלוקים, ובתחנת הדלק יש דרגסטור. לדבריו:

"צינור שטיפה נמצא ע"י המילוי של הדלק, ששוטפים את השמשות.. לא, לא מאחורה. ואם אני רוצה כל כך בסתר כמו שאת אומרת, יש לי על יד הבית, מקום חשוך, אין שם אף אחד".
(עמ' 5319). 


בתשובה לשאלה כיצד הוא ידע שלא ימצאו סכין בתיק, השיב: 

"ידעתי כי לא היה סכין, כי לא דקרתי, בגלל זה ידעתי... כי אני לא דקרתי ואף אחד מבני המשפחה שהיו איתי לא דקרו... מי שבא איתי, אף אחד לא היה עם סכין, הם באו לבילוי, הם באו לבלות, הם באו ליהנות, אף אחד לא בא בשביל לדקור".
(עמ' 5322-5321). 


לדברי נאשם 1, למרות שהוא לא מחבב את רעות, ואין לו קשר אליה, הוא מצא לנכון להתעניין במצבה לאחר שנעצרה, משום שנאשם 2 התקשר אליו וביקש את מס' הטלפון של עו"ד סוויד, ומכיוון שמדובר בחברתו לשעבר של בן דודו - הוא סייע לו. הוא לא חשד בנאשם 2 שסיפר לרעות דבר, משום שלא היה מה לספר או במה לחשוד (עמ' 5323). 


ביחס לטענת רעות לפיה הוא ונאשם 2 החלו להסתודד ולדבר בקודים אמר נאשם 1 כי "... זה שהיא רואה את הדברים ממבט העיניים שלה כהסתודדות, זה לא אומר שזה הסתודדות, הוא חבר שלי, אני נמצא איתו 24 שעות.. כל דבר שאני מדבר עם אבי נראה לה הסתודדות..." (עמ' 5327). 

15.
בסוף חקירתו הנגדית ע"י ב"כ המאשימה התייחס נאשם 1 לפגישה שהיתה בביתו לאחר האירוע. לדבריו, מדובר על "התאספות" של אבי עם אביב, בביתו בנוכחות אביו, אמו ואחיו הצעיר לפנות בוקר, לאחר שהורידו את אסי בביתו. אביו היה ער בעקבות הפציעה של אביב, אך לא מדובר ב"התכנסות", ונאשם 2 הגיע רק משום שהיה עליו להחזיר את הג'יפ, אחרת גם הוא לא היה מגיע. 


נאשם 1 הכחיש שבמפגש בביתו באותו לילה, בנוכחות נאשם 2 ואביב, נוצרה הגירסה שנמסרה אח"כ בחקירות בשנת 2005, שכן "באותו לילה מבחינתנו היו רק מכות בסה"כ.. לא ידענו מה קרה בכלל, אם מישהו שם מת..". 

הוא לא תיאם גרסאות באותו יום או במועד מאוחר יותר, ואין לו הסבר כיצד גירסתם של נאשמים 2 ו- 3 ואסי היתה תואמת. 


הוא לא ידע שאביו נסע להחליף את צמיגי הג'יפ, ולדעתו, הם לא הוחלפו. 


נאשם 1 הכחיש שאסי אמר לו שהוא חושש מפניו. לדבריו, אסי חושש מהמשטרה שהכניסה אותו בין הפטיש לסדן, אך אסי לא אמר לו שהמשטרה מפחידה אותו או מאיימת לפגוע במשפחה שלו (עמ' 5346-5334). 

16.
בחקירה הנגדית ע"י ב"כ נאשם 2 אמר נאשם 1 שהוא אינו יכול לזכור מי נהג ברכב באותו ערב, למרות נסיונותיו של עו"ד אמיר לשכנע אותו כי מהראיות עולה שנאשם 3 הוא שנהג ברכב. לדבריו, זכור לו ששלוש דלתות הג'יפ נפתחו – הדלת שלו, דלת הנהג והדלת האחורית. נאשם 3 עזב את הרכב, הוא לא היה יכול לנהוג, כך שמשלב זה נותר רק נאשם 2 כנהג. הוא אינו זוכר מה קרה בעת שפתח את הדלת, הוא לא ראה מה עשו נאשמים 2 ו- 3, ולא ברור לו מדוע נפתחה הדלת האחורית. הוא לא שלל האפשרות שנאשם 2 החליף את נאשם 3 בנקודה הזו שבה הוא ירד לשנייה מהרכב, וטען כאמור כי הוא אינו זוכר. 

חקירותיו של נאשם 1

1.
נאשם 1 לא נחקר ע"י צוות החקירה הראשון סמוך לאחר הרצח אלא נחקר בסוף חודש אוקטובר 2006 ובמהלך חודש נובמבר 2006 ע"י צוות החקירה השני בראשות יזהר עצמון. 


בהודעתו מיום 29.10.06 בשעה 09:50 (ת/115 א'), כפי שהוקלטה ותומללה בתמליל ת/121, הוחשד נאשם 1 ברצח המנוח והגיב: "אני לא יודע על מה אתה מדבר ואין לי שום קשר לנושא". הוא לא זכר את יום ה- 18.12.04 וכן את יום ה- 17/12 הקודם לו, לא זכר אם נפצע בקטטה בשפיים, ולא זכר את יום ונסיבות הפציעה של חן מסיקה, אלא רק שביקר אותו בבי"ח. לדבריו, לא זכור לו מקרה שבו פגעו באביב ולא זכור לו שהגיע לשפיים, בנסיבות המתוארות. "... מקסימום אני מגיע למתחם של אייס... אני מבלה בת"א, הרצליה, אני אף פעם לא הגעתי למקום הזה יש שם בסמוך קמחי תאורה, הייתי שם, אבל בשעות הלילה אף פעם לא יצא לי להגיע לאזור הזה של המועדון".


לדבריו, כשהוא יוצא לבלות הוא יוצא עם חברים ברכבו, כאשר בכל פעם חבר אחר נוהג ברכב. באותה תקופה היו למשפחתו מספר כלי רכב, בהם ב.מ.וו. וג'יפ בצבע שמפניה – כלי רכב שכבר אינם ברשותם. 


לטענתו, נאשם 3 הוא חבר קרוב שלו, וגם אסי בן דוד הוא חבר קרוב, אך פחות מנאשם 3. 


באשר לאירוע הרצח בשפיים אמר נאשם 1 שהוא ראה את התוכנית בטלוויזיה אודות הרצח, וידוע לו שחצי מבני משפחתו עצורים בגין זה. 


הוא ציין, כי אינו נוהג לבלות בשפיים שכן המקום מיועד לילדים קטנים, וכשהוא יוצא לבלות, הוא אף פעם אינו נוטל איתו סכין. 

2.
מתמליל החקירה ת/121 עולה שנאשם 1 לא זכר את האירוע פרט לכך שאחיו היו עצורים על כך בעבר, שכן חלף זמן רב מהארוע. הוא הדגיש שאין בכוונתו למסור פרטים שהוא לא בטוח בהם, כי אחרת "זה עלול לשמש נגדו". 


הוא לא זכר שאחיו וחברו נפצעו, שכן לדבריו, אחיו נפצע פעמים רבות בחייו, והוא לא זכר אם ביקר אותו בביה"ח. הוא ביקר את חן מסיקה מספר ימים לאחר האירוע בבי"ח איכילוב. חן מסיקה אינו חבר "כל כך טוב", ולעיתים נדירות הם משוחחים בטלפון. 


נאשם 1 נשאל אם יכול להיות באופן תיאורטי שהגיע ביום ה- 18.12.04 למועדון בשפיים, והשיב שהוא לא זוכר את היום הזה, אך: "הכל יכול להיות...". לדבריו, "אף פעם לא הייתי במועדון הזה... לא הייתי באזור הזה. אף פעם לא יצאתי לבלות שם". מאוחר יותר הסביר את הסתירה שבתשובתו "הכול יכול להיות, לא התכוונתי לזה שהייתי שם... במועדון הזה בחיים לא הייתי... אף פעם לא ראיתי את המועדון מבפנים, ואף פעם לא הייתי במועדון מבחוץ" (עמ' 17-15). 

הוא הוסיף וציין, כי אם חבריו, אסי, ונאשמים 2 ו- 3 טענו שהוא היה איתם בשפיים אז הוא מאשר זאת, שכן "... לא סתם יגידו שהייתי איתם, אם הם אומרים שהייתי איתם" (עמ' 24-22). 


לדבריו, הוא נותן לכל מי שרוצה לנהוג ברכב שלו לנהוג, ובאותן פעמים שחבר נוהג ברכבו – הוא יושב מקדימה, אך מדי פעם יתכן שישב מאחור, כשהוא עם בחורה או חברים. 


הנאשם נשאל כיצד יתכן ששמו עולה בהקשר של הרצח, אם אין לו כל מעורבות בפרשה, והוא נשאל בהקשר זה, אם מישהו איים עליו או מישהו רוצה לסבך אותו, והשיב: "חסר אנשים? חסר אויבים בחיים?" (עמ' 33). 


החוקרים הסבירו לו שהם הגיעו אליו "לא במקרה", והנאשם הגיב שאם הוא היה מבצע את המיוחס לו, כנראה שהיה זוכר את זה, במיוחד שמדובר בבחור בן 18. 

3.
הנאשם נחקר פעם נוספת ביום 30.10.06 (התמליל ת/120). 


נאשם 1 הבהיר שתשובתו "אינני זוכר" אינה מהווה "אסטרטגיה" אלא הבעת תשובה כנה, שכן – לא מדובר מבחינתו באירוע "דרמטי" שאמור להיחרט בזיכרונו שכן "... אח שלי כל שני וחמישי בא הביתה פצוע... אז אני כבר לא מתרגש מזה..." (עמ' 29). 


בהתייחסו לאירוע אמר נאשם 1 שלא זכור לו שאביב נדקר, והוא זוכר "שהם כולם יצאו באותו יום, אני זוכר שיש את האירוע הזה בכללי, אני לא אומר לך שאני לא זוכר את האירוע... לא, אני זוכר את כל האירוע הזה... עצרתם אותם... שאמרתם שהם היו בשפיים, שהיה בטלוויזיה את כל הדבר הזה... אבל אני לא זוכר מה אני עשיתי באותו יום...". 


בהתייחסו לגירסה שמסרו חבריו אמר נאשם 1, כי "אם שלושה זוכרים אחרי חודש שהייתי איתם - אז כן, אז הייתי איתם... אני הייתי במכות... אני מכיר את החברים שלי, אז אין לי ממה לפחד מזה... אני יכול להגיד לך בטוח דבר אחד שאמרתי לך גם אז בחיים, אבל בחיים לא הייתי במועדון" (עמ' 31). 


לדבריו, הוא לא היה "בכל המתחם". עם זאת, הוא היה במגרש החנייה של המקום, אך אין סיכוי שהיה במועדון. 


נאשם 1 ביקש לברר עם חוקריו אם יש הוכחה שמישהו ראה אותו שם והצהיר "אין הוכחות, דברים משהו. אקשן. אקשן.. אז מי רצח? אני או אבי? שנינו ביחד? הג'יפ רצח, מי רצח?... אם הג'יפ היה אצלכם חודש... לא מצאו כלום... מה, אני אחליף דברים? מה אני אעשה באוטו, מה? מה הבעיה ללכת לטויוטה, או לשטחים, או לא יודע לאיפה, ולבדוק... אם החלפתי שמשה... אם נכנסתי בבן אדם... איפה החלפתי אותו? וזה חלקים שאפשר להביא רק מטויוטה. איפה החלפתי אותו?" (עמ' 36). 


נאשם 1 ביקש שיציגו לו ראיות שהוא נטל חלק באירוע, והחוקרים השיבו לו שיש לא מעט עדים שראו אותו. הנאשם שאל אם החוקרים תפסו בשטח ראיות ממשיות שלו, דנ"א או סכין, ובקשר לכך התנהלו חילופי הדברים הבאים בינו לבין החוקרת אילנה קוסנובסקי:

"החוקרת:
... אתה פה דיברת על סכין? מה אם אגיד לך שתפסנו?

הנאשם:
... אין לי שמץ. אם תפסת את הסכין?.. אני יכול להגיד לך מראש שאין סכין, כי אני לא (לא נשמע)...
החוקרת:
(צוחקת) לא, נניח שהבאתי טרקטורונים, דחפורונים, מה שזה לא יהיה...

הנאשם:
או-קי, נגיד. נו?.. אז כבר הייתי עצור עד תום ההליכים.


החוקרת:
אז אולי זה מה שיש לנו.

הנאשם:
אז למה לא ביקשתם עד תום ההליכים מההתחלה? הייתם יכולים לבקש..." 

(עמ' 40). 


נאשם 1 השיב שהוא לא יודע היכן נדקר המנוח, הוא גם לא התעמק בזה בעת השידור בטלוויזיה, שכן "למה זה אמור לעניין אותי?" (עמ' 41). 

4.
נאשם 1 נחקר פעם נוספת ביום 31.10.06 (ההודעה ת/116 והתמליל ת/124). במהלך החקירה הוצגה בפניו קלטת חקירתו של ניסו פטיטו, ובעקבות הצפיה אמר הנאשם שמה שראה לא מזכיר לו כלום, שכן מדובר באירוע מלפני שנתיים והוא לא זוכר דבר. מעבר לכך, הקלטת לא מעידה דבר לגבי הימצאותו שם, או הימצאות אחד מחבריו שנטען שהיו עימו. הג'יפ שלו היה כבר ברשות החוקרים, ועובדה היא שהם שיחררו אותו. 


החוקרת שאלה את נאשם 1 אם הג'יפ שמתואר ע"י פטיטו בקלטת הוא ג'יפ שלו וענה "אל תכניסי לי מילים לפה" (עמ' 8 בת/123). 


כמו-כן, הוצגו בפני נאשם 1 במהלך חקירתו קלטת שיחזור שנעשה ע"י אלעד פרננדס ביום 16.4.06 (נ/28) וקלטת שיחזור שנעשה עם המאבטח ג'אבר בראכת (ת/78), והנאשם אמר שהוא מוכן לשוחח עם החוקרים, אך לא בנושאי החקירה (עמ' 39 לתמליל ת/124). 


באשר למגן החזירים שעל הג'יפ הפנה הנאשם את החוקרת לשאול את אביו (עמ' 39-38 לתמליל). 


נאשם 1 הדגיש שאין בכוונתו לאפשר לחוקרים "להכניס לו מילים לפה", ומעתה אין לו מה להגיד יותר. כאשר נשאל מדוע הוא בוחר לשתוק השיב: 

"אני רוצה לתת תשובה אחת לגבי כל הדברים.. כמו שאמרתי מקודם, עשיתי על הדברים.. מעכשיו אני שומר על זכות השתיקה".
(ראה גם עמ' 9-12 לתמליל ת/123). 

5.
במהלך גביית אימרתו ת/11 ביום 2.11.06 בשעה 12:00, ע"י רס"מ אורית זילברשטיין, הוצגו בפניו קלטות חקירה של משה נחייסי (ת/109) ושל יצחק בנפשיאן (ת/4). 


בפתח הודעתו אמר נאשם 1 שהוא לא מסוכסך עם אף אחד, ככל הידוע לו, והוא לא יודע אם יש מישהו שרוצה את רעתו. לשאלה האם במועד הרצח הוא היה מסוכסך עם מישהו - השיב כי הוא שומר על זכות השתיקה. 


לאחר שצפה בקלטות אמר הנאשם: 

"שומר על זכות השתיקה. טענתי גם שאני לא זוכר וזו הייתה הכוונה שלי לתשובה ששאלת אותי בחקירה הקודמת וזה שאני אראה שמישהו אומר שאני הייתי, או אנשים מצביעים על הג'יפ, זה לא אמור לגרום לי פתאום להיזכר". 

בתשובה לשאלת החוקרת אם הוא מעוניין להמשיך לצפות בקלטת השיב הנאשם שהקלטת לא מעניינת אותו. 

6.
מתמליל החקירה ת/125 עולה שנאשם 1 ביקש מהחוקרים לדעת אילו ראיות יש להם, וכשנאמר לו שעצם העובדה שנראה במגרש החניה מקרבת אותו לזירה אמר, כשכוונתו לבנפשיאן: "מה הוא אמר פה שהוא ראה אותי... הוא אמר שהוא ראה אותי רודף אחרי מישהו.. הוא אמר אפילו נוסע רודף אחרי אנשים בשביל לרצוח אותם הוא אמר משהו כזה? הוא אמר שהוא היה מסטול גמור... היה איזה קטע שאת (הכוונה לחוקרת)  מדברת עליו הוא אמר שהוא ראה אותי רק אחרי איזה עשר פעמים ששאלו אותו, וגם או.קי הוא אמר שהוא ראה אותי... מקום חשוך קשה איך אפשר לפגוע בבן אדם ככה ישר אם... הוא לא ראה, רגע אבל הוא לא ראה את אבי, את אבי אתם אומרים, אבי היה איתנו נכון?" (עמ' 23 לתמליל). 


בהמשך ניסה נאשם 1 להסביר לחוקריו שמה שנראה בקלטת לא הגיוני שכן "איך בדיוק דקה וחצי אפשר לנסוע כל הדרך הזאת.. לרצוח מישהו ולחזור... לכם אין תיאום בזמנים" (עמ' 27-26). 


נאשם 1 לא הגיב לטענה שהוא ובני משפחתו ניסו להשתיק "כל מיני אנשים", ולא ענה לשאלה אם יש למישהו אינטרס לפגוע בו, ובסוף חקירתו ביקש מחוקריו לחשוף בפניו את הראיות (עמ' 52-51). 

7.
גם בהודעה ת/115 שנגבתה מנאשם 1 בשעה 15:22, הוא שמר על זכות השתיקה ולא הגיב לפני ואחרי שהוקרנו בפניו קלטות שבהן נראים עדים שטוענים שהוא היה בג'יפ יחד עם נאשמים 2 ו- 3 ועם אסי בזירת הרצח. 

נאשם 1 לא הגיב לשאלה אם הוא מכיר את העד שלדבריו דיבר איתו בזירת הארוע ולאחר שראה אותם בג'יפ והגיע לחן מסיקה הוא ראה את נאשם 3 ואסי יוצאים מזירת הרצח (הכוונה לעד יצחק בנפשיאן).

8.
מתמליל החקירה מיום 2.11.06 (ת/126) עולה שנאשם 1 בירר אצל חוקריו אם לפי גירסתם "כולם דוקרים אותו", ובהמשך אמר: 

"נראה לך שאני צריך סכין בשביל להביא ילד אחד?... אם נגיד אני בסיטואציה כזאת אני ראיתי אתה בן עכשיו, נראה לך אני צריך סכין בשביל להפיל ילד אחד?... ילד אחד ארבעה אנשים איתי ואני צריך סכין?... במכות גם אפשר להרוג".
(עמ' 10-9). 


נאשם 1 הציע כפתרון לדו"ח האיכון לפיו הוא נמצא באותו ערב בשפיים את האפשרות שהוא נסע על הכביש המהיר, ובקו האוויר של המועדון בשפיים ביצע שיחת טלפון, אך החוקרים הבהירו לו שהם ביצעו ניסיונות של שיחות טלפון ממספר אתרים באזור, כדי לברר מהו המיקום המדויק של האתרים בדו"ח האיכון ואז אמר הנאשם שהוא לא זוכר מה עשה באותו יום, ולכן הוא "סתם זורק משהו", כרעיון (עמ' 14). 


נאשם 1 בירר עם החוקרים את השעות שמצוינות בדו"ח האיכון, בנוסף למיקום המדויק שהוא מציג, ועמד על טענתו שלא היה במועדון שפיים אף פעם בחייו, וביחס לדו"ח האיכון של חב' אורנג' הוא ציין: "קנוניה, קנוניה" (עמ' 30). 


לדבריו:

"... במועדון שפיים אני אומר לך בחיים שלי, לא ביליתי במתחם הזה... אני אומר לך, בחיים שלי לא הייתי באזור, במועדון שפיים... קח את כל המצלמות שלהם, עשר שנים אחורנית, בחיים לא תראה אותי בכניסה שם, בחניה שם...".
(עמ' 33). 


בתשובה לבקשת החוקר יזהר עצמון שיסביר את האיכונים ענה נאשם 1: 

"לא יודע... אני יכול להגיד לך דבר אחד, מלא פעמים אני יוצא ומיליון פעם אני עובר על פני השטח הזה, אם זה הדרך הפנימית. ואם זה מדרך כביש החוף, אני לא יודע בגלל זה אני שאלתי אותך... אני כמעט כל חמישי ושישי יוצא... בגלל זה אני אומר לך אני לא יכול לזכור איפה אני... כביש החוף, הדרך הפנימית של שפיים או אם הורדתי חבר שם, הורדתי חברה שם, אספתי מישהו באזור, מאיפה אני יודע מה עשיתי... אבל לא הייתי באזור של המועדון אף פעם, בחיים שלי, זה אני יכול להגיד לך". (עמ' 35-34). 


נאשם 1 הסביר לחוקר שפעמים רבות אנשים באו אליו וטענו שראו אותו במקום מסוים בלי שהיה שם או, למשל, אנשים שטענו שראו אותו נוהג, בעוד שהוא בשלילה וכלל לא נוהג, וכן: "אולי יש ג'ינג'י, עוד ג'ינג'י אחד שם במקום, מאיפה אני יודע?" (עמ' 40). 


בהמשך נאשם 1 ביקש לברר בגין מה הוא מואשם בניסיון רצח, והחוקר אמר לו גם אם נתעלם מהרצח ומניסיון הרצח, מה תהיה תגובתו אם יוכיח לו שהוא היה בקטטה. נאשם 1 עשה תנועה של מנעול, צחק וחזר על התשובה שאינו זוכר. נאשם 1 הסביר לחוקר את הסיבה שהוא בוחר לשמור על זכות השתיקה: 

"לא, אין מצב שאני גם אגיד, אתה מאשים אותי פה האשמות של רצח, ניסיון לרצח, תגרה וזה, אין מצב שגם אם אני אזכור, סתם דוגמה אני אומר לך... עברתי בדרך לשם, פתאום אני אגיד לך וואלה עברתי בדרך לשם, אני לא אגיד לך את זה".
(עמ' 43). 


נאשם 1 טען שהחוקרים הכניסו מילים לפיהם של העדים. יתר על כן, אחד מהם היה "מסטול", ולכן עדותו לא מהימנה כלל. 


נאשם 1 אישר שהוא מתייעץ עם עורך דין מדי יום, ובתגובה לדברי החוקרת שבקרוב היא תקרין קלטת ובה עד (בנפשיאן), האומר במפורש שהוא ראה אותו, המשיך הנאשם לשמור על זכות השתיקה והוסיף: 

"מה יעזור אני אזכר?... הוא אומר ראה אותי או.קי כל הכבוד לו... יכול להיות הוא ראה אותי אולי הוא התבלבל? אולי הוא היה מסטול?"
(עמ' 56). 


בסוף החקירה הוצגה לנאשם 1 הקלטת ת/4, שבה נראה בנפשיאן, כשהלה חבוש בכובע. הנאשם טען שהוא לא מכיר את אותו אדם שציין את שמות בני משפחת אבוטבול כמעורבים באירוע. 

9.
בהודעה ת/117 מיום 7.11.06, בשעה 15:40, נאמר לנאשם 1 שרעות מסרה גירסה בעקבות דברים שאמר לה נאשם 2. נאשם 1 לא השיב לאף אחת מהשאלות שנשאל, ורק חזר על כך הוא שומר על זכות השתיקה (התמליל ת/128). 

10.
אף בהודעתו ת/118 מיום 9.11.06 בשעה 11:53, לא ענה נאשם 1 לשאלות שנשאל וחזר על כך שהוא שומר על זכות השתיקה. 


בהמשך, נשאל נאשם 1 אם הוא אינו מעוניין להתייחס לאף אחת מהראיות שהוצגו בפניו והשיב: 

"כמו שאמרתי בהתחלה אני לא זוכר ואמרתי איפה שחברים שלי היו הייתי איתם, ואמרתי עוד כפי שאני זוכר לא הייתי במתחם שפיים, אבל שוב אני חוזר ואומר איפה שהחברים שלי אומרים שהם היו, כולל בן דודי, אז גם אני הייתי איתם". 

11.
בהודעה האחרונה שמסר נאשם 1 ביום 14.11.06, בשעה 16:49 (ת/119), הוא לא השיב לאף אחת מהשאלות שנשאל, ואמר "שנמאס לו לשקר" (עמ' 7 לתמליל     ת/131). נאשם 1 חזר על כך שהוא שומר על זכות השתיקה, גם כאשר הוחשד באיומים על שותפיו לרצח, לפיהם אם ימסרו גירסה שהוא רצח את המנוח הוא יפגע בהם (עמ' 13 לתמליל ת/131). 

הערכת מהימנות גירסתו של נאשם 1

1. 
גירסתו של נאשם 1, כפי שנמסרה לראשונה מפי באי כוחו בתגובתם לכתב האישום, ואשר הושמעה רק בתום ראיות המאשימה, היא "עדות כבושה" שכן בחקירותיו במשטרה ע"י הצח"מ השני, כפי שתוארו לעיל, הרחיק נאשם 1 את עצמו מהמועדון בערב האירוע, והכחיש שהג'יפ שבתוכו היה עם נאשמים 2 ו- 3 ואסי נסע בשביל אחרי הנערים מראשל"צ. 


נאשם 1 גם "לא זכר" שאביב וחן מסיקה נפצעו בקטטה באותו ערב, למרות שהוא ונאשם 2 ביקרו את אביב בביה"ח, ולפי דברי חברתו של נאשם 1 ידע נאשם 1 שאביב נפצע בקטטה. 


תגובות אלה של הנאשם בחקירותיו, לאחריהן ביקש לשמור על זכות השתיקה, באו גם לאחר שהוצגו בפניו קלטות חקירותיהם של הנערים מראשל"צ, נחייסי ובנפשיאן, ודו"חות איכון של מכשיר הטלפון הסלולארי שלו מהם עולה שהיה באותו ערב במתחם המועדון בשפיים, ולאחר שנאמר לו שרעות רובין מסרה גירסה על דברים שאמר לה נאשם 2. 


גם כאשר הציגו בפניו את האיכונים, ניסה נאשם 1 להכחיש ולתת הסברים כאילו ייתכן והיה בכביש החוף בקו אווירי לשפיים, אבל לא יתכן שהיה בשפיים. אופן מסירת הדברים, כאשר בתחילה הכחיש כל מעורבות או נוכחות בשפיים, ולאחר מכן גישש אצל החוקרים כדי לבדוק אילו ראיות יש להם בטרם ימסור גירסה כלשהי (כך בחקירתו כפי שתומללה בתמליל ת/120 ובתמליל ת/125, כשביקש כל הזמן לדעת מהחוקרים אילו ראיות יש להם), וכאשר הוא שמר כל הזמן על זכות השתיקה, גם כשהוקרנו בפניו קלטות שבהן נראו עדים שטענו שהוא היה בג'יפ יחד עם נאשמים 2 ו- 3 ועם אסי בזירת הרצח – מצביע על אי אמירת אמת. 

2.
הסברו של נאשם 1 בעדותו, לפיו, הוא לא מסר את גירסתו בחקירתו ע"י הצח"מ השני בשל השמועות עליהן "ננעלה" המשטרה, ולפיהן משפחת אבוטבול רצחה את המנוח – איננו מהימן ואיננו סביר, שכן נאשם 1 יכול היה להפריך את השמועות ואת הדברים שנאמרו בתשדיר בטלוויזיה, שם לא נקבו בשמו ובשמו של נאשם 2 – שמועות אשר לא היו משוללות כל יסוד לאור מעשיהם של הנאשמים במתחם המועדון בשפיים, ונסיעתם בג'יפ אחרי הנערים מראשל"צ. אם הגירסה שמסר נאשם 1 לראשונה בעדותו היתה גירסת אמת - לא היתה לו כל סיבה לפחד למסור אותה לחוקריו, במיוחד לאחר שהציגו בפניו את כל הראיות כאמור. 

3.
גם חששו של נאשם 1 מהפללתו בהשתתפות בקטטה אינו מצדיק את תגובותיו בחקירותיו ע"י הצח"מ השני, שכן הוא לא רק שמר על זכות השתיקה אלא גם אימץ את דבריהם השקריים של נאשמים 2 ו- 3 בחקירותיהם ע"י חוקרי הצח"מ הראשון, כשאמר שהיכן שהם אמרו שהוא היה – שם אכן היה, ושיקר עת הכחיש את נוכחותו במתחם המועדון בשפיים, ואת נסיעתו של הג'יפ בשביל כשהוא יושב בו. 

4.
דברי הנאשם לפיהם, הוא מסר את גירסתו לבאי כוחו "מהיום הראשון" איננה מהימנה, שכן בכל אחת מההזדמנויות בהן התנגדו ב"כ הנאשם לבקשת ב"כ המאשימה למסור את תגובת הנאשם לכתב האישום, הם לא טענו שהנאשם מסר להם את גירסתו, וכי הם נמנעים מלהביא אותה מאחר וטרם קיבלו את מלוא חומר הראיות. 


באי כח הנאשם 1 תרצו את השיהוי במתן תגובת הנאשם לכתב האישום, בכך שלטענתם טרם נמסר להם מלוא חומר הראיות, וכי ביהמ"ש העליון טרם הכריע בעתירה שהגישו לו בענין זה. 


נימוק זה איננו מצדיק את השיהוי במתן תגובת נאשם 1 לאישום עד לתום פרשת התביעה, שכן באי כוחו של נאשם 1 לא הציגו במהלך פרשת ההגנה חומר ראיות שהתקבל אצלם רק בשלהי פרשת התביעה המצדיק את השיהוי בהגשת תגובת נאשם 1 לאישום. 


באי כח נאשם 1 לא הציגו בפנינו, בשום שלב, את החלטת ביהמ"ש העליון בעתירה שהגישו בקשר לאי מסירת מלוא חומר הראיות לעיונם לפיה כל עוד לא הוכרעה העתירה הם פטורים מלהגיב בשם מרשם לכתב האישום. 

5.
עדותו של נאשם 1 לפיה הוא נסע בג'יפ בשביל האחורי על מנת לחפש את אחיו אביב ואדם – אף היא אינה מהימנה, שכן הם לא עצרו את הג'יפ ליד ה"סלקציה", שם ארעה הקטטה, על מנת לחפש אותם, ומאיכוני התקשורת של הנאשמים ושל אדם ואביב עולה שנאשמים 1 ו- 2 לא ניסו להתקשר לאביב ולאדם כשהיו בשפיים על מנת לברר היכן הם נמצאים. 


אף העובדה שהג'יפ עבר לשביל שבו הלכו הנערים מראשל"צ ונסע אחריהם, כאשר צורת נסיעתו מלמדת על כוונה לפגוע במי מהם, סותרת את הטענה הנ"ל, שכן חזקה על הנאשמים שלא ציפו כי אחיו של נאשם 1 יימצא במחיצתם של הנערים מראשל"צ איתו הוא וחבריו התקוטטו, או שאותם נערים ידעו היכן מצויים אחיו. 


הקללה שהשמיע נאשם 1 לעבר הנערים מראשל"צ כשירד מהג'יפ, והעובדה שהג'יפ חזר על עקבותיו לאחר שנאשם 1 חזר אליו, ולא המשיך בחיפושים בהמשך השביל או במקום אחר, אלא עזב את מתחם המועדון מבלי שנעשו ניסיונות נוספים לאתר את האחים ומבלי שאותרו - סותרות אף הן את מטרת הנסיעה כפי שנטענה על ידי הנאשמים. 

6.
התנהגותם של נאשמים 1 ו- 2 כאשר שטפו את תחתית הג'יפ והגלגלים במתקן שטיפה שנמצא בתחנת דלק היא התנהגות מפלילה שנועדה להרחיק אותם ואת הג'יפ שבו נסעו מהשביל האחורי שהיו בו שלוליות מים. 


אין בעובדה שהנאשמים לא שטפו את החלק הפנימי של הג'יפ או את החלק הקדמי של הג'יפ, עליו נתלה המנוח, כדי לשלול את הפליליות שבהתנהגותם, שכן הם ידעו שלא נותרו בחלק הפנימי הקדמי של הג'יפ ממצאים העלולים להפלילם. שטיפת תחתית הג'יפ וגלגליו מהמים והבוץ שדבקו בהם כשנסעו בשביל האחורי נועדה, כאמור, להרחיק אותם מהנסיעה בג'יפ באותו שביל. 


העובדה שהנאשמים שטפו את תחתית הג'יפ וגלגליו בנוכחותה של רעות לא תומכת בהסבר התמים שנתנו לשטיפה, שכן רעות היתה חברתו של נאשם 2 באותה תקופה, הם לא סיפרו לה על מעשיהם באותו ערב עד שבאו לקחתה ממקום עבודתה, והיא גם לא שאלה אותם למעשיהם באותו ערב. 


גם בעובדה שהנאשמים 1 ו- 2 שטפו את תחתית הג'יפ וגלגליו בתחנת דלק ולא במתקן שטיפה (צינור) שקיים לדבריהם ליד ביתו של נאשם 1, אין כדי לתמוך בהסבר תמים לשטיפה, שכן הם העדיפו לשטוף את הג'יפ בתחנת דלק, כאשר הסיכוי שייראו ע"י אנשים המכירים אותם קטן מאשר לשטוף את תחתית הג'יפ וגלגליו בסביבת מגוריהם. 


ההסבר הכבוש שמסרו נאשמים 1 ו- 2 לשטיפת תחתית הג'יפ וגלגליו לפיו הם עשו כן על מנת שלא להכעיס את הבעלים של הג'יפ – אביו של נאשם 1, ועל מנת שיתן לנאשם 1 להשתמש בו בעתיד - לא נתמך בעדות אביו של נאשם 1, שלא זומן להעיד ע"י נאשמים 1 ו- 2. מחדל זה, הרובץ לפתחם של נאשמים 1 ו- 2, מקים נגדם את החזקה לפיה לו העיד אביו של נאשם 1 בפנינו, לא היה תומך בהסבר שמסרו נאשמים 1 ו- 2 לשטיפת תחתית הג'יפ וגלגליו. 


זאת ועוד; נאשמים 1 ו- 2 לא היו טורחים להרחיק את עצמם ואת הג'יפ שבו נסעו בשביל האחורי של המועדון אם כל מטרת נסיעתם היתה לחפש את אחיו של נאשם 1, אלא הם עשו כן ביודעם שבמהלך הנסיעה באותו שביל, שנועדה לפגוע בנערים מראשל"צ שהלכו בו, דקר נאשם 1 את המנוח. 

7.
גירסתו הכבושה, לה נתן הנאשם הסבר לא מהימן ולא סביר, אף היא איננה מהימנה בהיותה סותרת, בעניינים השנויים היום במחלוקת, את דבריו של נחייסי, בדבר השתתפותם של נאשמים 1, 2, אביב ואדם בקטטה שבמהלכה נפצע אדם, וכן סותרת את דבריהם של הנערים מראשל"צ באשר לויכוח המילולי שקדם לקטטה, ואופן נסיעתו של הג'יפ אחריהם בשביל, ומשתלבת בראיות אחרות הסותרות את טענת הנאשם 1 לפיה נסע לחפש את אחיו כפי שצויין לעיל. 

8.
לגירסתו השקרית של הנאשם 1 בעניינים שבמחלוקת מצטרפת התנהגותו המפלילה כאשר שטף את תחתית הג'יפ וגלגליו על מנת שלא יעידו על נסיעת הג'יפ בשביל, ומתווספת לשיחות שהתקיימו מתחת לביתו של אסי בן דוד, יחד עם נאשמים 2 ו- 3 ואסי בן דוד עליהן סיפרה רעות רובין בעדותה, ואשר לא הוכחשו ע"י נאשם 1. נאשם 1 טען שלא מדובר ב"הסתודדויות" בקשר לארוע נשוא כתב האישום. ואולם, מועד המפגשים סמוך לאחר האירוע, זהות המשתתפים בהם והגרסאות השקריות המתואמות שמסרו נאשמים 2 ו- 3 ואסי בחקירותיהם סמוך לאחר האירוע, אשר אומצו ע"י נאשם 1 בחקירתו ע"י הצח"מ השני – מביאות למסקנה שתיאום הגרסאות נעשה באותם מפגשים, וגם בכך יש התנהגות מפלילה של הנאשמים שהשתתפו בהם. 


בהתנהגותו המפלילה של נאשם 1, כששטף את תחתית הג'יפ וגלגליו ונטל חלק במפגשים עם הנאשמים 2 ו- 3 ואסי סמוך לאחר הארוע, בעקבותיהם נמסרו הגרסאות השקריות המתואמות יש לראות ראייה נסיבתית, שכן לא ניתן לה הסבר מהימן וסביר (ראה ע"פ 210/81 עקביוב נ' מדינת ישראל, פד"י לו וספרו של י. קדמי, על הראיות, חלק ראשון, עמ' 269, 273-272). 

9.
עפ"י ההלכה הפסוקה, שקרי נאשם בחקירה במשטרה או בעדותו בבית המשפט יכולים לשמש כראיות סיוע נגדו, מקום בו נדרשת ראייה כזו (ראו ע"פ 1543/06 פלוני נ' מדינת ישראל ניתן ביום 11.6.07, פורסם בנבו מפי כב' השופט פוגלמן), ויש בהם כדי להוות חיזוק למסכת הראיות המפלילה נגדו, ובפרט כאשר הוא מנסה להרחיק עצמו מהארועים שמיוחסים לו (ראו סעיף 17 לפסק דינה של כב' השופטת ארבל בע"פ 10943/05 לוי נ' מדינת ישראל, ניתן ביום 3.3.08, פורסם בנבו). 

10.
במקרה שבפנינו, שקרי נאשם 1 בעדותו ובחקירותיו במשטרה, כפי שהוכחו בראיות עצמאיות ובעדותו בפנינו, במיוחד כשהרחיק עצמו בחקירותיו במשטרה מנוכחותו במועדון בשפיים, והכחיש שהוא היה באותו ערב בשפיים - מסייעים לראיות הנסיבתיות למרות שאינן טעונות סיוע. 


לאור כל האמור לעיל, אנו קובעים כי הנאשם 1 שיקר, עדותו לא היתה מהימנה, והוא לא נתן כל הסבר סביר לסתירות בעדותו. כמו כן הוא נמנע מלהביא לעדות את העדים שיכלו לתמוך בגירסתו, דבר שפועל, כאמור, לחובתו. 

טענות המאשימה בענין נאשם 1 

1.
הנאשמים ואסי הגיעו בליל הרצח ממועדון משכית לשפיים לאחר שהוזעקו להגיע לשם בשיחות טלפון סלולאריות ע"י אחיהם הקטנים של נאשמים 1 ו- 2, אמיר ואדם, שהסתבכו בקטטה עם חבורת הנערים מראשל"צ. 

2.
הסיבה בגללה עזבו הנאשמים ואסי את מועדון משכית בהרצליה ונסעו לשפיים הייתה קטטה שפרצה בין אמיר ואדם וחבריהם לבין הנערים מראשל"צ בעקבות ויכוח מילולי שפרץ ביניהם באזור הכניסה (סלקציה) למועדון לאחר שאחד הנערים אמר לרוזלי, חברתו של אמיר, דבר פעוט ערך. 


את טענתה באשר לויכוח המילולי ולקטטה סומכת המאשימה על דבריהם של שהראד מורים בעדותו בביהמ"ש, ועל דבריהם של אלעד עטיה, ניסו פטיטו, בן נגר ואלי חזון בהודעותיהם במשטרה, וכן על הדברים שאמרה הילה ברונר בהודעותיה ת/226 ות/228. 


כמו-כן, מסתמכת המאשימה על דבריו של משה נחייסי בהודעותיו ת/108 - ת/110, לפיהם, אדם צלצל לאחיו אביב ונאשם 1 ואמר להם לבוא, ואמיר צלצל להזעיק את נאשם 2 כי הוא "רב מכות". גם בנפשיאן סיפר בהודעתו ת/4 שאמיר התקשר לנאשם 2 ודרש ממנו לבוא לשפיים. 


חיזוק לדבריהם של נחייסי ובנפשיאן מוצאת המאשימה בדברי נאשם 1 בעדותו לפיה, כשהגיעו לשפיים הוא פגש בקצה השביל שמוביל לסלקציה באדם שהצביע על מי שהיה מעורב בויכוח ובשיחות טלפון שהתנהלו בין אמיר לנאשם 2 ולאביב עפ"י פלטי התקשורת ת/260 ות/262. 

3.
במהלך הקטטה בשפיים נפצעו אביב וחן מסיקה, ופציעתם היתה המניע של נאשמים 1 ו- 2 לנקום בנערים מראשל"צ. בתום הקטטה התגבש בליבם של נאשמים 1 ו- 2 הרצון לנקום בנערים מראשל"צ על פציעתם של אביב וחן מסיקה, חברם של נאשמים 1 ו- 2. 


דקירתו של אביב, כפי שסיפרה עליה חברתו של נאשם 1, לי מארי דדון, בהודעתה ת/291, גרמה לנאשם 1 לתכנן את נקמתו בדוקריו, ועפ"י דברי נאשם 3 נאשם 1 נראה לחוץ וטרוד עקב טעות שעשה קודם לכן. 


המאשימה מבקשת לקבוע, על סמך דבריו של היחצ"ן תומר כהן ועל סמך עדויות של נערים מראשל"צ, שהמנוח לא דקר את חן מסיקה ולא השתתף בקטטה, אך דקירתו של חן מסיקה, בנוסף לדקירתו של אמיר, גרמה לנאשמים 1 ו- 2 לרצות לנקום בנערים מראשל"צ, מבלי שהיו בסערת רוחות או באובדן עשתונות, שכן חלף זמן לא קצר מאז שחן מסיקה ואמיר נדקרו ועד רצח המנוח. 

4.
הסברו של נאשם 1 להימצאות הג'יפ בשביל המזרחי, דהיינו: "חיפוש אחרי אחיו אמיר ואחרי אביב", אינו סביר, שכן אם הוא היה עסוק בחיפושים לא היתה סיבה שירד מהג'יפ ויקלל את הנערים מראשל"צ. 


משהוכח שהג'יפ של נאשם 1 היה הרכב היחיד שנסע בשביל באותו זמן – הוכח שג'יפ זה רדף אחרי הנערים מראשל"צ בניסיון לדרוס אותם. 

5.
המסקנה הנובעת מעדויותיהם של הנערים מראשל"צ עידן אמרגי, שהראד מורים, אלעד פרננדס, ואלעד עטיה והמאבטח בראכת בקשר להתנהגות הג'יפ בשביל היא, כי נאשם 2, אשר נהג בג'יפ, טיפס על התלולית (טרסה) שחצתה את השביל ועבר לשביל החיצוני כדי לדרוס את הנערים, כנקמה על כך שדקרו את אביב וחן מסיקה. כשנאשם 2 הבחין במנוח שהחליק מהטרסה, הוא הסיט את הג'יפ לעברו כדי לדרוס אותו. כשהמנוח הצליח להחזיק ב"מגן החזירים" של הג'יפ לא עצר נאשם 2 את הרכב, אלא המשיך בנסיעה, וגרר אותו, ומכך מבקשת המאשימה ללמוד על כוונתם של נאשמים 1 ו- 2 לגרום למותו של המנוח. 

6.
גופתו של המנוח נמצאה במרחק של 80 מ' מהמקום בו נדקר ע"י נאשם 1 בעת שירד מהג'יפ. לפי עדותו של פרופ' היס לא היתה מניעה שהמנוח ירוץ מרחק זה גם לאחר שנדקר בלבו. העובדה שהדם זלג מהפצע בלב כלפי מטה על מכנסיו ונעליו של המנוח מצביעה על כך שהוא הלך מרחק מסוים מאז שנדקר ועד שנפל, כך שהמסקנה היא שלא נדקר במקום בו נמצאה גופתו. 


העובדה שהסוודר שלבש המנוח נמצא ספוג בדם, והדם החל לזלוג לכיוון מכנסיו, כמו גם הימצאות דם על אצבעות ידיו של המנוח מלמדים שהלך לאחר שנדקר ולא שכב. 

7.
אף מעדותו של מומחה מז"פ, מוטי ברמי, שמצא במסלול טפטוף של טיפות דמו של המנוח, עולה שהמנוח היה בתנועה לפני שנשכב על השביל. 


לטענת ב"כ המאשימה, הנחת העבודה של חוקרי הצוות הראשון בליל הרצח היתה שהמנוח נדקר במקום שבו נמצאה גופתו, ולכן לא נבדק החלק המהותי של השביל, כך שאין להסיק מאי מציאת כתמי דם של המנוח בשביל שהמנוח לא נדקר במקום שעצר הג'יפ. 


טפטופי הדם שנמצאו לאורך השביל בכיוון הפניה ימינה הם טפטופי דמו של המנוח מלמעלה למטה אשר נבעו מהדקירה בלבו. 

8.
איכון מכשירי הטלפון הסלולאריים של נאשמים 1 ו- 2, כפי שמופיע בנספח א' לסיכומים, תואמים את עדויותיהם של הנאשמים בביהמ"ש ואת תגובותיהם לכתב האישום, שנמסרה רק לאחר תום ראיות התביעה, והוא סותר את דברי הנאשמים 1 ו- 2 בחקירותיהם, כשהכחישו את הימצאותם בשפיים באותו לילה. 

9.
יש לקבל את האמרות שמסרו בחקירותיהם אסי בן דוד; יצחק בנפשיאן; משה נחייסי; הנערים מראשל"צ אלעד עטיה, ניסו פטיטו ויניב אלמליח; 


היחצ"ן תומר כהן; חברתו דאז של נאשם 1, לי מארי דדון; הילה ברונר – חברתה של רוזלי, שהיתה נוכחת בקטטה מחוץ למועדון לאחר שמישהו "התחיל" עם רוזלי – חברתו של אמיר אבוטבול, ורועי בר דיין, חברו של נחייסי ששמע מפיו למחרת הרצח על מה שקרה בקטטה ומה גרם לה. 


לטענת ב"כ המאשימה, נסיבות גביית ההודעות של העדים הנ"ל, שחלקן הוקלטו, מביאות למסקנה שהדברים נאמרו מרצון טוב וחופשי של מוסריהן, ולכן יש להעדיף אותם על הדברים המכחישים או הסותרים שאמרו בביהמ"ש או על שתיקתו של אסי בן דוד. לכל אחת מההודעות יש חיזוקים בראיות אחרות שהובאו בפני ביהמ"ש.

10.
נאשם 1 הכחיש בחקירותיו במשטרה שנכח בליל הרצח בשפיים, וסרב להתייחס לראיות שהוטחו בפניו, לפיהן נכח במקום והשתתף בקטטה והג'יפ שלו נראה בשביל שבו ארע הרצח. 


גירסתו הכבושה של נאשם 1 נמסרה רק לאחר עדויות עדי התביעה, והוא לא יכול להסתתר מאחורי באי כוחו כנימוק לכבישת גירסתו. 


לא סביר שנאשם 1 עזב את הבילוי במועדון משכית רק בגלל שאמיר ואדם נקלעו לויכוח, והם לא הצליחו להיכנס למועדון בשפיים, אלא הוא ידע מה היה בויכוח ושהם נמצאו במצוקה וזקוקים לעזרתו. 


נאשם 1 לא ידע להסביר מדוע הוא ניגש לשוחח עם הנערים מראשל"צ למרות שאחיו אדם ואביב נמצאו במרחק מהם והוא יכול היה להכניסם למועדון. 


גירסתו של נאשם 1, לפיה הוא לא ראה שאנשים מנתניה, כולל אביב וחן מסיקה, משתתפים בקטטה, ולא ראה שאביב נפצע ופונה לבי"ח, ולכן נסע לחפש אותו – סותרת את דברי נחייסי. טענת נאשם 1, שלא ראה שאביב נפצע בקטטה, למרות שהיה קרוב אליו – אינה סבירה, והעובדה ששלושת הנאשמים ואסי כולם עלו יחד לג'יפ, מבלי שנאשם 1 הסביר מדוע וכיצד הגיעו יושבי הג'יפ לג'יפ, סותרת טענת נאשם 1 שלא ידע על פציעת אחיו.


נאשם 1 הוא זה שגרם לחזרתם של נאשמים 2 ו- 3 ואסי לג'יפ, ולאחר מכן הוא נראה טרוד ועצבני לאחר שהשתתף בקטטה בה נפצעו אביב וחן מסיקה. 


גירסת נאשם 1 שחיפש את אחיו בטלפון הסלולארי שלו, ושל אחרים נסתרה בכך שלא נמצאו בפלטי השיחות של הטלפון שלו – שיחות יוצאות לאחיו, וגם ממכשיר הטלפון הסלולארי של נאשם 2 לא יצאו שיחות לאביב, לאמיר או לאדם בשעות הרלוונטיות. 


גירסת נאשם 1 לפיה הם חזרו בנסיעה לשטח המועדון כדי לחפש את קרובי משפחתו איננה אמינה, והמסקנה מכך היא שהם חזרו כדי לאתר את הנערים מראשל"צ ולפגוע בהם. 


נאשם 1 לא הסביר מדוע הם לא המשיכו לנסוע אחרי הנערים מראשל"צ כדי לראות אם אחיו נמצא ביניהם, אלא חזרו על עקבותיהם באמצע השביל, מדוע אף אחד לא ירד מהג'יפ כדי לחפש, מדוע לא עצרו או האטו ליד הסלקציה כדי להמשיך בחיפושיהם ולא פרט את הפעולות שעשו כדי למצוא את אחיו. 


מדבריו של תומר כהן עולה שנאשמים 1 ו- 2 ידעו על פציעתו של אביב עוד כשהיו בשפיים, ולא רק ליד מחלף הרצליה. 


המסקנה שעולה משטיפת הג'יפ בשעת לילה מאוחרת, לאחר המרדף בשביל הבוצי, ומהסתרת עובדה זו מהמשטרה, היא שנאשם 1 סבר שמדובר בראייה המפלילה אותו. 


מהגירסה המתואמת שמסרו נאשמים 2 ו- 3 בחקירותיהם בשנת 2005, ומכך שנאשם 1 הצטרף לגירסתם כשנחקר בשנת 2006, ניתן ללמוד שנאשמים 1 ו- 2 תאמו גרסאות כשנפגשו עם אביב סמוך לאחר הרצח בביתו של נאשם 1. 


הסברי נאשם 1 ביחס לנוכחותו במקום ובזמן הרצח של המנוח שקריים, ולא סבירים, שכן לא היתה סיבה שיחפש את אחיו הצעירים בשביל אחורי חשוך לאחר שהשתתף בקטטה. 


המסקנה היחידה האפשרית היא שנאשמים 1 ו- 2 נכנסו לשביל כדי לרדוף אחרי הנערים מראשל"צ, כנקמה על כך שדקרו את אביב וחן מסיקה, ובזמן המרדף התגבשה אצלם ההחלטה להמית. 

11.
יש לדחות את הטענה לפיה המנוח נרצח בידי אחר שארב לו בטווח הזמנים בין עזיבת הג'יפ את המקום להימצאות גופתו בשביל (תאוריית "הזר המתערב"). גם הנאשמים אמרו שהם לא ראו אדם או רכב באזור, לא הוכח קיומו של סכסוך בין "חבורת נתניה" לנערים מראשל"צ, סכין הפרפר נמצאה באזור הקטטה ועליה נמצא דם שלא מתאים לדמו של המנוח ולפי לוח הזמנים בהתייחס לפציעתו של חן מסיקה ופינויו לביה"ח לא יתכן שדקר את המנוח כנקמה על כך שדקר אותו. 

12.
המסקנה המסתברת היחידה מהראיות היא כי משנחסמה דרכו של המנוח ע"י ג'יפ, הוא עצר ועמד בקידמת הג'יפ, נאשם 1 ירד, צעק ודקר את המנוח דקירות שגרמו למותו. 


אמנם אין ראיה ישירה שנאשם 1 דקר את המנוח, אך הוא היה האחרון שנמצא בסמוך למנוח, והיה לו מניע לפגוע בו. התנהגות נאשמים 1 ו- 2 כשנמלטו מהמקום, שטפו את גלגלי הג'יפ בתחנת הדלק, תאמו גרסאות ושתקו בחקירותיהם בשנת 2006 פועלת לחובתם ומהווה ראייה נסיבתית שניתן ללמוד ממנה על תחושת אשמה מצידם. 

13.
גירסת נאשם 1 היא גירסה כבושה ולא סבירה המחזקת את הראיות נגדו. 


אין לקבל טענת נאשם 1 שחלק מהפרטים המוכמנים שמסרו העדים נגדו פורסמו בתקשורת, שכן העדים מסרו פרטים רבים שלא פורסמו בתקשורת כמו ירידתו מהג'יפ והקללה שהשמיע. לא סביר שנאשם 1, שנחשד ברצח שלטענתו לא ביצע, ימסור גירסה שקרית כדי למנוע הפללתו בעבירה של השתתפות בקטטה. 

טענות ב"כ נאשם 1

1.
נאשם 1 לא היה עד לויכוח המילולי בין המנוח לאמיר אבוטבול, אחי נאשם 2, לאחר שפנה לחברתו רוזלי ואשר לטענת המאשימה התפתח לקטטה שכן הוא היה במועדון משכית. 

2.
אין בפלטי הטלפון ובעדותו של נחייסי ראייה לקיום שיחה בין אדם אבוטבול לנאשם 1 שבה התבקש נאשם 1 להגיע לשפיים כדי לעזור לאמיר, ולא ניתן לשלול הטענה שנאשם 1 והאחרים הגיעו לשפים כדי לברר מה קרה עם אמיר ולא בכוונה התקפית. משכך מתבקש זיכויים של הנאשמים מעבירה של קשירת קשר. 

3.
המנוח לא היה בין המשתתפים בקטטה אלא נשאר באזור הסלקציה. הוא לא זוהה כשהצביעו בפני נאשם 1 על המשתתפים בקטטה, ולכן נאשם 1 לא ידע על חלקו בעימות שהתרחש לפני בואו, לא ראה אותו כשהגיע למועדון, ולא היה לו מניע לפגוע בו. 

4.
מדובר היה בקטטה המונית שארעה בסמוך לסלקציה, שהיה בה שימוש בסכינים, ואין כל ראייה שנאשם 1 היה חמוש וידע על פציעתם של אחיו אביב ושל חן מסיקה, שכן איש לא ראה את הדקירה. כמו כן, לא ניתן לקבוע שאביב נפצע דווקא בקטטה, ולא הובאה ראיה שנאשם 1 ידע על פציעתו לפני שעזב את שפיים, שכן לו ידע על פציעתו היה מאתר אותו ומביא אותו לבית החולים. 


מאיכוני הפלאפונים עולה שרק לאחר שנאשם 1 קיבל שיחת טלפון כשהיה בכיוון ת"א הוא עשה "פרסה" ונסע לבי"ח לניאדו. עפ"י עדותו של אסי בן דוד נאשם 1 לא היה עצבני כשנכנסו לשביל, ומכאן שלא ידע עדיין שאחיו נדקר. 

5.
המשטרה הפעילה לחצים על עדים על מנת לחלץ מהם מה שרצתה לשמוע על משפחת אבוטבול, והדבר מודגם בחקירתו של נחייסי, קטין בן 16, ע"י צוות החקירה הראשון שחקר אותו במשך 8 שעות, במהלכה של החקירה הפעילו עליו לחץ פיזי ונפשי, שחלקה לא מתועד, ובמהלכה שינה נחייסי את גירסתו ואמר מה שחוקריו רצו שיאמר. 

6.
הנערים מראשל"צ ניסו פטיטו, בן נגר ויניב אלמליח, תארו בהודעותיהם ובעדויותיהם בחור עם מעיל צהוב, שלטענת המאשימה הוא אביב אבוטבול, שהיה מעורב בקטטה, העד אלי חזון מראשל"צ סיפר בהודעתו ת/242 ובעדותו שאותו בחור, בחור עם שיער קארה, ובחור עם קוקו (שהוא לטענת המאשימה אמיר אבוטבול), החזיקו סכינים ורדפו עם אדם נוסף אחריו לכיוון שביל העפר שבו נמצאה גופת המנוח. מכאן שלרבים אחרים היו הכלים והאפשרות לגרום למותו של המנוח. 

7.
אף אחד מעדי הראייה לא תאר קרבה פיזית בין יושבי הג'יפ למנוח או מרדף שלהם אחריו, לא היה מגע ביניהם, והוא נראה רץ כ- 10 מ' מהמקום שבו נמצאה גופתו. 


לפי עדויותיהם של עידן אמרגי ואלעד פרננדס, הג'יפ נסע לאט ולא סטה באופן מכוון לכיוון המנוח וחבריו. עפ"י עדויותיהם של ניסו פטיטו, המאבטח בראכת ואסי בן דוד, לא היה מפגש בין המנוח לג'יפ וגם אם היה מגע בין המנוח לג'יפ הוא לא נעשה בכוונת דריסה של הנהג או של נאשם 1 שכן מהירות הנסיעה היתה נמוכה, הפגיעה של הג'יפ במנוח היתה מינורית, ולפי עדותו של פרופ' היס לא נמצאו סימני חבלה על גופת המנוח כתוצאה מהמפגש בג'יפ, כפי שהיו נגרמים כתוצאה מלחיצה על דוושת הבנזין והאצת מהירות הג'יפ. 


נאשם 1 לא נהג בג'יפ, ולא היתה לו שליטה על תנועותיו, ולכן לא הוכח שהיתה לו כוונה לפגוע במנוח. 

8.
לפי עדויותיהם של עידן אמרגי, שהיה במרחק של 10-15 מ' מהמנוח ברגע המפגש עם הג'יפ, ושל אלעד פרננדס, שראה אחרון את המנוח, המנוח לא נדקר בקדמת הג'יפ, שכן כשנאשם 1 ירד מהג'יפ המנוח רץ לכיוון המועדון, ונאשם 1 לא רדף אחריו. אמרגי ראה את המנוח משתחרר מהג'יפ והולך לכיוון השדות עוד לפני שנאשם 1 ירד מהג'יפ, ולפי עדות פרננדס המנוח היה בריא ושלם כשרץ בעקבותיו לכיוון המועדון. עפ"י עדותו של שהראד מורים כשדלת הג'יפ נפתחה הוא לא ראה את המנוח, עפ"י עדותו של ניסו פטיטו כשנאשם 1 הלך לכיוון קדמת הג'יפ המנוח כבר לא היה שם, ועפ"י עדותו של המאבטח בראכת הג'יפ עצר לחצי דקה או דקה, הסתובב וחזר על עקבותיו. 

9.
הראיות מצביעות על כך שהמנוח נדקר סמוך למקום שבו נמצאה גופתו שכן עפ"י עדותו של שהראד מורים, אנשים שהיו באזור הסלקציה (בנפשיאן וחבריו) הבחינו בשובם של הנערים מראשל"צ מהשביל והסתכלו עליהם במבט מדאיג. 


הראיות הפורנזיות מצביעות על כך שהמנוח נדקר במקום בו נמצאה גופתו, כ- 88 מ' מהמקום בו לטענת המאשימה נפגש עם הג'יפ וכן מקום מציאת הגופה נראה כמו זירת קרב. פרופ' היס לא שלל האפשרות שהדקירה בוצעה סמוך למקום מציאת הגופה. אנשי המעבדה הניידת של מז"פ אשר סרקו בליל הרצח ולמחרת בבוקר את השטח ביסודיות בחיפוש אחרי כתמי דם, גילו, עפ"י עדות ברמי, כתם דם המרוחק ביותר מהגופה – במרחק 8 מ' ממנה. גם פרופ' היס העריך לפי סוג הפציעות, מיקומן, הדם על בגדי המנוח ונעליו, שהמנוח לא נדקר ליד הג'יפ אלא במרחק של 8 מ' לכל היותר מהמקום בו נמצאה הגופה. 

10.
קיים חלל ראייתי של 20 דקות לפחות בין המבט האחרון של פרננדס לעבר המנוח, ועד למציאת גופתו, שבו לא ניתן לדעת איפה היה המנוח ומה קרה איתו. לפי נתוני התקשורת, הג'יפ עזב את המועדון בשעה 02:03 לכל המאוחר, ועפ"י נתוני מד"א גופת המנוח נמצאה בשעה 02:23, אז הוזעק האמבולנס מיד לאחר שנמצאה הגופה בנסיבות מעורפלות לאור הסתירות בין עדויות פרננדס ואמרגי שלדבריהם מצאו את גופת המנוח לבין עדויותיהם של המאבטח בראכת, שריקי והמאבטח בוריס גראף שהעיד שכשהגיע לגופה איש לא היה לידה. המסקנה מכך היא שיש אינספור תרחישים לגרימת מות המנוח, כשהג'יפ ונאשם 1 כבר לא היו באזור. 

11.
לחבורת בנפשיאן ולחן מסיקה היה "חשבון פתוח" עם הנערים מראשל"צ אשר השפילו חודש קודם לכן את מסיקה במועדון. מסיקה היה מעורב בקטטה שבמהלכה נדקר, ולטענת בנפשיאן בחקירתו במשטרה - המנוח דקר אותו. 

12.
למרות שלא הוכח קשר בין מות המנוח למפגש בינו לג'יפ ולנאשם 1, ולמרות שגם לדברי החוקר עצמון היו תרחישים נוספים החליט צוות החקירה השני שבני משפחת אבוטבול הם האשמים ברצח. 


מה שנאמר ונראה בכתבה בטלוויזיה פגם בחקירה וזיהם אותה, העדים שזומנו לחקירה לאחר שצפו בכתבה ובפרומו, למדו ממנה פרטים על הקטטה, הזעקת התגבורת, על המרדף של הג'יפ, ועל כך שיושבי הג'יפ רצחו את המנוח. הכתבה שיקפה את ה"אני מאמין" של החוקר עצמון עוד לפני שחקר את העדים והנאשמים, ולכן אין לצפות מנאשם 1 שישתף פעולה עם חקירה כזו. 

13.
שטיפת תחתית הג'יפ, כמתואר בחלק הקביל של עדות רעות רובין נגד נאשם 1 – אינה מוכחשת, אך אין בכך משום טשטוש ראיות, שכן לו ביקש נאשם 1 לטשטש ראיות מפלילות היה שוטף את כל הג'יפ, כולל מכסה המנוע, מיד לאחר היציאה משפיים, ולא היה עושה זאת בנוכחות רעות, שאותה שנא, ולא היה אומר לה שנסע בחולות. העובדה שנאשם 1 מסר מיידית ששטף את הג'יפ כדי שאביו לא יידע שנסע בחולות, שלא שטף את קדמת ופנים הג'יפ, וששטף אותו בנוכחות רעות מלמדות שלא ביקש להסתיר דבר. 

14.
השיחות בין הנאשמים לאסי מתחת לביתו של אסי, השימוש בקודים והפגישות בין נאשם 2 לחן מסיקה, גם אם שוחחו על האירוע בשפיים, לא מפלילים את נאשם 1, שכן רעות לא שמעה את תוכן השיחות שבהן נכחו גם חן מסיקה ואמיר אבוטבול, שלהם לא מיוחסת מעורבות ברצח. 

15.
באימרתו של אסי אין ראייה ישירה למעורבות נאשם 1 ברצח המנוח, שכן הוא לא ראה פגיעה במנוח או באחר, לא ראה בשום שלב סכין, לא שמע דיבורים על דקירה לאחר המפגש עם הנערים מראשל"צ, לא זיהה את המנוח, ולא ראה מגע פיזי איתו. לדבריו, נאשם 1 לא היה עצבני כשנכנס לשביל, ולא היה מפגש בין הג'יפ למנוח. 


אסי לא מזכיר באימרתו ת/60 הודאה מפיו של נאשם 1, ואין לפרש את הינהון הראש של נאשם 1 בתום נאומו של החוקר עצמון, בסוף חקירתו, משום אישור לגירסתו של החוקר לפיה נאשם 1 דקר את המנוח. 

16.
קיימת סתירה בולטת בין דבריו של אסי שנסע עם נאשמים 1 ו- 2 לביתו, לבין דברי בנפשיאן לפיהם ראה את אסי ונאשם 3 יוצאים חיוורים מהשביל. החוקרים לא עימתו את בנפשיאן עם הסתירה הנ"ל, וגם המאשימה לא נוקטת עמדה באשר לסתירה זו. 

17.
לא ניתן לקבוע עובדות על סמך עדותו של בנפשיאן לאור הסתירות בין דבריו, מאחר והתגלה כשקרן כבר במשטרה והוא הונע ע"י אינטרסים שונים. גירסתו לפיה גם נאשם 3 נראה חיוור כשיצא מהשביל נסתרה בעדויותיהם של עד התביעה מרציאנו וחברתו של נאשם 3, נטלי, לפיהן הוא התנהג כרגיל. 

18.
יש לזכות את נאשם 1 מטעמי צדק בשל פגיעה קשה בהגנתו בכך שביהמ"ש נחשף למסה גדולה של עדות בלתי קבילה – עדותה של רעות, ובשל העמדתו לדין יחד עם נאשם 2, וסירובו של ביהמ"ש להפריד את משפטו ממשפטו של נאשם 2. 

19.
נאשם 1 לא נחקר בשנת 2005-2004 מאחר ולא היה כל חשד למעורבותו ברצח. שתיקתו בחקירה בשנת 2006 לא מלמדת על מעורבותו ברצח, שכן הוא זומן לחקירה לאחר שהחוקרים פרסמו את הכתבה בטלוויזיה שהרשיעה אותו ברצח. 


תגובת הנאשם באשר לאפשרות שה- DNA שלו נמצא על הסכין באה כתגובה לתרחיש של החוקרת, והוא שלל אפשרות כזו. נאשם 1 לא אימץ את גרסאות נאשמים 1 ו- 2 ואסי בחקירותיהם בשנת 2004 ו- 2005, והוא הכחיש את נוכחותו בקרבת המועדון בגלל מעורבותו בקטטה, מבלי שהדבר מלמד על מעורבותו ברצח. 

20.
המענה לאישום בא לאחר מתן החלטת ביהמ"ש העליון בבקשה לגילוי ראיות, וגם בשיחות בין נאשם 2 לשירזי אין כל ראייה שנאשם 1 תיאם עמדות עם נאשמים אחרים והורה לנאשם 2 כיצד להגיב לכתב האישום. 

21.
עדותו של נאשם 1 היתה מהימנה וקולחת. טענות המאשימה באשר לשקרים, סתירות וחוסר הגיון – הופרכו בעדותו ובראיות אחרות והקטעים הבודדים שלא זכר מקורם בחלוף הזמן מאז האירוע ועד שנחקר.

דיון והכרעה - לגבי נאשם 1

1.
אנו מקבלים טענת המאשימה לפיה הנאשמים ואסי הגיעו בליל הרצח ממועדון משכית בהרצליה, בג'יפ של נאשם 1 למתחם המועדון בשפיים, לאחר שנקראו להגיע לשם ע"י אחיהם של נאשמים 1 ו- 2 אמיר ואדם, בעקבות ויכוח מילולי, שהתפתח לקטטה, בין אמיר אבוטבול למנוח, שניסה "להתחיל" עם חברתו של אמיר - רוזלי. 

2.
איננו רואים צורך להידרש למערכת היחסים בין אמיר לחברתו רוזלי, כפי שתוארה בהודעתה של חברתה של רוזלי, הילה ברונר (ת/226), שנגבתה ע"י החוקר מנשה אופק, ובחקירתה ע"י החוקרים יזהר עצמון ואילנה קוסינובסקי, כפי שהוקלטה ותומללה בתמלילים ת/229 - ת/233 ות/235 וכפי שהעידו עליה החוקרים הנ"ל. 

3.
מהלך הויכוח המילולי בין אמיר למנוח, והקטטה שפרצה בעקבותיו, תואר בעדויותיהם המהימנות של הנערים מראשל"צ שהובאו לעיל (עדותו של אלעד עטיה בעמ' 1422 למעלה, והודעותיו ת/87 ות/88 שנגבו ע"י החוקר מנשה אופק; עדותו של שהראד מורים בעמ' 1276-1277, עדותו של בן נגר בעמ' 4130 לפרוטוקול והודעתו ת/275, כפי שהוקלטה ותומללה בתמליל ת/275 א', ודברי ניסים (ניסו) פטיטו בהודעותיו ת/80 - ת/83). 

4.
דבריהם של הנערים הנ"ל נתמכים בדברים שאמר אלי חזון בהודעתו ת/242 מיום 1.5.06 שהוגשה בהסכמת הצדדים. 


בהודעתו אמר חזון כי כאשר הוא הגיע לשפיים עם בן נגר והם החנו את הרכב - במקביל אליהם חנו גם חברים נוספים מראשל"צ, וביניהם אלעד אפשטיין, ניסו פטיטו, אור, אלעד עטייה, יניב אלמליח, לילך, ומאיה חכם. 


לדבריו, הם הגיעו לשביל המוביל למועדון, שם הבחינו בחבורה של המנוח. הם ניסו להיכנס למועדון במשך כ- 20 דקות, ובאותה עת עמדו בצד הימני של הכניסה כאשר גם המנוח וחבריו ניסו להיכנס למועדון. 

אלי חזון תיאר את אשר קרה באופן כדלקמן: 


"... ראיתי את החבורה של רענן, שמהם אני מכיר את כולם בפנים אך בשמות אני מכיר רק את עידן אמרגי, מדברים עם מישהו. לבחור היה שיער בצבע שחור, שיער קארה שמשוח לאחור בג'ל, לבש סריג כחול... לידו עמדו שתי בחורות... ואולי היו עוד מספר חברים... עמדתי במרחק של בערך בין 4-5 מ'... לא יודע מי דיבר עם מי, אולי עידן עם ניסו, וניסו ניגש אל הבחור עם השיער קארה... ואמר, אני חושב משהו כמו, "אם יש בעיה". דיברו איזה דקה, ניסו עם הבחור עם הקארה, ניסו אמר לו "לא הכל בסדר" הם נפרדו כל אחד חזר למקום שלו. כעבור 10 דקות החלטנו כולם ללכת הביתה, חוץ מהחבורה של רענן, איתם לא דיברנו.. הסתובבנו וחזרנו בחזרה. אחרי 5 מטרים בערך ראינו חבורה של 8-9 אנשים, נראו כבני 20 פלוס, באו לקראתנו. הבננו שבטח הבחור ההוא התקשר... הם באו עם קפוצ'ונים וכובעים, וחלק רגיל... אחד מהאנשים שהתקרבו אלינו היה עם שיער ארוך קוקו בלי ג'ל, היה בחור נוסף שלבש קפוצ'ון billabong בצבע כחול עם אפור... נעמדו מולנו, הייתה שיחה של דקה כשאחד מהם אמר "מה הבעיה", אותו בחור נראה בחור גדול כזה. תוך מס' שניות הם התחילו להרביץ ואז החלו המכות. אני עמדתי קצת מאחורי החברים שלי, באתי ללכת למכות, ההוא - כלומר הבחור עם השיער הקארה הארוך, בא אלי, היסס מס' שניות, אמר לעוד שני חברים "זה גם הוא, זה גם הוא", רבנו. הם תקפו אותי ואני נתתי לבחור עם השיער הארוך בוקסים, ואז ראיתי ששלושת הבחורים הוציאו דוקרנים, סכינים. בשלב הזה החלטתי לברוח... שלושת הבחורים רדפו אחרי, כשאחד מהם זה זה עם הקארה... נכנסתי לשביל המזרחי, הם עדיין רדפו אחרי, בסוף השביל המזרחי יש פנייה ימינה, לפני סוף השביל המזרחי הסתובבתי לראות אם אותם שלושה עדיין מאחורי, ואז ראיתי שהם קצת לפני סוף השביל המזרחי... רצתי בשביל שצמוד לגדר, רצתי, ולא ראיתי אף אחד, לא מלפניי ולא מאחורי, המשכתי לרוץ ואז הגעתי למקום שדרכו יכולתי לעבור לחלק בחנייה..."

(עמ' 3-1).


בשלב זה הבחין חזון, לדבריו, בכמה מחברי חבורת ראשל"צ - אלעד אפשטיין, אדי, אור, אלעד עטייה, בן נגר, ניסו פטיטו ויניב אלמליח. הוא העריך את משך הזמן מרגע שהחלה התגרה ועד שהחל לרוץ בפחות מ- 5 דקות, ואמר כי הבחור: 

"... שלף סכין, לא ראיתי מהיכן הוא שלף את הסכין. השניים שבאו אלי והצטרפו אליו היו עם סכינים שלופים, אני לא נפצעתי כשהבחנתי שהם גם עם סכינים הסתובבתי חזרה, התחלתי לרוץ..."

(עמ' 6). 


לדברי חזון הוא קלט את הבחור עם שיער הקארה "הלך לצד עשה טלפונים" וחשד שהולך להיות משהו. 

5.
תאור דומה של הגורם שהביא לוויכוח המילולי, שהתפתח לקטטה, בין הנערים מראשל"צ לבין אמיר אבוטבול, נמסר בעדותו של בן נגר ובהודעות ת/245       ות/245 א', שהוגשו במהלך עדותו לאחר שטען שאינו זוכר את הדברים. 


עפ"י עדותו הוא הגיע לאזור הסלקציה, עמד בפינה, והמתין כדי להיכנס. הוא זוכר שקראו לניסו (פטיטו) החוצה, הוא שאל את ניסו מה קרה, וניסו אמר שהוא לא יודע מה קרה. וניסה לקרוא לרענן (המנוח) או מישהו מהחבר'ה של רענן הצידה: מישהו עם תספורת קארה. "הוא לא יודע מה הוא אמר לניסו, שכן הוא לא היה ליד ניסו... מה שניסו אמר לו הוא שמישהו התחיל עם חברה שלו, מישהו מהחבורה של רענן ז"ל התחיל עם חברה של זה עם הקארה, ולא זכור לו שראה אותם "עושים טלפונים..." (עמ' 4131-4129). 


כאשר הם ביקשו לעזוב את המקום החלה הקטטה, החלו להכות גם אותו בכל חלקי גופו, והקטטה הסתיימה כאשר הגיע מאבטח, והם החלו לברוח. ההרגשה שלו לא הייתה טובה, משום שראה אותם מסתודדים בצד, ויתכן שדיברו בטלפונים (עמ' 4137). 


בחקירתו הנגדית ע"י ב"כ נאשם 1 אמר נגר ש"בזמן אמת" הוא לא ידע למה ניסו דיבר עם הבחור (אמיר אבוטבול) אך הדבר נודע לו בדיעבד. (ראה גם הדברים שאמר בהודעה ת/275 מיום 21.12.04 בעמ' 1 שורות 25-8 ובהודעה ת/275 א' שמסר ביום 8.5.06 עמ' 4 שורה 15 – עמ' 5 שורה 8). 

6.
עדויותיהם של חזון ונגר בענין הגורם לויכוח המילולי, נתמכות בדברים שאמרה בעדותה חברתה של רוזלי, נטלי פנקה, שאישרה דברים שאמרה בחקירתה, לפיהם בכל פעם שמישהו ניסה להתחיל עם רוזלי, כמו בארוע שהיה במועדון האומן בנוכחות אמיר - נוצרה מריבה בינו וחבריו לבין מי שהתחיל עם רוזלי (עמ' 4593-4592). 

7.
דברי הנערים מראשל"צ באשר לויכוח שפרץ, ולמעורבותם של המנוח, אמיר ואדם אבוטבול - תומכים בדברים שאמר בענין זה נחייסי בחקירתו כפי שהוקלטה ותומללה בתמלילים ת/108 - ת/110, לפיהם, כשעמד ב"סלקציה" הוא שמע את אמיר אומר למישהו שניסה להתחיל עם חברתו - רוזלי, שלא יתעסק איתה. לאחר מכן הוא שמע איומים להכות, ואח"כ התחילו דחיפות בין אמיר לחבריו של הנער שהתחיל עם רוזלי. 

8.
אנו מאמינים לדבריו של נחייסי בחקירותיו, ומעדיפים אותם על דברים סותרים שאמר בעדויותיו מהנימוקים שפורטו לעיל, לפיהם אדם אבוטבול צילצל לאחיו - אביב, ולנאשם 1, וביקש מהם לבוא למועדון בשפיים, ואמיר אבוטבול התקשר לנאשם 2, ואמר לו לבוא לשפיים, כי "רב מכות" (התמלילים ת/109 עמ' 3       ות/110 עמ' 2). 


לא מצאנו לנכון להפריד בין תאור הויכוח המילולי שהתפתח לקטטה, כפי שתואר ע"י נחייסי בחקירתו, ואשר נתמך בדברים הנ"ל שאמרו הנערים מראשל"צ, לבין הדברים שאמר באשר להזעקת נאשמים 1 ו- 2 ע"י אחיהם לבוא לשפיים, ואנו מאמינים לדבריו גם בעניינים אלה. 

9.
דבריו של נחייסי בכל הקשור להזעקתו של נאשם 2 ע"י אחיו אמיר שביקש אותו להגיע לשפיים, נתמכים בדברים שאמר בנפשיאן בחקירתו, כפי שהוקלטה ותומללה בת/4, אותם אנו כאמור מעדיפים על פני הדברים הסותרים שאמר בעדותו, לפיהם אמיר קיבל סטירה, התקשר לנאשם 2 ודרש ממנו להגיע לשפיים. 

10.
תמיכה לדבריהם של נחייסי ובנפשיאן בכל הקשור להתקשרותו של אמיר לאחיו, נאשם 2 ואביב, יש באיכוני התקשורת ת/260 ות/261, לפיהם אמיר התקשר בשעה 01:38 מאזור שפיים לנאשם 2, שהיה ב"גב ים הרצליה משכית פינת המדע", ובשעה 01:41 הוא התקשר לאביב, שהיה בנתניה. 

11.
גם אם לא היתה ראייה לכך שמישהו מבני משפחתו של נאשם 1, או מישהו אחר שהיה בשפיים, התקשר אליו אישית וביקש ממנו להגיע לשפיים, שכן לא נמצאה שיחת טלפון מאמיר או ממישהו אחר לנאשם - הרי נאשם 1 היה בכל הזמן הרלוונטי, החל מהבילוי במועדון משכית בהרצליה, עד להגעתם לשפיים, בחברתו של נאשם 2, שאמר לו ולאסי להפסיק את הבילוי במשכית ולנסוע לשפיים. כפי שהתרשמנו מנאשם 1 בעדותו בפנינו, ומהתנהגותו בחקירות - הוא לא היה עוזב את מועדון משכית אלמלא ידע שאחיו ואחיינו זקוקים לעזרתו, לאחר שהסתבכו בויכוח מילולי, שהתפתח לקטטה שבה השתתף גם הוא מאוחר יותר. 

12.
גירסת המאשימה באשר למטרת בואם של הנאשמים ושל אסי לשפיים, נתמכת גם בדברים שאמר נחייסי בחקירתו, לפיה הוא ראה את נאשמים 1 ו- 2 ואת אביב כשהגיעו לשפיים מבררים עם אדם אבוטבול, שהשתתף בויכוח המילולי, מה קרה, והוא הצביע בפניהם על מי שהשתתף בויכוח. לאחר מכן הם שוחחו עם הנערים מראשל"צ, ומיד החלה הקטטה, בה השתתפו נאשם 1 ואביב. 


דברים אלה של נחייסי, כמו גם דבריו באשר לויכוח המילולי ולהזעקת נאשמים 1 ו- 2 ע"י אחיהם, מהימנים עלינו, והם נתמכים בדבריו של נאשם 1 בעדותו, לפיה כשהגיעו לשפיים הוא פגש באדם, שהצביע בפניו על המעורבים בויכוח המילולי, ולאחר מכן הוא השתתף בקטטה (עמ' 5083-5080). 

13.
איננו מאמינים לעדויותיהם של נאשמים 2 ו- 3 ושל אסי בן דוד, לפיהן הם לא ידעו בטרם הגיעו לשפיים, שקרובי משפחתם הסתבכו בויכוח מילולי, ושבקשר לכך הם נזעקו לעזרתם, שכן מדובר בעדויות של מי שתיאמו גרסאות שקריות בחקירותיהם סמוך לאחר הארועים (נאשמים 2 ו- 3 ואסי). 


הנאשמים לא הביאו לעדות את אמיר – אחיו של נאשם 2, ואת אדם ואביב – אחיו של נאשם 1 כדי לתמוך בגרסאותיהם בכל הקשור לסיבת הגעתם לשפיים, ולמה שהתרחש בקטטה במהלכה אדם נפצע וחן מסיקה נדקר – ארוע מהותי בעל השלכות ששימש למניע לנסיעה בג'יפ אחרי הנערים מראשל"צ שהשתתפו בקטטה, ובויכוח המילולי שקדם לה. יש במחדל זה כדי להביא למסקנה שאילו קרובי המשפחה הנ"ל של הנאשמים 1 ו- 2 היו מעידים בפנינו - לא היו תומכים בגירסה הנ"ל. הלכה פסוקה היא שהימנעות מלהביא עד חיוני לעדות פועלת לחובת בעל הדין שנמנע מלהביאו (ראה ספרו של י. קדמי, על הראיות, חלק שלישי, עמ' 1660-1648 והפסיקה המובאת שם). 

14.
איננו רואים צורך להידרש למהלך הקטטה שפרצה בעקבות הויכוח המילולי, כפי שתוארה בעדויותיהם ובהודעותיהם של הנערים מראשל"צ אלעד עטיה, אלעד פרננדס, שהראד מורים, עידן אמרגי, בן נגר ואלי חזון. 

מכל הראיות שהובאו בפנינו השתכנענו כי מי שנטלו חלק בקטטה בין השאר, הם אמיר אבוטבול, שזוהה כבעל שיער קארה משוך לאחור עם קוקו, אביב אבוטבול, שלבש מעיל צהוב, ונאשמים 1 ו- 2. 


במהלך הקטטה השתמשו נערים מראשל"צ בסכינים, ודקרו את אביב אבוטבול בפניו, ואת חן מסיקה, חברם של נאשמים 1 ו- 2, בצווארו ובחזהו. פציעות אלה הביאו לפינויו של אביב אבוטבול באמצעות חברים לבי"ח לניאדו, לשם הגיעו מאוחר יותר נאשמים 1 ו- 2, ושל חן מסיקה באמצעות אמבולנס – לב"יח איכילוב.


גירסת המאשימה בדבר השתתפותם של נאשמים 1 ו- 2 בקטטה, מבוססת לא רק על הדברים שאמר בחקירתו משה נחייסי (ראה התמלילים ת/109 ות/110), אלא גם על הודאתו של נאשם 1 שאמר בעדותו שהוא נקלע לקטטה מבלי שהתכוון לתקוף, אך נאלץ להגן על עצמו (עמ' 5801). נאשם 1 נחקר ע"י בא כוחו עו"ד יפתח בענין המעורבים במכות באזור ה"סלקציה", ועל כך השיב נאשם 1: "כולם הולכים מכות. אני יכול להעיד לך על עצמי ועל אח שלי שהיה איתי. זה מה שאני יכול להעיד לך. וכל החבר'ה כמובן שהיו שם, אבי, שי ואסי, אני לא זוכר אותם במכות או לא זוכר אותם ליד המכות" (עמ' 5084 שורות 23-21, ועמ' 5085 שורה 1). נאשם 1 איפוא, טען שכל הנאשמים ואסי היו במקום, ולכאורה השתתפו בקטטה, אך נאשם 1 מיהר לתקן וציין שאינו זוכר אם חבריו השתתפו בקטטה. 

על אף האמור לעיל, איננו רואים כל סיבה שלא להאמין לנחייסי שציין גם נאשם 2, שבא יחד עם נאשם 1 ועם אביב למקום הקטטה – נטל גם הוא חלק בקטטה. 

15.
כאמור, כיום אין מחלוקת שאביב אבוטבול וחן מסיקה נפצעו במהלך הקטטה. לא הובאה כל ראייה שהקטטה היתה המשך מאוחר של קטטה קודמת שארעה בשפיים בין חבורתו של חן מסיקה לנערים מראשל"צ, שהמנוח נמנה עליהם. כך גם לא הוכח שהמנוח הוא שדקר את חן מסיקה, כפי שטען בנפשיאן בחקירתו שהוקלטה ותומללה בתמליל ת/3 בעמ' 7. 


טענתו של בנפשיאן נסתרה בעדויותיהם של הנערים מראשל"צ, אשר לא כפרו בכך שהשתתפו בקטטה, אך טענו שהמנוח לא נטל בה חלק. 

גם בנפשיאן עצמו חזר בו בהמשך חקירתו הנ"ל מאמירה זו, כשטען שהוא לא נכח בקטטה. לדבריו, הוא לא ראה  את המנוח דוקר את מסיקה, וראה לראשונה את מסיקה כשהוא יושב פצוע על כסא ליד הסלקציה, כפי שגם אמרו מנהל האירועים במועדון בשפיים - שגיא כהן (עמ' 3458-3456 לפרוטוקול), והיחצ"ן – איתי דרורי (תמליל חקירתו ת/289 א' בעמ' 1). 

16.
המחלוקת בין הצדדים היא בשאלה, האם הנאשם 1 ידע, לפני עזיבתו את מתחם המועדון בשפיים, שאביב אבוטבול נפצע במהלך הקטטה, או שמא הדבר נודע לו, לכל המוקדם, כשהוא ונאשם 2 ביקרו את אביב בביה"ח לניאדו, לאחר שעזבו את המתחם בשפיים. 


אמנם, לא הובאה בפנינו ראייה ישירה באשר למועד שבו נודע לנאשם 1 על פציעתו של אביב בקטטה, אך מאחר ונאשם 1 נטל גם הוא חלק בקטטה, והגיע לאזור הסלקציה שבו ארעה הקטטה יחד עם נאשם 2 ועם אביב - לא סביר שנאשם 1 לא התעניין במצבו של אביב - אחיו, בטרם עזב את המתחם וגם בטרם נסע, לטענתו, לחפש אותו ואת אדם אבוטבול. 


תמיכה בגירסת המאשימה, לפיה נאשם 1 ידע על פציעתו של אביב כבר בתום הקטטה, יש בכך שבחקירתו, כפי שתומללה בתמליל ת/123, הוא טען שאינו זוכר שאביב נפצע באותו ערב, שכן אביב נוהג להיפצע כשהוא נוסע באופנועים. דברים אלה סותרים בעליל את הדברים שאמר נאשם 1 לחברתו, לי מארי דדון, כחודש לאחר האירוע, כשראתה צלקת על פניו של אביב, לפיהם הצלקת היא "מהקטטה בשפיים". 


אמנם גב' דדון לא חזרה על דברים אלה בעדותה בפנינו, וטענה שמקום פציעתו של אביב בשפיים, כפי שמופיע בהודעתה ת/291, נאמר לה ע"י החוקר, והיא רק חזרה על הדברים, אך טענה זו איננה מהימנה עלינו, שכן היא הוכחשה בעדותו של החוקר רונן גולן שגבה את ההודעה (עמ' 4814-4813), שעדותו היתה אמינה ועדיפה. 


חיזוק לדברים שאמרה גב' דדון בהודעתה במשטרה ת/291 יש בכך, שכיום אין מחלוקת שאביב נפצע במהלך הקטטה במתחם בשפיים. 


המניע לדברים הסותרים שאמרה גב' דדון בביהמ"ש נובע מהשיחות שקיימה עם נאשם 1 ואמו, בטרם העידה, כפי שסיפרה עליהן בעדותה (עמ' 4811-4810). 

17.
אנו מקבלים את טענת המאשימה לפיה נאשם 1 ידע על פציעתו של אביב כשהסתיימה הקטטה, ובטרם עלה על הג'יפ והורה לנאשמים 2 ו- 3 ולאסי להצטרף אליו לנסיעה בשביל, כדי לרדוף אחרי הנערים מראשל"צ, על מנת לפגוע בהם או למיצער לאיים בפגיעה בהם, בעקבות פציעתו של אחיו אביב בקטטה בה חלק מהם השתתפו. 


אנו מקבלים את טענת המאשימה לפיה הנאשמים ידעו על דקירתו של חן מסיקה עוד בזמן היותם בשפיים, ולא מקבלים את הטענה כי הדבר נודע להם רק ליד מחלף הרצליה בדרכם חזרה לנתניה, כפי שהם טוענים, שכן  מפלט השיחות הנכנסות למכשיר הטלפון הסלולארי של נאשם 2 ת/260 עולה כי היחצ"ן תומר כהן שוחח עם נאשם 2, שאותר דרומית למחלף רשפון (עפ"י הודעתו של תומר כהן ת/278), וסיפר לנאשם 2 (שהיה בחברתם של נאשמים 1, 3 ואסי) שחן מסיקה נדקר. 


למעלה מן הצורך ניתן לומר, שגם אם הנאשמים לא ידעו על פציעתם של אביב וחן מסיקה בקטטה בטרם עלו, לפי הוראת נאשם 1 לג'יפ ונסעו בשביל - יש בעצם השתתפותם בקטטה עם הנערים מראשל"צ כדי לגרום להם לרצות לפגוע באותם נערים שהלכו בשביל. 

18.
הצדדים חלוקים בשאלה מה היתה מטרת נסיעתו של נאשם 1 עת ישב בג'יפ ליד הנהג, כאשר הג'יפ נסע בשביל החיצוני שבו הלכו הנערים מראשל"צ  כשהמנוח, יחד עם שהראד מורים ואלעד פרננדס, הלכו בשורה חזיתית מספר מטרים לאחר חבריהם (עדותו של אלעד פרננדס בעמ' 1155-1154 ועמ' 1161, עדותו של עידן אמרגי בעמ' 1135). 


המאשימה טוענת שהג'יפ נסע בשביל החיצוני במטרה לפגוע בנערים מראשל"צ, שפצעו את אביב וחן מסיקה בקטטה, ואילו נאשם 1 טען לראשונה בעדותו בפנינו, שהוא נסע בשביל על מנת למצוא את אחיו,  ולא כדי לדרוס את הנערים שהלכו לפני הג'יפ. נאשם 1 הכחיש, כאמור, גם את טענת המאשימה שהג'יפ נסע מהר, ושבמהלך הנסיעה המנוח נתלה על "מגן החזירים", ונגרר ע"י הג'יפ (עמ' 5089-5088). 

19.
אנו מקבלים את טענת המאשימה, המבוססת על עדויותיהם של הנערים מראשל"צ ושל המאבטח ברכאת, לפיה הג'יפ נסע במהירות גבוהה, שנראתה להם כנסיעה מהירה ומאיימת, וכי לא האט את מהירותו בהתקרבו אליהם (הודעתו של אלעד עטיה ועדויותיהם של אלעד פרננדס ויניב אלמליח). 

20.
עפ"י עדויותיהם של הנערים מראשל"צ ושל המאבטח הם הלכו תחילה בשביל המזרחי, פנו ימינה לשביל עפר, והלכו בשביל החיצוני שקרוב לשדה, כאשר בין חלקי השביל מפרידה טרסה (ראה עדותו של עידן אמרגי בעמ' 1053, עדותו של שהראד מורים בעמ' 1289, עדותו של אלעד פרננדס בעמ' 1179-1177, ודברי אלעד עטיה וניסים פטיטו בהודעותיהם ת/90 ות/82 כפי שהובאו לעיל). 

21.
עפ"י עדותו וחקירתו של המאבטח - ברכאת, במהלך השחזור ת/78, והודעתו נ/6, הוא ראה 10-12 נערים הולכים בשביל הדרומי, ואז הגיע ג'יפ במהירות מופרזת, פנה במהירות ימינה, כמה מהנערים קפצו ונזרקו ימינה, ומישהו מהם צעק "תברחו". 


אמנם המאבטח לא ראה את נאשמים 1 ו- 3 יורדים מהג'יפ כשעצר, אך יש לסמוך על דבריו, בהיותו עד חסר פניות, לפיהם, גם כשהג'יפ חזר בשביל, לאחר שעצר, הוא נסע במהירות מופרזת "ממש טס" (עמ' 899-898). 

22.
מעדויותיהם של הנערים מראשל"צ לגבי אופן נסיעתו של הג'יפ, גם אם הם לא אישרו שנסע במהירות המופרזת של 70-60 קמ"ש ואח"כ מעל 100 קמ"ש, כפי שתוארה ע"י המאבטח, עולה שהיתה זו נסיעה שהתפרשה על ידם כאיום לפגוע בהם, והם הגיבו חלקם בצעקות אזהרה, וחלקם התגוננו ע"י בריחה ועליה לטרסה שבצד השביל, עליה ניסה גם המנוח לטפס. 


עפ"י האמור בהודעתו של אלעד עטיה (ת/90) ובעדותו בעמ' 1430, הג'יפ נסע מהר לכיוונם, והם קפצו הצידה על הטרסה, בעוד שניים מהם ברחו לשדה. הג'יפ ניסה לעלות על הטרסה, אחרי הנערים שעלו עליה, וירד חזרה. 


גם מתאור נסיעתו של הג'יפ ע"י אלעד פרננדס, שהלך מאחור יחד עם המנוח ועם שהראד מורים, עולה שהג'יפ התכוון לפגוע בהם שכן, לדבריו, הוא לא האט את מהירות נסיעתו כשהתקרב אליהם, ושהראד מורים צעק שהג'יפ עומד לפגוע בהם. 


עדותו של אלעד פרננדס נתמכת בעדותו של שהראד מורים, כפי שהובאה לעיל, לפיה הג'יפ האץ כדי לדרוס אותם ובא לכיוונם. הם ברחו לכיוון הטרסה, הוא (שהראד) הצליח לעלות על הטרסה אך המנוח לא הצליח לעלות עליה (עמ'    1290-1288, 1302-1301). תמיכה נוספת מצויה בדברי יניב אלמליח לפיהם כשהג'יפ הגיע במהירות הם עלו על הגבעה הבוצית והחליקו (עמ' 1518). 

23.
מתאור נסיעתו של הג'יפ ע"י הנערים בעדויותיהם ובהודעותיהם, כפי שהובאו בתחילת הכרעת הדין ובקצרה לעיל, ומתגובתם לנסיעתו, עולה שנוסעי הג'יפ התכוונו לפגוע בנערים כתגובה להשתתפותם בקטטה (גם אם חלקם, כולל המנוח, לא השתתפו בקטטה). בין אם הנאשמים כבר ידעו שאביב וחן מסיקה נפצעו בקטטה, ובין אם לאו, עולה מהדברים שנוסעי הג'יפ התכוונו לפגוע בנערים מראשל"צ. גם אם אסי בן דוד הכחיש כוונה זאת בחקירתו, לרבות ב"משל תמי", אף אחד מנוסעי הג'יפ לא טען שהוא או נאשם 1 ניסה להניא את נהג הג'יפ מהדרך שבה נהג בג'יפ. 

24.
יש באמור לעיל, כדי להוכיח את כוונת הנאשמים לפגוע בנערים מראשל"צ, זאת אף מבלי להתייחס לטענת המאשימה, המבוססת על דברי הנערים מראשל"צ, והמוכחשת ע"י הנאשמים ואסי בן דוד, לפיה המנוח נתלה על "מגן החזירים" בחזית הג'יפ ונגרר ע"י הג'יפ.


עם זאת, מאחר והנערים מראשל"צ נחקרו ארוכות, במיוחד ע"י ב"כ נאשם 1, לגבי תאור הג'יפ ותליית המנוח על גבי "מגן החזירים", אם כי ידוע היה לב"כ נאשם 1 שמדובר בג'יפ של נאשם 1 - נתייחס, אף למעלה מהדרוש, למחלוקת בין הצדדים, גם בענין זה. 

25.
עדויותיהם של הנערים מראשל"צ שרצו עם המנוח בשביל אשר התייחסו לתלייתו של המנוח על "מגן החזירים" (הגריל) או הברזל שבקדמת הג'יפ, כשפניו של המנוח אל הג'יפ, וגרירתו ע"י הג'יפ למרחק קצר עד שהשתחרר ממנו, וכן סטיית הג'יפ ימינה, לכיוון הגבעה (הטרסה) עליה ניסה המנוח לעלות - מהימנות עלינו. מדובר בתאור דומה, שתארו הנערים בעדויותיהם ובהודעות שמסרו במשטרה (עדותו של עידן אמרגי בעמ' 1014-1008 והודעותיו נ/9 ונ/10; עדותו של אלעד פרננדס בעמ' 1156-1155 והודעותיו נ/25 ונ/26; עדותו של שהראד מורים בעמ' 1280-1278 והודעתו של אלעד עטייה ת/90, אותה אישר כנכונה בעדותו). 


גם אם חלק מהנערים לא אמרו את הדברים בהודעות שמסרו סמוך לאחר האירוע – אין בכך כדי לפגום במהימנות הדברים, שכן בעת מסירת ההודעות הם היו נרגשים ולחוצים בעקבות מות חברם, אותו לא קישרו לתלייתו על "מגן החזירים", וההסברים שנתנו בעדויותיהם לשיהוי במסירת פרטים אלה – מהימנים עלינו. 


טענות באי כח הנאשמים במהלך חקירותיהם של הנערים, לפיה הם תיאמו את הדברים ביניהם, והושפעו ממה שראו בתשדיר הטלוויזיה, או שהודרכו לומר את הדברים ע"י החוקרים – הוכחשו ע"י הנערים וע"י החוקרים, שדבריהם מהימנים עלינו, ולא מצאנו כל בסיס לטענות אלה. 

26.
אין בעובדה שעל גופו של המנוח לא נתגלו סימני חבלה כתוצאה מהמגע בינו לבין "מגן החזירים" של הג'יפ, כדי לסתור את דבריהם המהימנים של הנערים, שכן הנערים לא סיפרו שהג'יפ האיץ מהירותו כשהמנוח נתלה עליו, או שהמנוח נפגע כתוצאה מהמגע בינו לבין הג'יפ עליו נתלה או כאשר השתחרר ממנו. 

העדר סימני חבלה כתוצאה מהמגע הנ"ל מוסבר בין השאר בלבוש העבה יחסית שלבש המנוח על החלק העליון של גופו ביום החורפי שבו ארע האירוע, כמתואר בחוות דעתו של מרדכי ברמי ת/79 א', לפיה המנוח לבש חולצת טריקו ועליה סוודר, ובסעיף 1 בעמ' 2 לחווה"ד של פרופ' היס ת/95, ובעדותו בעמ' 1594, לפיה פגיעת רכב בהולך רגל משאירה אומנם בד"כ סימנים, אך הדבר תלוי במאסה ובמהירות של הרכב, ובשכבות הלבוש במקום הפגיעה. 

27.
איננו מתעלמים מכך שאסי בן דוד לא תאר בחקירותיו ע"י חוקרי הצח"מ השני, במיוחד ע"י החוקרים תומר שמש ויזהר עצמון, לרבות ב"משל תמי", את המגע בין המנוח לקידמת הג'יפ. אין בכך כדי לגרום לנו שלא להאמין לדברי הנערים מראשל"צ, שכן אסי לא היה להוט לנדב מידע לחוקריו, גם לאחר שגילה נכונות לשתף איתם פעולה, והתרכז, כפי שחוקריו התרכזו, במה שקרה לאחר שנאשם 1 ירד מהג'יפ, ולאחר שחזר אליו. כמו כן התרשמנו מהדברים שאמר אסי בחקירותיו ומהאופן שבו אמר אותם, שגם לאחר שהחליט "לנקות את מצפונו", ולספר לחוקרים מה שלדבריו ארע באותו לילה - עדיין עשה ככל שיכולתו כדי להרחיק את עצמו מהמקרה, ולצמצם בתאור חלקם של הנאשמים, במיוחד של נאשמים 1 ו- 2. 

28.
מעדויות הנערים מראשל"צ עולה שהמנוח הוא האחרון שנראה על ידם בקדמת הג'יפ. הצדדים חלוקים בשאלה אם המנוח היה שם כשנאשם 1 ירד מהג'יפ וקילל, כאשר כל אחד מסתמך על דבריהם של הנערים מראשל"צ ועל דבריו של אסי בן דוד ב"משל תמי". 


לא ניתן לסמוך ממצאים בענין זה על הדברים שאמר המאבטח ג'אבר בראכת בעדותו ובהודעותיו, שכן הוא אמנם אמר בחקירתו, כפי שהוקלטה ותומללה בתמליל ת/78 ב', שהג'יפ נסע, עצר כדי "לשים ברוורס" ולאחר מכן חזר על עקבותיו – אך הוא לא ראה שדלת הג'יפ, שלידה ישב נאשם 1, נפתחה, וכי נאשם 1 ירד מתוכה, ולא ראה את נאשם 3 יורד ממנו (ארועים שאין עליהם מחלוקת), ולכן אין תימה שלא ראה היכן היה המנוח כשנאשם 1 ירד מהג'יפ. 

29.
ב"כ הנאשם נסמכים על דבריו של עידן אמרגי בחקירתו הנגדית, שאישר כדברים נכונים את שהוצג לו על ידי ב"כ נאשם 1, כי לאחר שרענן נתלה על "מגן החזירים" הוא השתחרר מהג'יפ והלך לכיוון השדות, כך שבזמן שנאשם 1 פתח את דלת הג'יפ הוא כבר לא ראה אותו (עמ' 39-37 לסיכומי ב"כ נאשם 1). 


עיון בתשובותיו של עידן אמרגי בחקירתו הנגדית, כפי שהובאו בסיכומי ב"כ נאשם 1, והשוואתם לדברים שאמר בחקירתו הראשית ובהודעותיו, כאשר תאר את השתלשלות הדברים מאז שהמנוח השתחרר מאחיזתו בג'יפ, ועד שלא ראה אותו בטרם ראה את גופתו, מעלה שמדובר בדברים שהם מסקנה שלו. גם אם, לדבריו, הוא ראה את המנוח נזרק לכיוון השדות, עדיין אין בכך כדי לסתור טענת המאשימה, שהמנוח היה עדיין בקדמת הג'יפ, גם אם בצידו, כשנאשם 1 ירד ממנו. 


בחקירתו הראשית אמר עידן, שהמנוח הלך אחורה עם הג'יפ שהתקדם 3-2 מ' כאשר פניו לכיוון הג'יפ. הוא לא ראה אותו רץ לשדה, אלא הוא עזב את הג'יפ וזז הצידה לכיוון השדה, וכאשר הפסיק המגע בין המנוח לג'יפ - הוא "נזרק לכיוון השדה". 


לדברי עידן, הוא לא ראה את המנוח בורח או רץ, אלא ראה אותו כשהוא נפרד מהג'יפ, ועושה כמה צעדים לכיוון השדות, ואח"כ הוא (עידן) ברח משם (עמ' 1117-1115). לדבריו, לאחר מכן, כשאינו מתייחס לנוכחותו של המנוח, הוא ראה את הג'יפ ממשיך לנסוע לכיוונו, והעיד כי הנוסע שליד הנהג - נאשם 1 - פתח את הדלת, וצעק "בואו בני זונות" או "עצרו בני זונות, חכו, נראה אתכם". 


מדברים אלה של עידן בעדותו, לרבות בחקירתו הנגדית, עולה שהוא לא ראה את נאשם 1 יורד מהג'יפ (עובדה שאין עליה מחלוקת). מכאן שאינו יכול לומר את מקומו של המנוח באותו זמן, ודבריו עליהם מסתמכים ב"כ נאשם 1, מבוססים על כך שראה את המנוח זז לכיוון השדות, לאחר שהשתחרר מאחיזתו בג'יפ. 

30.
ב"כ הנאשם סומכים טענתם שהמנוח לא נדקר ליד הג'יפ כשנאשם 1 ירד ממנו, גם על הדברים שאמר אלעד פרננדס בהודעותיו נ/25, ונ/26 ובשחזור שערך נ/28, לפיהם המנוח נחלץ מה"גריל" של הג'יפ, שכן הוא ראה אותו רץ אחריו, במרחק 10-5 מ' מאחוריו, שלא היה משהו יוצא דופן במנוח ושהמנוח לא סימן בידיו. 


אין בדברים אלה של אלעד פרננדס כדי לסתור את טענת המאשימה, שהמנוח נדקר ליד הג'יפ, שכן בעדותו אמר פרננדס שהוא הסתובב לשנייה, במהלך ריצתו לכיוון המועדון, וראה את המנוח רץ לכיוונו. פרננדס ראה כי אין דבר יוצא דופן על המנוח, אך זאת בשל העובדה שהסתכל עליו במבט חטוף, של שניה, ולא התבונן בפרטים (עמ' 1204-1203). 


מעדותו של פרננדס עולה שהוא היה בצד הנהג של הג'יפ ולא ראה את הדלת הפתוחה במושב ליד הנהג כשנאשם 1 ירד ממנו ומאז שהתחיל לרוץ לכיוון המועדון, אחרי שראה את המנוח נתלה על קדמת הג'יפ ועד שראה את המנוח רץ, חלפו מספר שניות (עמ' 1211-1210). 

31.
עדותו של אלעד פרננדס, לפיה המנוח רץ לאחר שהשתחרר מאחיזתו בחלק הקדמי של הג'יפ, נסתרת בעדותו של שהראד מורים, שהלך יחד עם המנוח ופרננדס, במרחק מה מאחורי שאר הנערים מראשל"צ, ולפני הג'יפ. 


לדבריו הוא לא ראה את המנוח רץ (עמ' 1321). הוא אמנם לא ראה את המנוח כשראה את דלת הג'יפ עומדת להיפתח, אך הוא לא ראה אותו רץ בשלב כלשהו. 


גם אם נקבל את דבריו של פרננדס, לפיהם הוא ראה את המנוח רץ כשסובב למשך שניה את ראשו לאחור, לא הבחין עליו סימני פגיעה, ולא שמע אותו צועק, כטענת ב"כ הנאשם - אין בכל אלה כדי לסתור את הטענה שהמנוח נדקר ליד הג'יפ, שכן עפ"י תשובתו של פרופ' היס בחוות הדעת ת/97, ועפ"י עדותו כפי שהובאה לעיל - פצע דקירה קטלני בלב מאפשר אפילו ריצה למרחק של עשרות מטרים עד לאיבוד הכרה (עמ' 1553), ושאמנם, באופן כללי, פציעות מכאיבות, אך ישנם מקרים חריגים בהם הפציעות לא באות לביטוי בכאב (עמ' 1579-1577). 

32.
באי כח הצדדים סומכים טענותיהם בשאלה שבמחלוקת, דהיינו, האם המנוח נדקר ליד הג'יפ, על דברים שאמר אסי בן דוד בחקירותיו ע"י הצח"מ השני, ובמיוחד ב"משל תמי". 


באי כח הנאשם טוענים, בהסתמך על דברים שאמר אסי בחקירתו, כפי שתומללה בת/60 שהובאו בעמ' 140-138 לסיכומיהם, שאסי לא ראה מפגש בין הג'יפ לבין המנוח, ולא זיהה את המנוח, שכן גם אם הוא מכנה את המנוח "חולצה" - הוא אומר שלא ראה את החולצה, שתמי (נאשם 1) רצה לקנות, אלא ראה "חולצה" מרחוק, והוא לא יודע באיזה צבע היתה, ולא ראה תווית ואת הפירמה או התג שלה. 

33.
אין בקטע המצוטט ע"י ב"כ נאשם 1 מעמ' 13 לתמליל ת/60, כדי להוכיח שאסי אמר ב"משל תמי" שלא היה מגע בין הג'יפ למנוח, או שנאשם 1 לא היה בקרבת המנוח, שכן בקטע המצוטט אמר אסי ש"תמי" (נאשם 1) לא פגעה "בחולצה", וכך גם "החברות של תמי" (נאשמים 2 ו- 3), דהיינו שהם לא דקרו את המנוח. ואולם, לאחר מכן אסי סיפר כי "תמי (נאשם 1) נכנסה לחנות, ראתה את החולצה, לקחה את הכסף, לא שאני ראיתי את הכסף, כי אם הייתי רואה שיש לה כסף ביד... אני לא הייתי נותן לה בחיים לקנות את החולצה" (ההדגשה לא במקור).


מהדברים הנ"ל, גם אם אנו מפרשים אותם לטובת נאשם 1, מאחר ואסי לא העיד בשל חששו מנאשם 1 ומשפחתו - עולה, למיצער, שנאשם 1 לא דקר את המנוח, אך ראה אותו בקרבתו. 


הקטע המצוטט מעמ' 34 לתמליל ת/60 לא מוכיח, אף הוא, שלדברי אסי נאשם 1 לא היה בקרבת המנוח, שכן הוא מתייחס לנערים אחרים (שתיים שלוש חולצות מצד ימין) ול"חברה של תמי", שלא פגעה, ומיד לאחר מכן אמר אסי "פשוט תמי יצאה מהאוטו, נעצר, תמי יצאה, קנתה את החולצה, קנתה אותה, יצאה... רק תמי, תמי קנתה את החולצה" (ההדגשה לא במקור).


כך גם הקטעים מהתמליל ת/60, המצוטטים בעמ' 140-139 בסיכומי ב"כ הנאשם, לא מוכיחים שאסי לא ראה את המנוח, אלא הם מוכיחים שלטענתו, הוא לא יכול היה לתאר אותו (לא ראה את תוית החולצה, ולא יודע איזה פירמה היתה החולצה) אך הוא ראה את המנוח עומד בקדמת הג'יפ, כשהנאשם לידו, ולא ראה את המנוח נופל. 


מקטעים נוספים בדבריו של אסי בחקירתו, כפי שתומללה בת/60, עולה בברור שאסי ראה את הנאשם 1 מתקרב למנוח ונמצא לידו, גם אם לטענתו הוא לא ראה שבידי נאשם 1 יש סכין, ושהוא דקר את המנוח. 


לדברי אסי "היא (תמי – נאשם 1) קנתה מה שקנתה והשאירה... לא ידעתי שיש לה כסף בארנק... אני לא ידעתי מה שהיא קנתה עד שהיא לא אמרה לי" (עמ' 18 בת/60). 


למעלה מן הצורך ניתן לומר שפרשנות המאשימה לדברים הנ"ל, לפיה נאשם 1 סיפר לאסי כשחזר לג'יפ שהוא דקר את המנוח, היתה פרשנות סבירה בנסיבות העניין. 


גם בהמשך "משל תמי" אמר אסי שהנאשם "הלך אל הקולב שעליו היתה תלויה החולצה, צעקה על החולצה ונגעה בה", כאשר הכוונה למנוח (עמ' 47-45 בת/60). 


לא למותר לציין כי עפ"י עדויותיהם המהימנות של החוקרים תומר שמש ויזהר עצמון, לאחר שאסי סיפר להם את "משל תמי", הם הציגו בפניו את הפענוח של המשל, דהיינו, התאמתו של המשל לארועים נשוא כתב האישום, לרבות היותו של המנוח "החולצה מצד ימין", והוא הנהן בראשו לחיוב. 


לאור כל האמור לעיל אנו דוחים את טענת ב"כ נאשם 1, לפיה אסי לא ראה את המפגש בין המנוח לנאשם 1 בחזית הג'יפ, ומקבלים עמדת המאשימה לפיה אסי ראה את המפגש בין המנוח לנאשם 1, גם אם לדבריו לא ידע שלנאשם 1 יש סכין, ואף לא ידע בעת הארוע שהוא זה שדקר את המנוח. 

34.
איננו מקבלים את טענת ב"כ נאשם 1, שהמנוח נדקר במקום בו נמצאה גופתו או במרחק קצר (9 מ') ממנו. טענה זו נסתרת בכתוב בסעיף 6 לחוות דעתו של מרדכי ברמי (ת/79), לפיו החולצה והסוודר שלבש המנוח היו ספוגים בדם, על החלק הקדמי של מכנסיו היו כתמי דם בצורה של נזילה וטפטופים, וכך גם על חרטום נעל ימין של המנוח נמצאו טפטופי דם. 


עפ"י עדותו המהימנה והמקצועית של פרופ' היס, שלא נסתרה בעדות מומחה אחר, העובדה שדמו של המנוח זלג מפצע הדקירה בלב על מכנסיו ונעליו, לאחר שהדם עבר את החולצה והסוודר שהיו ספוגים לחלוטין בדם – מלמדת שהמנוח לא נפל במקום שבו נדקר, אלא הלך מרחק מסוים, כאשר במהלך התקדמותו הוא ניסה לחסום בידו השמאלית את זרימת הדם מהפצע, שכן על כף ידו השמאלית נמצאו כתמי דם (עמ' 1564-1560 ועמ' 1596-1595). 


גם מרדכי ברמי מסביר את מקור כתמי הדם שנמצאו על השביל עד מרחק של כ- 9 מ' מהגופה, לרבות כתם הדם שנמצא על העלים, בתנועת גופו של המנוח. 


לממצאים אלה יש לצרף את תשובתו של פרופ' היס בחוות הדעת ת/97, ואת הדברים שאמר בעדותו, כפי שהובאו לעיל, לפיהם, פצע דקירה קטלנית בלב מאפשר הליכה, ואפילו ריצה, לפעמים מכוונת ומסודרת, לאורך עשרות מטרים עד לאובדן הכרה (עמ' 1553). 

35.
איננו מתעלמים מכך שמרדכי ברמי וצוותו, אשר בדקו את השביל ממקום מציאת גופתו של המנוח ועד הצפרדע – מרחק של כ- 50 מ', לא מצאו טיפות דם מעבר ל- 9 מ' בערך, כאשר המרחק בין מקום מציאת הגופה למקום שבו נעצר הג'יפ הוא כ- 88 מ'. גם אם מרדכי ברמי וצוותו בדקו ביסודיות את השביל עד למרחק של 50 מ' מגופת המנוח, אין בעובדה שלא נמצאו טיפות דמו של המנוח לאורך כ- 80 מ' בשביל, כדי לסתור הטענה שהמנוח לא נדקר במקום עצירת הג'יפ. 


עפ"י תאור השביל בעדותו של מרדכי ברמי, כפי שנראה גם בתמונות שצורפו לחוות הדעת (ת/79 ב') המקום היה די חשוך, הם השתמשו בפנסי יד, מזג האוויר היה קר, ועל השביל באזור הצפרדע היו היקוויות של מים באדמה, שהיתה בחלקה בוצית ובחלקה אדמת חמרה, כאשר בחלק מההיקוויות היו הטבעות של צמיגי רכב. 


גם אם נקבל את עדותו של ברמי, שהוא וצוותו בדקו את השביל ביסודיות, והפסיקו את הבדיקה רק מאחר ולא מצאו טיפות דם לאורך של כ- 42 מ'; וגם אם לא נקבל טענת ב"כ המאשימה, שברמי וחוקרי הצח"מ הראשון סברו בטעות שהמנוח נדקר במקום שבו נמצאה גופתו - הרי מצבו של השביל כפי שתואר לעיל, בצירוף העובדה שהסוודר של המנוח היה ספוג בדם, שהמנוח ניסה לעצור את זרימת הדם בידו, ושהדם טפטף על מכנסיו ונעליו של המנוח - דברים אלה מסבירים את העדר טיפות הדם ממקום עצירת הג'יפ, שם נדקר המנוח, ועד כ- 9 מ' מהמקום שבו נמצאה גופתו. 

36.
באי-כח נאשם 1 מעלים "אינספור תרחישים" לגרימת מותו של המנוח כשהג'יפ והנאשמים כבר לא היו במועדון בשפיים, דהיינו, בין השעה 02:03 לבין השעה 02:23, שבה נמצאה גופתו של המנוח. לטענתם לא סביר שהנערים מראשל"צ שחזרו בשביל, לא ראו את גופתו של המנוח. 

במיוחד מסתמכים ב"כ הנאשם 1 על עדויותיהם של שהראד מורים ואלי חזון, כפי שהובאו לעיל, בדבר סכסוך קודם שהיה בין בנפשיאן, תומר כהן, חן מסיקה וחבריהם, לבין הנערים מראשל"צ, ועל כך שעפ"י עדותו של בנפשיאן, המנוח הוא שדקר את חן מסיקה במהלך הקטטה באותו ערב (עמ' 83-72 לסיכומי המאשימה). 

37.
מעיון בעדויותיהם של הנערים מראשל"צ, כמו גם בעדויותיהם של בנפשיאן, תומר כהן וחן מסיקה עולה, שאין כל בסיס לתרחיש שהעלו ב"כ הנאשם 1, באשר לגורם למותו של המנוח. 


נאשם 1 עצמו אומר בעדותו, שלא ראה אנשים בשביל, על הטרסה או ליד גדר המועדון כשהוא היה בשביל (עמ' 5283), וגם נאשם 2 אמר שלא ראה אנשים בשביל (עמ' 5568). 


גם בעובדה שנמצאה סכין פרפר (ת/222) במתחם המועדון אין כדי להוכיח שמישהו אחר דקר את המנוח, שכן הסכין נמצאה באזור ה"סלקציה" שבו התרחשה הקטטה, במרחק של 100 מ' ממקום מציאת גופתו של המנוח, ולא נמצאו עליה טיפות דמו של המנוח. 

38.
ב"כ נאשם 1 לא הציגו בפני חן מסיקה, בנפשיאן ותומר כהן במפורש את טענתם, לפיה, הם או אנשים אחרים שמוכרים להם, היו אלה שדקרו את המנוח. 


חן מסיקה נדקר במהלך הקטטה ופונה לבי"ח איכילוב בשעה 02:12 ע"י אמבולנס שהוזמן ע"י היחצ"ן תומר כהן בשעה 01:55, והוא הכחיש בעדותו שהיה מעורב בסכסוך קודם עם הנערים מראשל"צ (עמ' 3761 למעלה). גם תומר כהן הכחיש השתתפותו והשתתפות חן מסיקה בסכסוך קודם עם הנערים מראשל"צ (עמ' 4211). 

מתיאור הויכוח המילולי שקדם לקטטה, כפי שעולה מעדות הנערים מראשל"צ, נחייסי ובנפשיאן, עולה, שהויכוח קשור לנסיונו של המנוח "להתחיל" עם רוזלי, חברתו של אמיר, ולא נסב אודות סכסוך קודם בין שתי החבורות. 


כאמור, בנפשיאן הכחיש בעדותו שהמנוח דקר את חן מסיקה, וטען שחן מסיקה לא יודע מי דקר אותו. בחקירתו חזר בו בנפשיאן, כאמור, מטענתו הנ"ל, ואמר שלא נכח בקטטה, וראה לראשונה את חן מסיקה כשהוא כבר פצוע. 

39.
אף בתיאורים שמסרו שהראד מורים ואלי חזון, כפי שהובאו לעיל וצוטטו בסיכומי ב"כ נאשם 1, אין כדי לבסס טענתם, לפיה, נערים אחרים שהתנהגותם המאיימת והאלימה תוארה על ידם, הם שדקרו את המנוח וגרמו למותו כשנכנסו לשביל לאחר שהנערים מראשל"צ עזבו אותו, כשהמנוח עדיין נשאר בו. 


עפ"י עדותו של אלי חזון, כפי שצוטטו לעיל, אמנם שלושה בחורים מצוידים בדוקרנים ובסכינים רדפו אחריו, אך הוא ראה אותם לאחרונה קצת לפני סוף השביל המזרחי, הוא רץ צמוד לגדר, ולא ראה אף אחד, ולאחר מכן פגש בנערים מראשל"צ. 


טענת ב"כ נאשם 1 בעמ' 76 לסיכומיהם, לפיה אותם נערים היו יכולים להמתין לשעת כושר ולדקור את המנוח בשובו בשביל - היא טענה בעלמא, שכן המאבטח בראכת לא סיפר שראה מספר צעירים ליד המנוח כשמישהו אמר לו לקום, ואם רצו הנערים לפגוע במי שהתקוטטו איתם, היו יכולים לפגוע במי מהנערים מראשל"צ שחזרו ללא המנוח. 

גם טענת ב"כ נאשם 1 לפיה הנערים, שאחד מהם נעץ מבט מאיים בשהראד מורים כשחזר מהשביל לאזור הסלקציה, ואמר משהו לחבריו כשהוא מצביע עליו, יכלו להיכנס לשביל ולדקור את המנוח - לא מעלה ספק בגירסת המאשימה. שהראד לא ראה את אותם נערים נכנסים לשביל, ובעדותו הוא שלל את האפשרות שהם פגעו במנוח, שכן כאשר הוא עמד בכניסה אף אחד לא צעק, לו הם דקרו את המנוח, אלעד או עידן היו מוצאים את גופתו, וכשראה את האנשים המאיימים הם עמדו באותו מקום (עמ' 1343). 


השתכנענו, מעבר לכל ספק, כי המנוח נדקר סמוך לג'יפ, שעה שהג'יפ עצר לידו בעת שניסה להימלט. הראיות לפיהן נאשם 1 הוא זה שירד מהג'יפ, בהצטרף לכל יתר הראיות הנסיבתיות המעידות על אשמתו, שכנעונו מעבר לכל ספק סביר כי הנאשם 1 הוא זה שדקר את המנוח, וגרם למותו. 

40.
אין לנתק את מה שקרה בין נאשם 1 למנוח, כשעמדו סמוכים זה לזה בקדמת הג'יפ, מהתנהגותו של נאשם 1, לפני הארוע ולאחריו. 


נאשם 1 הגיע לשפיים ממועדון משכית, לאחר שהוזעק לשם בעקבות ויכוח מילולי שפרץ בין אמיר לנערים מראשל"צ. נאשם 1 השתתף בקטטה יחד עם נאשם 2 ועם אביב וחן מסיקה שנפצעו במהלכה; הוא נסע בג'יפ, בשביל, אחרי הנערים מראשל"צ שלא על מנת לחפש את אחיו אביב ואדם, אלא כדי לפגוע בנערים מראשל"צ שהשתתפו בקטטה, כשהאחרון מבין הנערים שנראה ליד הג'יפ היה המנוח. כל זאת, בנוסף להתנהגותו המפלילה של נאשם 1, כששטף את תחתית הג'יפ וגלגליו על מנת להסתיר את הנסיעה בשביל והשתתף בהסתודדויות עם נאשמים 2 ו- 3 ואסי, שתוצאתם היתה מסירת גרסאות שקריות מתואמות. 


הראיות הנסיבתיות דלעיל, המפלילות את נאשם 1, יוצרות תמונה ברורה ושלמה המצביעה על אשמתו של הנאשם 1, אשר בהעדר הסבר אמין ומשכנע מצדו, לא ניתן להגיע למסקנה שאין בילתה כי הוא זה שדקר את המנוח. 

41.
יפים לענין זה דברי כב' השופט א.א. לוי בסעיף 4 לפסק דינו בע"פ 4179/07 טוביה נדב נ' מדינת ישראל, ניתן ביום 23.4.09, פורסם בנבו כדלקמן: 



"ראיות נסיבתיות – ההלכה הפסוקה 


הכרעת הדין בתיק זה התבססה על ראיות נסיבתיות. כידוע, בניגוד לראיה ישירה, אשר בכוחה להוכיח במישרין התקיימות עובדה השנויה במחלוקת, כוחה של ראיה נסיבתית מצטמצם לכך שיש בה להוכיח קיומה של נסיבה אשר עשויה לשמש בסיס לקביעת קיומה של עובדה מן הסוג האמור (ע"פ 1888/02 מדינת ישראל נ' מקדאד, פ"ד נו(5) 221, 227 (2002)). 


לעיתים יהיה בכוחה של ראיה נסיבתית בודדת לבסס הרשעה, ולעתים יידרש לכך מארג של ראיות, בין אם נסיבתיות כולן או בחלקן, להביא לאותה תוצאה, ובלשון הפסיקה: 


"יש וראיה נסיבתית אחת יוצרת תמונה ברורה ושלמה בכיוון אשמתו של הנאשם, עד כי בלי הסבר אמין ומשכנע מצדו אין להגיע למסקנה אחרת: אולם גם כאשר הראיות הנסיבתיות לקוטות ממקורות שונים ומהזדמנויות נפרדות, השאלה תהא תמיד מה התמונה הכוללת המתקבלת כאשר בית-המשפט מפעיל מיטב שיקולו של האדם הסביר" (ע"פ 898/79 פיצחזדה נ' מדינת ישראל, פ"ד לד(3) 829 (1980) 835-836). 


כוחה ההוכחתי של ראיה נסיבתית לקבוע ממצא עומד לה, כך נקבע, רק במידה וממצא זה מתחייב הגיונית ממנה וממארג הראיות שעימה כמסקנה אחת ויחידה. ראשית, יש להבהיר, כי אין בוחנים כל ראיה נסיבתית אגב בידודה מיתר הראיות, אלא בוחנים את מקבץ הראיות כולו (ע"פ 411/84 מדינת ישראל נ' לביב, פ"ד לט(1) 293, 302, (1985); ע"פ 334/02 סיבוני נ' מדינת ישראל (לא פורסם, 13.1.2003), פיסקה 4 לפסק-הדין; ע"פ 11331/03 קיס (אריק-בר) נ' מדינת ישראל, פ"ד נ"ט(3) 453, 470 (2004)). שנית, קביעת הממצא העובדתי נעשית רק לאחר שלא נותר עוד ולו ספק סביר, בדבר נכונותה של המסקנה המוסקת ממנו. עמדתי על כך אני באחת הפרשות: 


"אין משקלן של ראיות [נסיבתיות] נופל מכוחן של ראיות ישירות, ובלבד שלא ניתן להסיק מהן אלא מסקנה הגיונית אחת המקימה יסוד להרשעה. אף לא נדרש כי כל אחת מן הראיות הנסיבתיות בפני משתלבות זו בזו מעשה-פסיפס, יצביעו על הנאשם, וברמה הנדרשת בפלילים, כמבצעה של העבירה" (ע"פ 4656/03 מירופלוסקי נ' מדינת ישאל (לא פורסם, 1.12.2004); וראו גם: ע"פ 90/81 גולדשטיין נ' מדינת ישראל, פ"ד לו(1) 610, 612-613 (1982); ע"פ 351/80 חולי נ' מדינת ישראל, פ"ד לה(3) 477, 484 (1981)). 


בחינה זו של כוחה ההוכחתי של הראיה הנסיבתית מסתמכת על מבחני ההיגיון, השכל הישר וניסיון החיים (ע"פ 497/92 נחום נ' מדינת ישראל (לא פורסם, 24.10.1995), פיסקה 16 לפסק-הדין; ע"פ 6096/94 מנצור נ' מדינת ישראל, פ"ד נ(3) 732, 736 (1996); ע"פ 543/79 נגר נ' מדינת ישראל, פ"ד לה(1) 113, 140 (1980); ע"פ 6864/03 רוקנשטיין נ' מדינת ישראל, פ"ד נח(4) 657, 662 (2004)), וכאמור, לעתים די יהיה בראיה נסיבתית בודדת בעלת משקל סגולי גבוה כדי לקבוע כל ממצא עובדתית. עם זאת, בעודו מפעיל מבחנים אלו, מוטלת על בית-המשפט החובה לבחון מיוזמתו הסברים המתיישבים עם הנסיבות שהוכחו ועם חפותו של הנאשם, ואפילו הסברים אלו אינם מתיישבים עם טענותיו שלו עצמו (ע"פ 1888/02 מדינת ישראל נ' מקדאד, נו(5) 221 (2002), 228). ראוי עוד לציין, כי העובדה שקביעת הממצא נעשית לאורם של מבחנים אלה, מקימה אפשרות להעביר קביעות מסוג זה תחת שבט ביקורתה של ערכאת הערעור, והדבר מתיישב עם הלכת אי-ההתערבות: 


"ועוד יש להעיר שהרשעה המבוססת על ראיות נסיבתיות פתוחה לביקרות בדרגת הערעור יותר מאשר הרשעה שיסודה בראיות ישירות שנקבעו על-פי התרשמות הערכאה הראשונה ממהימנות העדים, כי ככל שעברו הראיות הנסיבתיות את מבחן ההגיון ונסיון החיים, יכולה דרגת הערעור לעקוב אחרי ההנמקה של הערכאה הראשונה. אך כנגד דרכי בקורת אלה הפתוחות לפני ההגנה, קיימת יכולתו של בית-המשפט של ערעור לבחון את הראיות מחדש על-מנת לגלות, אם ההיגיון וניסיון החיים הצדיקו את מסקנת הערכאה הראשונה על-פי הנסיבות שהוכחו לפניה (ע"פ 524/77 מזרחי נ' מדינת ישראל, פ"ד לב(2) 682, 686 (1978))". 

עוד נקבע בהלכה הפסוקה, כי התנהגות נאשם לאחר הארוע העברייני מהווה ראייה נסיבתית ממנה ניתן ללמוד על תחושת אשמתו ועשויה לחזק את ראיות התביעה. ראו: ע"פ 9439/06 איפרגן נ' מדינת ישראל, ניתן ביום 10.4.08, (פורסם בנבו), בו קבע כב' השופט גרוניס בסעיף 16 לפסה"ד כי "הלכה היא כי התנהגותו של נאשם לאחר הארוע העברייני עשויה לפעול לחובתו מבחינה ראייתית"; ע"פ 663/81 חורי נ' מדינת ישראל פד"י ל"ו(2) 85, 94 (1982); וכן: ע"פ 1275/93 ניסים נ' מדינת ישראל, פד"י נ"א(5) 359, 374-373 (1997). 

42.
הראיות הנסיבתיות שהובאו ע"י המאשימה כמפורט לעיל, בתוספת התנהגותו המפלילה של נאשם 1 ושקריו כפי שהוכחו בראיות עצמאיות, ומאחר ואיננו מאמינים לגירסתו הכבושה, שלא ניתן הסבר סביר ומהימן לכבישתה, אנו קובעים שנאשם 1 דקר את המנוח למוות בקדמת הג'יפ כשעצר הג'יפ בשביל. 

43.
איננו מקבלים את טענות ב"כ נאשם 1 לפיהן נפגעה זכותו של נאשם 1 למשפט הוגן מאחר שהמאשימה הביאה את עדותה של רעות רובין, שמרביתה אינה קבילה נגדו, באשר לטענתו ביהמ"ש לא יוכל להתעלם מעדותה הבלתי קבילה, ותכלית הבאת העדות להשפיע על ביהמ"ש ולהשחיר את פניו של נאשם 1, וכך למנוע ממנו משפט הוגן וצודק. 


יצויין, כי הכרעת הדין בעניינו של נאשם 1 איננה מבוססת כלל ועיקר על החלקים הבלתי קבילים בעדותה של רעות רובין, אלא על ראיות אחרות כפי שפורטו לעיל. הקביעות בכל הקשור להתנהגותו המפלילה של נאשם 1 לאחר הארוע נשוא כתב האישום, כמתואר לעיל, מבוססות על דברים שקרו בנוכחותה של רעות רובין, ולא הוכחשו ע"י נאשם 1 באשר לעצם קרותם. 

44.
מאחר ונאשם 1 הכחיש שדקר את המנוח, לא התייחסו באי כוחו בסיכומיהם, להלך רוחו של נאשם 1 בעת דקירתו של המנוח שגרמה למותו.


מהראיות שהובאו ע"י המאשימה עולה, כי נאשם 1 גרם למותו של המנוח בכוונה תחילה, דהיינו, לאחר שקיבל החלטה להמיתו, ירד מהג'יפ, הוציא את הסכין שבאמצעותה דקר אותו, ודקר את המנוח מבלי שקונטר קודם לכן על ידו. נאשם 1 גם לא קונטר ע"י נערים אחרים מראשל"צ, וזאת נוכח הפרש הזמנים בין הקטטה לארוע הרצח. 


זאת ועוד; הדקירה שגרמה למותו של המנוח היתה דקירה קטלנית וישירה ללב, וזאת בנוסף לדקירת המנוח בירכו, דבר שמלמד על כוונתו של נאשם 1 להביא למותו של המנוח, כפי שבאה לידי ביטוי בכל יתר מעשיו ובהתנהגותו המצביעים על הרצון שקינן במוחו של הנאשם, בזמן אמת, לגרום למותו של המנוח. 

45.
בע"פ 9970/06 קאנשן נ' מדינת ישראל, ניתן ביום 9.3.09, פורסם בנבו, קבע כב' השופט א.א. לוי בסעיף 5 לפסה"ד כדלקמן: 

"כידוע, היסוד הנפשי של ה"החלטה להמית" לעניין עבירת רצח מורכב משניים: מודעות של המבצע לתוצאה הקטלנית העלולה להיגרם בעקבות מעשיו, ורצון להתגשמות אותה תוצאה (ע"פ 6066/94 חסן נ' מדינת ישראל, פ"ד נא(4) 326, 335 (1997); ע"פ 2316/98 יריב סוויסה נ' מדינת ישראל, פ"ד נה(5) 797, 814             (2001))". 

עפ"י ההלכה הפסוקה, יסוד ההחלטה להמית יכול להתגבש כהרף עין, אף במהלכו של הארוע הקטלני גופו, כאשר המבחן היחיד להתקיימותו נעוץ בשאלה: האם גם בפרק זמן קצר ביותר חזה הממית את תוצאות מעשיו, וחפץ בהגשמת כוונתו (ע"פ 7520/02 ראיד חמאתי נ' מ"י, תק-על 2004(1) 924 (927)).

ניתן לקבוע קיומה של "החלטה להמית" מכוחה של חזקת כוונה" לאמור: מכוחה של החזקה שבעובדה לפיה, אדם מתכוון לתוצאות הצומחות בדרך הטבע ממעשיו.

החזקה נעוצה בניסיון החיים ובשכל הישר, המובילים למסקנה הנובעת מ"אופי מעשה ההמתה" או מ"התנהגות מוקדמת" של הנאשם.

מדובר ב"חזקה שבעובדה" אשר די בהקמתו של ספק סביר על מנת ליטול ממנה את כוחה.

השאלה אם מעשה קטלני מלווה בהחלטה להמית, אם לאו, תלויה בנסיבות כל מקרה ומקרה, שכן התוצאה הקטלנית איננה "חזות הכל", ומה שטעון הוכחה הוא מצבו הנפשי הסובייקטיבי של הנאשם, ולא מסקנה אובייקטיבית בדבר סבירות המסקנה העולה מן המעשה או המחדל.

קיום "החלטה להמית" אף אינו נבחן לפי משך הזמן שחלף מעת שהתגבשה ההחלטה להפעיל אמצעי מסוכן ועד לשימוש בו הלכה למעשה. ההחלטה יכולה לקום כהרף עין מתוך חמת זעם או להט רגעי, והמבחן לקיומה הוא החזות או צפיה של התוצאה הקטלנית (במישור השכלי) ורצון ושאיפה בתוצאה (במישור הרגשי).

ראו: ע"פ 652/90 ו- 624/89 עזרא יחזקאל נ' מ"י פ"ד מ"ה(3) 705; וכן ע"פ 290/87 עבדללה סבאח נ' מ"י פ"ד מ"ב(3) 358.

שימוש בסכין, שהוא מכשיר קטלני מעצם טיבעו, ונעיצתו בלבו של אדם – מקום רגיש ביותר – מצביעים לכאורה על "החלטה להמית".

כך קבע ביהמ"ש בע"פ 356/77 יוסף גרשון נ' מ"י (לא פורסם), בציינו: 

"ההחלטה להרוג נובעת מעצם הדקירה העמוקה בחלק מסוכן בגופו של הקורבן שדרשה שימוש בכח רב, והיא יוצרת חזקה אשר לא נסתרה שהמערער התכוון לתוצאות הטבעיות של מעשה זה, דהיינו: קטילת הקורבן".

בתפ"ח 304/74 חנה מזרחי נ' מ"י פס"מ תשל"ה(2) 548, 551 נדונה טענת הנאשמת שלא התכוונה להרוג את קורבנה בעת שדקרה אותו אלא לפוצעו וללמדו לקח, ונקבע:

"חוששני שצורת הדקירה ומקומה, יש בהם די והותר כדי להעיד על ההחלטה להרוג".

וכן ראו: ע"פ 68/79 ו- 888/78 זאיד מוגרבי נ' מ"י פ"ד ל"ד(1) 576, שם דקר המערער על רקע יחסי משולש אהבה את מי שהתחרה על לבה של האישה אותה רצה, כלשון ביהמ"ש:

"שלף הנאשם סכין מכיסו והלם עמה בעוצמה בחזהו של אליקו ופילח את ליבו, והוציא את הסכין מתוככי גופו של הנפגע ובחופזה נמלט. הסכין חדרה לחזקו של אליקו בעומק 13-12 ס"מ, חתכה צלעות וחדרה אל תוך הלב".

כשאדם מצטייד בסכין לשם עשיית שימוש בעת הצורך, ושולף אותה על רקע הנסיבות, צורת הדקירה ועוצמתה – כמפורט בע"פ 524/86 מחמיד בן ליטפי חזקיה נ' מ"י פ"ד מ"א(3) 653 - מלמדות, כי דקירה בעוצמה חזקה בחזהו של הקורבן, מצביעה כשלעצמה על החלטה לגרום למות המנוח. האופי הקטלני בעליל של הדקירה, בולט מהדו"ח הפתולוגי, בו נקבע שאורך הלהב של הסכין היה לפחות 13 ס"מ ורוחבו 35 ס"מ, ומדובר ב"פצע דקירה חתך החודר את האונה האמצעית של הריאה הימנית, חודר אל כפורת הלב וחותך את הוריד החליל העליון". דקירה כזו, אף אם היא דקירה בודדת, מצביעה על החלטת נאשם 1 לגרום למות המנוח.

על אף כל האמור לעיל, במקרה אחר בו החדיר המערער את סכינו היישר לליבו של המנוח, הומרה ההרשעה מרצח להריגה לאחר שנקבע כי:

"דקירה אשר כזאת, למקור חיותו של האדם, שכל בר-דעת ער לכך כי תוצאתה עפ"י רוב, קטלנית היא, אכן מקימה לכאורה את "הנחת הכוונה"... ויודגש כי אין די באי-אכפתיות או באדישות מצידו".

ברם, אם נסיבות המקרה מלמדות שהדקירה, הגם שהייתה במקום רגיש כמו החזה, לא לוותה בכוונה לפגוע דווקא במקום זה, או מקום רגיש אחר, או קיים ספק אם הייתה כוונה בכלל לפגוע במקום רגיש – כי אז הספק אם הייתה כוונה לפגוע במקום רגיש מאיינת את המסקנה שהתקיימה "החלטה להמית".

(ראו: ע"פ 511/91 אשקר נ' מ"י שאוזכר לעיל, וכן דעת הרוב בע"פ 777/92 ו- 846/92 הררי ואח' נ' מ"י (לא פורסם)). 

בע"פ 4932/00 ודים יעקבוב נ' מ"י תק-על 2002(4) 756 נעץ המערער סכין בלבו של המנוח לאחר תיגרה. הפתולוג ציין כי מדובר בעוצמת דקירה פחות מבינונית, והסכין ננעצה בליבו של המנוח בעומק של 8.5 ס"מ לאחר שעברה בין רקמות דקות וחדרה ללב.

ביהמ"ש העליון (כב' השופטת נאור) הגיע לכלל מסקנה שקיים ספק אם המערער רצה בתוצאה הקטלנית, להבדיל מתוצאה של גרימת חבלה חמורה, כשהספק נבע מהיעדר ממצא ברור בשאלת מיקומם של המנוח והמערער בעת נעיצת הסכין הקטלנית, וכשמדובר היה בנעיצת סכין אחת.

שם, המנוח הרים מתקן כביסה כדי להתגונן מפני המערער שהחזיק בסכין, וביהמ"ש קבע, כי קשה לצייר תמונה ברורה של נסיבות העניין בשניות הקריטיות. כשברור שנעיצת הסכין הייתה תוך כדי מאבק, ניתן להסיק, כאפשרות סבירה, שהדקירה בחזהו של המנוח בעת שהוא היה בתנועה, ואין לשלול שאותה הדקירה בחזהו לא יועדה למקום זה, ואם כן, אין לקבוע בוודאות הנדרשת במשפט הפלילי שהייתה למערער כוונת קטילה ביחס למנוח. אשר על כן, ההרשעה ברצח הומרה להרשעה בהריגה.

לעומת זאת, בע"פ 624/85 ו-652/90 עזרא יחזקאל נ' מ"י פ"ד מ"ה(3) 705 דחה ביהמ"ש העליון את טענת המערער כי כיוון את הדקירות לרגליים ופגע באקראי בחזה. שם היו שתי דקירות בזרוע של המנוח ודקירה בחזה שגרמה למותו.

הפתולוג קבע באותו מקרה, כי הדקירה הייתה בעוצמה באזור קשיח של הצלעות ולהב הסכין הגיעה ללב, הפציעות בזרוע השמאלית היו פציעות במהלך התגוננות המערער. כב' הנשיא שמגר (כתוארו דאז) דחה כבלתי סבירה את האפשרות שבעת שהסכין הייתה בתנופה שינה המנוח את תנוחת גופו, וזאת מאחר ולדקירה לא קדם מאבק. בגופו של המנוח נמצאו שלוש דקירות עמוקות שכולן במקומות סמוכים, ומכך למד שהמערער התכוון לדקור במקום זה.

דבריו של הנשיא שמגר בע"פ 624/85 יפים גם בענייננו:

"תרבות הסכין יש לה נימות לוואי פסיכולוגיות משלה: היא בנוייה בראש ובראשונה על הנכונות להשתמש בכלי מסוכן ואף קטלני כדי לחסל חשבונות ולהשליט יחס כבוד ע"י הטלת אימה. הנכונות להשתמש בסכין אינה נטולת הבנה של הסיכונים המתלווים לכך, אלא היפוכו של דבר, מתלווה לה הידיעה עד כמה הדבר מסוכן ואף יעיל בהתמודדות העכורה של שולפי הסכינים.

זאת ועוד, הנכונות להניח לטובתו של הדוקר – שכיוון שורה של דקירות לכיוון החזה וסביבתו (שהרי גם הפגיעות בזרוע כוונו לחזה או לגב) כי אינו ער לכך שהדקירה בחזה היא בד"כ קטלנית, היא בגדר פרשנות נדיבה של המעשה, מקום שאין הצדקה לכך לאור נסיבותיו. מי שמניף סכין בעלת להב ארוכה בכוונה לתוקעה בחזהו של הנתקף הוא בהכרח באופן מודע ובהבנת מהות המעשה, היינו שהוא מקפח בכך פתיל חייו של מי שניצב מולו".

וכן:

"מה שאירע, הייתה תקיפת פתע ומולה ניסיון להתגונן ולחמוק מן הדקירות אשר לצערנו לא צלח".

ומן הכלל אל הפרט:

שימוש במבחני העזר שיצרה הפסיקה מלמדים על הלך נפשו של נאשם 1 בעת הדקירות. נאשם 1 הוא זה שיצא מהג'יפ במסגרת תקיפה יזומה על ידו.

המנוח לא חיפש התמודדות עם התוקף, לא היה ביניהם כל מאבק, והוא לא עשה כל מעשה שיכול היה לסכן את נאשם 1.

נאשם 1 עשה שימוש בסכין שהיא בעלת תכונה קטלנית שרוחב להבה עד 2.6 ס"מ. השימוש בסכין ע"י נאשם 1 לא נדרש כלל לצרכי התגוננות. 

נאשם 1 דקר את המנוח 3 דקירות: דקירה בבית החזה עם פגיעה בלב ושתי דקירות, כשאחת מהן עמוקה יותר בירך ושני חתכים בירך ואמה שמאל.

מחוות דעתו של פרופ' היס (ת/95) עולה, כי פצע הדקירה בבית החזה משמאל כיוון אלכסוני מלמעלה למטה ומימין לשמאל באורך 2.6 ס"מ כשתעלת הדקירה היא באורך של 6.5 ס"מ. הסכין עברה דרך שרירי בית החזה, בין צלעות 5 ושוליה העליונים של צלע 6, דרך קרום הכפורת ודרך הלב.

עוד עולה מחוות הדעת הפתולוגית, כי בנוסף לפצע הדקירה בלב נמצאו שני פצעי חתך בירך השמאלית באורך 1.8 ס"מ ו-1.9 ס"מ, כשפצע הדקירה בירך שמאל שעבר דרך שרירי הירך הוא בעומק של 6 ס"מ. בנוסף נמצא פצע חתך באמה השמאלית בצד האחורי בשליש העליון מעט אלכסוני מלמעלה למטה ומשמאל לימין באורך 1.2 ס"מ המתיישב עם "פצע הגנה" ומקומו מצביע על נסיון המנוח להגן על החלק הקדמי של החזה בגופו.

ריבוי הפגיעות מצביע על התמדה והחלטה נחושה להמית, להבדיל מפגיעה בודדת.

אופי התקרית מצביע על הלך נפש של רצון להתנקם במי שזוהה על ידי נאשם 1 כשייך לקבוצת צעירים שפגעה באחיו, ולכן גם השמיע נאשם 1 את צעקתו: "בואו נראה אתכם בני זונות".

הדקירה הקטלנית הייתה באזור רגיש מאוד – הלב, כשידוע לכל שהפגיעה באזור זה קטלנית.

נאשם 1 הכחיש ביצוע המעשה, לא טען טענות הגנה, ולא נתן הסבר למעשיו.

לאור כל המקובץ לעיל, הגענו לכלל מסקנה כי הוכח שהמעשה הקטלני היה מלווה בהחלטה להמית.

46.
באשר ליסוד ההכנה נקבע ע"י כב' השופט רובינשטיין, בסעיף י"א לפסה"ד בע"פ 5197/05 עיסא נ' מדינת ישראל (ניתן ביום 5.2.07, פורסם בנבו), כי "יסוד ההכנה פורש בפסיקה כיסוד פיסי "טהור" שעניינו הכנה למעשה ההמתנה, ובכלל זה הכנת המכשיר המיועד לביצוע מעשה ההמתה" (ראו גם פסה"ד של כב' השופט ד. חשין בע"פ 10082/04 ויטלי אברמוב נ' מדינת ישראל, ניתן ביום 25.10.06, פורסם בנבו, סעיף 32 לפסה"ד).

לעתים, אקט ההחלטה להמית וההכנה, שלובים זה בזה במעשה ההמתה עצמו, עד שכמעט אין פסק זמן ביניהם, והם אינם ניתנים להפרדה (ראו ע"פ 759/97 אליאבייב נ' מ"י, פד"י נה(3) 459 (470).

במקרה שבפנינו הצטייד נאשם 1 בסכין, וגם אם מלכתחילה לא תכנן לגרום למותו של המנוח, הרי כאשר הוציא אותה מהמקום שבו נמצאה, ודקר את המנוח - התקיימה דרישת יסוד ההכנה. 

47.
לשם הרשעתו של נאשם בעבירת רצח, נדרשת המאשימה להוכיח כי גמלה בלבו ההחלטה להמית, וכי הנאשם לא פעל באופן ספונטני כתגובה להתגרות מצד הקורבן בתכוף למעשה, שהיה בה כדי לשלול מהנאשם את כח השליטה העצמית ואת יכולתו להבין את התוצאה האפשרית של תגובתו (ראו ע"פ 10828/03 טאהא נג'אר נ' מ"י, תק-על 2005(3) 1134; ע"פ 6819/01 גרשוני נ' מ"י, תק-על 2005(2) 2911).

48.
בסעיף י"ב לפסה"ד בע"פ 5197/05 הנ"ל קבע כב' השופט רובינשטיין בענין המרכיב של העדר קינטור כדלקמן: 


"יב.
היסוד הנוסף הוא יסוד "העדר קינטור": העדר התגרות בתכוף לפני ההמתה, אשר הביאה לכך שהנאשם לא יכול לחשוב ולהבין את תוצאות מעשיו" (עניין ברזובסקי לעיל). יסוד הקנטור טומן בחובו מבחן משולב – סובייקטיבי ואובייקטיבי. הפן הסובייקטיבי עונה לשאלה האם התנהגותו המתגרה של הקרבן השפיעה על הנאשם במידה כזו שגרמה לו לאבדן שליטה עצמית, עד שלא יכול היה להבין את תוצאות מעשיו; ואילו המבחן האובייקטיבי עונה לשאלה האם אדם מן היישוב במצבו של הנאשם המסוים היה עלול לאבד שליטה עצמית ולהגיב באורח קטלני כדרך בה נהג הנאשם (ע"פ 563/79 עבדול האדי נ' מדינת ישראל, פ"ד  לד(2) 608, 613 (השופט אשר); עניין סימן-טוב עמ' 263; עניין גנדי עמ' 390; ע"פ 759/97 אליאבייב נ' מדינת ישראל, פ"ד נה(3) 459, 472 (השופטת פרוקצ'יה); עניין בן שלוש, עמ' 595; ע"פ 357/95 ויצמן נ' מדינת ישראל, פ"ד נא(4) 577, 587-589 (השופט גולדברג)). בדנ"פ ביטון הכריע לאחרונה בית המשפט, מפי הנשיא ברק, בשאלה האם די בבחינת יסוד העדר הקנטור במובנו הסובייקטיבי, או שמא יסוד זה צריך להתפרש גם לפי מובנו האובייקטיבי. נקבע, כי ראוי שהקנטור לפי המבחן הסובייקטיבי ייבדק גם במסננת אובייקטיבית, וכי רק אותם מקרים העוברים את שתי המסננות גם יחד יביאו לשלילת אחריות בגין רצח. עם זאת, כך נקבע, מיקומו של המבחן האובייקטיבי במסגרת ההגדרה של יסוד הכוונה תחילה אינו ראוי, ואת חלקו העיקרי יש למקם מחוץ להגדרה של יסוד זה, אלא שמיקום זה טעון חקיקה. משכך, נפסק כי בשלב זה תיוותר ההלכה כשהיתה ובית המשפט ימשיך בבחינת המבחן האובייקטיבי והסובייקטיבי במסגרת זו. על הקינטור במשפט העברי ראו גם א' פטר, "כי יחם לבבו', על הקנטור", פרשת השבוע (ע' הכהן ומ' ויגודה, עורכים), מס' 257". 

(ראו גם פסק דינו של כב' השופט ד. חשין בע"פ 10082/04 הנ"ל סעיף 29 לפסה"ד). 

49.
במקרה שבפנינו אין לראות בקטטה שבה נטלו חלק מהנערים מראשל"צ, או בפציעתם של אביב וחן מסיקה במהלך הקטטה, משום קנטור הממלא את התנאים שנמנו לעיל, והשתכנענו כי הוכח ע"י המאשימה היסוד של "העדר קנטור", הנדרש להרשעה בעבירה של רצח בכוונה תחילה.

לאור כל האמור לעיל, אנו מרשיעים את נאשם 1 ברצח בכוונה תחילה של רענן לוי ז"ל. 

פרק ב' - נאשם 2
1.
לנאשם 2 מיוחסת עבירה של רצח בכוונה תחילה של המנוח, וכן עבירה של קשירת קשר לפגוע ולחבול בנערים מראשל"צ. 

2.
לטענת המאשימה, נאשם 2 הוא זה שנהג בג'יפ בליל הרצח, כשנאשם 1 יושב לצדו. לטענתה היה לו מניע לנקום במנוח בשל הקטטה שפרצה בין הנערים מראשל"צ לנערים מנתניה לאחר שהמנוח ניסה להתחיל עם רוזלי, חברתו הצעירה של אחיו – אמיר, בה היו מעורבים נאשמים 1 ו- 2, ובמהלכה נפצעו אביב וחן מסיקה. 


המאשימה טוענת כי נאשם 2 היה שותף למחשבה הפלילית לפגוע במנוח, כאשר הוא האיץ את מהירות נסיעת הג'יפ בו נהג, ודלק במהירות אחר המנוח, תוך רצון לפגוע בו ולדרוס אותו. משהדבר לא צלח, הוא החליט ביחד עם נאשם 1 לסיים את ביצוע מעשה הנקם ולהמית את המנוח. 
לטענת ב"כ המאשימה, נאשם 2 ידע שנאשם 1 ירד מהג'יפ בכוונה להמית את המנוח, ודי בכך כדי לקבוע שהיתה לו כוונה פלילית להמיתו ולהרשיעו ברצח המנוח. 

3.
העדות המרכזית כנגד נאשם 2 היא עדותה של רעות רובין, חברתו של נאשם 2 בתקופה הרלוונטית. אמנם, כפי שפורט לעיל, מרבית עדותה של רעות אינה ראייה קבילה כנגד נאשמים 1 ו- 3, אולם היא קבילה כנגד נאשם 2, שמפיו היא שמעה במישרין על חלקו בפרשה (לבד מארועים בהם נכחה כפי שתוארו לעיל). 

עדותה של רעות רובין (להלן: "רעות")
4.
בחרדה ניכרת לעין, וכשהיא רועדת בכל גופה, הגיעה רעות להעיד בביהמ"ש בליווי משטרתי, כשהיא מחופשת, וניכר היה עליה, שהיא מאד מפוחדת ונרגשת.


רעות סיפרה בעדותה כי בליל הארוע היא עבדה, ולכן נאשם 2 יצא לבלות עם חברים בלעדיה. הואיל והיה לחץ בשעות הראשונות שלה בעבודתה, הם לא שוחחו בטלפון, אלא התכתבו במיסרונים (SMS), כל רבע שעה בערך (עמ' 431). בשלב מסוים נאשם 2 התקשר ואמר לה שאמיר, אחיו, הסתבך בשפיים, שיש "בלאגן", ושהוא חייב ללכת לראות מה קרה שם. לדבריה, גם בעבר היו מצבים בהם התפתח ויכוח או ריב בגלל רוזלי, חברתו של אמיר (עמ' 434).

רעות סיפרה כי היא דאגה לנאשם 2, שכן במשך כשעה היא ניסתה ליצור עימו קשר אך הוא לא ענה לה, ולא הגיב להודעות ששלחה לו. כעבור שעה, הוא התקשר ואמר לה שהוא נוסע ביחד עם נאשם 1 למועדון הסוהו בת"א, שבבעלותו של נאשם 1, והוא יאסוף אותה מהעבודה.

לדבריה, היא מאד כעסה, הן משום שנאשם 2 לא השיב לשיחותיה ולהודעותיה במשך זמן רב, והן משום שהוא יצא לבלות בלעדיה. בשעה 04:00 היא התקשרה והודיעה לנאשם 2 שהיא סיימה לעבוד וממתינה לו, וכשהוא הגיע לקחתה, הוא אמר לה לא לדבר ליד נאשם 1 על מה שקרה בשפיים, וכי כשהם יגיעו הביתה הוא יספר לה מה היה. יצוין כי בחקירה במשטרה רעות טענה שנאשם 2 אסף אותה בשעה 02:30, אך הסבירה בעדותה את הסיבה לסתירה, לכאורה, בין השעה הרשומה בהודעה לשעה אותה ציינה בעדותה בבית המשפט (בעמ' 437).


לדבריה, כשהיא יצאה מעבודתה, היא הבחינה בג'יפ של נאשם 1, כשנאשם 2 נוהג, ונאשם 1 יושב לצדו. במהלך הנסיעה כל אחד מהם דיבר במכשיר הטלפון שלו, "שיחות קצרות כאלה", הם לא שוחחו ביניהם ולא דיברו איתה (עמ' 440-439). בדרך לנתניה, הם נכנסו לתחנת הדלק ליד הקניון, בשעה שלא היו אנשים בתחנה, ושטפו את הרכב מבחוץ, מקדימה, מלמטה, את הגלגלים ואת הדלתות. לדבריה, הדבר נראה לה תמוה, היא לא הבינה מדוע הם שוטפים את הרכב, וכששאלה אותם מדוע הם עושים זאת, נאשם 1 השיב לה ש"צ'רלי לא מסכים שהוא ייסע בחולות". בהמשך עדותה משנשאלה בשנית על שטיפת הרכב, היא השיבה שלא ניתן לה כל הסבר נוסף לזה שהיה חול בגלגלי הרכב, והיה צורך לשטוף אותו (עמ' 480).


מתחנת הדלק הם נסעו לביתה של רעות, היא עלתה הביתה להביא דברים כדי לישון אצל נאשם 2, ולאחר שסיימה להתארגן התקשרה לנאשם 2, שנסע באותו זמן לעידן זוארץ, חבר שלו, כדי שיחזור לקחתה, ואכן כעבור 10 דקות, הוא המתין לה מתחת לביתה. כשהגיעו לביתו של נאשם 2, הוא ביקש ממנה לעלות לביתו ולהמתין לו עד שהוא יחזיר את נאשם 1 הביתה.


לדבריה, נאשם 2 חזר רק כעבור שעה, בסביבות השעה 06:00, אחרי שכבר היה אור בחוץ. כל אותו זמן היא התקשרה ושלחה לו הודעות, והוא אמר לה שהוא מתעכב אצל נאשם 1 בבית (עמ' 441). לאחר שחזר, הוא ניגש לטפל באחיו אמיר, שבכה בשירותים. רעות סיפרה כי אמיר היה לחוץ, הקיא, ונאשם 2 ניגש לעזור לו. 


כל אותה עת היא נשארה בחדרו של נאשם 2, כשדלת החדר הייתה פתוחה. 


נאשם 2 חזר לחוץ, אמר לה שהיה בלאגן, שהוא לא רוצה לדבר על זה, ומאחר והיה כבר מאוחר – הם הלכו לישון (עמ' 442). 

כשהתעוררו, בשעות הצהריים, הם ישבו בסלון וצפו בטלוויזיה בעת שדיווחו אודות הרצח שארע בליל אמש במועדון בשפיים. גבי, אביו של נאשם 2, התעצבן, כי הוא לא אהב שהם יוצאים למועדונים, על אף שלא ידע שהם היו במועדון בשפיים באותו לילה.


בשלב זה נאשם 2 ואמיר הלכו לחדרו של אמיר, והיא התארגנה והלכה לביתה (עמ' 443).

עד כאן הדברים שסיפרה רעות באשר לאירועי הלילה והבוקר שלמחרת הרצח. 

5.
לגבי התנהגותם של נאשם 2 ושל החברים לאחר הארוע סיפרה רעות שכל אותה עת, אמיר והנאשמים היו נפגשים מתחת לבניין של נאשם 2, מסתודדים, ונמנעים מלשוחח בטלפון, וכי בתקופה זו היחסים בין נאשמים 1 ו- 2 היו קרובים מתמיד. היא ראתה אותם מהחלון, אך לא שמעה את תוכן השיחות. היא  שאלה את נאשם 2 פעמים רבות מה קרה, מדוע הם נפגשים בהסתודדות ומדוע הוא התקרב כל כך לנאשם 1, אך הוא ביקש ממנה להפסיק לשאול שאלות (עמ' 452), והכין אותה לכך שהיא ונאשם 1 עלולים להיעצר, מפני שהיו מעצרים ברחבי נתניה, ומשום שהם שייכים למשפחת אבוטבול, בטח גם אותם יעצרו – אך אין להם כל סיבה לחשוש.


כשבועיים לפני יום הולדתה, שחל ב- 18/1, הגיע נאשם 2, אמר לה שעדיף שהם לא יהיו ביחד, ונפרד ממנה. הוא אמר לה שהוא מרגיש שהמשטרה עומדת לעצור אותו, והוא לא רוצה שיגיעו אליה. הוא ביקש ממנה שאם ידברו איתה שתגיד שהיא לא יודעת כלום, ושהיא לא קשורה לענין.


ואכן, נאשם 2 נעצר לשבוע ימים. לאחר שחרורו, רעות הגיעה לביתו והוא אמר לה: "אני לא הייתי בשפיים (הכוונה בליל הרצח) אני רק הורדתי את שי במעגל תנועה, ונסעתי".

באותו ערב יונה, אמו של נאשם 2, ביקשה ממנה להביא את הטלפונים של נאשם 2 ואמיר מרוזלי, מאחר שלמיטב הבנתה הם הושארו שם ביום מעצרם ע"י אמיר בשקית בארון חשמל (עמ' 454). היא נסעה ברכב של יונה, ורוזלי הורידה לה את השקית. היא חזרה לנאשם 2 והעבירה לו את השקית. היא ידעה מיונה שמדובר בטלפונים, וגם ראתה אותם בעצמה בשקית. 

6.
רעות סיפרה שבאותה עת שררה מתיחות ביחסים בינה ובין נאשם 2. הם רבו והיא חשה שהוא מסתיר ממנה דברים. עד שבאחד הימים, כאשר שכבו במיטה, הוא סיפר לה את פרטי האירוע, לאחר שהזהיר אותה, שלא משנה מה יקרה – אסור לה לספר את מה שהוא עומד לספר לה, כלשונה:


"... הוא נשבר, היה לו מאוד קשה עם כל הסיפור הזה, והוא אמר שבאותו יום בשפיים, שהוא נסע, הוא אמר שהיה בלגן עם אמיר, שפרנסואה דקר את הילד הזה".

(עמ' 456).

לדבריה, נאשם 2 סיפר לה שבליל הרצח הוא יצא עם נאשם 1, אסי ונאשם 3 למועדון משכית בהרצליה. בשלב מסוים אמיר התקשר אליו ואמר לו שהם הסתבכו בשפיים ושהוא מבקש שהם יגיעו לעזור להם. הם נסעו לשפיים, כדי לראות מי רב עם האחים הקטנים, וכדי "לסגור שם את העניינים".


כשהם הגיעו לשפיים, הם החנו את הרכב בצד ימין של ה"סלקציה", ירדו ופגשו את אמיר. הייתה שם קטטה, במהלכה הוא נחתך ביד, לאביב (אחיו של נאשם 1) נפתח הראש, לאמיר הייתה מכה בעין, וחן מסיקה – נדקר. וכך היא המשיכה וסיפרה:


"... היה משהו עם אביב ופרנסואה היה נורא עצבני שפגעו באביב, הם ראו את החבורה הזו רצה לחולות.. מראשון.. פרנסואה אמר לכולם לעלות לאוטו, כולם עלו לאוטו, רק שי מכלוף לא רצה לעלות, הוא רצה להישאר שם ולא לעלות, אבל הוא אמר לו תעלה לאוטו וזהו".

(עמ' 470).


לדבריה, נאשם 2 סיפר לה כי נאשם 1 היה עצבני מפני שדקרו את אביב, הם נכנסו לאוטו כפי שהורה להם, הוא נהג כי נאשם 1 היה בפסילת רשיון, וישב לידו. אסי ונאשם 3 ישבו מאחור, וכך הם נסעו בעקבות החבורה מראשל"צ, שרצה לכיוון החולות, כשהמנוח ואחד נוסף, נותרו מאחור, כדבריה:


"... אבי אמר שהוא נסע אחרי כל החבורה שרצה כשהבחור הזה (הכוונה למנוח) היה אחרון כי כנראה הוא לא היה מספיק כוח לרוץ ופרנסואה אמר לו (לאבי), לחסום אותו, אז אבי אמר שלא הייתה לו ברירה..הוא היה בטוח שהוא רק יורד להרביץ לו, משהו כזה, הוא לא תיאר לעצמו שהוא ידקור אותו וכשפרנסואה ירד מהאוטו, אבי אמר שהוא ראה את הילד נופל ואומר שזה לא הוא, הוא אמר שזה לקח בדיוק שתי דקות, פרנסואה כבר היה בפנים ושהוא אמר לו מה עשית, כשאסי ושי בוכים מאחורה וצועקים והם נסעו, הוא אמר להם לנסוע.. פרנסואה".


(עמ' 472-471).


נאשם 2 סיפר לה שלאחר שנאשם 1 ירד מהרכב "הילד הגן על הפנים שלו, כיסה את העינים, ואמר שזה לא הוא, שהוא לא עשה כלום", וכך היא מתארת את המשך השתלשלות הענינים:


"אבי ראה את הילד פתאום נופל, מתכופף, הוא לא הבין מה קרה, ואז הבין שהוא נדקר, אבי לא ידע מה להגיד לפרנסואה, והוא גם לא יכול היה להגיד, כי זה דוד שלו, ואף אחד לא יכול להגיד לו כלום".

(עמ' 476). 

נאשם 2 אמר לה שהוא לא תאר לעצמו "שפרנסואה ידקור את הילד", ולדבריה:


"... הוא אמר, רעות, חשבתי שאם הוא כבר ידקור, אז ידקור אותו ברגל, משהו שאפשר, שזה דברים רגילים כאילו, דקירה קטנה שאפשר לצאת מזה... הוא חשב שהוא יתן לו דקירה קטנה ברגל או בישבן, דברים שלא יכולים להרוג...". (עמ' 474-475).  


נאשם 2 הסביר לה שהאירוע נמשך "שניות", והוא לא הספיק כלל להבין מה קורה. הוא היה בהלם, נאשם 1 היה מאוד עצבני, הוא אף פעם לא ראה אותו כך, והיושבים בג'יפ (אסי ונאשם 3) פחדו, נלחצו ובכו, וכלשונה:
"הוא לא הבין מה קורה, הוא קלט שהוא דקר אותו, הוא ראה את זה אבל הוא לא הבין מה הוא עושה, הוא לא הבין, הוא אומר לי רעות לא הבנתי, לא ידעתי מה לעשות, אני רואה אותו, ראיתי מה הוא עשה, הוא לא ידע מה להגיד לו, הוא גם לא יכול להגיד לו. כי זה דוד שלו, כאילו הוא לא יכול להגיד לו, כמו שאף אחד אחר לא אמר לו, ככה גם הוא לא אמר לו... (נאשם 3 ואסי) בכו וצרחו ונלחצו מאוד ורצו לברוח משם... הוא (נאשם 1) אמר שזה לקח ממש כמה שניות, הוא אמר לי רעות כמה שניות, הוא יצא, הוא צעק, הוא התעצבן, היה עצבני, הוא עשה את מה שהוא עשה, עלה חזרה לאוטו, היה בלגן באוטו והוא אמר לנו לנסוע".


בתום הארוע, נאשם 1 חזר לרכב והנחה את נאשם 2 לנסוע מהמקום, והם נסעו  מיד לבית החולים לניאדו. כאשר הם נכנסו לביה"ח הם שמעו במכשיר הקשר של השומר שהילד מת, ונאשם 1 אמר לו שיסע לת"א למועדון סו, כדי שיצלמו אותם ויחשבו שהם היו שם, כדבריה:
"הם נוסעים לבי"ח לניאדו כי אביב היה שם ומשם, אבי אמר שהם נכנסו והוא שמע בקשר של השומר, הם שמעו בקשר שהילד הזה מת, שילד נרצח בשפיים ופרנסואה אומר לאבי שיסעו לסו לתל-אביב כדי שיחשבו שהם היו שם, אז אבי אמר שהם נכנסו מאחורה, שלא יראו אותם נכנסים, ויצאו מהדלת הקדמית שיצלמו אותם יוצאים, כשהוא (פרנסואה) מדבר עם השותף שלו".

(עמ' 478-477). 


רעות סיפרה שלפי מה שידוע לה מנאשם 2, בזמן שהוא נסע להחזיר את נאשם 1 לביתו, לאחר שהשאיר אותה בבית שלו, הם נסעו לאתר בנייה כדי לזרוק את הסכין בה דקר הנאשם 1 את המנוח. היא אינה יודעת היכן בדיוק נזרקה הסכין, כל שהיא יודעת שזה היה באזור הוילות, ומשם הם נסעו להעיר את צ'רלי, אביו של נאשם 1,  וכך היא מספרת:

"מעירים אותו ומספרים לו את הכל וצ'רלי אמר להם להוריד פרופיל, שיגידו את אותה גירסה, שיתאמו ביניהם מה להגיד ושיהיה בסדר... (שיגידו) שהם רק הורידו את שי מכלוף במעגל תנועה וזהו, הם לא היו בשפיים ולא כלום".

(עמ' 481).


לדבריה, ביום שבת בצהריים, לאחר ששידרו בטלוויזיה כתבה על הרצח, היא הלכה לביתה ונאשם 2 נסע לביתו של נאשם 1. לפי מה שידוע לה מנאשם 2, באותו מפגש היו גם אסי, שי ואביב, והיה גם אדם נוסף שב"כ המאשימה הסכימה שלא לחשוף את שמו. היא לא יודעת אם אמיר היה או לא. האדם הנוסף תדרך אותם לתאם גרסאות, ולספר את אותה הגירסה, לפיה הם הורידו את נאשם 3 במעגל התנועה בשפיים, כי ידוע "שיש עיקובים על הטלפונים...".


רעות אישרה שהאפשרות שגם היא תיעצר עלתה בשיחות עם נאשם 2, ולדבריה היא ניסתה לשכנע אותו לגשת למשטרה ולספר את האמת. היא תמכה בו ואף הסכימה ללכת איתו, אך הוא אמר לה שהוא מעדיף למות מאשר "לצאת מלשן", והוא לא ילשין לעולם על בן דוד שלו (נאשם 1), ואם הוא יידע שהיא סיפרה משהו - הוא יעדיף לקחת את התיק על עצמו מאשר לצאת מלשן. נאשם 2 הדגיש בפניה ש "הם משפחה, הם אחד בשביל השני, אסור להם להפנות גב אחד לשני", ולדבריה הוא פחד שנאשם 1 יפגע בו.

מערכת היחסים בין רעות לנאשם 2 לאחר השיחה

7.
לאחר השיחה בה נאשם 2 סיפר לה על ליל הרצח, מערכת היחסים בין רעות ואבי היתה, כאמור, עכורה, והם "רבו המון". הוא לא אהב את העובדה שהיא חזרה והזכירה את הנושא, והיא ניסתה לשכנע אותו להפסיק להגן על נאשם 1 (עמ' 485).


לגבי הקשר בין נאשם 2 לאמיר לאחר האירוע, סיפרה רעות כי אמיר עמד להישבר ורצה לספר, בעיקר לאמו. נאשם 2 חשש שאמיר יישבר ויספר את כל אשר ארע בליל הרצח, ולכן הוא היה עם "האצבע על הדופק" כדי לוודא שאמיר לא יישבר, (עמ' 486 וגם עמ' 488). לדבריה, באותה תקופה נאשם 2 היה נפגש המון עם נאשמים 1 ו- 3 ועם אסי, שהיה לחוץ שרעות אולי יודעת משהו, כי הוא ידע עד כמה נאשם 2 סומך עליה ומשתף אותה.


באחד הימים, כאשר הם היו מתחת לבית של נאשם 2, הם ביקשו ממנה להצטרף אליהם והם נסעו לים. כאשר הם הגיעו לחוף הם ביקשו ממנה להשאיר את מכשיר הטלפון ברכב, מפני שלדבריהם ניתן להאזין לשיחות גם כשהמכשיר כבוי. אסי ביקש ממנה לספר את מה שהיא יודעת, והיא אמרה לו שכל מה שידוע לה זה שהם היו בשפיים. אסי היה לחוץ אבל מפני שהוא בטח בה הוא האמין לה (עמ' 487).


לדבריה, אחרי שהם נפרדו, נאשם 2 המשיך לעקוב אחריה, ועשה דברים שהפחידו אותה (עמ' 488). הוא היה מגיע למקומות אליהם הלכה, זרק עליה בקבוקים, משך אותה משם, המתין לה מתחת לבית, ועקב אחריה. חברות שלה החלו להתרחק ממנה מחשש להיות בקרבתה.


כעבור זמן, כאשר היא החלה לצאת עם בחור בשם יוסי, הרכב שלו נמצא מנופץ, והגלגלים מפונצ'רים. היא נלחצה מזה שנאשם 2 מאיים על יוסי, ואז החליטה להשאיר לו הודעה שאם הוא לא יחדל להציק לה ולאנשים אותם היא אוהבת – היא תספר הכל עליו ועל נאשם 1, אך הוא לא הגיב להודעה (עמ' 490). 


רעות סרבה להשיב בעדותה לשאלה אם יוסי יודע פרטים מהאירוע, אך ציינה שמה שאמרה בהודעותיה במשטרה משקף את האמת.

תשדיר הפרומו בטלוויזיה ושיחת הטלפון לנאשם 2
8.
באחד מימי רביעי שודר פרומו בטלוויזיה, אודות כתבה על הרצח שעתידה להיות משודרת ביום ו'. בפרומו ראו את נאשם 2 ובני משפחתו, וגם היא צולמה. היא נלחצה ופחדה שאם המשטרה תגיע אליה היא לא תצליח לשקר בחקירה, ולכן התקשרה לנאשם 2 ממכשיר הטלפון של המנהלת שלה, מורן (עמ' 492). 


בשיחה היא ביקשה מנאשם 2 שיגיד לה מה לעשות במידה ויעצרו אותה, הוא התקשר לטלפון של מורן, מטלפון אחר, וביקש ממנה לבוא אליו בבוקר שלמחרת.

למחרת בבוקר רעות הגיעה לביתו של נאשם 2, כפי שביקש ממנה, וכך היא מתארת את המפגש ביניהם:


"הגעתי, יונה פתחה לי את הבית, היא לא הבינה מה אני עושה שם ולא יכולתי לענות לה, אז שיקרתי לה ואמרתי לה שסתם אני רק צריכה אותו שנייה והיא העירה אותו וירדנו למטה מתחת לבניין, כשהוא אומר לי להשאיר את הטלפון מאחורי בכניסה לבניין והוא כעס עלי על ההודעה ששלחתי... הוא אמר איך את עושה דבר כזה? אז אמרתי לו שדי, שיש גבול לכל דבר, שהוא לא יכול לעשות מה שהוא רוצה וביקשתי סליחה, אמרתי שלא התכוונתי וזהו. אמרתי לו מה להגיד אם עוצרים אותי. 


הוא אמר לי לא לפלוט שטויות, להגיד שהם היו בשפיים, הורידו את שי, יותר מזה אני לא יודעת, בא לקח אותי, שם אותי בבית, הורדתי דברים, חזרתי, עליתי, חיכיתי לו שיבוא וזהו.


ש.
תאמרי לי בבקשה, עד לאותה תוכנית טלוויזיה, את עצמך חשבת או ניסית או רצית, לעשות עם המידע הזה משהו?


ת.
לא עם המידע הזה, רציתי שהוא יפסיק להציק לי אחרי שכבר היה את הקטע עם המכונית, כשההורים שלי כבר נלחצו ממש".

(עמ' 494).

רעות הסבירה שהיא רצתה לפנות למשטרה, אך גם לאחר שנאשם 2 הציק לה, מחשש שיחשבו שהיא גילתה פרטים אודות הרצח, היא חששה לחיי משפחתה. באחד הימים, כאשר היא הלכה לכיוון תחנת המשטרה היא פגשה מישהו שנאשם 2 מכיר. היא חששה שהוא יספר שרעות הלכה למשטרה, ולכן סיפרה לו שהיא בדרך לקופ"ח הסמוכה, ובסופו של דבר לא הלכה למשטרה (עמ' 496).


רעות סיפרה בבכי כי היא ראתה את תוכנית הטלוויזיה ביחד עם יוסי. לדבריה, תוכן הכתבה לא דמה למה שנאשם 2 סיפר לה. בכתבה סיפרו שכולם יצאו מהרכב, ושנאשם 2 החזיק את הנער מאחור, אך היא טענה שהוא לא יכול היה לעשות דבר כזה כי נאשם 2 לא דרס את הילד, "הוא לא היה דורס אותו" (עמ' 496).

מעצרה וחקירתה של רעות

9.
רעות נעצרה כעבור מספר חודשים. אופן מעצרה תואר על ידה כשהיא בוכה ורועדת, במלים הבאות:

"הלכתי לעבודה, קיבלתי טלפון ממישהו שאמר לי שהוא ניסה לשלוח לי פרחים יום לפני ולא הגיעו הפרחים, אמר שהוא מתנצל, והוא רוצה לפצות אותי בארוחת צהרים באלכסנדר, שזה ליד העבודה שלי, אז אמרתי לו שאני לא מכירה אותו ואני לא יודעת מי זה ושאני לא באה, ואז הוא אמר לי שאני מכירה אותו מאיפה שאני יוצאת לבלות ושבבקשה שאני אבוא, אמרתי לו לא, הוא התעקש, בכל זאת אמרתי לא ולא הלכתי, שאני לא הולכת. הבחורה שעבדה אתי ביקשה ממני לבוא לעשות את הדואר, ללמד אותי איפה זה ואיך עושים וזה ליד המסעדה הזו, אז הייתי סקרנית ונכנסתי כשהיא המשיכה לדואר, לא ראיתי אף אחד שאני מכירה, וכבר אמרתי לה שאני הולכת למשרד, חציתי את מעבר החצייה וניגשו אלי שני אנשים עם כובע וזקן, אחד מקדימה אחד מאחורה ואמרו לי שאבי רוצה אותי בטלפון, אז אמרתי על איזה אבי, אז הוא אמר אבי אבוטבול, הוא רוצה אותך...


ולא הבנתי מה לאבי ולאנשים האלה, כי הם התקרבו אלי גם מאחורה וגם מקדימה כאילו הם רוצים לעשות לי משהו, אז אמרתי לו תביא לי אותו, את הטלפון, באתי לקחת את הטלפון, ואז הוא חטף לי את הטלפון, פתאום באו מלא ניידות ומלא אנשים, מלא משטרה והרביצו להם על הרצפה...


ודחפו אותי לתוך האוטו ואמרו לי שהם שמחים שלא קרה לי כלום, שהם לא פגעו בי האנשים האלה, ואז הם הביאו אותי לתחנה והתחילו לחקור אותי". 

(עמ' 497).


רעות סיפרה על שעות ארוכות של חקירה, במהלכן היא נמנעה מלספר את המידע שהיה ידוע לה, בניסיון להגן על נאשם 2, ומחשש שאם תגיד את האמת זה יפגע במשפחתה. היא הושמה בתא מעצר, ולא איפשרו לה להיפגש עם עו"ד, למרות שביקשה זאת. רק לאחר שהשמיעו לה, שעות ארוכות לאחר תחילת החקירה, את שיחת הטלפון שהוקלטה בינה ובין נאשם 2, היא הבינה שאין לה ברירה, כי הדברים ידועים למשטרה, וסיפרה את אשר היה ידוע לה (עמ' 502).


רעות שללה מכל וכל את האפשרות שהדברים שסיפרה נבעו מרצון להתנקם בנאשם 2 ששבר את ליבה. היא חזרה והדגישה שהוא לא עזב אותה, ושבכל מקרה היא לא הייתה מעלילה עליו דברים שכאלה, מסכנת את משפחתה, והורסת את חייה מתוך רצון של נקמה, שכן "זה לא שווה את המחיר" (עמ' 503).


רעות סיפרה שמאז אותה חקירה היא נתונה לשמירה צמודה של המשטרה, יש עליה איומים טלפוניים, ואף נזרקו רימונים לבית שבו ישנה (עמ' 510-509).
10.
בראשית החקירה הנגדית ע"י ב"כ נאשם 1, עו"ד יפתח, חזרה רעות ותארה את הדרך שבה הביאו למעצרה (עמ' 524-528), והיא חזרה ואמרה שהשוטרים אמרו לה "שהם הצילו לה את החיים באותו יום" (עמ' 530).


היא הייתה מפוחדת והיסטרית בזמן החקירה. העיניים שרפו לה מאחר שלא היה ברשותה נוזל לעדשות, והיא נתקפה בהתקף קשה של אסטמה, כפי שקורה לה כשהיא נמצאת במצבי לחץ (עמ' 533).


רעות אישרה שהיא שיקרה במשטרה ולא אמרה את כל האמת בשעות הראשונות של החקירה, כשטענה תחילה שהיא אינה יודעת דבר (עמ' 539). היא עשתה זאת כדי שיעזבו אותה, וגם כאשר אמרה תחילה שנאשם 2 לא היה בזירת האירוע, היא שיקרה, כי רצתה להגן עליו ועל משפחתה. היא סיפרה כי החוקרים איימו עליה כי תיעצר, ביקשו לאזוק אותה, וחקרו אותה כשותפה לרצח (עמ' 551).


מה שבסופו של דבר שבר אותה בחקירה הייתה השמעת הקלטת שבה היא נשמעה בשיחה מדברת עם נאשם 2 ובוכה (עמ' 555).

11.
בחקירה הנגדית הקשה עליה עו"ד יפתח וטען כי החוקרים הם ששמו בפיה את האמירה, לפיה נאשם 1 דקר את המנוח, אך היא הכחישה זאת בתוקף ואמרה, שכל מה שהם אמרו לה, זה שהם יודעים שהוא היה שותף. רעות גם עמדה על דעתה שהתנועה שעשה המנוח כדי להגן על הפנים עם הידיים, היא אכן התנועה שנאשם 2 הראה לה שהמנוח עשה, והיא לא למדה זאת מהכתבה בטלוויזיה. לדבריה, נאשם 2 לא רק אמר לה שהמנוח הגן על עצמו, אלא ממש הראה לה את התנועה שעשה (עמ' 752).


גם ביחס לקללה "בני זונות", טענה רעות שהיא לא שאבה את המידע הזה מהכתבה, אלא מהדברים שאמר לה נאשם 2, ובלשונה: "בן זונה או בני זונות. אני לא יודעת בדיוק... אחד משניהם, הוא קילל אותו" (עמ' 713).


לגבי השוני בעובדות כפי שעולה מהשוואה בין השחזור שנעשה בכתבה לבין הגירסה שסיפר לה נאשם 2, היא הדגישה כי: "הם לא יצאו כולם מהאוטו, שהוא לא תפס אותו מאחורה, שזה כל האקט לא היה" (עמ' 715).

לדבריה, היא סיפרה את פרטי האירועים בליל הרצח ליוסי אוחנה, שהיה חבר שלה אחרי שנפרדה מנאשם 2, רק לאחר שפינצ'רו לו את גלגלי הרכב. כשטען בפניה עו"ד יפתח שיוסי מכחיש שהסיפור ידוע לו, אמרה רעות שזה הגיוני שמרוב פחד הוא יכחיש זאת, וכי מעבר לכך לא שיתפה בפרטי האירוע איש, פרט למורן לה אמרה שיש לה "משהו גדול בבטן", אך לא יותר מכך (עמ' 716).

לא למותר לציין בענין זה, שיוסי אוחנה לא הובא לעדות מטעם הנאשמים על מנת שיכחיש את דבריה של רעות לאחר שהמאשימה סברה שאכן יכחיש אותם בשל פחד. 


רעות הכחישה שנאשם 2 נסע לאילת, ועזב אותה לאחר שנאשם 1 קרא לו לבוא לשם, וטענה שהוא חזר וביקש ממנה לחזור אליו, והצטער.
12.
בתשובה לשאלותיו של ב"כ נאשם 1, עו"ד שרמן, (החל מעמ' 559), אמרה רעות שאין לה שום דבר אישי נגד נאשם 1, למרות שהיא לא אוהבת אותו "בגלל מה שכולם צריכים לעבור בגללו", (בעמ' 582), ומ"הרבה סיבות", (עמ' 595) "הרבה סיבות זה כל מה שאנחנו עוברים עכשיו", ואישרה את דבריה במשטרה לפיהם "פרנסואה הוא אדם קר, כולם צריכים לדבר אליו בכבוד" (עמ' 597).

כשנשאלה האם היא ראתה את פרנסואה באקט אלים, השיבה רעות בחיוב:
"היינו בבית האיכר, הנהג שלו היה קצת מסטול ודיבר שטויות. הוא לא הפסיק להרביץ לו על הרצפה עד שהוא ברח לצד השני של הרחוב".

בהמשך הוסיפה רעות כי ראתה את פרנסואה: "רב מכות", כאשר נהגה לצאת עימם לבלות, והוא אף ביקש ממנה לשמור עבורו על שעון היד שלו בזמן המכות (עמ' 594 שורות 19-6).


רעות אישרה שהחוקרים אמרו לה בתחילה שנאשם 2 הוא זה שדקר, אך היא תיקנה אותם (עמ' 600). לדבריה, נאשם 2 יכול "להרביץ מכות רצח" אבל לא לדקור, הוא לא בן אדם אלים. לעומתו, נאשם 1 הוא אלים, אדם "קר", ומסוגל גם לדקור. כהוכחה לכך סיפרה כי הוא דרס ילדה שהיתה בכתה א', וטען שזה לא היה הוא, "כולם יודעים את זה, בנתניה ובמשפחה". עו"ד שרמן תיקן אותה ואמר שנאשם 1 מעולם לא הכחיש שהוא דרס, והוא אף הודה במשפטו. 


רעות שללה את הטענה שהוריו של נאשם 2 לא היו מרוצים מהקשר שלה איתו, והסבירה שלקראת סוף הקשר, כאשר "הם רבו הרבה", הוריו שוחחו עם הוריה, שאף הם "לא היו שמחים" מהקשר הזה. היא ונאשם 2 עברו להתגורר ב"מלון כרמל", ולא היה להם כסף.


רעות אישרה שידוע לה שנאשם 2 נסע לאילת עם חברים כדי לבקר את שי שירזי, ששהה שם במעצר בית, והם נסעו לבלות איתו. רעות ציינה שאסי, שי ונאשם 2 נסעו, אך היא לא ידעה שנאשם 1 נסע איתם לאילת כפי שטען עו"ד שרמן (עמ'  585).


רעות סיפרה כי הנסיבות שהביאו את הנאשמים לשפיים היו ידועות לה  מידיעתה האישית, שכן נאשם 2 התקשר אליה טלפונית, ואמר לה שהיה בלאגן עם אמיר בשפיים, וכי הם נוסעים לשפיים (עמ' 643).

13.
בחקירה הנגדית חזרה רעות על גירסתה כי מאז האירוע החלו הנאשמים להסתודד, להיפגש מתחת לבניין, ולדבר ב"קודים" (עמ' 663).


התופעה שנאשם 2 החל לרדת למטה, כשהוא משאיר את הטלפון שלו בבית, ולא משתף אותה בתוכן השיחה עם האחרים – היתה חריגה, שכן לפני כן הוא נהג לספר לה הכל, למרות שבמשפחת אבוטבול קיים כלל ש"נשים לא מערבים".


לדבריה, נאשם 2 לא הזכיר בפניה את אסי ונאשם 3, והיא לא יודעת היכן הם היו באותה עת (עמ' 706).

14.
בחקירתה הנגדית ע"י ב"כ נאשם 3 אמרה רעות שהיא הכירה את נאשם 3 לפני אותו ערב, ידעה שהוא היה חייל, שהוא עובד כמתווך, תיארה אותו כ"ילד טוב", ואינה יכולה לקשור בינו לבין אירוע אלים כלשהו.


לגבי השאלה מי נהג ברכב, היא שללה את הטענה כאילו הושפעה מדברי החוקרת שחברה – נאשם 2 הוא שנהג ברכב בעת האירוע וכי דברים אלה, הם שהביאו אותה לטעון שנאשם 2 נהג ברכב, באומרה: "הלוואי והייתי טועה. מה שהוא סיפר לי זה מה שסיפרתי" (עמ' 638). 

הערכת מהימנותה של רעות
1.
ב"כ המאשימה טוענת כי יש ליתן אמון מלא בדבריה של רעות, אשר היו נטולי כל פניות. היא מסרה את דבריה על אף הקושי הרב שהיה כרוך בכך, ואשר עוד צפוי לה בשל הצורך להימלט מהארץ ולשנות את זהותה מחשש לנקמה. עוד לטענתה, עדותה של רעות לא זוהמה על ידי הפרטים ששודרו בכתבה בטלוויזיה, הסתירות שהיו בעדותה הן מזעריות ושוליות, ואין בהן כדי לפגוע במהימנותה. היא הסבירה, כי האופן בו רעות הובאה לחקירה אכן לא היה קל עבורה, אך לא היתה לחוקרים ברירה בנסיבות העניין, ובכל מקרה אין בתרגיל החקירה שקדם למעצרה כדי לפגום במהימנות עדותה.

2.
ב"כ הנאשמים טוענים בהרחבה בסיכומיהם, שאין להסתמך על עדותה של רעות שהיתה שקרית ובלתי מהימנה לחלוטין. לטענתם, עדותה "זוהמה" לאחר שצפתה בכתבה ששודרה בטלוויזיה. כמו כן, היו לה רגשות נקם ושנאה, הן כלפי נאשם 2, שהיה חברה אך עזב אותה ונפרד ממנה, והן כלפי נאשם 1 אותו שנאה. השנאה כלפיהם גרמה לה להפלילם על לא עוול בכפם. עוד הם טוענים כי עדותה של רעות רצופה סתירות מהותיות, שדי בהן כדי לקבוע שאין ליתן כל אמון בדבריה.


לגבי נאשם 2 הם טוענים כי העובדה שרעות אישרה כי היא עדיין אוהבת אותו, מלמדת על כך שהיא רצתה להימצא במחיצתו, והעובדה שהוא ניתק עימה את הקשר, מעמידה, לטענתם, את גירסתה אודות הטרדותיו ואיומיו בסימן שאלה גדול.  


תרגיל החקירה שנעשה לרעות עובר למעצרה, ואופן חקירתה במשך 19 שעות ברציפות, ללא מנוחה, כפי שהעידה עליהם גם בעדותה בביהמ"ש –  פגעו ביכולתה להעיד בחופשיות ולדייק בדבריה. צפייה בקלטת החקירה של רעות מלמדת כי הופעל עליה לחץ פסיכולוגי ונפשי פסול ובלתי ראוי, כאשר לא איפשרו לה להתקשר לאמה, לא איפשרו לה לקבל את נוזל העדשות שיכול היה להפיג הכאב בעיניה, וחקרו אותה בתחילה באשמת שותפות לרצח ובחשד לשיבוש מהלכי משפט והעלמת ראיות.


עוד טוענים באי כח הנאשמים, כי החוקרים "שתלו" במוחה של רעות את הגירסה הנוחה להם, כאשר לפני שהסכימה לגולל את הידוע לה, שאלו אותה שאלות שהכילו את כל הפרטים שהיו ידועים להם ואשר רצו את עדותה לגביהם. כך הם שאלו אותה כיצד יתכן שנאשם 2 לא סיפר לה בליל הרצח, כשהיו יחד במיטה על ארועי הלילה, כיצד היא לא הרגישה שהוא התנהג מוזר ושהוא היה לחוץ, והחוקרת ניסתה לקבל את אישורה לכך שנאשם 2 היה בשפיים, שהוא נהג בג'יפ, ופרטים נוספים. לטענת באי כח הנאשמים, באופן חקירת רעות, החוקרים הדריכו אותה ושתלו פרטים בעדותה.

ב"כ הנאשם 1 טוענים בסיכומיהם (החל מעמ' 62), כי יש בעדותה של רעות סתירות ותמיהות רבות. כך למשל רעות העידה שנאשם 2 "סיפר לה הכל", אך היא לא ידעה להעיד על פרטים מהותיים, כגון מועד עזיבתו של נאשם 3 את הג'יפ, או היכן בדיוק ישבו בג'יפ נאשם 3 ואסי, ולא ידעה בדיוק היכן בילו הנאשמים טרם הגעתם לשפיים.


עוד טוענים באי כח הנאשמים כי רעות לא סיפרה במשטרה מה בדיוק היתה הסיבה לקטטה בשפיים, ואילו בחקירתה בבימ"ש היא מסרה שהסיבה שהנאשמים נסעו לשם היתה כי נודע לנאשמים 1 ו- 2 שאחיהם הקטנים נפצעו והסתבכו והם נסעו לעזור להם. לטענתם, היא למדה גירסה זו מתוך כתבת הטלוויזיה. 

סתירה נוספת מצוייה, לטענתם, כאשר היא אמרה במשטרה, שנאשם 2 לא סיפר לה כי הם רבו או שהיו מכות, ואילו בביהמ"ש אמרה שהוא אמר שהם רבו, אך היא "לא יודעת מי רב עם מי... הוא לא סיפר לי אני לא יודעת".

בנוסף טוענים באי כח הנאשמים, כי רעות לא היתה עקבית וסתרה עצמה גם כשנשאלה לכמה אנשים סיפרה על "הסוד הנורא" שנודע לה מפי נאשם 2. 

דיון והכרעה
1.
עדותה של רעות לגבי הידוע לה מידיעתה האישית לגבי ליל הרצח, ולגבי הפרטים ששמעה מפי נאשם 2 בשיחת הטלפון המוקלטת (ת/16) – מהימנה עלינו. 

הנסיבות בהן מסרה רעות את גירסתה הראשונה במשטרה, לאחר שעמדה בנחישות, במשך שעות רבות, בהכחשתה, עת טענה כי לא ידוע לה פרט כלשהו הקשור לרצח, והעובדה שעל אף שסבלה ובכתה כתוצאה מהמעצר הברוטלי בו נעצרה והלחץ הרב שהופעל עליה, כאשר לא איפשרו לה אפילו להתקשר להוריה – מלמדות על הנחישות והרצון שהיה לה לא לחשוף את אשר היה ידוע לה. רק לאחר שהחוקרים השמיעו לה את ההקלטה משיחתה עם נאשם 2 – היא נשברה, על אף פחדה להעיד וכך אמרה:

"אני פוחדת שירצחו את אחותי... הם יהרגו אותי ואת אחותי הקטנה, וכולם, אתה לא יודע את המשפחה הזאת... לא רוצה שיקרה כלום למשפחה שלי... זה בגלל החיים והמוות של המשפחה שלי אז לא אמרתי". 

(ת/215 עמ' 14, עמ' 18 ועמ' 24).

החוקר תומר שמש תיאר את חקירתה של רעות בעדותו, במלים הבאות:


"אחרי שהיא שמעה את השיחה היא בעצם התפרצה בבכי, בכי היסטרי. או אפילו נחנקה כזה מבכי. בעצם היא אמרה שאנחנו לא יודעים כלום ושירצחו אותה ואת אחותה ושהחיים שלה בסכנה, שאנחנו אין לנו מושג בכלל מה באמת הבעיה שלה בכל העניין שבתיק. ומפה בעצם תוך כדי בכי והיסטריה כזאת היא מתחילה בעצם לגולל את כל הסיפור, את כל מה שהיא יודעת, ואת כל מה שהיא שמעה בעצם מאבי אבוטבול".
(עמ' 2162).


וכן:


"אחרי שרעות עמדה על זה בעצם, היא התעקשה שכך זה היה שמה שהיא אמרה בעצם זה מה שהיה. אז התחלנו להטיח בפניה את הראיות, או את עצם העובדה שמה שהיא אומרת לא עומד בקנה אחד עם חקירת התקשורת. ואז רעות ניסתה פחות או יותר להתיישר עם חקירת התקשורת".
(עמ' 2164-2163).


רק כאשר הטיחו החוקרים ברעות ואמרו לה כי ידוע להם שנאשם 2 הוא זה שדקר ורצח את המנוח, היא נשברה ואמרה בהחלטיות "זה לא הוא, זה לא הוא", וסיפרה על כל השיחה בה התוודה נאשם 2 בפניה וסיפר לה על כל השתלשלות העניינים בליל הרצח ואת כל הידוע לה.


העובדה שרק בשלב זה רעות נשברה וסיפרה את כל הידוע לה, העובדה שהיא לא ניסתה להפליל את נאשם 2, אותו היא אהבה, אלא להפך, העובדה שהיא סיפרה על פרטים מוכמנים שלא היו יכולים להיות ידועים לה מכל מקור אחר, ואשר מצביעים על אמירת אמת – מעידים על כך שדבריה אמינים.

רעות סיפרה לשוטרים פרטים, שלא יתכן כי למדה אותם מהכתבה או מהפרומו משום שאינם עולים בקנה אחד עם הדברים ששודרו שם, כפי שיפורט להלן:

א.
רעות מסרה כי בסמוך לרצח, רק נאשם 1 ירד מהג'יפ, בעוד שעפ"י הכתבה שני נוסעים ירדו מהג'יפ, כאשר אחד אוחז בנער מאחור והשני דוקר אותו.   

ב.
רעות מסרה כי נאשם 2 אמר לה, כי גופת המנוח נעזבה כשהיא שכובה על גבה, כפי שנמצאה, בעוד שעפ"י הכתבה גופת המנוח נמצאה כשהיא שכובה על בטנה. 

ג.
רעות סיפרה לחוקריה אודות שטיפת הג'יפ לאחר הרצח ועל הטמנת הסכין, פרטים שכלל לא הוזכרו בכתבה, ואף נתמכו בגירסת הנאשמים 1 ו- 2, המודים כי שטפו את הג'יפ לאחר הרצח.

ד.
רעות מסרה כי נאשם 3 ואסי התנהגו בצורה "היסטרית" בעודם ישובים בג'יפ לאחר הרצח, ולא חדלו מלבכות ולצעוק. פרט זה כלל לא הופיע בכתבה, ותימוכין לו ניתן למצוא בדבריו של בנפשיאן, עת מסר כי ראה את נאשם 3 ואת אסי לאחר הרצח כשהם "לבנים כמו סיד" (ר' ת/4). 

יצויין, כי גם אם טעה בנפשיאן במוסרו כי השניים יצאו מהשביל כשהם חיוורים בעוד רעות מסרה תיאורם בעודם יושבים בג'יפ, הרי שדבריו מתיישבים עם עדותה של רעות באופן חלקי.  

2.
זאת ועוד; באופן בו העידה רעות בפנינו, על אף הפחד והחשש שלה מפני פגיעה בה ובמשפחתה על כי חשפה את הפרטים שהיו ידועים לה, בעובדה שהעידה על אף שלאחר שלנאשמים 1 ו- 2 נודע שהיא מסרה את הפרטים שהיו ידועים לה, הופנו כלפיה איומים וניסו להניא אותה מלהעיד, בעובדה שלא נשברה אף כי היתה נתונה בדירת מסתור וחייה היו בלתי נסבלים במהלך תקופה זו – יש ללמד, כי הפרטים ששמעה מפי נאשם 2 והדברים שעליהם סיפרה כעדת ראייה הם פרטים נכונים. 

3.
איננו מקבלים את טענת ב"כ הנאשמים כי רעות רצתה לנקום בנאשם 2 על כי עזב אותה, וכי היא ניסתה להתנכל לנאשם 1, אותו לדבריה היא לא אהבה כלל, שכן אין לטענה זו כל בסיס בחומר הראיות.
4.
נסיון ב"כ הנאשמים לפגום במהימנותה של רעות בשל אופן החקירה שלה – אין לו על מה שיסמוך. אומנם נכון ש"תרגיל המעצר" שהוביל לחקירתה, גרם לרעות לסבל רב שאין לזלזל בו. ואולם, מדובר בתיק שעניינו חשד לביצוע רצח שהמשטרה לא הצליחה לפענחו עד לאותה עת, ע"י צוות החקירה הראשון. קצה החוט שהיה למשטרה בדמות שיחת הטלפון בין רעות לנאשם 2 הוא שהביא בסופו של יום לפענוח הרצח. בנסיבות אלה אין מקום לפסול את דברי רעות בחקירתה ובעדותה או לקבוע שעדותה של רעות איננה אמינה בשל מעצרה ונסיבות חקירתה. נהפוך הוא, דווקא נסיונה של רעות בתחילת החקירה שלא למסור את הידוע לה, ועדותה לגבי הפחד שלה להעיד, מלמדים שהדברים שמסרה כאשר הבינה שאין לה ברירה או כאשר חשבה שלמשטרה ידועים כבר כל הפרטים – הם דברי אמת. 


האופן בו העידה רעות בפנינו שכנע אותנו כי היא אינה בודה דברים מלבה אלא מתארת את הדברים כפי ששמעה אותם מפי נאשם 2, וכן מתארת פעולות והתרחשויות בהן נכחה בזמן התרחשותם.  מדובר בפרטים שלא נמחו מזכרונה של רעות, שכן אין עסקינן בפרטי ארועים שגרתיים יום יומיים, היכולים להשתבש ולהתבלבל בזכרונו של אדם עם אירועים אחרים, אלא מדובר בארוע חריג ויוצא דופן.

דבריה של רעות שלא סופרו מיוזמתה בשל רצון וכוונה לנסות ולהגן על נאשם 2 נשמעו אמינים, הגיוניים וכנים. אף דבריה לפיהם, היא ניסתה לשכנע את נאשם 2 ללכת מיוזמתו למשטרה ולספר את הגירסה האמיתית על אירועי ליל הרצח מתקבלים על ידינו כמהימנים. כך גם עדותה לגבי הדברים שאמר לה אבי כי "הוא לעולם לא יפליל את פרנסואה", וכי הוא "מעדיף לקחת את התיק על עצמו", מאשר לצאת "מלשן". אף דבריה, כי היא לא הלכה בסופו של דבר למשטרה בעצמה כדי לספר את הידוע לה על הרצח, על אף שהבינה שמדובר ברצח של נער חף מפשע, וזאת בשל החשש הכבד לחיי משפחתה ולחייה – אמינים לחלוטין לאור האיומים שהופנו כלפיה לאחר מעצרה, וכן כלפי חברה וכלפי משפחתה עקב שיתוף הפעולה שלה עם חוקריה. 


אשר על כן, האופן בו מסרה רעות את עדותה, כמו גם המחיר הכבד ששילמה בשל העובדה שנשברה בסופו של דבר, ומסרה את כל הידוע לה על הרצח, לאחר שהשמיעו לה את הקלטת השיחה עם נאשם 2, כאשר לא יכלה עוד לעמוד מאחורי הכחשתה – כל אלה מלמדים שדיברה אמת. 


די היה להתבונן בשפת הגוף של רעות, במאבק הפנימי שלה עם עצמה, שבא לביטוי כאשר העידה, כשרעדה בכל גופה ולא הצליחה לשלוט בעצמה, ובבכי הבלתי פוסק במהלך העדות, כדי להבין עד כמה קשה היה לה למסור את העדות, ולחזור על הדברים שמסרה במשטרה. 


לא הגיוני כי בנסיבות כאלה אדם ימסור מרצונו עדות שקרית, ויפליל אנשים שיש לו חשש כבד מפניהם. הרבה יותר קל היה לרעות ולמשפחתה לו חזרה בה מהדברים שמסרה במשטרה, כפי שעשו עדים אחרים שמסרו במשטרה גירסה שונה לגבי האירועים בליל הרצח וחזרו בהם ממנה בעדויותיהם בפנינו, או שתקה כפי ששתק אסי בן דוד, חרף מעצרו בשל כך. 

5.
בחקירתו הנגדית, ניסה עו"ד שרמן להצביע על סתירות בין הדברים שמסרה רעות במשטרה לבין עדותה בחקירה הראשית, וטען שמדובר בסתירות מהותיות שיש בהן כדי לערער את מהימנותה. עוד טען שחלק ניכר מהפרטים שמסרה רעות היא למדה מתוך מה שראתה בכתבה ובפרומו לכתבה בטלוויזיה. 


אנו סבורים כי הסתירות עליהן הצביעו ב"כ הנאשמים אינן מהותיות, ואין בהן כדי לפגוע במהימנות דבריה של רעות, ולגבור על ההתרשמות הבלתי אמצעית שלנו מאמינותה, כפי שפרטנו לעיל.


רעות אמנם אישרה שהיא ראתה את התוכניות ששודרו בטלוויזיה בקשר לאירוע, אך היא אמרה שאינה זוכרת במדויק את הפרטים שנמסרו שם (עמ' 623).


לדבריה, אין בסיס לטענה שהיא מספרת את הגירסה שלה על סמך מה שראתה בטלוויזיה, והסבירה שכאשר צפתה בתוכנית עם יוסי, החבר שלה, ובכתה, היה זה זמן רב אחרי הערב שבו נאשם 2 סיפר לה את פרטי האירוע, כ- 3 חודשים לאחר הרצח, דהיינו, הוא סיפר לה את הדברים בחודש מרץ או אפריל, כאשר בחודש אוגוסט או ספטמבר הם נפרדו. כאשר אמר לה הסניגור כי במשטרה אמרה שנאשם 2 סיפר לה את הדברים בחודש אוגוסט או ספטמבר, השיבה שאין לה הערכת זמן מדוייקת, אבל מדובר בכמה חודשים שלאחר האירוע (עמ' 630). לדבריה, גם אם זכרה דברים שנאמרו בתוכנית, היא לא הסתמכה עליהם בעת מתן הגירסה במשטרה.


לאור כל האמור לעיל, אנו מאמינים לפרטים שמסרה רעות רובין לגבי הדברים ששמעה מנאשם 2, וכן לפרטים שהיו ידועים לה מידיעתה האישית לגבי ליל הרצח. איננו סבורים שעדותה "זוהמה" על ידי הכתבה ששודרה בטלוויזיה, ואם היו סתירות מסויימות בעדותה הרי מדובר בסתירות לא מהותיות, שאינן פוגעות באמינותה.  

עדותו של נאשם 2

1.
נאשם 2, בן 24, שירת שירות צבאי חלקי, עבד במשך שנתיים בבורסה ליהלומים עם אביו, ולאחר שהוריו ביקשו ממנו לעזוב את הבית עם רעות, והם גרו יחד במלון כרמל בנתניה, עבד כחודש וחצי באינסטלציה.


נאשם 2 התייחס בעדותו למערכת היחסים בינו לרעות בתקופה שבה, לטענתה, סיפר לה על מה שקרה בליל הרצח. 


לדבריו, לאחר שעזב את הבית, ובשל מצבם הכלכלי הקשה, הוא רב עם רעות ונסע לאילת עם חבריו – שי שירזי, הנהג שלו יגאל, ואסי בן דוד. בעקבות עזיבתו, רעות איימה כי תתאבד. הם היו בקשר במשך שנה עד שנתיים, והוא עזב אותה לאחר שהפרה את אמונו ופגעה בכבודו כאשר יצאה עם חברה ועם ידיד ולא סיפרה לו, והוא אף ביקש מכל מכריו לנתק איתה את הקשר. הפרידה הייתה מספר חודשים לאחר האירוע בשפיים (עמ' 5369).

2.
לגבי האיומים שאיים עליה לאחר פרידתם עליהם סיפרה רעות, אמר נאשם 2 שכל הסיפורים של רעות אודות פינצ'ור גלגלי המכונית, זריקת בקבוקים, ואיומים ואלימות שנקט כלפיה וכלפי בן זוגה – הינם דברי שקר, כדבריו: 


"קודם כל, מעולם לא היו דברים כאלה. אני לא בן אדם אלים, אני נגד. קודם כל, אני מתעב אנשים שמרימים יד על בחורה. זה לא גברי בעיני. גם היה פה איזה משהו שאפילו עם חברה של אחי רוזלי, שאני אומר לה יש הקלטה כזאת, שראיתי מהתמלילים שיש הקלטה כזאת שאני אומר לה אם אחי ירים עליך יד או לא יודע, ינסה להרים יד, לכי למשטרה תתלונני, שישב בבית סוהר. ככה הוא ילמד...".


נאשם 2 הציג את רעות כ"היסטרית" ו"בכיינית", ולדבריו, לאחר הפרידה הם לא היו כלל בקשר, והוא היה בקשר עם בחורה אחרת.

האירועים בליל הרצח
3.
על השתלשלות העניינים בתחילת אותו ערב סיפר נאשם 2 בעדותו הראשית כדלקמן: 


"החלטנו אני ואסי שאנחנו יוצאים עם פרנסואה ושי... תכננו שהולכים למשכית בהרצליה. נכנסנו לרכב, נסענו למשכית... בטויוטה לנדקרוזר של אבא של פרנסואה... כשאני הגעתי לווילות האוטו היה מונע, ששי יושב בנהג, פרנסואה לידו, אני מאחורי שי, ואסי לידי מצד ימין... שתינו בבר, ואז נודע לנו... כאילו יש איזה בעיה בשפיים, עם אמיר, עם אדם... יצאנו החוצה, נכנסנו לאוטו באותו סדר שישבנו...".


(עמ' 5378).


וכך תיאר נאשם 2 את מה שקרה במהלך הנסיעה וכשהגיעו לשפיים. 


"... התחלנו לנסוע לכיוון היציאה של הרצליה. קיבלתי טלפון מאחי אמיר... אמר לי אני פה בשפיים, אמרתי לו כן אני יודע, אני בא לכיוון. 5, 10 דקות אני שם... לא ידעתי בדיוק מה מו. אני בדרך לשם חשבתי אולי התווכחו, אולי רבו, אולי לא הכניסו אותם, אולי אין לו כסף אולי מיליון ואחד דברים. הגענו לשפיים, אני זוכר... וחנינו את האוטו בצד... והלכנו לכיוון המסיבה... פרנסואה ירד מהרכב, אנחנו ירדנו אחריו... התקדמתי לכיוון הכניסה, ואז היה לי כזה שמאלה, כמו שביל חצץ כזה, התקדמתי איזה כמה מטרים, ראיתי את אחי אמיר יושב בצד... יושב כזה על אוטו. שאלתי אותו מה קרה..."
(עמ' 5380).


בהמשך עדותו תיאר נאשם 2 את הקטטה ליד המועדון שבה הוא, לדבריו, הוא לא נטל חלק: 


"... פתאום ראיתי מהומה... לא יודע אם זה מכות, יכול להיות מכות, ראיתי אנשים נכנסים אחד בשני, רצים, הולכים, באים. זה היה המון סלקציה כזה. מבינה? ואז ראיתי את פרנסואה בא לכיוון שלי, בא כזה בהליכה מהירה, ריצה, לא יודע, משהו כזה, לכיוון שלי ועבר אותי. אמרתי אמיר טוב יאללה בא נלך, כי ראיתי אנשים באים הולכים, לא הבנתי כאילו מה קרה בדיוק. פרנסואה הלך במהירות כזה לכיוון אחורה, אז הבנתי לכיוון האוטו. אמרתי אמיר, בא נלך הביתה. לקחתי אותו אחורה, יצאנו החוצה. יש שם הרבה מוניות שמחכים כאילו לאסוף אנשים, להוריד אנשים, ראיתי את אמיר עולה על מונית. נסע הביתה, לא זוכר עם מי הוא היה. יכול להיות שהיה מישהו באוטו. אני לא זוכר מי, ראיתי אותו עולה על מונית, אומר נוסע הביתה".
(עמ' 5381).


לדברי נאשם 2, לא רק שהוא לא נטל חלק בקטטה, אלא הוא גם לא ראה אף אחד שמוכר לו משתתף בה, ולא היה לו כל סימן של חבלה על היד כתוצאה מפציעתו בקטטה. מדבריו, השתמע כי גם אמיר לא נטל חלק בקטטה, שכן ציין כי אחיו ישב בצד, וכאשר הגיע פרנסואה, אמר נאשם 2 לאחיו אמיר: "יאללה בוא נלך", והם הלכו.

4.
את נסיעת הג'יפ בשביל מאחורי המועדון עד שעזבו את שפיים, תיאר נאשם 2 כך:


"עליתי על הג'יפ, כשהג'יפ מונע, שי ישב ליד הנהג. שי ישב בנהג, פרנסואה ישב לידו. באותו סדר, לא היה סיבה שאני אחליף אותו או משהו, באותו סדר שישבנו שבאנו שיצאנו. ואז ראיתי כאילו שהאוטו נוסע לכיוון השביל, וכל המקומות האלה אלו שבילים... אני בראש שלי שנוסעים הביתה. זה היה נסיעה אולי של חצי דקה, אם אני לוקח זמן, משהו קצר כזה וראיתי את הג'יפ עוצר. ראיתי את הג'יפ עוצר וראיתי את שי יורד... הסתכלתי ככה מאחור לראות לאן הוא יורד. יצאתי, בזמן שיצאתי ראיתי את פרנסואה יוצא מהאוטו, כאילו דורך על הקרקע, מקלל משהו, בני זונות, נכנסתי לרכב. פרנסואה נכנס, עשיתי פרסה וחזרתי על אותו דרך. כשיצאנו משפייים, לקחנו ימינה, רצינו להמשיך לתל אביב אני חושב, לסוהו. כי פרנסואה רצה ללכת, כי כל ערב בערך אנחנו הולכים איזה רבע שעה 20 דקות, כאילו סתם סיבוב". 
(עמ' 5381).
5.
נאשם 2 הכחיש את הטענה שהוא נהג בג'יפ במהירות בנסיון לדרוס את הנערים מראשל"צ, וכך אמר:


"קודם כל, אני ישבתי מאחורה. לא שמתי לב שיש אנשים, שלא רודפים אחרי אף אחד. לא ראיתי שהג'יפ מאיץ, לא ראיתי שהג'יפ נוסע במהירות שאני שהעין שלי תסתכל. אני ישבתי מאחורה. כל הנסיעה הזאת היתה אולי ענין של שניות, 20 שניות חצי דקה, משהו כזה. זה להיכנס לשביל. אתה מבין? לא ראיתי אנשים, לא ראיתי שום רדיפה, לא ראיתי שום דריסה. לא יודע". 
(עמ' 5385).
6.
בהתייחס לטענה שנאשם 1 דקר את המנוח, אמר נאשם 2:


"... לא הייתה דקירה, לא ראיתי שום בן אדם שם. ישבתי מאחורה, שמעתי מוזיקה, עדיין עם אותו כוס ביד, ראש טוב. לא ראיתי איזה משהו... ראיתי אותו (הכוונה לנאשם 1) יורד מהאוטו, זה אחרי שראיתי את שי הולך והבנתי שהוא ירד, שהוא נשאר במסיבה. ברגע שהלכתי מהדלת האחורית החלפתי את שי, ראיתי את פרנסואה כזה ירד, צעק משהו בני זונות, בואו בני זוגות. לא הבנתי על מי הוא צועק... לא ראיתי אנשים, לא ראיתי למי הוא צועק. לא ראיתי אנשים ליד האוטו, לא ראיתי דבר כזה". 
(עמ' 5386).
7.
כשהציגו לו את גירסתו של נאשם 1, לפיה מטרת נסיעתם הייתה לחפש את אחיו של נאשם 1, אמר נאשם 2: 


"יכול להיות, יכול להיות שהוא חיפש את האחים שלו. אני לא ראיתי את האח שלו. לא ראיתי את האחים שלו. ראיתי אותו רק חוזר מההמולה הזאת,שזה המקום בעצם וחזרנו לכיוון האוטו. אני ישבתי מאחורה. לא הבנתי, אני בתת מודע שנוסעים הביתה. זה עוד שביל כמו כל השבילים שיוצאים משם. לא שמתי לב... אני ישבתי מאחורה, כמו שהסברתי פה בבית משפט, שתיתי, הייתי בראש טוב, שמעתי קצת מוסיקה. כל התהליך הזה זה אולי מספר של חצי דקה 20 שניות, משהו כזה. זמן קצר. אני מצב נתון שהאוטו עוצר ושי יורד ואני מסתכל עליו, ואז הבנתי שהוא נשאר במסיבה. פתחתי את הדלת, נכנסתי לתא של הנהג, ראיתי את פרנסואה ירד, קילל מה שהוא אמר את הקללה".
(עמ' 5398).
8.
את דרכם משפיים לנתניה ואת מעשיהם בנתניה תאר נאשם 2 כדלקמן:


"... באמצע הדרך בין שפיים להרצליה... פרנסואה קיבל טלפון שהוא שאח שלו בבית חולים... אביב. שאח שלו בבית חולים ואמרו לו גם שחן מסיקה נדקר שם. וחן מסיקה חבר שלי, התקשרתי ישר לטלפון שלו. ישר או אחרי דקה, לא זוכר בדיוק, התקשרתי לחן מסיקה שאלתי, כאילו ענה לי תומר. ענה לי מהטלפון שלו תומר, אמר לי אבי, חן פה דקרו אותו המצב שלו לא טוב... עשינו פרסה בהרצליה לכיוון לניאדו, לכיוון הבית החולים כאילו אביב היה שם... לא היינו שם הרבה זמן. היינו שם איזה 5, 10 דקות. היה שם אני זוכר שוטר בחוץ, לא יודע אם הוא לקח ממני פרטים או שדיברתי איתו, אני זוכר את הסיטואציה הזאת. כשנכנסנו לבית חולים,  לבית חולים שם, לא נתנו לי לראות את אביב, כי הוא בדיוק נכנס אני חושב. לא יצא לי לראות את אביב. יצאנו רק אני ופרנסואה בבית חולים". 
(עמ' 5382).


לדבריו, הם יצאו מביה"ח והחליטו לנסוע למועדון הסוהו בת"א. הם הגיעו למועדון בתל אביב, נכנסו מהכניסה הראשית "כמו כל בן אדם נורמלי". הם לא היו שם זמן רב, ובדרכם חזרה הוא אמר לנאשם 1 שהוא אוסף את רעות מהעבודה, הוא נכנס לאסוף את רעות, היא עלתה לאוטו והם נסעו לכיוון נתניה. 


נאשם 2 תיאר את תדלוק ושטיפת הג'יפ בדרכם מת"א לנתניה באופן הבא: 


"... אני זוכר שנכנסנו למלאות דלק בכניסה, בכניסה של נתניה... שמה פרנסואה ירד, מה שאני זוכר, אני לא זוכר אם אני ירדתי איתו או הוא ירד, אני חושב שהוא ירד כזה, הוא ירד לשלם למתדלק או שזה היה בתדלוק עצמי, לא זוכר בדיוק. הוא ירד, וראיתי אותו שוטף את הגלגלים, כמו שהוא רגיל. למה כל בילוי, כל טיול שטח, כל דבר היו שוטפים. יש להם גם צינור בחוץ שהם רגילים. לא משנה, אפילו אם מטיילים בעיר, הם שוטפים את האוטו. כי אבא שלו אוהב את האוטו מצוחצח כמו שצריך. הוא שטף ככה את הגלגלים חפיף, למטה גם, כי בגלל הבוץ בגלל לא יודע, חולות שהיו על הג'יפ".

(עמ' 5384).
לדבריו, כשהם חזרו הביתה הם נסעו לכיוון הבית של רעות כדי שתחליף בגדים ותיקח עדשות, כי היא היתה אמורה לבוא לישון אצלו. הם חיכו לה למטה כמה דקות עד שהביאה עמה את הדברים, ונסעו לכיוון הבית של נאשם 2. הם הורידו אותה בבית, והוא אמר לה שהוא הולך להוריד את נאשם 1 בבית ולהחזיר את הג'יפ "למה פרנסואה אין לו רישיון" וכך הוא תאר:

"... אני נהגתי. עליתי למעלה, חנינו את האוטו, נכנסו לראות מה שלום אביב, לראות מה עם אביב. אני לא זוכר אפילו אם ראיתי אותו או לא ראיתי אותו. לא זוכר שהתעכבתי שמה הרבה זמן. ירדתי ברגל, נכנסתי הביתה שאחי כבר היה ישן, והיא כבר היתה חצי ישנה כזאתי, מנמנמת כזה".

(עמ' 5384).


לדברי נאשם 2, כאשר הם התעוררו למחרת בבקר, הוא רב עם רעות, והיא עזבה את הבית בסביבות השעה 10:00-11:00. הוא שמע על הרצח לראשונה רק למחרת, מהדיווח בחדשות. הוא לא ראה בשפיים ניידת משטרה או אמבולנס. לדבריו: "אמרו שמישהו נרצח ואני חושב כאילו שזה מהמכות". 

עד שנעצר הוא המשיך להתנהג כרגיל, אך עוד טרם המעצר היו שמועות שמשפחת אבוטבול קשורה לרצח, ולטענתו הוא נעצר בגלל "שמועות" (עמ' 5389). 

9.
כשנשאל בעדותו כיצד הוא מסביר את הגירסה השקרית שמסר בחקירתו הראשונה, בסמוך לאחר הרצח, אמר נאשם 2 כך: 


"קודם כל, ברגע שעצרו אותי, אמרו לי אבי אבוטבול אתה אשם ברצח. אתה דקרת. האשימו, אני הבנתי את זה שמאשימים אותי שאני חשוד ברצח, שאני עשיתי את זה... כשאמרו לי את זה אני נלחצתי מאד, וידעתי באותו רגע שהאשימו אותי ברצח שאני אספר כל מה שאני יודע, רק הוצאתי את עצמי משפיים שלא נכנסתי לשפיים בכלל... כי פחדתי, פחדתי שיאשימו אותי. זה תיק לא מפוענח. פחדתי שיפול עלי... ואני יודע שנדקרו אנשים, שהיה מכות והייתי אולי 10, 20 מטר מהמכות האלה והיו שמועות. אני יודע שאנשים נעצרו בגלל זה, פחדתי. אני לא יודע מה זה חקירות, לא יודע מה זה כל הדברים האלה. וזהו... אני אוטומט מה שמסרתי, אז מסרתי הכל. למה? מסרתי גם ששי ירד שם. זה ידעתי ששי ירד בשפיים... זה גירסה שקרית בגלל שפחדתי. עכשיו, אני בראש שלי אני זוכר ששי ירד שם בשפיים ופחדתי שעם השאלות יגידו, הנה, קחו יש צילום ששי היה פה, אז מה אני. אני אצא כאילו שקרן. אז אמרתי, שי ירד שמה במעגל תנועה... לא רציתי לסבך את שי".


בתשובה לשאלה אם לא חשש שנאשם 3 יאמר שגם הוא היה שם, הוא השיב: 
"לא חששתי. אין לי מה לחשוש. פחדתי באותו רגע, כן, כי לא רציתי שיקשרו אותי בכלל לשפיים. פחדתי" (עמ' 5391-5390). 


בהמשך עדותו הוא הכחיש את הטענה שתיאם גרסאות עם נאשם 3, עם נאשם 1 או עם אסי בן דוד, ואמר: 


"... לא דיברתי איתו. אני סידרתי את זה עם עצמי. זה ההיגיון הבריא שלי. שאני יודע שסיפרתי כל דבר הכל, חוץ מזה שהוצאתי את עצמי משפיים. לא יצא לי לדבר לא עם שי, לא עם אסי, לא עם פרנסואה ולא עם אף אחד. כמו שאתם אומרים, לתאם גירסה. וזהו... לא רציתי להכניס את עצמי בכלל למקום הזה, לשפיים, לכיוון שפיים... מסיבה אחת פשוטה, למה יש סטיגמה משפחת אבוטבול, למרות שאני לא קשור למה שהם אומרים, אבל הסטיגמה הזאת נופלת גם עלי. וזהו, זו הסיבה".

(עמ' 5392).


לגבי התסרוקת שהיתה לו בליל האירוע טען נאשם 2 כי שערו היה עם קוצים בצבע צהוב, מחומצן, וכי שלושת הנוסעים האחרים בג'יפ היו קרחים מאז שהוא זוכר אותם. 

10.
נאשם 2 הכחיש את קיומה של  השיחה בה לדברי רעות הוא התוודה בפניה וסיפר לה את כל אשר ידוע לו לגבי הפרשה ואמר, כי אינו זוכר אם היה עם רעות באותה תקופה. לדבריו, בחיים הוא לא אמר "שפרנסואה עשה ככה וככה ושאני נהגתי", זה שקר, והוא אינו יודע מה מניע את רעות לשקר: "... לא היה ולא נברא, אין דבר כזה, זה שקר אחד גדול".

לדבריו, יתכן שאמר לרעות שהוא היה במעצר בית: 
"... יכול להיות שאמרתי לה דבר כזה כמו, תראי מה זה איזה סיפור עשו. באו, מאשימים אותי ברצח שרק הייתי בשפיים. משהו כזה. זה הדבר היחידי, לא דיברתי איתה. כי זה לא ייחסתי לזה חשיבות. אני יודע שלא דקרתי אף אחד ולא עשיתי שום דבר. אז לא היתה סיבה שאני אגיד לה את כל הדברים האלה. את זה שהיא באה לבית משפט ואמרה את מה שאמרה, מבחינתי זה שקר. ותעשו עם זה מה שאתם רוצים".
(עמ' 5399).

11.
הנאשם אישר שהוא ראה את הפרומו, וזכר שהיו שני פרומואים שונים (עמ' 5400). 


בהתייחס לשיחה עם רעות שהתקשרה אליו לאחר הפרומו בטלוויזיה, כאשר לדבריה היא נבהלה וחששה שיבואו לעצור אותו או לחקור אותה – ת/16א' אמר:


"... התקשרה מישהי, הלו אבי, לא זיהיתי אותה, באמת, מאז שנפרדתי ממנה המשכתי הלאה... ברגע שהיא התחילה להגיד לי את כל הדברים האלה, אמרתי לה אני לא יודע מה את רוצה... ושאני רוצה להתייחס לזה שאמרתי לה, תיזהרי להגיד למישהו שדיברת, אמרתי לה את זה בגלל הסיבה הזאת שאמרתי עם כל החברים האלה, שלא רציתי שאף אחד ידע, מהסיבה הזאת שהנה, שהיא יצאה, אחרי יום מפה לאוזן ידעו. זו הסיבה היחידה ואני נשבע בכל היקר לי שזה הדבר היחידי שהתכוונתי... לא רציתי שאנשים ידעו...".

(עמ' 5402).


כשהנאשם נשאל על מה הם דיברו כשהוא זיהה אותה, השיב:


"לא הבנתי, היא אומרת יאללה, אני אומר לה אני לא קשור אליך, בקטע שאני לא חבר שלך יותר. אני לא יודע על מה את מדברת. אם את רוצה תבואי מתחת לבית. לא הבנתי מה היא רוצה ממני. אבל הקטע שאמרתי לה אל תגידי לאף אחד, אל תגידי לאף אחד שדיברתי איתך, זה רק מהסיבה הזאת..."


נאשם 2 אישר ששיחת טלפון שניהל עם שוטרת שהתחזתה לרעות זכורה לו, אבל רק במהלך המשפט הוא גילה שמדובר בשוטרת ולא ברעות, והוסיף: 

"בשיחה הזאת זה נראה רגוע. התקשרה אלי בוכה, היסטרית. לא היה לי נוח כל כך בשיחה הזאת. לא הבנתי מה היא רוצה. היא רק בוכה וזורקת פה מילה פה מילה. אמרתי לה, תבואי מתחת לבית נראה מה. לא הבנתי מה היא רוצה. כי אני אחרי הרבה זמן לא הייתי איתה. עובדה שהיא לא באה. אם הייתי חושב שבאמת יש לי משהו להסתיר והיא יודעת על משהו, אני הייתי רץ אליה. הייתי הולך, מכין אותה. לא נפגשתי איתה והיא לא באה אלי וזהו".

(עמ' 5406). 

12.
בפתח חקירתו הנגדית אמר נאשם 2 שהוא הכיר את רוזלי כי היא היתה חברה של אחיו - אמיר. הוריו לא תמיד היו שבעי רצון מהקשר בינה לבין אמיר, וגם אחיו לא אהב אותה. וכשנשאל אם אחיו היה קנאי, השיב: "משהו טבעי. לא ראיתי משהו חריג" (עמ' 5420-5419). 

13.
נאשם 2 אישר, כי הוא נהג לצאת ולבלות עם נאשם 1, והיה נכנס חינם למקומות הבילוי, כי נאשם 1 נהג לבזבז סכומים נכבדים על הבר (עמ' 5434). הוא אף אישר, כי בליל הרצח הוא היה עם נאשם 1 בג'יפ של אביו. לדבריו, רק לעיתים רחוקות הוא נהג בג'יפ של נאשם 1, כי לנאשם 1 לא היה רשיון, אבל הוא לא אוהב לנהוג, כי הוא "לא נהג של אנשים", אך כאשר יצא עם נאשם 1 לבד – אז היה נוהג. לדבריו, נאשם 1 ישב בד"כ בכסא שליד הנהג, אך לא תמיד, ואם מישהו היה עולה עם בת זוג, אז הוא היה מכבד אותו ויושב מאחור (עמ' 5435). 

14.
בחקירתו הנגדית, כשנשאל לגבי שיחת הטלפון שהזעיקה אותם לבוא לשפיים אמר נאשם 2 שהוא קיבל טלפון מאמיר. כשהוצג בפניו שבחקירתו הראשית אמר שמי שקיבל את ההודעה להגיע לשפיים היה אסי, הוא אמר: 
"אני ישבתי עם אסי על הבר. היה מצב כזה שנודע, אני לא קיבלתי ישר טלפון הלו, תבוא לפה ולפה ולפה. זה אני יכול להגיד לך מיליון אחוז. יכול להיות אסי קיבל, אולי פרנסואה ידע ממישהו, אולי אסי ידע, אולי שי ידע ובא אמר לאסי... לא יודע ממי... אני יודע שאסי אמר לי בוא הולכים או ש. הבנו את זה ככה ויצאנו. אני אישית לא קיבלתי שיחה בפועל בוא תבוא. רק כשיצאנו משמה בדרך לשפיים, אחי אמיר התקשר אלי אמר לי אבי, אני נמצא פה בשפיים ולא שמעתי כל כך, היה שם רעש כמו שסיפרתי כאן. היה רעש. אמרתי לו בסדר, אני בדרך לשם, כי ידעתי שזה דרך של 5, 10 דקות וזהו". 
(עמ' 5443-5442). 


נאשם 2 הכחיש את הדברים שאסי מסר, ולפיהם הסיבה בגינה הם יצאו ממשכית היתה משום שאביב, אחיו של נאשם 1, נפצע, והם רצו לנסוע לבי"ח לניאדו. הוא ידע שאביב נפצע מגדר בכפר ויתקין, ורק כשחזר באותו ערב והוריד את נאשם 1 בבית, הם נכנסו לבית החולים לראות מה שלומו, ואז הוא הבין שאביב נדקר בשפיים (עמ' 5447-5445). 
נאשם 2 הכחיש שהוא נהג בג'יפ כשהם היו בשביל. לטענתו, הוא נהג בג'יפ רק כשהם חזרו ואספו את רעות, ונאשם 3 הוא זה שנהג בג'יפ מאז שיצאו ממועדון משכית ועד שירד מהג'יפ כשהם היו בשביל (עמ' 5463-5461). 

15.
נאשם 2 טען, כי כל "הבלאגן" התחיל מאמיר או מרוזלי חברתו. וכשנשאל לשם מה הזעיק אותו אחיו לשפיים, ומה סיפר לו כאשר הגיע לשפיים, השיב: 
"הוא לא סיפר לי... אני רואה יש בלאגן, אני בא הולכים. לא שואלים אותו... אין לי מה לשאול. אני ראיתי שהוא בריא, הכל בסדר איתו. ראיתי אותו עולה למונית. נגמר, מבחינתי נגמר.. היום אני יודע מה שאני יודע, שזה לא התחיל מרוזלי ולא מאמיר וזהו, ואני לא יודע עד היום בגלל מה זה התחיל... אני מאמין לאחי ואני גם מאמין לרוזלי... לא ביררתי..."
(עמ' 4565). 

לדבריו, הוא לא בא לשפיים בגלל אחיו, וכשיצא ממועדון משכית הוא לא ידע שהוא הולך משם בגללו. יכול להיות שאמיר התקשר אליו, כי הוא (אמיר) יצא עם חבריו ואולי התווכחו. הוא לא קבע להיפגש עם אמיר, ולא ידוע לו שנאשם 1 קבע עם אדם (אחיו של נאשם 1): "... אם היה מקבל איזה שיחה הייתי שומע את מה שהוא מדבר אולי, לא הבנתי דבר כזה" (עמ' 5474-5471). 

הוא גם אינו זוכר לשם מה הוא התקשר לאמיר, כאשר בשעה 01:50 שניהם נמצאו בשפיים. לטענתו, הוא נוהג לשוחח עם אחיו, אמיר, פעמים רבות ביום, כדבר שבשגרה, ויתכן שהוא התקשר אליו כדי לבדוק איפה הוא. נאשם 2 שלל את הטענה, כי הוא התקשר לאחיו באותו לילה שלוש פעמים במהלך שלוש דקות כדי לתאם איתו מקום מפגש, כדי שאמיר יצביע על המעורבים בויכוח שהיה ב"סלקציה". 

16.
נאשם 2 שלל את תאור הקשר שבין רוזלי לאמיר, כפי שתואר בחקירתה של חברתה הילה ברונר, לפיה "אם מישהו היה מתחיל עם רוזלי, אז זה היה מגיע למצב של מכות", וכי התנהלה בין אחיו ורוזלי מערכת יחסים אלימה שכללה ריבים, צעקות, קללות ולעיתים אף אלימות פיסית. הוא הכחיש שהוא הציע לרוזלי כסף כדי שהיא תשתוק, ואמר שהוא יודע בוודאות שאמיר לא היה רב עם אנשים בגלל רוזלי, אם כי הוא היה רב ומתווכח איתה "הם היו הרבה נפרדים, חוזרים" (עמ' 5500-5478). 


בתגובה לדברי רוזלי בחקירתה, לפיה אמיר הסתובב עם סכינים, אמר נאשם 2: "אחי אמיר בדיבורים יכול להצטייר כמופרע, הוא בן אדם מאוד פחדן.. הוא בחיים לא הסתובב עם סכין..." (עמ' 5498). 

17.
נאשם 2 הכחיש שבהזדמנויות קודמות אמיר הזעיק אותו לאחר שהסתבך, והכחיש את דברי נחייסי ובנפשיאן שאדם ואמיר התקשרו לנאשם 1 ואליו, והזעיקו אותם לשפיים, לאחר שציינו במפורש שהם "רבו מכות עם אנשים", וש"היה סכסוך עם אחד מהאנשים במועדון" (עמ' 5502). כך גם שלל את הטענה שכשהם הגיעו למקום, אמיר ואדם חיכו להם, והצביעו על מי שהיה מעורב בקטטה. 

לדבריו, הוא לא ראה כלל את אביב באותו יום, אלא אולי רק כאשר הגיע הביתה, והוא אינו זוכר אם לאביב היה מעיל צהוב וכובע גרב. הוא זוכר שכאשר הם הגיעו לשפיים, שער החניה היה פתוח, הם נכנסו בנפרד ברגל למקום, והוא לא היה באותו שלב ליד נאשם 1 (עמ' 5509-5507). 


נאשם 2 תיאר את המפגש בינו לבין אמיר בשפיים במלים הבאות: 


"איך שניגשתי אליו, ראיתי אותו יושב בצד כזה, נשען על רכב. אמרתי לו אמיר מה קרה, מה, כאילו, ככה משהו כזה, אז ראיתי כאילו אנשים, לא, לא יודע אם ראיתי מכות, ראיתי אנשים נכנסים אחד בשני, ראיתי המולה, וראיתי אנשים מתחילים ללכת, לרוץ, ראיתי את פרנסואה בא לכיוון שלי ועובר אותי. לא הולך בהליכה, ראיתי אותו כאילו בהליכה מהירה. 

אמיר לא הספיק לענות. אז איך שראיתי את ההמולה הזאת אמרתי לאמיר אמיר בוא, הולכים... בכיוון היציאה. אני שראיתי את פרנסואה, אין, זה משהו, זה רק לצאת. לכיוון השער. כי אין משהו אחר... בקיצור אותו כיוון שנכנסנו... עצרנו את הג'יפ, פרנסואה ירד ראשון, זה מה שאני זוכר, ראיתי אותו תוך כדי שאני יוצא מהרכב, או שעדיין הייתי ברכב, זה עניין של שניות, זמן קצר, ראיתי אותו נכנס בכיוון השער, עכשיו בכיוון השער זה רק כאילו כיוון השער ושמאלה זה רק לכיוון המועדון, כניסה של המועדון. אז אין, לא הבנתי משהו אחר, הבנתי שהוא הולך לכיוון המועדון, לכיוון הסלקציה... אז אני הלכתי לכיוון, עד שהגעתי לאמצע הסלקציה, ראיתי את אחי עומד שם בצד, שאלתי אותו מה קרה".

(עמ' 5518-5515). 

18.
נאשם 2 הכחיש את דבריו של נחייסי שאמר שהוא ראה אותו, את אביב ואת נאשם 1 מגיעים  ביחד, ואמר שלא ראה במקום את אדם. לדברי נאשם 2, הוא לא היה מעורב בקטטה, לא ידע שנאשם 1 הולך להרביץ למישהו, ולא ראה מה קרה לאביב בקטטה (עמ' 5522-5521). 


לדבריו, הוא אינו מסוכסך עם בנפשיאן ועם נחייסי. נחייסי הוא חבר של אחיו, ובנפשיאן הוא חבר שלו מהעיר. לדבריו, נחייסי סיפר את אשר סיפר בגלל שפחד מהמשטרה, ובנפשיאן סיפר את הדברים בגלל שרצה שיבטלו לו דו"חות תנועה. 

19.
באשר לקטטה אמר נאשם 2 שכאשר נאשם 1 חזר מאזור הקטטה, הוא לא ראה אותו חבול או במצב של מי שנטל חלק בקטטה, ונודע לו על מעורבות נאשם 1 בקטטה רק כאשר הם חזרו לביתו של נאשם 1, והחזירו את הג'יפ (עמ'             5528-5527). 


עוד לדבריו, בזמן הקטטה הוא עמד באמצע השביל, עם הפנים לכיוון המועדון, וראה המון אנשים מתקוטטים ורצים לכל עבר. השביל לא היה עמוס ולא דחפו אותו. הוא ראה אנשים, אך לא זיהה אותם, לדבריו:

"... ראיתי בלאגן, ראיתי את פרנסואה בא לכיוון שלי... הוא הלך בהליכה מהירה, ריצה, לא יודע, משהו כזה... כשראיתי אותו, אני לא יכול להגיד לך זמנים. ראיתי אותו בא לכיוון שלי, עשיתי פרסה עם אמיר, הלכתי. זה עניין של, הכל זה עניין מאוד קצר... ירדנו, פרנסואה ירד מהג'יפ, אנחנו כנראה ירדנו אחריו, כי זה לא היה, לא הלכנו, אני זוכר שלא הלכנו כקבוצה... אני ושי ואסי ופרנסואה היינו בג'יפ. כשירדנו, פרנסואה ירד, אני יודע פרנסואה הלך לשם". (עמ' 5533-5532). 


הוא לא ראה את נחייסי בעת שראה את המעורבים בקטטה, ולדבריו, הוא לא ידע באותה עת כיצד אביב פונה לבי"ח לניאדו. נאשם 1 לא חזר מהקטטה "עצבני", לא אמר שהדקירה של אביב גרמה לו להיות "מוטרף", ולא כעס גם בגלל הדקירה שנדקר חן מסיקה. 

כשהם יצאו משפיים, נאשם 1 קיבל שיחה שאביב נמצא בבית חולים, ואז נאמר לו שחן נדקר שם במכות. הוא התקשר לטלפון של חן, ודיבר עם תומר כהן, חבר שלו. את השיחות לחן מסיקה בשעה 02:08, 02:20, 02:40 הסביר הנאשם בכך שהוא ביקש לדרוש בשלומו, וכנראה שהוא לא תפס אותו או שלא חזרו אליו. 


נאשם 2 הכחיש את דברי בנפשיאן לפיהם הוא צלצל לטלפון של חן, ובעת שתומר ענה לו, הוא שאל אותו אם הגיעה משטרה למקום, והזהיר אותם שלא ידברו ולא יספרו מה שהיה. לדבריו:

"... אני רק שאלתי אותו מה שלומו... מה יש לי לשאול, אם הגיעה משטרה? למה שאני אשאל את זה? לא השתתפתי בשום קטטה. לא עשיתי איזה משהו... אין לי מה לחשוש".

(עמ' 5544-5542). 

20.
לטענת נאשם 2, לא זכור לו שנאשם 1 חזר לג'יפ בעצבים ובכעס, בגלל הקטטה. הם חזרו לג'יפ באופן טבעי וללא כל "החלטה יזומה", התיישבו באותו סדר שבו הגיעו קודם לכן, נאשם 3 נהג, נאשם 1 ישב לידו, והוא ואסי ישבו מאחור. ההתנהלות היתה רגילה, נשמעה מוסיקה, הוא היה בטוח שהם נוסעים הביתה, ואמר לאחיו שיסע הביתה (עמ' 5552-5551). 

לדבריו, הג'יפ נסע ישר, פנה ימינה, "כמו ר", ועצר לאחר הפנייה ימינה. 
נאשם 2 הכחיש את דברי נאשם 1 שהם נכנסו דרך השביל הפנימי (עמ' 5563) ולא היה זכור לו אם הם עברו דרך ה"סלקציה". לטענתו, הוא לא ידע שהם היו בחיפוש אחר אביב ואדם, והוא גילה זאת רק לאחר שהם חזרו הביתה (עמ' 5566). 


ככל שזכור לו, הנסיעה היתה רצופה, והוא לא שם לב לכך, שנאשם 1 חיפש את אחיו באזור הסלקציה. נאשם 2 המשיך לטעון שהוא שהוא ישב מאחור, ולכן לטענתו הוא לא שם לב לפרטים מסביב, והכחיש שהוא ראה אנשים בשביל (עמ' 5568). 


כשנאשם 2 נשאל אם זכור לו שבמהלך הנסיעה הם נסעו בג'יפ על טרסה, השיב, שאם הכוונה היא לתלולית קטנה, הרי שייתכן והם עברו בלי שהוא שם לב לכך, מפני שזה אינו מורגש בנסיעה בג'יפ (עמ' 5580). 


נאשם 2 הוסיף וציין, כי הוא חושב שכשהם נכנסו לשביל המקום היה חשוך. הוא חזר ואמר שהוא ישב מאחורי נאשם 3, שנהג. לדבריו, בצד ימין היו שיחים אך הוא לא הסתכל ימינה ולא התמקד בהם (עמ' 5581). 

21.
את מה שקרה לאחר שהג'יפ עצר, תאר נאשם 2 בחקירתו הנגדית, כדלקמן: 


"שנעצר האוטו, שי ירד, הסתכלתי, באתי להחליף אותו, ראיתי את פרנסואה יורד מהג'יפ... שי ירד מהאוטו... הוא רצה להמשיך לבלות במועדון. זה מה שהבנתי... אני בתת מודע נוסעים הביתה... לא הבנתי שבאותו שנייה שהוא רוצה ללכת... שהוא רוצה להישאר במועדון... לא שאלתי. הוא ירד, הלך, הסתכלתי ראיתי שהוא כזה התרחק, הבנתי זה מה שהבנתי בסיטואציה הזאת, כשהוא יצא... הוא לא אמר לי. אולי אמר למישהו ש-, אולי אמר לפרנסואה, לי הוא לא אמר כלום... לא המשכנו לנסוע. אני הבנתי באתו רגע שהוא ירד, אם הוא ירד שם אז הוא ירד, הוא רוצה להישאר במועדון, למה אני יודע שאנחנו נוסעים הביתה... אישית, הוא לא אמר לי אבי אני יורד. אני ראיתי אותו יורד, הולך אז הבנתי שהוא יורד במועדון, למה אני יודע שאנחנו נוסעים הביתה. יצאתי, החלפתי אותו, ראיתי שפרנסואה ירד מהרכב, על הקרקע.. הרבה פעמים אנחנו מבלים ואחד רוצה להישאר, משהו. לא. לא הפליא אותי".

(עמ' 5584-5583).

22.
כשב"כ המאשימה הטיחה בפניו כי גם רעות, גם אסי וגם נאשם 3 אומרים שהוא זה שנהג בג'יפ, וניהל את כל המרדף אחרי הנערים מראשל"צ, אמר נאשם 2: 


"מבחינתי רעות באה לבית משפט ושיקרה. אסי בן דוד אני לא יודע לפרש את כל מה שהוא אמר. לא יודע. לא יודע. אין לי את הכלים לפרש את מה שהוא אמר. לגבי שי, לפי דעתי הוא קיבל מתנה מהתובעת בכך שלטענתה החליפו אותי  איתו בתור נהג. עשו את כל זה בשביל שיביאו את רעות להשמיע אותי כאילו להשמיע את רעות דרכי על פרנסואה. את מבינה?... אני יודע שלא עשיתי את הדבר הזה, לא רצחתי אף אחד, לא נהגתי... הוא בתוך תוכו יודע, תקשיבו לי רגע, הוא בתוך תוכו יודע מי נהג בשביל הזה. לא היתה לי שום סיבה לקחת את ההגה לידיים שלי..." 

נאשם 2 ביקש להאמין לדברי בנפשיאן :

"יש את איציק בנפשיאן שאומר שהוא ראה בעיניים שלו אותו. הוא ראה אותו נוהג. העדיפו לקחת במשטרה עדות שמיעה שזאת רעות מאשר עדות ראיה ולשים אותי בתור נהג. יש את איציק שב- 2004 - 2005 אמר ראיתי את שי שהוא מכיר אותו שיש עדים עם המחומצן אני הייתי באותו ערב מחומצן. הם, הוא, שי, פרנסואה ואסי כל החיים שלהם ממה שאני מכיר אותם הם עם קרחות. אני היחידי כמו שהוא בא ואמר פה העד, נראה שחום, ארס, מחומצן".

23.
נאשם 2 כפר בכך שהוא נטל חלק ברצח, ובענין זה הוא מבקש להסתמך על עדותה של רעות שאומרת בענין זה:

"איך אתם שמים אותי בסעיף רצח והיא לא מאשימה. היא (רעות) באה לבית משפט היא אומרת אני אומרת לכם שזה פרנסואה. את מי אני רצחתי?... את מי אני רצחתי? את מי אני הרגתי?... הוא נהנה רק מההפקר. מעניין אותי, מה הוא יבוא לבית משפט ויגיד אני מוכן לעמוד איתו פה וליד כולם אני נהגתי אני שם את החיים שלי. אם אני נהגתי שם, אם ראיתי רצח, אני מוכן לעשות את הדבר הזה. למה, אני באמת, אני עומד מאחורי מה שאני אומר".

(עמ' 5589).

נאשם 2 הכחיש שהג'יפ נסע מהר וניסה לדרוס את ההולכים בשביל, ואמר:


"אני לא נהגתי בהלוך. לא, לא שמתי לב שהרכב ממצב של 10, 15, 20 קמ"ש מאיץ לא היה דבר כזה. לא ראיתי אנשים.. פניה יחידה שהוא פנה ימינה ונעצר הג'יפ. אם הוא פנה ככה או ככה או ככה, לא יודע".
(עמ' 5595).


לגבי הרגע בו ירד נאשם 1 מהג'יפ, אמר נאשם 2 כי כאשר הג'יפ עצר נאשם 3 ירד מצד שמאל, גם הוא ירד וראה את נאשם 1: "פתח את הדלת, ירד על הרצפה, קילל, עלה לאוטו ועשיתי פרסה. עשיתי פרסה ככה כמה פעמים וחזרתי על אותו שביל" (עמ' 5596). 


דלת הג'יפ נפתחה, נאשם 1 ירד וצעק "בני זונות". הוא אינו יודע, וגם באותו ערב הוא לא הבין, מדוע נאשם 1 פעל כפי שפעל. הוא לא מצא לנכון לברר איתו מדוע, ואת מי הוא קילל, שכן "לא ייחסתי לזה, זה קרה הכל, הכל קרה מהר. לא ייחסתי לזה חשיבות. לקח את האוטו, עשיתי פרסה, כי אולי הבנתי שסגור שם, אולי לא יודע מה. עשיתי פרסה, זה אינסטינקט, וחזרתי. למה שאני אשאל שאלות? לא ראיתי אותו פצוע... " (עמ' 5605). 


לטענתו, הוא לא ראה את נאשם 1 הולך לקדמת הג'יפ, אלא הלה עמד בחלק הפנימי של הדלת הקדמית, ולא החזיק חפץ בידו כשירד מהג'יפ (עמ' 5610). 


הוא גם לא ראה מישהו מהאנשים מגיע, כשנאשם 1 צעק "בואו הנה בני זונות". למיטב זכרונו אורות פנסי הג'יפ דלקו, והאירו על שטח די נרחב. לא זכור לו שראה אנשים בקדמת הג'יפ או מצידיו, שכן "אני לא חיפשתי. אני ברגע שראיתי את אחי עולה למונית, אין לי שום דבר אחר או לנסוע הביתה, ואם יחליטו לנסוע לבלות להמשיך לבלות" (עמ' 5611). 


נאשם 1 לא פנה אליו, כמי שנהג בג'יפ באותה עת, לאחר שלא מצא את אחיו, ואמר לו שכעת הם יכולים לנסוע הביתה, והוא לא שמע דבר כזה "כי היה גם מוסיקה". (עמ' 5611). 

24.
נאשם 2 שלל את הטענה שבאותו ערב הוא ונאשם 1 היו מאוד היסטריים ממה שקרה, ולאחר שזרקו את הסכין באתר בנייה הם הלכו להיפגש עם צ'רלי – אביו של נאשם 1,  ותיאמו גרסאות.  נאשם 2 שלל גם את הטענה, כי הם פנו לחן מסיקה, והזהירו אותו "שלא יפתח את הפה" (עמ' 5625-5623). 


בתשובה לשאלה אם הוא ידע מה אמרו אסי ונאשם 3 במשטרה בשנת 2005, השיב: 


"לא חושב... לא יודע. אולי דיברנו אחרי זה, אולי, לא יודע... אז יכול להיות. יכול להיות ששאלתי. אני לא זוכר באיזה יום... אז אני אומר, זה אולי טבעי שנדבר, אבל אני מבחינתי אחרי שנעצרתי ושוחררתי, אני מבחינתי לא רוצה לדבר עם אף אחד, לא מעניין אותי, מבחינתי זה עבר, זה משהו שעברתי ואני לא רוצה לדבר עליו למה אני נעצרתי רק משמועות".

(עמ' 5626-5625). 


נאשם 2 אמר כי הוא, שי ואסי לא כעסו על כך שהם נעצרו ואילו נאשם 1 לא נעצר: 
"למה שאני אכעס שלא עצרו אותו? להפך, אני לא רוצה שהוא יעבור את מה שאני עברתי. למה שנרצה שהוא ייעצר, מה ייתן לי? למה שאני ארצה בדבר הזה?".

(עמ' 5631-5630). 

25.
בתגובתו לדברים שאסי אמר לחוקריו, לפיהם הוא פוחד מהנאשם 1, וחושש שאם הוא ידבר ידקרו אותו, ואף הדגים בתנועות דקירה לחוקרים, טען נאשם 2 שאין להאמין לו כי "אסי זה בן אדם כל היום עושה תנועות. כל היום מקלל את עצמו, את ההורים שלו, את המשפחה שלו. בן אדם ממורמר מהחיים, זה אסי, אני מכיר אותו, אתם לא מכירים אותו. אתם לוקחים ממשהו שהוא אמר, נשבע לכם, שאלוהים ישרוף אותי. הוא כל היום מאחל לעצמו שהוא ישרף שהוא ימות ושיסרטנו אותו, תבואו לבית שלו ותראו. אבא שלו מקלל את אמא שלו, זה הסלנג שלהם. זה האמת". 

לדבריו, לא היתה לאסי שום סיבה לפחד, לא היה עליו שום לחץ אלא "רק פירגון" (עמ' 5639-5632). 


בסוף חקירתו הנגדית אמר נאשם 2 שאינו מבין את הסיפור שסיפר אסי לחוקריו. אסי היה חבר קרוב שלו, והם היו מוכנים לעשות הרבה האחד בשביל השני, והוא לא היה מודאג ממה שיגיד בביהמ"ש, שכן לא היתה לו סיבה לדאוג, והוא לא "בנה" על כך שאסי יעיד לטובתו. 


הוא אישר שאמר לשי שירזי שאם אסי ישתוק הוא יקום באולם באמצע המשפט ויגיד לו לדבר בגלל שרצה שיבוא, יגיד את האמת שלו בבית המשפט שכן אין לו מה לפחד. 


נאשם 2 שלל טענת ב"כ המאשימה שהוא הנחה את אסי לא לענות לשאלות בביהמ"ש פרט לכך שנאשם 3 נהג וששערו (של נאשם 2) היה מחומצן (עמ' 5687). לדבריו, הוא לא ידע מראש שבכוונתו של אסי בן דוד לשתוק במהלך העדות, והוא לא הנחה את אסי לעשות כן (עמ' 5677). 

26.
בחקירתו החוזרת אמר נאשם 2, שכבר בהליכי המעצר הוא העלה את הטענה שהוא לא נהג בג'יפ, ואף חזר עליה בפני עורך דינו (עמ' 5749). 


באשר ליחסי רוזלי ואחיו אמיר, ובהתייחס לטענתה שנאשם 2 הפנה אותה לגשת למשטרה, במקרים בהם לטענתה אמיר נקט כלפיה באלימות, אמר הנאשם: 
"התכוונתי שאם יקרה איזה שהוא מצב שיגיע לאיזה שהוא מצב של ידיים, אלך להתלונן עליו במשטרה, למה אני לא מכיר משהו אחר... מי שמכיר אותי יודע שאני לא אלים ולא מרים ידיים על בחורות ולא כלום כמו שהיא הציגה אותי פה". (עמ' 5753). 
27.
באשר לעצירה בתחנת הדלק אמר נאשם 2 שנאשם 1 ירד לתדלק או לקנות משהו בפיצוציה, ושטף את הגלגלים. בתשובה לשאלה אם נאשם 1 אמר לו שבכוונתו לתדלק, ענה: 
"הוא לא אומר לי. אני, מה זה אומר לי? יכול להיות שהוא יגיד לי אבי כנס לתחנת דלק, יכול להיות שאני ראיתי, אמרתי לו פרנסואה אין דלק. לא צריך לתכנן, לא צריך לעשות... אני לא זוכר. אז אני אומר, יכול להיות אני או יכול להיות שהוא". 


לגבי שטיפת הגלגלים הסביר נאשם 2, שזה היה "על הדרך" שכן "הג'יפ הזה כמעט ממוצע, 4-5 פעמים בשבוע נשטף". לדבריו: "... אני לא ידעתי שהוא הולך לשטוף בתחנת דלק. זה לא צינור, זה לא משהו שאפשר, זה משהו של חלונות. זה צינור קטן... יש איזה צינור ליד. מה. לא ספציפי מחובר לתחנת דלק עצמה. משהו באזור שם. זה לא מקום אבל קטן, זה לא נכון, את אולי לא הבנת נכון... נראה לי שאם הוא מחזיר את אוטו ב- 5 בבוקר, זה לא הגיוני, זה מומלץ לשטוף את הגלגלים..." (עמ' 5642). 

חקירותיו של נאשם 2 במשטרה
1.
נאשם 2 נחקר לראשונה ביום 26.1.05 ע"י החוקר בדרך מצוות החקירה הראשון, ונגבתה ממנו ההודעה ת/132. 

בפתח חקירתו מסר נאשם 2 את פרטיו האישיים, ובתגובה לחשדות שהועלו נגדו השיב "מה זה קשור אלי?... אני בהלם" (עמ' 5-4 לתמליל ת/134). 

לדבריו, לא ידוע לו מה היה שם אלא מה ששמע מהחדשות, במועד שאינו זוכר. הוא לא זוכר מתי לראשונה נודע לו על הרצח (עמ' 7). 

לדבריו, מאז שהחל לעבוד עם אביו, הוא אינו נוהג לבלות הרבה בסופ"ש, אך נוהג לצאת לבתי קפה, "... איפה שמוכרים שוקו חם...", וכמו כן בילה בסוהו בת"א. הוא בילה במועדון משכית בהרצליה, לדבריו פעם אחרונה היה שם כחודשיים לפני החקירה, כאשר חגגו שם יומולדת למישהו מנתניה, והוא לא זוכר עם מי היה במועדון (עמ' 14-13). 

עוד לדברי נאשם 2, הוא היה שם עם מישהי שהכיר, בשעות הלילה, ולאחר מכן אמר שזכור לו שבילה שם בהזדמנות נוספת, בשעות הלילה, עם נאשמים 1 ו- 3 ועם אסי. הם הגיעו לשם בג'יפ של נאשם 1, ומאחר ולאחרון אין רישיון נהיגה, הוא חושב שנאשם 3 נהג. נאשם 1 ישב ליד הנהג, והוא ישב עם אסי מאחור (עמ'   19-18).
לטענתו, בערב הארוע, הוא לא זכר עד איזו שעה הם היו במשכית, ולאחר שיצאו מהמועדון הם חזרו לכיוון נתניה. הוא לא זכר מי נהג ברכב, ובתשובה לשאלה "אבל אתה זוכר שחזרתם הביתה ארבעתכם?", ענה נאשם 2: "כן... לא. שי אני חושב שהורדנו אותו... בדרך הוא עצר במסיבה בשפיים... אנחנו הורדנו את שי כי היינו צריכים... כי היינו צריכים לנסוע לבית חולים לבן דוד שלי אביב... אח של פרנסואה... הוא נפצע... נפל על איזה גדר... לא זוכר בדיוק... בבית חולים ישר יצאנו". שי לא נסע איתם כי: "... הוא רצה להמשיך לבלות. אז הורדנו אותו אני זוכר". 
עוד לדבריו: 
"על הדרך הורדנו אותו... על הדרך יש כמו, כמו מחלף כזה שאתה יכול להיכנס לשפיים ולהמשיך ישר... כשאתה בא מהרצליה... לכיוון נתניה... במעגל תנועה שם המשכנו... במעגל תנועה הורדנו... לא נכנסנו בכלל לכיוון, הורדנו אותו והמשכנו לשם".

(עמ' 23-22). 

לטענתו, הוא לא זכר אם הוא או נאשם 3 נהג בג'יפ, אך אחרי שהורידו את נאשם 3 הוא נהג בג'יפ. הוא נסע לבית החולים עם נאשם 1, הם אספו את סוניה, אמו של נאשם 1, ואסי לא הצטרף אליהם (עמ' 25-24). 

הוא לא ראה ולא דיבר עם אביב באותו ערב בבי"ח, אלא רק כעבור מס' ימים. אביב, שנפצע בראשו ואולי גם באף, סיפר לו ש"נפל על איזה גדר". "הוא לא זוכר בדיוק איפה זה קרה בויתקין, לא יודע איפה. לא זוכר" (עמ' 26). 

נאשם 2 אישר שבילה לאחרונה בשפיים, אך זה היה מזמן, והוא איננו זוכר מתי. 
לדבריו, הוא מכיר את חן מסיקה, שנדקר באותו ערב, ובאשר לנסיבות הדקירה  אמר: 
"לא יודע. מה שהיה בטלוויזיה שהוא הפריד... לא יצא לי כל כך לדבר איתו... בקושי ראיתי אותו... הוא היה בבית חולים... בת"א... נכנסתי לבקר אותו... ראינו אותו הוא היה כזה כמו מונשם... הוא לא יכל לדבר...". 
הוא סיפר כי ביקר את מסיקה בבי"ח עם נאשם 1 מספר ימים אחרי שהלה נדקר. חן לא סיפר לו דבר, שכן בתחילה הוא לא יכול היה לדבר כלל, ולאחר מכן הם לא שוחחו על הנושא. חן הראה לו את מקום הדקירה לאחר שנפגשו באקראי (עמ' 33). 

לא ידוע לו איפה חנה ג'יפ הסוזוקי שבבעלותו בליל הרצח, אך הוא לא נסע איתו בלילה ההוא. כמו כן טען, כי אינו זוכר האם ראה באותו ערב את אחיו-אמיר, אך הוא חושב שהלה היה בבית כאשר יצא. 

2.
בחקירתו השניה ביום 28.1.05, התבקש נאשם 2  לפרט את מעשיו במהלך היום בתאריך 18.12.04, אך הוא שמר על זכות השתיקה לאורך כל החקירה, וסרב לחתום על הודעתו ת/133. 
3.
אף בחקירתו ביום 30.1.05, שהוקלטה ותומללה בתמליל ת/144, שמר נאשם 2 על זכות השתיקה. 

הוא נשאל כיצד הוא יכול להסביר את הגירסה שמסר, ולפיה הם היו בהרצליה, הורידו את נאשם 3 במחלף בשפיים והמשיכו לנתניה, כאשר דו"ח האיכון מצביע על כך שהם חזרו להרצליה, והגיב: "הכל שטויות". 

לדבריו, הוא לא התייעץ עם אף אדם שכן "אין לי מה להתייעץ... הכל שטויות. אני הולך עם האמת שלי". נאשם 2 אמר שהוא מוכן לקיים עימות עם עדים, וסרב לחתום על הודעתו ת/134. 

4.
גם בחקירותיו ע"י צוות החקירה השני, החל מיום 29.10.06, שמר נאשם 2 על זכות השתיקה, וסרב לחתום על ההודעות, (ההודעות ת/135 – ת/138 והתמלילים ת/142 ות/145 – ת/152) למעט התייחסות לדברים שאמרה רעות כפי שמופיעים בהודעתו ת/139 (ראה התמליל ת/153), בעימות שהתקיים בינו לנאשם 1 (תמליל ת/154), ובחקירותיו כפי שתומללו בתמלילים ת/140 ות/155, והתייחסותו להתנהגות אביו במהלך הדיון במעצרו (התמליל ת/148).

5.
בהודעה ת/139 שמסר בתאריך 7.11.06, כפי שהוקלטה ותומללה בתמליל ת/153, להבדיל מחקירות קודמות שנחקר ומשאלות קודמות שנשאל, כשנאמר לנאשם 2 שחברתו (רעות) סיפרה שהוא התוודה בפניה כי לקח חלק פעיל ברצח רענן לוי ז"ל והארועים שקדמו לו – הגיב נאשם 2 במילים "שקר וכזב", וכן ביקש שיביאו אותה בפניו "להעמדת פנים" על מנת שיגיד לה פנים מול פנים שהיא משקרת (ת/139 עמ' 5 שורות 26-20), בעוד שבחקירות קודמות ובחקירה ספציפית זו שמר נאשם 2 על זכות השתיקה. לאחר שנודע לו על דברי רעות חזר נאשם 2 והתעטף בשתיקתו.

גיבוש גירסת נאשם 2 בסיועו של שי שירזי
1.
נאשם 2 סיפר לחברו – שי שירזי בשיחתם ממקום מעצרו בתאריך 21.6.07         (ת/335), כי בכוונת הנאשמים האחרים לגבשר גירסה שתשתלב בגירסתו כלשונו: "הם רוצים... את אותה גירסה כמו שלי" (עמ' 124 שורה 12), וכי כשנאשם 3 נכנס לשביל, הוא (נאשם 2) חזר מהשביל (שם עמ' 124 שורות 20-14) ועל כן מציין נאשם 2 כי "עכשיו אין לו בעיה". נאשם 2 מוסיף ומציין כי זו הגירסה המועדפת עליו כלשונו: "מה שאני רוצה יענו, נכנסנו ואף אחד לא ירד, ויצאנו ..." (שם עמ' 124 שורה 30).

גירסתו של נאשם 2 כמו גם גירסאות הנאשמים האחרים, טרם נמסרה לביהמ"ש, וזאת מאחר ושלושת הנאשמים, באמצעות באי כוחם, טרם הגיעו לתמימות דעים לגבי הגירסה ההולמת כל אחד מהם, ושתתאים לכולם. בינתיים המשפט המשיך והתנהל שכן נאשמים 1 ו- 2 היו עצורים, ולאור התפתחות העדויות ביקשו לבחור גירסה שתשתלב בעדויות.


נאשם 2 הסביר לשי שירזי בשיחת הטלפון נשוא ת/335 מהם הקשיים עמם הוא מתמודד, שכן הנאשמים האחרים אינם רוצים להגיד את הגירסה המתאימה לו בשאלת זהות הנהג שנסע בשביל, כלשונו:


"אבל אני חייב להגיד ששי נהג, למה אני, יש עלי, אתה מבין אותי, אני יש עלי את אסי ואת רעות..."

(שם, עמ' 125 שורות 2-1).

לדעתו של נאשם 2 הבעיה מתמקדת בנאשם 3 כלשונו:

"אני אין לי את הבעיה עם אף אחד, יש לי רק את הבעיה עם שי אני חס וחלילה לא פוגע באף בן אדם, ... אני אומר אין בעיה, נכנסנו ויצאנו, אתה מבין אותי? אין פה את הבעיה בכלל".

(שם, עמ' 125 שורות 12-10).


שי שירזי הציע לנאשם 2 בשיחה הטלפונית הנ"ל לומר לביהמ"ש שהוא לא נהג, והוא אינו מוכן לומר מי נהג, שכן אינו רוצה להפליל את שותפיו (שם, עמ' 125 שורות 22-20).


הצעתו אינה מקובלת על נאשם 2, שכן לדבריו, אם נאשם 3 יאמר שהוא לא נהג, ונאשם 1 יטען כי הוא לא נהג, אז מה יקבע ביהמ"ש?


בהמשך הסביר נאשם 2 כי מהתחלה אמר "אני יש עלי הכל", והוא העלה אפשרות שנאשם 1 יאמר "שהוא לא ראה מי נהג" אבל אז לדבריו, תהא בכך משום הפללתו, "למה עלי יש עדים" (עמ' 126 שורות 28-26) וכן הוסיף "אני לא יכול לקחת צ'אנס, שבסוף המשפט... יחליטו שאני נהגתי" (שם, עמ' 127 שורות 3-2).

על קשייו בגיבוש גירסה שתהא על דעתו של נאשם 1 ציין נאשם 2:

"אני רק מה היה הבעיה בהתחלה שאני אמרתי שאני נותן גירסה שנכנסנו ויצאנו והוא לא רצה שכאילו יהיה את הגירסה הזאת עכשיו הם באו אלי ואמרו לי, כן אין עדים, יש עדים, שנכנסנו ויצאנו..."

(שם, עמ' 127 שורות 12-9).

וכן מוסיף, בהתייחסו לבא-כוחו עו"ד אמיר:

"כן הוא אמר לי הוא אמר לי אבי הם פנו אלי, הם אמרו שזה הגירסה שהם כאילו נותנים. נכנסתם, יצאתם. אף אחד לא ירד, אף אחד לא ראה... אבל מה הוא רוצה להגיד ... הוא לא ראה, אם הוא ... הוא מפיל אותי, ואין לו על מה, ... הוא נכנס יצא מהאוטו... הוא נהג ... פתאום עצר, אני החלפתי אותו נכנסתי ויצאתי..."

(שם, עמ' 127 שורות 32-22, ועמ' 128 שורה 1).

וכן שי שירזי שאל את נאשם 2 "לא ראו אותך נוהג שורה תחתונה" ונאשם 2 השיב:
"יש את רעות... שאומרת אתה מבין... בעדות שלו כאילו כביכול מה שהם... ויש את כל... אז החלטתי רק נכנסתי, יצאתי, באמת לא ראיתי, לא שמעתי, לא ידעתי... הם גם באו אמרו אין בעיה, נכנסנו יצאנו זה מה שהיה באמת, אף אחד לא ירד אף אחד לא יצא. עכשיו רק מה, מה האורגינל, נכנסנו, שי יצא מהאוטו הלך אחורה, אני באתי ראיתי אין אף אחד, החלפתי עליתי על ההגה, עשיתי פרסה, יצאתי, נסעתי לכיוון הבית אתה מבין. עכשיו... לא, הם... שאני נכנסתי עד... "

(שם, עמ' 128 שורות 26-13).

משיחת הטלפון הנ"ל עולה, כי נאשם 2 מלין על הויכוחים אודות הגירסה שהוא מבקש לטעון, ולפיה, הוא החליף את נאשם 3 כשהלה ירד (בשביל), גירסה שבסופו של דבר נמסרה בביהמ"ש ע"י נאשם 2, אך גירסתו לא היתה מקובלת על נאשם 3, שכן ממנה משתמע שנאשם 3 נהג בשביל עד ליציאתו מהמכונית.

נאשם 2 כעס על נאשם 3 שאינו מוכן ליתן גירסה לפיה הוא נהג בציינו, שנגדו עומד אישום בגין רצח כששי שירזי אמר לו כי הוא (נאשם 3) אולי לא רוצה להפליל את עצמו, נאשם 2 אומר: 

"כן הוא לא רוצה, אבל זה אורגינל, אני בסעיף של רצח, הוא בסעיף של קשירת קשר. אתה מבין את המניאק ... שלהם"

(עמ' 129 שורות 31-29).

עינינו הרואות איפוא, כי תגובת הנאשמים לכתב האישום התעכבה בשל מחלוקת על אופן התגובה ותוכנה כמפורט לעיל, ולא בשל פניית באי כח הנאשמים לביהמ"ש לקבלת חומר חסוי.

שיחת נאשם 2 ושי שירזי בענין הסדר טיעון

2.
נאשם 2 הסביר לשי שירזי כי שוחח עם נאשם 1 על אפשרות של עשיית הסדר טיעון עם התביעה "בגובה של ספרה אחת" (קרי: פחות מ- 10 שנות מאסר) בעוד שנאשם 3 יכול לסיים ההליך בהסדר טיעון של 11 חודשים (עמ' 130 לת/335).

נאשם 2 הבהיר לשי שירזי כי הוא אינו יכול להגיע להסדר טיעון בגפו, שכן הוא יהפוך לעד תביעה, וזה בלתי אפשרי מבחינתו, בהיותו בן למשפחת אבוטבול, כלשונו:

"אני יסגור ואני יוצא עד תביעה ואני לא מתאים לי הדברים האלה, רק בגלל השם הזה אתה מבין".

יחד עם זאת הוסיף נאשם 2, כי בכך שנאשם 3 טוען שהוא לא נהג "הוא לא יוצא עלי, שהוא אומר שכאילו זה אני?" (שם, עמ' 131 שורות 8-7).

נאשם 2 הסביר את ההבדל בינו לבין נאשם 3 כך:

"כל הזה על הפרקליטות, זה עלי. אותי מאשימים שנהגתי אתה מבין ואני צריך להעביר את האמת שלי. הוא מהצד לא צריך להסביר כי הוא במעצר בית, ולא חושבים שזה הוא".

(שם עמ' 131 שורות 17-15).

נאשם 2 הדגיש כי הבעיה העיקרית עמה הוא מתמודד היא עדותה של רעות שאמרה שהוא נהג ברכב, ועל כך משיב לו שי שירזי: "תגיד נהגתי רק בחזור, לא בהלוך" (עמ' 132 שורה 27 ו- 29). 

לשמע ההצעה נאשם 2 צהל ובירך את שי שירזי בציינו כי לא הוא ולא עורך דינו חשבו על פתרון זה, וכי שי שירזי הוא "תותח", והאמור מתיישב עם דברי רעות שנאשם 2 נהג, שכן הוא מודה שנהג בחלק מהדרך – "בחזור", דהיינו, לאחר הארוע (שם, עמ' 132 שורות 33-29, ועמ' 133 שורות 2-1).

הערכת מהימנות דבריו של נאשם 2

1.
על חלקו של נאשם 2  בליל הרצח ניתן ללמוד מעדותה המהימנה של רעות, שמסרה בפרוטרוט את הפרטים ששמעה מפיו, וכבר קבענו כי עדותה אמינה, כפי שפורט לעיל, ועדיפה על פני עדותו של נאשם 2. 
רעות תומכת במניע שהיה לנאשם 2 לנסוע לשפיים – בשל הריב שפרץ בין אחיו-אמיר, לבין החבורה מרשל"צ על רקע נסיונו של המנוח ליצור קשר עם רוזלי – חברתו של אמיר. 

2.
רעות גם תארה את השתלשלות הענינים שהביא למרדף של הג'יפ אחרי הנערים מראשל"צ, כפי ששמעה מנאשם 2 כדלקמן:


"אבי אמר, מישהו דקר את אביב בראש, היה משהו עם אביב ופרנסואה היה נורא עצבני שפגעו באביב, הם ראו את החבורה הזו רצה לחולות... פרנסואה אמר לכולם לעלות לאוטו...  הוא חיפש את הבחור שעשה את זה, שהתחיל את כל הבלאגן, הם ראו את החברה האלה רצים לחולות, הם עלו לאוטו כולם, נסעו לכיוון החולות כשאבי נוהג, החבורה רצה מקדימה, שניים נשארו מאחורה, אחד מהם היה רענן, אבי אמר שהוא נסע אחרי כל החבורה שרצה, כשהבחור הזה (המנוח) היה אחרון כי כנראה הוא לא היה מספיק חזק לרוץ, ופרנסואה אמר לו לחסום אותו, אז אבי אמר שלא הייתה לו ברירה, הוא היה צריך לחסום אותו..." 


(עמ' 473 – הדגשות לא במקור).

3.
דבריה של רעות, שנאשם 2 הוא זה שנהג בג'יפ – אמינים לחלוטין, מהנימוקים שפורטו לעיל. לא היתה לרעות כל סיבה לשקר בנקודה זו, ובודאי שלא היתה לה סיבה להפליל את נאשם 2. דבריה בענין זה נתמכים גם בדבריהם של אסי בן דוד, כפי שפורטו לעיל, של נאשם 3, ושל הנערים מראשל"צ באשר לנסיעת הג'יפ והמפגש בינו לבין המנוח. זאת ועוד, רעות הדגישה שנאשם 2 לא היה מעורב, להבנתה, ברצח ולא היה שותף לו, וכך היא מתארת את הדברים: 



"הוא אמר שהוא לא ידע, הוא היה בטוח שהוא (נאשם 1) רק יורד להרביץ לו (למנוח) משהו כזה, הוא לא תיאר לעצמו שהוא ידקור אותו, וכשפרנסואה ירד מהאוטו, אבי אמר שהוא ראה  את הילד נופל ואומר שזה לא הוא, הוא אמר שזה לקח בדיוק שתי דקות, פרנסואה כבר היה בפנים ושהוא אמר לו מה עשית, כשאסי ושי בוכים מאחורה וצועקים והם נסעו, הוא אמר להם לנסוע". 
(עמ' 474).

כפי שפורט לעיל, דברים אלה אינם קבילים לגבי נאשם 1, אבל הם מלמדים על מעורבותו של נאשם 2 בפרשה. מדברים אלה השתכנענו, מעבר לכל ספק, שנאשם 2 הוא זה שנהג ברכב, כאשר הג'יפ דלק בשביל אחרי הנערים מראשל"צ. 

מדבריה של רעות גם ניתן לקבוע כי נאשם 2 הגיע לשפיים בשל הסכסוך שהתפתח בין הנערים מנתניה לבין הנערים מרשל"צ בקשר לרוזלי – חברתו של אמיר, וזו הסיבה לקטטה בה היו מעורבים האחים של נאשם 1 ואחיו של נאשם 2.
4.
דבריו של נאשם 2, שנאמרו לראשונה בעדותו, הינם בבחינת "עדות כבושה", ולא ניתן הסבר לכבישתה זמן רב. דברי נאשם 2 אינם מהימנים עלינו, ככל שדברים אלו סותרים את דברי רעות בעדותה ובחקירתה במשטרה, או דברים שאמרו בחקירותיהם אסי בן דוד, נחייסי ובנפשיאן ודבריהם של הנערים מראשל"צ, שכן כאמור, מדובר בעדות כבושה שנאשם 2 כמו נאשם 1, לא מסר הסבר מהימן וסביר לכבישתה. 


נאשם 2, כמו נאשם 1, מסר את תגובתו המכחישה לכתב האישום רק בתום פרשת התביעה. טענתו כי מסר לעורך דינו שהוא לא נהג בג'יפ כבר במהלך מעצרו אמנם נתמכים בפרוטוקול הדיון במעצרו,אך הם נדחים כבלתי מהימנים עלינו, בהיותם סותרים את דבריהם של רעות, אסי בן דוד ונאשמים 1 ו- 3. 

5.
התנהגותו של נאשם 2, כאשר נסע עם נאשם 1 לאתר בניה ושם זרקו את הסכין ששימשה לרצח, ונוכחותו במהלך שטיפת גלגלי הג'יפ ותחתיתו ע"י נאשם 1 כדי להסוות את נוכחותם בשביל בשפיים, כמו גם תיאום הגרסאות בינו לבין נאשמים 1 ו- 3 ואסי בן דוד – הינה התנהגות מפלילה, שיש בה כדי לגרום לנו לא להאמין לעדותו בפנינו. 

6.
בתום שמיעת הראיות, אין עוד מחלוקת שהדברים שמסר נאשם 2 בחקירתו ע"י צוות החקירה הראשון באשר למעשיו בליל הארוע מהווים גירסה שקרית, ואנו קובעים כי הם פרי תיאום גרסאות בינו למעורבים אחרים, כמתואר בעדותה של רעות. גירסה שקרית זאת, ושתיקתו של נאשם 2 כאשר נחקר באשר למעשיו בליל האירוע ע"י צוות החקירה השני, שכנעונו שאין להאמין לעדות נאשם 2 בפנינו, ותומכים בדברים שהעידו עליהם בענין זה רעות, אסי בן דוד, בנפשיאן, נחייסי והנערים מראשל"צ. 

אחריות נאשם 2 למות המנוח

טענות הצדדים
1.
ב"כ המאשימה טוענת כי נאשם 2 היה מבצע בצוותא ביחד עם נאשם 1 של רצח המנוח. לטענתה, ניתן ללמוד על כוונתו של נאשם 2 להמית את המנוח מהמרדף שניהלו הנאשמים אחרי הנערים מראשל"צ בג'יפ, כאשר נאשם 2 נהג בג'יפ. לטענתה, עצם סטייתו של הג'יפ במהלך המרדף לכיוון המקום בו החליק המנוח, הניסיון שעשו הנאשמים לדרוס אותו, והעובדה שגררו אותו עם הג'יפ למרחק של מספר מטרים – כל אלה מלמדים על כוונת נאשם 2, שנהג בג'יפ, להמית את המנוח. אף העובדה שנאשם 2 חסם את ריצתו של המנוח באמצעות הג'יפ,   ואיפשר לנאשם 1 לדקור את המנוח, מלמדת, לטענתה, על כוונתו להמית את המנוח. 
2.
לטענת המאשימה, נקודת הזמן בה נבחנת ידיעתו של נאשם 2 בדבר העובדה כי נאשם 1 מתכוון לדקור את המנוח אינה ידיעתו לאחר מעשה, כטענת ב"כ נאשם 2. 

השאלה אימתי עלתה המחשבה הפלילית לפגוע במנוח במוחו של נאשם 2 נבחנת כאשר האיץ את המהירות והסיט את הג'יפ לעבר המנוח, מתוך רצון לדרוס אותו. 

לטענת המאשימה, המסקנה היחידה האפשרית בנסיבות האלה, היא שהוכחה הכוונה הפלילית להמית את המנוח בתחילה ע"י דריסתו בג'יפ, ומשלא צלח הדבר, המימוש היחידי האפשרי באותה עת היה חסימת דרכו של המנוח, ירידתו של נאשם 1 מהג'יפ, ודקירת המנוח בלבו. 
3.
לטענת ב"כ נאשם 2, מרשו לא דקר את המנוח, הוא לא נהג בג'יפ, והוא לא היה שותף לכוונה לדרוס את המנוח. גם אם נקבל את דברי רעות כאמינים, הרי שגם מדבריה עולה כי נאשם 2 חשב שנאשם 1 "ידקור את רענן דקירה בטוסיק או ברגל שאפשר לתפור אותה", והוא לא העלה על דעתו כי נאשם 1 מתכוון להמית את המנוח. 
4.
לטענת ב"כ המאשימה, יש להרשיע את נאשם 2, כי בצוותא עם יתר הנאשמים, קשר קשר לחבול בנערים מראשל"צ, בהיותו נהג הג'יפ ושותף למרדף באמצעות הג'יפ אחריהם כשרצו בשביל, בכוונה לפגוע בהם ולדרוס אותם. 

לעומתה טוען ב"כ נאשם 2, כי המאשימה לא הניחה תשתית עובדתית מספקת להרשעת מרשו בעבירה של קשירת קשר, שכן הלה הכחיש מכל וכל כי הגיע לשפיים כדי להכות או לחבול בנערים מראשל"צ. בעובדה שהוכח שנאשם 2 הגיע לשפיים, אין בה כדי ללמד שמטרת הגעתו היתה לחבול ולפגוע, שכן הוא ניסה להתרחק מכל מעשה אלימות. ניתן ללמוד זאת מדבריה של הילה ברונר שלא ראתה שנאשם 2 היה מעורב באלימות, ואף מדבריה של רעות שכל מה שנאשם 2 אמר לה זה "שהיה בלאגן".

5.
עוד טוען ב"כ נאשם 2 כי המאשימה לא הוכיחה את היסודות הפיזיים הנדרשים להרשעה בעבירה של קשירת קשר, דהיינו, את ההסכמה ההדדית בעת קשירת הקשר, וכן את היסוד הנפשי הנדרש להרשעה בה.
דיון והכרעה
1.
מטיעוני הצדדים ומחקירותיהם של רעות ונאשם 2 עולה, כי השאלה השנויה במחלוקת היתה האם הוכח כי לנאשם 2 היתה כוונה להמית את המנוח, או לסייע לנאשם 1 להמיתו. 

מעדותה של רעות, כפי שצוטטה לעיל, עולה כי נאשם 2 לא התכוון לרצוח את המנוח, והעובדה שנאשם 2, בעת שנהג בג'יפ, רדף אחרי המנוח, מלמדת אומנם על כוונה שהיתה לו לפגוע במנוח כחלק מהנערים מראשל"צ, אך אין די בכך כדי לקבוע שהיתה לו כוונה להמית אותו. 

אומנם מדבריה של רעות בעדותה ובחקירתה במשטרה עולה כי נאשם 2 ידע שלנאשם 1 היתה סכין, אך כאשר היא נשאלה אם הוא אמר לה שהוא ראה סכין השיבה: 


"ת. הוא לא ראה אותו אפילו יוצא עם סכין... הוא ראה אותו רק אחרי... שהם הלכו לזרוק אותו, כשהוא נכנס לאוטו".

(עמ' 646 שורות 22-18 לפרוטוקול).


כאמור, דבריה של רעות באשר לדברים שאמר לה נאשם 2 אמינים עלינו: על הלך רוחו של נאשם 2 ועל כוונתו בזמן אמת, דהיינו, בזמן הארוע ניתן ללמוד מהדברים שאמר לרעות: 

"חשבתי שאולי הוא (נאשם 1) ידקור אותו ברגל ונגמר הסיפור בד"כ אצלם כאילו יש מכות וזה ישר דקירה ברגל וזה לא פצע בעייתי לא קורה כלום ברגל אפשר לחפור דקירה קטנה ברגל שיבין את העניין, בטוסיק או משהו כאילו, לא תיארתי לעצמי שהילד ימות מזה לא תיארתי לא בחלומות הכי גרועים שלי".

(עמ' 475-474 ות/216 עמ' 20 שורות 33-24).


עוד אמר לה נאשם 2: 
"לא רציתי לצאת מהאוטו הייתי בטוח שהוא יוצא לדבר איתו, או שלריב איתו או משהו נתתי לו כמה סטירות".
(ת/216 מט 176/06 (6) עמ' 21 שורות 25-23).


בעדותה אמרה רעות גם כי:


"הוא (נאשם 2) לא אמר שהוא ראה סכין, לי אישית הוא לא אמר שהוא ראה סכין.  


ש.
והמקום היחידי שהוא אמר לך סכין, זה כשהוא אמר לך הלכנו לזרוק.


ת.
כשהם הלכו לזרוק, אז הוא אמר הלכנו לזרוק את הסכין".

(עמ' 648).


מדבריה המהימנים של רעות עולה שנאשם 2 לא ידע, לפני שנאשם 1 ירד מהג'יפ, שהיתה בחזקתו סכין. מדברי רעות אומנם עלה, כי נאשם 2 אמר לה שהוא ראה אצל נאשם 1 סכין, אך "הדברים הלכו מאד מהר ואת הסכין הוא ראה רק כאשר נאשם 1 חזר לרכב".

2.
המסקנה בשאלה אם היתה לנאשם 2 כוונה להמית את המנוח נבחנת ונלמדת ממכלול הנסיבות המרכיבות את המערכת העובדתית, מן האינטראקציה בין כל נסיבה ונסיבה, ומהשתלבותן של הנסיבות יחד לכדי תמונה שלמה, כאשר המבחן הינו מבחן סובייקטיבי.

משכך, ומאחר שקיבלנו את דבריה של רעות כאמינים, עולה בנו ספק אם מבחינה סובייקטיבית היתה לנאשם 2 כוונה להמית את המנוח, או שידע שנאשם 1 מתכוון להמית את המנוח והסכים לכך, ועל כן יש לזכותו מחמת הספק מעבירת הרצח שבה הואשם כמבצע בצוותא עם נאשם 1.
3.
איננו מתעלמים כלל ועיקר מגירסתו השקרית של נאשם 2, המתואמת עם הנאשמים 1 ו- 3 ועם אסי בן דוד, כפי שמסר בחקירותיו לחוקרי הצח"מ הראשון, בכל הקשור למעשיו בליל האירוע, וזאת במטרה להרחיק עצמו ממקום האירוע, וכן אין להתעלם משתיקתו בחקירותיו ע"י הצח"מ השני. 
איננו מתעלמים גם מהתנהגותו המפלילה של נאשם 2 כאשר יחד עם נאשם 1 שטף את גלגלי הג'יפ וחלקו התחתון, כדי להעלים את נסיעתם בשביל, את זריקת הסכין ששימשה לרצח המנוח ואת השתתפותו בשיחות שהתנהלו בינו לבין נאשמים 1 ו-  3, אסי ואמיר, במהלכה נולדה הגירסה השקרית שנמסרה על ידו לחוקרי הצח"מ הראשון. 

כמו כן איננו מתעלמים גם מהמניע שהיה לנאשם 2, כמו לנאשם 1, לפגוע במנוח, שהיה חלק מקבוצת הנערים מראשל"צ, כשנערים מסויימים השתתפו בקטטה במהלכה נפצעו אביב וחן.

עוד איננו מתעלמים מנסיונו של נאשם 2 לדרוס את המנוח, שנתלה על "מגן החזירים" שבקדמת הג'יפ, ועל כך שחסם בג'יפ את דרכו של המנוח בטרם ירד נאשם 1 מהג'יפ. 

4.
עם זאת, אין בכל אלה כדי לקבוע מעבר לספק סביר, שהוא אכן ידע שלנאשם 1 יש סכין, וכי נאשם 1 ירד מהרכב כדי להמית את המנוח. לא מן הנמנע שנאשם 2 סבר שנאשם 1 ירד מהג'יפ כדי לפגוע לחבול במנוח, אך לא כדי להמיתו. 
אשר על כן, אנו מזכים את נאשם 2 מחמת הספק מביצוע עבירה של רצח.

הרשעה בעבירות של קשירת קשר לפשע ונסיון לחבול חבלה חמורה שלא כדין

1.
עפ"י סע' 184 לחסד"פ (נוסח משולב) התשמ"ב-1982, רשאי בימ"ש להרשיע נאשם בעבירה שאשמתו בה נתגלתה מן העובדות שהוכחו לפניו, אף אם עובדות אלה לא נטענו בכתב האישום, ובלבד שניתנה לנאשם הזדמנות סבירה להתגונן (ע"פ 388/08 איזבלה בלפר נ' מ"י, תק-על 2008(3) 3690; ע"פ 7085/07 מ"י נ' פלוני, תק-על 2008(2) עמ' 1414; וע"פ 729/06 רוטקביץ נ' מ"י, תק-על 2006(4) 1357).

אנו קובעים כי הוכח בפנינו שנאשם 2 ביצע עבירות של קשירת קשר לביצוע פשע, ונסיון לחבול חבלה חמורה שלא כדין בנערים מראשל"צ, ולא נגרם עיוות דין לנאשם 2 כאשר לאחר זיכויו מביצוע עבירה של רצח, החלטנו להרשיעו בעבירות אלה (שבהן לא הואשם בכתב האישום), שכן קו ההגנה שננקט על ידו – לא היה משתנה והוא התייחס בעדותו גם לעבירה זו.

2.
באשר לעבירה של קשירת קשר, כבר נפסק כי עבירה זו חלה על השלבים המקדמיים של ביצוע העבירה נשוא הקשר, ויסודותיה הם שניים: האחד - התקשרות בין שניים או יותר לשם ביצוע מטרה מסוימת, והשני- התקשרות לשם מטרה בלתי כשירה.

הלכה פסוקה היא כי אין צורך בהוכחת תפקידו הספציפי של כל אחד מהקושרים במסגרת הקשר הפלילי, ודי בהוכחת קיומה של הסכמה לגבי מטרת הקשר ועיקרי הדברים, גם אם לא פורטו מראש האמצעים להשגת המטרה (ע"פ 461/92 זכאי נ' מ"י פ"ד מז[2] 580).
3.
נאשם 2 הגיע לשפיים יחד עם הנאשמים האחרים ואסי בן דוד, לאחר שאחיו אמיר הזעיק אותו בשל העובדה כי הוא וחבריו נקלעו לויכוח ולקטטה עם קבוצת נערים מראשל"צ. נאשם 2 ונאשם 1 נזעקו לעזרת אחיהם הקטנים ש"הסתבכו" שם במכות ובויכוחים, וכשהגיעו לשפיים השתתפו בקטטה. מכאן המסקנה שהם באו למקום כדי  לסייע להם בפתרון הסכסוך ע"י תקיפת הנערים מראשל"צ. די בכך כדי לקבוע שהגעתם של הנאשמים למועדון בשפיים לא הייתה תמימה, כטענתו של נאשם 2, וכל אחד מהמעורבים ידע היטב את מטרת הגעתו לשם, ודי בכך כדי לקיים את היסוד הראשון בעבירת הקשר דהיינו - התקשרות בין שניים או יותר לשם השגת מטרה מסוימת. 
מהראיות שהובאו בפנינו הוכח שהיה לנאשמים מניע לפגוע בחבורת הנערים מראשל"צ, לאחר שאביב, אחיו של נאשם 1, וחן מסיקה נדקרו במהלך הקטטה עם אותם נערים. 

העובדה שנאשם 2, שנהג בג'יפ, האיץ את מהירות נסיעתו כשהתקרב לנערים מראשל"צ, בעת שהללו רצו בשביל, ניסה לדרוס את המנוח לאחר שהחליק מתלולית (טרסה) שבצד השביל, מלמדת שהוא קשר קשר עם נוסעי הג'יפ לפגוע בנערים מראשל"צ, ובמיוחד במנוח, וניסה לחבול בהם חבלה חמורה שלא כדין, כאשר נהג בג'יפ, באופן שתואר על ידי הנערים מרשל"צ, שהעידו בפנינו. 

לאור כל האמור לעיל אנו מרשיעים את נאשם 2 בעבירה של קשירת קשר ונסיון לחבול חבלה חמורה בנערים מראשל"צ, ומזכים אותו כאמור, מחמת הספק, מהעבירה של רצח שיוחסה לו בכתב האישום.
פרק ג' - נאשם 3 

עדותו של נאשם 3

1.
בפתח עדותו הראשית אמר הנאשם 3 שהוא מתעסק בייעוץ נדל"ן מזה 3 שנים ועובד בחברת רימקס. בזמן האירוע הוא היה בן 20 וכמה חודשים, ושרת בשירות סדיר. הוא חבר ילדות של נאשם 1, חבר קרוב של נאשם 2, ואת אסי הוא מכיר דרך נאשם 2. 
נאשם 3 תיאר את אשר קרה בתחילת הערב נשוא כתב-האישום במילים הבאות: 


"זה היה יום שישי בערב, קבעתי עם פרנסואה לצאת... נסעתי אליו עם הרכב של ההורים שלי, חניתי אצלו את הרכב ולקחתי את הג'יפ שלו... אספנו את אבי ואת אסי... נסענו להרצליה... אחרי בערך כמה זמן כמעט חצי שעה, קצת יותר או פחות, באו אלי, אמרו לי בוא הולכים. זה היה דבר שגרתי, לא ייחסתי לזה חשיבות... זה דבר שגרתי שאנחנו עוברים בין כמה מועדונים באותו לילה... אני אל זוכר בדיוק מי אמר לי בוא נלך... אני נהגתי... אמרו לי בוא הולכים, הבנתי שאנחנו הולכים לעבור מועדון... תוך כדי שהלכנו לרכב, הגענו לרכב, שאלתי את פרנסואה, מה קורה לאן מתקדמים? הוא אמר לי אני צריך לנסוע רגע לשפיים לאחי... נסענו לשפיים... במהלך הנסיעה לא היה שום דבר... הייתה נסיעה רגילה שגרתית... פרנסואה ישב לידי מקדימה, הוא לא דיבר בפלאפון..."
(עמ' 5765-5764). 

בתשובה לשאלה אם הייתה לו כוונה לנהוג באלימות, השיב נאשם 3: 
"אני מעולם לא רבתי מכות... אני מפחד ממכות... בנסיעה הזאת לא היה שום דבר חריג... בנסיעה הזאת אף אחד לא דיבר על מכות... אם היה עולה לי על הדעת שיש סיטואציה מסוימת שיכול להיות שיש משהו כזה, בחיים לא הייתי מתקרב לזה והייתי הולך".

(עמ' 5765). 

2.
נאשם 3 אישר שהוא נהג בג'יפ מהרצליה לשפיים, ואת שקרה כשהגיעו לשפיים תיאר נאשם 3 כך: 


"הגענו לשפיים, חנינו את הג'יפ, ירדנו. אבי ופרנסואה התקדמו, לא הבנתי בדיוק למה הם התקדמו. אני נשארתי בחניה... פגשתי כל מיני חברים וכל מיני ידידות בחניה. ישבתי, דיברתי איתם, לא יודע, סיטואציה שהייתי בחניה... כמה זמן פתאום שמעתי את פרנסואה קורה לי אומר לי שי בוא, הסתובבתי וראיתי אותם ליד הג'יפ, את פרנסואה, הוא קרא לי, הבנתי שאנחנו הולכים שהוא סיים את הסידורים שלו, אנחנו מתקדמים והולכים הלאה לכיוון בילוי אחר. הוא קרא לי, הגעתי אל הג'יפ. ראיתי אותו קצת טרוד כזה. ראיתי אותו... לא ראיתי את אסי באותו רגע, לא שמתי לב איפה הוא הלך... הלכתי לכיוון הג'יפ... עלינו לאוטו, הבנתי שכשעלינו לרכב, כבר התחלנו תוך כדי התנהלות שהיה שם איזה תקל... הבנתי שהיה שם תקל או קטטה כזאת...".

(עמ' 5765). 

כאשר הוא נכנס חזרה לג'יפ הבין נאשם 3 מנאשם 1 שהייתה קטטה, אך הוא לא ידע פרטים נוספים על אשר התרחש שם. 
3.
נאשם 3 תיאר את נסיעת הג'יפ בשביל כדלקמן: 


"עליתי על הכסא האחורי... הוא (נאשם 1) אמר שהוא רוצה לחפש את האחים שלו. הבנתי שהוא לחוץ, לא מצא את אח שלו, והיה שם איזה מקרה... נכנסנו לדרך עוקפת שלא הכרתי אותה קודם. אי אפשר היה להיכנס עם הג'יפ לתוך הסלקציה... דרך השער היה שם ברזל כזה... נסענו עם הרכב לדרך העוקפת הזאת, התקדמנו קצת, הגי'פ נסע, הבנו שמחפשים את האחים שלו. הוא הסתכל... גם אני הסתכלתי, הוא אמר לי תחפש את אדם ואת אביב, הסתכלתי פחות או יותר, אם אני מזהה מישהו, לא זיהיתי אף אחד, התקדמנו ישר, הגענו לאזור שהוא יותר קרוב איפה שכל המכוניות חונות שם ליד הסלקציה. הגענו לשם ולא מצאנו אף אחד. הסתכלנו, הג'יפ המשיך ישר, ראינו עוד אנשים בסוף הדרך הזאת, ראינו עוד אנשים הולכים... הג'יפ התקדם, הגענו למקום שיש שם תאורה פחות או יותר, התחלנו לחפש ולא מצאנו אף אחד. הוא המשיך עוד קדימה, לא היה בנסיעה הזאת שום דבר שהעליתי על דעתי שיכול להיות. ממש חיפש את האחים שלו, נסע עוד ישר, הבנתי שהוא כבר לא מוצא את האחים שלו, אז החלטתי, בוא נגיד לרדת מהג'יפ, כי הבנתי שמהבילוי הזה לא יצא לי כלום, בסך הכל רציתי לצאת לבילוי, זה היה סוף השבוע שלי כאשר היה לי חופש מהצבא... אמר (הכוונה לפרנסואה) אני מת ללכת הביתה. אמרתי שאני ארד ואכנס לשפיים, כי בשפיים אני כמו בן בית במועדון הזה. ירדתי והלכתי למועדון".
(עמ' 5768-5767 ועמ' 5777). 

נאשם 3 ישב בספסל האחורי של הרכב, מאחורי נאשם 1 וחזר לביתו עם חבר מהצבא (עמ' 5768). 
4.
באשר לטענת המאשימה כי הוא נכח בג'יפ בזמן ניסיון הדריסה של הנערים מראשל"צ אמר נאשם 3, כי כשהיה בג'יפ, הג'יפ נסע במהירות איטית "של לחפש מישהו", ולא היה שום דבר לא שגרתי בנסיעה הזאת. כל עוד הוא היה בג'יפ לא היה שום ניסיון דריסה או משהו כזה. כשהם נכנסו לשביל הוא ראה במרחק מהם בני אדם, אך לא "משהו שמישהו יכול להיות לידם" (עמ' 5768). 

לדברי נאשם 3, כשהוא ירד הוא לא שם לב אם מישהו יורד איתו מהג'יפ אלא הוא ירד ראשון והלך. יכול להיות שנאשם 1 ירד, אך הוא פשוט לא שם לב שכן הראש שלו כבר היה בבילויים. הוא היה גם עסוק בכל מיני פלאפונים ורצה לרדת וללכת למסיבה (עמ' 5769). 

לדבריו, כשהם נכנסו לשביל הוא לא ידע שיש שם שביל, והבין שנאשם 1 מחפש את אחיו. הוא עצמו בסך הכל רצה לצאת לבלות, ופתאום מצא את עצמו מחפש אחר האחים של חבר, הוא ביקש לרדת, כי היה בטוח שימשיכו בנסיעה ישר (עמ' 5777). 
בדרך למועדון הוא ראה אנשים, אבל לא מישהו שהוא מכיר. הוא לא ראה את בנפשיאן באותו ערב, אם כי יכול להיות שבנפשיאן ראה אותו, והוא לא שם לב לכך, כי ליד "הסלקציה" היה "כל כך הרבה בלאגן של אנשים". נאשם 3 הכחיש את טענת בנפשיאן, שהוא היה חיוור כמו סיד, ושאמר לו "אל תלך לשום מקום". 

נאשם 3 הכחיש גם את טענתו של בנפשיאן שהוא נהג בג'יפ בכניסה לשביל, ואמר:

"אני לא נהגתי. יכול להיות שבנפשיאן ראה אותי נוהג כשאנחנו הגענו לשפיים. וגם הספקתי לראות שבנפשיאן היה נורא מבולבל באותו לילה. בנפשיאן אומר שהוא ראה אותי ואת אסי חוזרים מאיזה שהוא מקום. אסי לא היה איתי. בנפשיאן אומר שהיה ג'יפ שחור שאני לא ראיתי, בנפשיאן אומר שאבי דקר, אז מה, אבי דקר?...".
(עמ' 5770). 

כשהוא נכנס למועדון הוא לא ראה "שום אמבולנס ושום ניידת", אך כשהם יצאו מהמועדון, בשעה מאוחרת יותר, הוא ראה במקום אמבולנסים וניידות, אבל הוא לא שיער לעצמו שזה  קשור אליהם. 

לדבריו, הוא הכיר את חן מסיקה מנתניה, אך הוא לא ראה אותו באותו ערב. כשנכנס למועדון הוא פגש כל מיני חברים, את מרציאנו, ואת נטלי מלכה, ומפיהם  שמע שהיו דקירות, בין היתר אמרה נטלי את השם של חן מסיקה (עמ' 5771). 
הוא זוכר שהיו לו כמה שיחות לטלפון של נאשם 2 מהמועדון, הוא חיפש את נאשם 1 לאחר ששמע מנטלי מלכה שאביב וחן מסיקה נדקרו. אביב הוא אח של נאשם 1,  ונוסעי הג'יפ נכנסו לשביל במטרה לחפש אותו. הוא התקשר לנאשם 1, ויכול להיות שדיבר איתו, ואולי גם עם נאשם 2, אך יכול להיות שנאשם 1 לא ענה לו. לדבריו, הוא מסר להם שהוא בתוך המועדון, ששמע כל מיני סיפורים שאביב  נדקר ושאל אותם אם הכל בסדר, ואם הם מצאו אותו בסוף (עמ' 5775). 

לדבריו, הוא לא חשש להגיע שוב לשפיים משום שלא היה מעורב באף תגרה ובשום אירוע חריג. הוא שמע על הרצח רק כאשר הגיע לשפיים לאסוף את נטלי מלכה, והיא סיפרה לו כשעלתה לאוטו, כל מיני דברים, ובין השאר שהיה שם רצח ומצאו שם גופה, ואז הם היו ממש בהלם. בהמשך אותו ערב הוא לא פגש אף אחד מהנאשמים (עמ' 5777). 

5.
על המעצר בינואר 2005, ועל החקירות שנחקר במשטרה באותה תקופה, סיפר נאשם 3 כדלקמן: 


"המעצר הראשון שלי בשנת 2005 זה המעצר הראשון שלי בחיים. לפני זה מעולם לא הייתי בתחנת משטרה. זה פשוט היה סיוט שעד היום הוא לא רוצה להיגמר, אני מוצא את עצמי יום אחרי השחרור מהצבא בחדר חקירות, שפשוט השוטרים שם לקחו את זה לרמות שאני אפילו לא יודע איך לתאר את זה במילים, אני אפילו מתבייש להגיד את זה... וזה היה התעללות שכל לילה אני חושב על זה ואני מפחד שזה יחזור אלי... זה היה פשוט סיוט אחד גדול, הם לקחו ילד בן 20 והם אני אגיד את זה עכשיו, אני אקדים, פשוט הייתי בקבר, הם פשוט קברו אותי חי אני יכול להגיד את זה ככה... הם רמסו את הכבוד שלי..." 

לטענתו, לא הייתה לו מעולם בעיה למסור את גירסתו, הוא לא הכחיש שהיה בשפיים, גם לא  בליל האירוע. הוא לא חשש ממצלמות או מכל דבר אחר, אך בחודש שבין החקירות לבין המעצר, " התרוצצו" כל כך הרבה שמועות בנתניה, על אנשים שביצעו רצח, גם בקשר לאנשים שבא איתם במגע באותו ערב, היו כל כך הרבה שמועות, ולכן הוא העדיף לספר את הסיפור שלו, ולא לערב אף אחד שקשור אליו במקרה הזה. כאשר בהגיעו לחקירות אמר שאיננו זוכר מה עשה באותו לילה, פרט לכך שהוא זוכר שהיה בשפיים, ולא הכחיש שפגש את נטלי ואת מרציאנו, אך אמר שאינו זוכר כיצד הגיע לשפיים. 

לדבריו, חל מפנה בגירסה שמסר כאשר הוכנס לחדר החקירות אסי בן דוד, שכן: 


"אסי בן דוד הזכיר לי את כל הקטע שהוא ביקש ממני, הוא ממש הטיח בי את הגירסה הזאת, לבוא ולהגיד שהיינו במשכית וממשכית נסענו לשפיים והם הורידו אותי במעגל תנועה, ובמעגל תנועה אני ירדתי, ומה עוד הוא הטיח בי? את כל הגירסה של המעגל תנועה היא לא היתה לי בראש, עד שאסי בן דוד נכנס אלי לחדר חקירות וליד החוקרים ממש, ממש בחדר עם החוקרים, הוא הטיח בי והוא אמר לי תגיד את כל זה. ואני זוכר גם שאמרתי לו מה אתה רוצה שאני אגיד, אז הוא אמר לי תגיד ככה וככה וככה. ואז שהחוקר השני חזר, אמר תשאל אותו, הזכרתי לו, ואז כבר לא היה לי מה לעשות". 
לדברי הנאשם לא תיאם עמדות עם אחרים, שכן אחרת הוא היה יודע על הגירסה שעליו לומר: שהורידו אותו במעגל תנועה, והיה אומר זאת מהתחלה, אך עד שפגש את אסי הוא מסר לחוקרים שהוא לא זוכר איך הגיע לשפיים (עמ' 5780). 

באשר לטענת ב"כ המאשימה שבהזדמנות אחרת שבה הופגש עם אסי, ושניהם היו לבד בחדר החקירות, הוא לחש לאסי "תגיד שהורידו אותי פה או שם או משהו בסגנון". אמר הנאשם שהוא זוכר שהיה מפגש, אך את האמירה המיוחסת לו הוא לא זוכר. לדבריו: "יכול להיות שמרוב שאסי כבר הטיח בי דברים להגיד, שאלתי אותו מה אני יכול לעשות. אבל לבוא שאני אגיד לו מה אמרתי, לא היה דבר כזה". 
הנאשם הכחיש גם תיאום גרסאות שנעשה לטענת המאשימה באותו לילה של ה- 18.12.04, ביחד עם צ'רלי אבוטבול, וחזר וטען שאם היה תיאום עמדות  לפיו עליו לומר שירד במעגל תנועה, הוא היה צריך לבוא ולהגיד זאת כשעצרו אותו, והא ראייה שכאשר נעצר, הוא לא מסר גירסה זאת אלא גירסה שאסי הטיח בו  בחדר החקירות. 

נאשם 3 אישר שבין שתי החקירות הוא שוחח עם אנשים על האירוע, וזאת לאור הטראומה שגרמה לו החקירה הראשונה. ברם לדבריו, הוא מעולם לא מסר את הגירסה ה"מתואמת" לפיה אביב נפצע לאחר שנפל על הגדר בויתקין. 

6.
בפתח חקירתו הנגדית ע"י ב"כ המאשימה אישר נאשם 3 שהוא נהג לבלות הרבה עם נאשם 1, ובקשר לכינוי של פרנסואה "ג'ינג'י" אמר הנאשם: "פרנסואה לא אוהב שקוראים לו ג'ינג'י, אין לו כינוי כזה רשמי... אם קוראים לו ג'ינג'י הוא מתקן את זה". 
הוא אישר כי הוא מכיר את אביב – אחיו של נאשם 1, ואת אמיר - אחיו של נאשם 2, אך לדבריו,  הוא  אינו זוכר כיצד נראה אמיר באותו ערב, מבחינת תיאור חיצוני ותסרוקת וכך גם לגבי אדם. 
הוא סיפר, כי הוא בילה במועדון הסוהו בת"א שכן אבישי, הבעלים במקום, הוא חבר של נאשם 1. 

הוא אישר, כי הוא מכיר את איציק בנפשיאן "מהכדורגל", ואת נחייסי - אינו מכיר. 

לטענתו, בכל פעם מישהו אחר נהג בג'יפ של נאשם 1, ואם לא התקבלה "החלטה" מי יהיה הנהג, אזי מי שהגיע ראשון נהג בג'יפ. יכול להיות שגם אסי בן דוד נהג בג'יפ, בהיותו חבר של נאשם 1. לדבריו, נאשם 1 ישב בד"כ מקדימה, , אך כשנאשם 1 היה מגיע עם בת זוג, הוא היה יושב איתה מאחור. 

7.
בהתייחסו לגירסה שמסר במשטרה, ולטענה בדבר תיאום גרסאות אמר הנאשם: 


"אני אמרתי שאני בחודש עד שעצרו אותי היו כל כך הרבה שמועות על אנשים שביליתי איתם על מה שהיה בשפיים, העדפתי לשמור, לא לערב אף אחד... אני לא שיקרתי, אני אמרתי שלא זכרתי עם מי הייתי, אמרתי שהייתי בשפיים... יכול להיות שלא דייקתי בגירסה הזאת, כי רציתי להרחיק את האנשים שהייתי איתם. לא דייקתי בגירסה הזאת, כי אני לא זכרתי אבל לא נתו לי אפשרות, ישר אסי אחרי חקירה או שתיים נכנס אלי ואמר לי תגיד ככה, תגיד ככה, אמרתי, לי לא היתה בעיה לבוא ולספר את הקטע שאני הייתי בשפיים, אמרתי מהתחלה".

(עמ' 5813). 

וכן: 


"אני ידעתי עם מי הגעתי, פשוט לא רציתי, כי פשוט שמעתי כל כך הרבה שמועות על בני משפחת אבוטבול ואנשים שהייתי איתם באותו לילה. העדפתי לבוא ולהגיד תשמעו אני מעולם לא הייתי בחקירה, אני לא יודע מה זה חקירה, לא ידעתי שאני לא יכול להגיד, אם אני לא אגיד דבר זה יגיע למימדים כאלה. אמרתי פשוט שאני לא זכרתי עם מי הגעתי, לא רציתי לערב אף אחד".

(עמ' 5814). 

נאשם 3 בחר להרחיק את אסי ואת נאשמים 1 ו- 2 משפיים כי: 
"בין המסיבה לבין המעצר, רצו כל כך הרבה שמועות בעיר נתניה.. שאני לא יודע איך להסביר את זה... הייתי נורא לחוץ, רציתי קודם כל להוציא את עצמי... לגביהם עוד לא אמרתי שום דבר".
(עמ' 5846). 

ביחס לגירסה אודות הורדתו במעגל התנועה, שב הנאשם וטען שהוא העלה את הגירסה הזו רק לאחר שאסי הורה לו לפעול כך כשפגש בו במשטרה, כדבריו: 


"אסי הזכיר לי, הוא אמר לי, הוא ניסה, הוא התחיל להזכיר לי, הוא אומר אתה לא זוכר שבאותו ערב היה ככה וככה, אתה לא זוכר שהיה לנו מעגל תנועה... אמרתי לו שאני לא זוכר... איך אני אזכור, כי זה לא היה?... אמרתי לו, לא זכרתי... חקירה של תיק רצח תמיד יש לחץ, גם אם החוקר הוא לא בחדר... רוב הזמן אסי כאילו אמר לי מה להגיד. אסי בא ודיבר איתי, אסי יזם את זה... אסי בסוף העימות כשהחוקר נכנס לחדר, הוא אמר הנה, תשאל אותו, הזכרתי לו. כשאסי הטיח בי את כל הדברים האלה, אמרתי תשמע, אולי אני כבר ארצה את אסי ואני כבר אגיד את הדבר הזה. אולי ככה כבר יעזבו אותי.. רציתי להגיד כל דבר שישחררו אותי".

(עמ' 5853-5855). 

בדרך דומה הוא מסביר את ההצבעה השקרית בשחזור, כך: 


"כשהייתי בחדר חקירות, אסי אמר לי ירדת בכיכר. אז אני לא יכול להצביע, להראות משהו אחר, היה רק את הכיכר הזאת... הייתי נורא לחוץ, יכול להיות שבגירסה הזאת ב- 2005, לא דייקתי כל כך".

(עמ' 5838). 

8.
לדברי הנאשם, כשהם הגיעו למשכית באותו ערב הם לא הגבילו עצמם בזמן שכן המטרה היתה לבלות במקום, אם כי בד"כ הם נהגו לעבור במספר מקומות בילוי בערב אחד, וכאשר הם עמדו לעזוב את המועדון הוא הבין שבכוונתם להמשיך את הבילוי במקום אחר (עמ' 5816, 5811). 

הוא לא ידע שנאשם 2 או מי מחבריו קיבל טלפון, למרות שבהודעתו מיום 19.1.05 הוא טען כך, אך הנאשם הסביר שאלה דברים שהחוקר מנשה אופק הוסיף על דעת עצמו (עמ' 5820). 

בבילוי במועדון משכית, הם שהו במקום בסך הכל כ- 30-40 דקות. 

באשר לנסיעה לשפיים אמר נאשם 3: 


"... לא אמרו לי לאן, רק כשבאתי לאוטו עם פרנסואה, נכנסנו, אמרתי לו מה קורה לאן כי אני נהגתי, אמרתי לו מה קורה, לאן, אז הוא אומר לי נסע לשפיים אני צריך לראות את אחי, משהו כזה, לראות את אחי, לפגוש את אחי.. הוא לא אמר לי שם. הוא אמר לי אחי, יכול להיות אדם, יכול להיות אביב.. לא שאלתי למה, זה היה דבר שגרתי, זה אח שלו הקטן, מין הסתם קרו בעבר פעמים שאח שלו ביקש אותו, הוא הלך, זה אח שלו הקטן, אני יודע מה היחסים שלהם?.. אני זוכר קרה פעם אחת שהוא היה צריך כסף, אז הוא נסע להביא לו כסף כשהיינו בהרצליה, משהו כזה.. אני לא ידעתי שאף אחד הסתבך, חשבתי שממשיכים בילוי, יכול להיות שהוא (נאשם 1), אבל אני לא ידעתי".

לטענת נאשם 3, הוא היה הנהג בדרך מהרצליה לשפיים, וככל שידוע לו, המטרה הייתה לעבור בשפיים ולהמשיך הלאה, מכיוון שהמועדון בשפיים לא מתאים לגילאים שלהם. הוא לא שמע אודות הסתבכויות בעבר עם אמיר ואדם, ויכוחים, סכינים, אלימות מכל סוג, שכן הם לא בגיל שלו. את רוזלי הוא הכיר בתור חברה של אמיר, ולא היה ער ל"בלאגן" שיצרו רוזלי ואמיר במועדונים (עמ' 5821). 
הוא לא התעמק בסיבה בגללה הם נסעו לשפיים לפגוש את אחיו של נאשם 1, שכן מדובר בנסיעה של מספר דקות, לא משמעותית, והוא לא ייחס לה חשיבות שכן ממילא הם יצאו מהמועדון בהרצליה במטרה ללכת למקום אחר, להמשיך את הבילוי בו. לטענת נאשם 3, הוא לא ראה את נאשם 2 שולח SMS בזמן שישב מאחור ברכב, ולא שמע שהלה שוחח עם רעות באותה עת. הוא גם לא שם לב אם מישהו אחר מנוסעי הג'יפ שוחח בטלפון, מאחר והג'יפ רעש ונשמעה בו מוסיקה במהלך הנסיעה. 
כשהם הגיעו לשפיים הם החנו את הרכב בחניון מחוץ למועדון, שהיה עמוס במכוניות. הוא לא נכנס פנימה למועדון בגלל ש"יש שער שלא נותנים להיכנס", ולאחר שהם הגיעו והחנו את הרכב נאשמים 1 ו- 2 התקדמו והוא נשאר בחניה, שם היה עם חברים וידידות. 

הוא לא ראה באותה עת את בנפשיאן, כי היו שם המון אנשים והמקום היה גם חשוך. הוא גם לא ראה אותו מגיע לג'יפ ושואל אם הם ראו את חן מסיקה (עמ' 5824). 

לעומת זאת הוא ראה את אביב באותו ערב, אך הוא אינו זוכר באיזה רכב הוא היה או כיצד היה לבוש, ולא זכור לו שהיה לבוש במעיל צהוב (עמ' 5825). 

לטענת נאשם 3, מהרגע שירד מהג'יפ ועד לרגע החזרה לג'יפ, הוא לא נכנס לשטח המועדון, לא לשביל הפנימי ולא "לסלקציה". הוא לא ראה שנאשם 1 היה פצוע כשחזר לג'יפ, וכאשר הם עלו לג'יפ הוא לא ידע שהם השתתפו בקטטה. מעבר לכך שנאשם 1 נראה טרוד, ואמר לו שהיה להם "תקל", לא היו לו פרטים על מה שארע (עמ'  5884-5883). 
הוא לא ידע שאביב נפצע, ואדם לא הצביע בפניו על האנשים שהשתתפו בקטטה. 

כאשר הוא חזר לג'יפ, הוא התיישב במושב האחורי, מאחורי נאשם 1, ונאשם 2 הוא זה שנהג. הוא לא זכר אם שיערו של נאשם 2 היה מחומצן באותו ערב (עמ' 5903). 

נאשם 3 אישר שהדרך בה נסעו היא דרך עפר, שלא היה בה מעולם לפני כן. לדבריו, מאזור השביל נוהגים מבלים "להתפלח למועדון", ובדרכם הם עברו את אזור הסלקציה שהיה מימינם (עמ' 5877-5876, 5888). 

עוד לדברי נאשם 3, הג'יפ נסע במהירות איטית, "מהירות של סריקה". לא זכור לו כי בשלב כלשהו הג'יפ האיץ את מהירות נסיעתו, אלא נסע לאורך כל הדרך במהירות רגילה ואף איטית. נאשם 3 הכחיש את הטענה שהג'יפ היה "במרדף" אחרי אנשים, אך אישר שבקרבת הג'יפ, מצידיו ומלפניו הלכו אנשים (עמ' 5881, 5905-5904). 

נאשם 3 טוען שגם הוא סייע לנאשם 1 בחיפוש אחר אחיו, בכך שהביט מהחלון וניסה לאתר אותם. נאשם 1 ניסה לאתר את אחיו, תוך כדי הנסיעה, גם באמצעות הטלפון, אך כאשר התבקש לאשר כי ניתן יהיה לאתר שיחות של נאשם 1 לאחיו בדו"ח פירוט השיחות, הוא התחמק ממתן תשובה חד משמעית "... יכול להיות שתמצאי שיחות... לא הייתי, לא ראיתי, הייתי מאחוריו... אני זוכר אבל שהוא חיפש אותם, בכל מיני דרכים" (עמ' 5883), וכן "... לא שמעתי שהוא דיבר, בקיצור, יכול להיות שהוא התקשר ולא ענו לו אז הוא שתק..." (עמ' 5887). 

נאשם 3 לא יכול היה להעריך באיזה מרחק היו האנשים מהג'יפ, ואת הנסיעה בג'יפ סיכם כך: 


"כשאני הייתי בג'יפ לא היה שום דבר חריג. הג'יפ נסע במהירות רגילה, הוא חיפש את האחים שלו... לא היה מרדף... לא זוכר שום טרסה, אני לא שמתי לב לטרסה.. לא היה שום קטע שפרנסואה ביקש לחסום מישהו..."
(עמ' 5906-5905).

לדברי נאשם 3, הוא לא שמע את נאשם 1 צועק "בני זונות", ואת ירידתו מהג'יפ תאר כך: 
"ביקשתי לרדת, ירדתי וזהו. יכול להיות שהוא צעק, אני לא יודע... ירדתי, הלכתי למועדון... אני לא שמעתי, יכול להיות שהוא צעק, לא שמתי לב, לא ייחסתי לזה חשיבות".

(עמ' 5893-5894). 

לטענתו, הוא לא ראה את חן מסיקה יושב על כסא, לאחר שנדקר, וכשנכנס למועדון הוא לא ראה המולה או מכות או דקירות. הוא לא ראה את הדקירה של אביב, וכשנכנס למועדון הוא לא ראה משטרה או אמבולנסים (עמ' 5900-5897). 

הוא גם לא ראה שנאשם 1 היה עצבני באותו ערב באופן קיצוני. נאשם 1 לא דיבר על זה שמישהו דקר את אחיו, הוא נראה טרוד מאחר וחיפש את אחיו, אך לא מעבר לכך (עמ' 5902). 

נאשם 3 הכחיש את הטענה לפיה, הוא ואסי ביקשו לרדת מהג'יפ לאחר שראו שהמנוח נדקר, ואמר שעברו מספר שניות מאז שביקש לרדת מהג'יפ ועד שהג'יפ עצר. הוא חשב שלאחר שנאשם 1 לא מצא את אחיו הם ימשיכו לנסוע ישר בשביל וייצאו בסוף השביל (עמ' 5908), ולא זכור לו שהיו באזור ג'יפים נוספים. לדבריו, הוא לא ראה את הגופה בשביל (עמ' 5909). 

הוא גילה משמועות שחן מסיקה נדקר, כלשונו:

"אחרי זה... כשנכנסתי למועדון... היו שמה שמועות על חן מסיקה וכל מיני סיפורים, אז מסיקה נדקר שם, מי נדקר. היו שמועות בתוך המועדון".

(עמ' 5912-5911). 

לשאלה מדוע הוא התקשר לנאשם 2 בשעה 02:30, אם דקות בודדות קודם לכן נפרד ממנו, השיב נאשם 3: 
"כשנכנסתי למועדון פגשתי את מרציאנו ואת נטלי ועוד כמה חברים, אז היו שמה שמועות על, שכל מיני אנשים נדקרו... התקשרתי להגיד לו ששמעתי שנדקרו אנשים.. אמרו שאביב נדקר".

(עמ' 5914). 

נאשם 3 אישר שהוא קיים שיחות נוספות עם נאשם 2 בשעות 02:05, 02:06, 02:30 (סך הכל 11 שיחות), אך הוא לא זכר מה היה תוכנה של כל שיחה. עוד לדבריו, רק לאחר שחזר הביתה באותו ערב והתבקש להגיע למועדון לאסוף את ידידתו היא אמרה לו שהרכב שלה חסום מאחר והאזור הוכרז כזירת רצח (עמ' 5916). 

9.
נאשם 3 הכחיש כי שוחח עם נאשם 2 והם כעסו על כך שנאשם 1 לא נעצר שכן "לא היה לי מה לכעוס עליו. עובדה שגם אחרי המקרה נשארנו חברים..." (עמ' 5922). 

נאשם 3 אף טען שהוא לא היה עד לרצח, ולא ראה את הדקירה שכן: "... אם הייתי רואה דבר כזה, הייתי יכול להיכנס למועדון באותו ערב ולהמשיך לרקוד?" (עמ' 5923). 

נאשם 3 הסביר את שיחת הטלפון בינו ובין אסי, שבה ביקש להסתתר ולנתק את הטלפון, כך: 

"אסי התקשר אלי בגלל שהוא שמע שהם נעצרו. זה אסי דיבר, אני לא, ראית שעובדה שאני לא הסתתרתי ולא כיביתי את הטלפון שלי ולא מחקתי שום זיכרונות. גם ברגע שעצרו אותי, לקחו אותי... לא הסתתרתי ולא ברחתי לשום מקום. לא היה לי ממי לפחד... תשאלי את אסי... עובדה שלא עשיתי שום דבר שמה שאסי אמר". 
לדברי נאשם 3, הוא ידע בחקירה במה מדובר משום ששאר החשודים נעצרו יומיים קודם לכן, ומכיוון שנעצר ע"י הצח"מ הראשון הוא היה מוכן נפשית לכך שהוא ייחקר שוב. 

בסוף חקירתו הנגדית נשאל נאשם 3 מדוע מסר את תגובתו לכ"א בשלב כה מאוחר, והשיב שאת הגירסה שלו הוא מסר לעו"ד לפני למעלה משנה, והיתה זו החלטתה של באת כוחו שלא למסור את התשובה לכתב האישום מיד, מאחר והיה חסר להם חומר חקירה (עמ' 5940).
חקירותיו של נאשם 3
1.
הודעתו הראשונה של נאשם 3 נגבתה ביום 17.1.05 ע"י צוות החקירה הראשון (ראה ההודעה ת/161 והתמליל ת/174). 


בפתח חקירתו טען הנאשם שהוא מוכר כאדם לא אלים, שאינו נוהג להתערב במכות, ועל הרצח שמע בתקשורת. הוא ביקר באותו ערב במועדון בשפיים, כי הוא תמיד מבקר שם, ולא בא לבלות שם, אלא בא לבקר חבר וידידה שעובדת שם. הוא לא זוכר בדיוק עם מי הגיע לשם באותו ערב, וייתכן שהגיע לבד. באותו מועדון הוא נפגש עם חבר, וכן עם ידידתו נטלי שעובדת בבר (עמ' 10-9, 30 לתמליל). 


הוא לא זכר מתי נודע לו בדיוק אודות הפציעה של חן מסיקה, והוא לא נמצא בקשר קרוב איתו. אסי בן דוד היה שכן שלו, אך הוא לא זכר שראה אותו בשפיים באותו יום. 

בתשובה לשאלה אם הוא רצח את רענן לוי, ענה: "מה פתאום, בחיים לא. מה פתאום, שום קשר לזה. מוכן לעשות הכל כדי להוכיח את זה.. להביא אנשים שהיו איתי באותו זמן" (עמ' 18). 


לדבריו, לא זכור לו שהיה מחוץ למועדון באותו ערב, והוא לא ראה שום אירוע חריג מחוץ למועדון. 


הוא אישר, כי נאשם 1 הוא חבר קרוב שלו, אך "אף פעם לא היה בשפיים, במועדון... לא ראיתי אותם, מכיר את האנשים האלה" (נאשמים 1 ו- 2, אמיר ואדם אבוטבול) (עמ' 23-24). הוא מכיר את נאשם 2, אבל הוא לא חבר קרוב שלו ולא נוהג לצאת ולבלות איתו (עמ' 33). 


הוא לא זכר באיזו שעה הוא עזב את המועדון בשפיים, היה זה בסביבות 03:00-04:00, ואם, כדברי החוקר, הודיעו לאחר הרצח בכריזה על סיום המסיבה, הוא לא שמע את זה, וכנראה שעזב את המקום לפני כן. כנראה שהוא הגיע לשפיים מכיוון ת"א או הרצליה. 

בתשובה לשאלה אם ידוע לו שאביב נפצע, הוא שאל: 
"איפה?... באותו מועדון כאילו?... יכול להיות שהוא נפצע בסמוך לזה. לא בקשר איתו... לא ראיתי אותו מלא זמן... לא זוכר בדיוק, לא לא נראה לי שהוא נפצע... כי הייתי יודע אם הוא נפצע... איך הוא יכול להיפצע, מה תאונה או משהו כזה?... אתה יודע בן אדם הזה נוסע באופנועים כל יום או משהו כזה... טרקטורונים. יכול להיות שהוא נפצע בזה אבל אני לא שמעתי משהו חריג..."
(עמ' 35-33 ו- 37). 


נאשם 3 נשאל האם זכור לו כי בערב האירוע הוא בילה עם נאשם 1 בהרצליה, והשיב: "יכול להיות שכן, אני לא זוכר בדיוק... כי אנחנו מבלים הרבה ביחד", וכן טען: "פרנסואה אף פעם לא היה איתי בשפיים... יכול להיות שהיינו בהרצליה... לשפיים לא הגעתי איתו אף פעם" (עמ' 45-42). 

2.
בפתח הודעתו ת/162 מיום 19.1.05, בשעה 14:00, שלא הוקלטה, טען נאשם 3 שזכרונו שב אליו, והוא מוכן לנסות ולהשיב לשאלות החוקרים. 


הוא שב ונשאל עם מי נסע לשפיים באותו ערב, וענה: 
"עפ"י זכרוני אני נסעתי ברכב שלי עד לבית של פרנסואה... אני נהגתי ברכב שלו מסוג לנדקרוזר בצבע זהב ופרנסואה ישב לידי ונסעתי ואספתי את אסי בן דוד ואת אבי אבוטבול.. נסענו למועדון משכית בהרצליה... מה שזכור לי שאבי קיבל טלפון, לא יודע ממי, ואמר לנו שהוא הולך... ירדנו לחניה, אני נהגתי ברכב, פרנסואה לידי ואסי ואבי מאחור... נסענו לכיוון נתניה. אבל אני רציתי לרדת במועדון בשפיים כי נמצאת שם ידידה שלי שקוראים לה נטלי, משמשת כברמנית. אני מכיר יחצ"ן בשם מרציאנו, ונכנסתי למועדון". 
3.
בפתח חקירתו שהוקלטה ותומללה בתמליל ת/176 טענו החוקרים בפני נאשם 3 שהוא לא מסר את כל הפרטים אודות הפגישה שלו עם נטלי באותו לילה. לדבריהם הוא חזר לשפיים לקחת אותה, ונאשם 3 אישר שייתכן וכך היה (עמ' 2-3 לתמליל). לטענתו, לא זכור לו שהוא התקשר לנאשם 2 פעמיים אחרי שירד מהרכב (עמ' 6, 35-34). 


החוקרים הציגו בפני נאשם 3 הודעות של תום כהן ושל נטלי, שתי בחורות שעובדות במועדון, לפיהן הוא בילה במועדון כמה דקות בלבד, ולא כפי שטען. לדבריו, הוא הוריד בבתיהן את נטלי ותום בפולג, אך אינו זוכר את השעה המדויקת, בין 03:00-05:00, ולא זוכר באיזו שעה הלך לישון (עמ' 14). 


בהמשך חקירתו טען נאשם 3 שעל-פי דברי החוקר הוא מסר בחקירתו הקודמת (שלא הוקלטה) שנאשם 2 קיבל שיחת טלפון בעת שהיו במשכית, אך הוא לא אמר זאת, וזה פרט שהוסף ע"י החוקר: 
"... שאתה אומר שעל פי זכרוני שאבי קיבל טלפון, אני לא זוכר דבר כזה, זה אתה אמרת... לא אמרתי לך אתמול. אתה אמרתי לי, אתה זוכר את החיצים האלה? רשמת ככה וככה וככה חיצים, על הנייר?... לא שמעתי ולא ידעתי שהוא קיבל שיחת טלפון".

(עמ' 23). 


לדבריו הוא אינו זוכר איך חזר משפיים: "אני אומר, אם אני לא טועה, חזרתי עם חבר מהצבא, אבל אני לא כל כך זוכר בדיוק. אתה מבין? לא רוצה להגיד לך סתם... קוראים לו דניאל... בן עמי" (עמ' 31-30). 


לא ידוע לו מה עשו חבריו לאחר שהוא נפרד מהם, מאחר והוא נכנס לתוך המועדון (עמ' 35). 

באשר לגירסה שמסר לפיה, הוא עצר את הרכב סמוך למועדון, לאחר שעברו מתחת לגשר בכביש החוף, ונכנס ברגל למועדון, השיב: "אני לא זוכר בדיוק איפה עצרתי את הרכב... אני לא זוכר כמה בדיוק הלכתי ברגל, ואני לא זוכר בדיוק איזה מזג אויר היה". לדבריו, הוא לא עמד בסלקציה והמתין אלא נכנס בתוך "שנייה", מאחר והוא מכיר את היחצ"ן (עמ' 52-50). 


נאשם 3 הכחיש שהיה עד לקטטה, ואמר שהיה בתוך המועדון. הוא לא זכר שעמד בסמוך לאסי בן דוד באותו ערב, או באזור שנטען כי התקיימה הקטטה, ולא זכר שראה אותו כלל באותו ערב (עמ' 54-53). 

4.
בתום החקירה השתתף נאשם 3 בשחזור מעשיו באותו לילה (ת/248 מתאריך 20.1.05). 


במהלך השחזור הצביע נאשם 3 על המקום שבו לטענתו ירד מהג'יפ, בכיכר, אך לא זכר מתי ירד "בכיכר ההיא או בכיכר הזאתי", ולא ראה להיכן המשיך הג'יפ בנסיעתו. המרחק מהמקום שבו ירד ועד למועדון הוא כ- 2 דקות. 
נאשם 3 נשאל מדוע ירד בכיכר ולא במועדון עצמו, והשיב: 
"לא יודע, כי יכול להיות שהם מיהרו או משהו כזה... אני ביקשתי לרדת יעני. אמרו לי, טוב, תרד פה.. תשעים אחוז נראה לי שהג'יפ יענו לא המשיך לפה, נראה לי שהוא המשיך לכיוון השני, לכיוון נתניה". 
נאשם 3 הצביע על הדרך שעבר עד המועדון, על אזור הסלקציה ועל המקום שבו פגש במרציאנו. 

5.
בעימות ת/36 מתאריך 21.1.05 הופגשו נאשם 3 ואסי. נאשם 3 נזכר כי ירד מתחת לגשר, מתחת למנהרה.


בשיחה עם אמנון בוסי נרשם, כי נאשם 3 אמר לאסי לומר לחוקרים שירד מתחת למנהרה.


בהודעה ת/164 מיום 24.1.05 בשעה 11:00, נשאל נאשם 3 אודות מכשירי הטלפון שברשותם של נאשמים 1 ו- 2, מאחר ולדברי החוקר, עפ"י פלט השיחות יש שיחות שנערכו בינו לנאשם 2 כשהאחרון היה בבי"ח לניאדו. נאשם 3 הגיב "אני לא זוכר, לא חושב שאני ידעתי שהוא נמצא בבית חולים". 


נאשם 3 נשאל אודות קשריו עם החשודים האחרים, ואמר שנאשם 2 הוא חבר קרוב שלו, את אביב הוא מכיר מביה"ס, אך הוא חבר פחות קרוב ו"הוא אח של ג'ינגי". ייתכן ונאשם 2 עדכן אותו אודות הפציעה של אביב, אך הוא לא ייחס לזה חשיבות. 

6.
נאשם 3 נחקר ע"י צוות החקירה השני החל מיום 30.10.06, ובמרבית חקירותיו שמר על זכות השתיקה, ואימץ את הדברים שאמר בחקירותיו ע"י הצוות הראשון (ראה ההודעות ת/165 - ת/173 והתמלילים ת/177 - ת/194). 

7.
במהלך חקירתו ביום 31.10.06 בשעה 10:40 (ראה ההודעה ת/166 והתמליל        ת/178). הוצגו בפני נאשם 3 קלטת שחזור של ניסו פטיטו (ת/83א), וקלטת שחזור של עידן אמרגי, אך נאשם 3 לא הגיב למה שנראה בהן. 

8.
בחקירתו ביום 1.11.06 בשעה 10:50 המשיך נאשם 3 לשמור על שתיקה בדרך כלל, וכאשר החוקרים טענו שדניאל בן עמי, חברו מהצבא, שלטענת נאשם 3 נסע איתו הביתה באותו ערב, סיפר שכלל אינו יודע היכן הוא מתגורר, הגיב נאשם 3 "הוא יכול להגיד לי את זה בפנים?" (ראה ההודעה ת/168 והתמלילים ת/180 - ת/181). 

בחקירתו מיום 8.11.06 בשעה 12:00 (ראה ההודעה ת/171 והתמלילים ת/188 –  ת/191) הסבירו החוקרים לנאשם 3 שכדאי לו למסור את גירסתו ו"לשבור שתיקתו", משום שזה פועל לרעתו, שכן שתיקה תוביל אותו למאסר, וכדבריהם "אין טעם שתבלה את השנים הכי יפות שלך בבית סוהר, בגלל שהחבר שלך ההומו הזה לא מסוגל לקחת את התיק ומכניס אתכם פנימה. ברגע שאתה מדבר, אתה משחרר את עצמך.." (ת/188, עמ' 7), אך נאשם 3 חזר על טענתו שאינו מגיב. 

בהמשך החקירה החוקרות אורית זילברשטיין ואילנה קוסינובסקי ציינו שהן מאמינות לנאשם 3 שהוא לא רצח, וביקשו ממנו לאשר את זה, לפחות בהנהון ראש. בתגובה לדברי החוקרות שהוא לא הרוצח ענה נאשם 3 "כן" (ת/189 עמ' 18). 

דיון והכרעה לגבי נאשם 3

1.
עפ"י הנטען בכתב האישום, הואשם נאשם 3 בקשירת קשר עם הנאשמים האחרים לחבול בתוקפיו של אמיר – אחיו של נאשם 2, וזאת במהלך הנסיעה בין הרצליה לשפיים (סע' 5 לכתב האישום). 

כך גם נטען ע"י ב"כ המאשימה כשהשיבה לטענת ההגנה ש"אין להשיב לאשמה".

בסיכומי ב"כ המאשימה צויין, כי קשירת הקשר ע"י נאשם 3 והאחרים נעשתה ברחבת המועדון בשפיים.

ב"כ נאשם 3 מלינה על "שינוי חזית" בציר הזמן, כשלדבריה, בתחילה נטען שקשירת הקשר היתה בציר הזמן שלפני הגעת הנאשמים למועדון, קרי: בין מועד קבלת שיחת הטלפון מאמיר, המשכה ביציאה ממועדון ה"משכית" בהרצליה, ובמהלך הנסיעה לכיוון שפיים עד ההגעה לשפיים, ואילו עפ"י סיכומי המאשימה, קשירת הקשר נעשתה לאחר ההגעה למועדון שפיים, בעת שהנאשמים התעדכנו עם אמיר ואדם על אשר התרחש ברחבת המועדון.

ב"כ נאשם 3 הדגישה, כי סעיף 8 לכתב האישום אינו מייחס כלל לנאשם 3 השתתפות בקטטה, ואף לא נוכחות במקום ארוע הקטטה.

2.
לטענת ב"כ המאשימה, מצבור ראיות נסיבתיות מביא למסקנה, כי נאשם 3 קשר קשר עם האחרים לחבול במי שלדעתו תקפו את אמיר.

אליבא דב"כ המאשימה, נאשם 3 ידע מהי הסיבה לכך שהנאשמים עזבו את מועדון "משכית" ונסעו לשפיים, והוא בחר ללכת איתם למועדון בשפיים כדי לסייע לאמיר ואדם לחבוט ביריביהם, ולא נשאר במועדון "משכית" שם בילה.

זאת ועוד; בהגיעו לשפיים, נראה נאשם 3 באזור ה"סלקציה" שם החלה הקטטה, והוא לא נמצא בסמוך לג'יפ בחניון, כטענתו.

עוד נטען, כי שקריו המרובים של נאשם 3 מחזקים את ראיות התביעה.

3.
ב"כ נאשם 3 טוענת לעומת זאת, כי אין כל ראייה המלמדת על הסכמה משותפת לחבול בתוקפיו של אמיר, ואין גם ראיות המצביעות על מודעות נאשם 3 לסיבה לעזיבת מועדון "משכית".

לטענת ב"כ נאשם 3, אין עסקינן בחבורה מלוכדת היוצאת לבילויים מתוכננים וחבריה משמשים "בני ברית", אלא שני זוגות חברים שחברו לבילוי משותף.

נאשם 3 הדגיש בעדותו, כי הוא וחבריו נהגו לבלות במספר מועדונים באותו לילה, כשהם עוברים ממועדון אחד לאחר, ולא היה איפוא ארוע מיוחד בכך שעזבו את מועדון "משכית" ועברו לשפיים.

4.
המאשימה אומנם טוענת כי בעקבות ריב מילולי עם הנערים מראשל"צ, התקשר אמיר לאחיו-נאשם 2, אך נאשם 3 הכחיש כי ידע על קבלת שיחת הטלפון. לטענתו, הדבר נודע לו רק בעת שעלה לרכב, כאשר כנהג הוא התעניין אצל נאשם 1 בכיוון הנסיעה.

על אף האמור לעיל, נסיון החיים והגיון הדברים מצביע על כך שאין זה סביר שנאשם 3, אשר פגש במועדון "משכית" חברים ושתה עימם (עמ' 5763 שורות      16-13), יסכים לעזוב את המקום לאחר מחצית השעה, מבלי שינתן לו הסבר ע"י חבריו למה עוזבים בפתאומיות כזו.

לא סביר גם שנאשם 3 נכנס לרכב ויאחז בהגה, ורק בשלב זה ישאל לאן נוסעים.

נסיון החיים מלמד כי סביר נאשם 3 ידע מהי סיבת העזיבה את מועדון "משכית" עוד בהיותו שם.

נאשם 3 אף טען כי לא ידע שנאשם 2 קיבל שיחת טלפון בעקבותיה הם עזבו את מועדון "משכית", ברם, לפי ההודעה ת/162, נאשם 3 ציין כי נאשם 2 קיבל שיחת טלפון אך אינו יודע ממי, ובעקבותיה אמר נאשם 2 "שהוא הולך..." (שם, עמ' 2 שורות 12-11).

נאשם 3 תיאר נסיעה שלווה לשפיים, כשברקע מתנגנת מוסיקה ואיש לא מדבר בטלפון סלולרי, ומכאן מתבקשת המסקנה שקשירת הקשר לא התבצעה במהלך הנסיעה. 

בהגיעם לשפיים החנה נאשם 3 את הג'יפ סמוך לשער הכניסה המערבי, ולדבריו, בעת שנאשמים 1 ו- 2 התקדמו פנימה למתחם המועדון, הוא נשאר בחניה.

5.
ב"כ המאשימה אישרה כי אין ראייה שנאשם 3 השתתף בקטטה, אם כי לדברי נאשם 1, כל החבר'ה היו באזור הקטטה (עמ' 5084) וכאמור בסיכומי המאשימה, נזנחה הטענה כי קשירת הקשר התבצעה ברכב תוך כדי נסיעה.

נאשם 1 הודה כי פגש את אדם ואמיר ליד ה"סלקציה", שוחח עימם והם הצביעו בפניו על חבורת ראשל"צ. מיד ובסמוך החלה הקטטה.

6.
לטענת ב"כ המאשימה, נאשם 3 לא נותר בחניון אלא נכנס לשטח ה"סלקציה", ופועל יוצא מכך שגם נאשם 3 עודכן ע"י אמיר ואדם על נסיבות הסכסוך בעת שהצביעו על חבורת ראשל"צ.

דא עקא, שלא הוכח שנאשם 3 עזב את שטח החניון, או כי נכח בזמן הקטטה במקום המריבה, שהרי מוסכם על המאשימה כי לא השתתף בקטטה.

מעדותו של בנפשיאן אנו למדים, כי נאשם 3 היה ברחבת הסלקציה כשחזר חיוור כסיד מהשביל, קרי: לאחר ירידתו מהרכב לאחר ארוע הרצח. קודם לכן ראה אותו בנפשיאן בחניון סמוך לג'יפ. ברם, מעדותו של היחצ"ן ארי מרציאנו, עולה כי הוא ראה את נאשם 3 מגיע לרחבת הכניסה למועדון בעת הקטטה, והוא הכניס את נאשם 3 למועדון.

מרציאנו הסביר כי ראה את נאשם 3 ברחבת הכניסה למועדון בעת שקבוצת הנערים רצה מצד לצד, והקבוצה נעה לעבר החניה, שם החלה הקטטה. כמו כן אמר מרציאנו, כי נאשם 3 לא היה קשור למהומה (עמ' 3732).

7.
לטענת ב"כ נאשם 3, כאשר מרציאנו ראה את נאשם 3, זה היה כבר בשלב שהלה חזר מהשביל (לאחר הרצח), ולא בשלב ההכנה לקטטה או במהלך הקטטה עצמה, משמע, אליבא דב"כ נאשם 3, עדות מרציאנו אינה יכולה לסייע למאשימה בטענתה כי נאשם 3 נכח ברחבת המועדון ב"סלקציה" בעת שאמיר ואדם עדכנו את נאשם 1 בהתרחשות שהיתה במועדון והצביעו על אלה שיש לחבול בהם, וזאת מאחר והוא הגיע לאזור הסלקציה לאחר הזמן בו נטען כי נקשר הקשר בינו לבין האחרים לפגוע בנערים מראשל"צ.

8.
מהימנות עדותו של נאשם 3 בענין זה נבחנת לאור גירסתו הכוללת בפרשה, וממנה ניתן להסיק כי נאשם 3 לא בחל בהעלאת שקרים כל אימת שסבר כי הדבר יכול להועיל לו ולחבריו.

בחקירתו ע"י צוות החקירה הראשון בשנת 2005, בעת מעצרו, הודה נאשם 3 כי היה במועדון בשפיים, אך לטענתו, הגיע לשם כדי לבקר חברים העובדים במקום: היחצ"ן מרציאנו ועובדת הבר – נטלי מלכה.

נאשם 3 השכיל להבין שהוא לא יוכל להכחיש את נוכחותו במועדון, שהרי אלה בשמם נקב ראו אותו, והיו חושפים את נוכחותו. אך יחד עם זאת, הסתיר את זהות נוסעי הג'יפ וטען כי אינו זוכר שראה את אסי במועדון בשפיים, הרחיק את נאשמים 1 ו- 2 מנוכחות בשפיים, שיקר עת טען כי "מזמן" לא נהג בג'יפ של משפחת נאשם 1, ואף שיקר בענין פציעתו של אביב אבוטבול, כאשר טען שכנראה הלה נפצע בפעילויות אקסטרים שהוא מבצע.

במהלך מעצרו בשנת 2005 חזר נאשם 3 ונחקר, ואז ציין כי בילה עם נאשמים 1    ו- 2 ועם אסי במועדון במשכית, וכי הגיעו למתחם המועדון בשפיים בשל שיחת טלפון שקיבל נאשם 2, אך הכחיש ידיעה על קיומה של קטטה במקום או כי ראה קטטה. נאשם 3 הצביע בפני חוקריו על הככר בו הורידו אותו כביכול חבריו "מתחת למנהרה" בסמוך לשפיים.

בחקירותיו ע"י צוות החקירה השני בשנת 2006, הוא סירב להשיב לשאלות חוקריו, ושמר על זכותו לשתוק.

משהתבקש בעדותו בביהמ"ש להתייחס לגרסאות שמסר לחוקריו בשנת 2005, השתמש נאשם 3 ב"מכבסת מלים" והגדיר את שקריו באמירה מינורית כי "לא דייקתי כל כך בגירסה שלי בשנת 2005".

עינינו הרואות כי מי שתיאר עצמו בעת ארוע הרצח כחייל בן 20, תם לב, העז לשקר במצח נחושה על מנת להטעות את חוקריו ולשבש את מהלך החקירה, ועשה כן אפילו בשחזור אליו יצא, תוך שהוא יוצר מצג של שיתוף פעולה עם החוקרים המבקשים להבין היכן ירד מהג'יפ בליל הארוע.

אף בביהמ"ש לא בחל נאשם 3 מלשקר, עת ניסה להסביר כיצד ביקש פתאום לרדת מהג'יפ באמצע שביל בוצי בלילה חשוך.

אנו דוחים את הסברו של נאשם 3 שכאשר הבין שנאשמים 1 ו- 2 מתכוונים רק לחפש אחר אחיו של נאשם 1 ולא להמשיך בבילוי, הוא החליט ש"זה לא מעניין אותו" וברצונו להמשיך לבלות בגפו, ועל כן ביקש לרדת מהג'יפ.

איננו מקבלים גם את דבריו כי לא הבחין ולא שמע את נאשם 1 כשצעק וקילל בצאתו מהג'יפ. ירידתו של נאשם 3 בשביל הבוצי ובחשיכה מתיישבת יותר עם מסקנת ב"כ המאשימה, כי נאשם 3 ביקש להתרחק מהג'יפ ומחבריו, על מנת שלא ייחסו לו מעורבות ברצח המנוח.

לא היה הגיון בירידתו של נאשם 3 במקום שירד לצורך בילוי במועדון, כטענתו, שכן היה צורך ממילא לעשות סיבוב פרסה ולשוב על עקבותיהם באופן שמסלול נסיעת הג'יפ היה אמור לעבור דרך ה"סלקציה", ושם יכול היה נאשם 3 לרדת, אם ברצונו היה להמשיך ולבלות במועדון בגפו.

נאשם 3 ירד מהג'יפ כביכול כדי להמשיך ולבלות, וכך עשו גם נאשמים 1 ו- 2 שהמשיכו בנסיעתם (לאחר הביקור בבית החולים) למועדון הסוהו, על מנת "להראות שם נוכחות", כדי ליצור "אליבי".

זאת ועוד; מעדותה של נטלי מלכה עולה, כי הכניסה למועדון נפתחה בערך בשעה 02.00, ובשעה זו ראתה את נאשם 3 עם היחצ"ן מרציאנו. בשעה 02.30 כבר התקשר נאשם 3 לחברו עמית נצח, שהיה אמור לישון בביתו, ודיווח לו כי הוא כבר בבית. משמע, שכניסתו של נאשם 3 למועדון למסיבה היתה לפרק זמן קצר, כדי להיראות במקום, ולא בשל רצון להמשיך לבלות, הוא עזב את חבריו וירד מהג'יפ באמצע שביל בוצי בחשיכה.

לא זו אף זאת, מיד עם כניסתו למועדון היו חילופי שיחות טלפון בין נאשם 2 לנאשם 3 (11 שיחות), ועפ"י הגיון הדברים, נאשם 3 רצה לדעת את הקורה לאחר רצח המנוח.

מכל המקובץ לעיל עולה, כי האמון שיש ליתן בגירסאותיו של נאשם 3 צריך להיות מסוייג ביותר.

9.
טענת ב"כ המאשימה כי נאשם 3 קשר קשר עם חבריו על מנת לחבול בנעריים מראשל"צ שפגעו באמיר, מתבססת איפוא על עדות מרציאנו שראה אותו בעת הקטטה ברחבת ה"סלקציה", ועל לוח הזמנים הצפוף של איסוף נאשם 2, אסי ונאשם 3 ע"י נאשם 1, כשביקש לדבריו לנסוע ולחפש אחר אחיו או כגירסת המאשימה, כדי לנקום בנערים מראשל"צ הבורחים, שכן ב"כ המאשימה גורסת שנאשם 1 לא היה יכול לאסוף את חבריו אם לא היו נמצאים כולם בסמוך לו בקטטה. ברם, אם נאשם 3 אכן נשאר בחניון כטענתו, ליד הג'יפ, אזי לא היה קשה לנאשם 1 לאסוף אותו ולהורות לו כמו לאחרים להיכנס לרכב על מנת לנסוע אחר הבורחים.

10.
גרסאותיו השקריות של נאשם 3 בחקירותיו השונות עומדות לו לרועץ עת הוא מבקש כי ביהמ"ש יאמין לדבריו. ברם עדותו של מרציאנו כי ראה את נאשם 3 באזור ה"סלקציה", והכניס אותו למועדון, סמוך לשעה 02.00 כדברי הברמנית נטלי, כאשר אנשים רצו ממקום למקום ומצד אחד לצד שני, יכולה להתיישב עם הטענה כי היה זה בעיצומה של הקטטה, שכן מרציאנו הורה לסגור את הכניסות למועדון, אך על אף זאת הכניס את נאשם 3. כניסתו של נאשם 3 למועדון לא היתה איפוא בשלב שאמיר ואדם תדרכו את נאשם 1 והצביעו על מי מהנערים מראשל"צ, בהם יש לפגוע.

אשר על כן, על אף החשדות הכבדים כלפי נאשם 3, הגענו לכלל מסקנה שיש לזכותו, מחמת הספק, מביצוע עבירה של קשירת קשר לבצע פשע שיוחסה לו בכתב האישום.

סוף דבר

1.
לאור כל האמור לעיל, אנו מרשיעים את נאשם 1 בעבירה של רצח לפי סעיף       300(א)(2) לחוק העונשין, התשל"ז-1977 (להלן: "החוק").

2.
אנו מרשיעים את נאשם 2 בעבירה של קשירת קשר לביצוע פשע – עבירה לפי סעיף 499(א)(1) לחוק, ובעבירה של נסיון לחבול חבלה חמורה שלא כדין עבירה לפי סעיפים 333 יחד עם סעיף 25 לחוק.

3.
אנו מזכים את נאשם 3 מחמת הספק מהעבירה של קשירת קשר לביצוע פשע שיוחסה לו בכתב האישום.

 ולראייה באנו על החתום:

ניתנה היום, י"ג בתמוז, תשס"ט (5 ביולי 2009), במעמד באי-כוח הצדדים והנאשמים. 

	א' טל, שופט

אב"ד
	
	י' אמסטרדם, שופטת
	
	ר' לבהרֿֿשרון, שופטת

